
ELŐSZÓ 


A kötet címe a magyar demokrácia átmenetiségére utal — több értelemben is. 
Benne van a címben a hatályos alkotmány preambuluma által kifejezetten meg- 
nevezett átmenetiség éppúgy, mint a kötet megjelenésének idején aktuálisan 
tapasztalt köztesség a rendszerváltás óta eltelt két évtizednyi nagyidő lezárulta 
és a 2010 derekától várható új időszak megalapozásának történelmi ideje kö- 
zött. De beleolvasható a kifejezésbe az ideiglenesség több más vonatkozása is 
— melyekről a kötetben szereplő írások szólnak, ideértve a hazai demokratikus 
berendezkedés közepes vagy köztes fejlettségét elemző esszéket is. Ráadásul 
— mint ezt ugyancsak számos tanulmány bizonyítja — hazánk köztes-európai 
országként a történelmi meghatározottságok determinálta térben és időben a 
demokrácia-modellek és a kormányformák egyfajta köztes és kiérleletlen válto- 
zatának működtetési kísérletét végzi. Mindezeken túl a kötetcím további szán- 
dékoltan kettős értelemben a közvetett és a közvetlen demokrácia problémájára, 
valamint a demokrácia intézmények általi, továbbá a média általi közvetített- 
ségére egyaránt utal — mindkét aspektusról bőven értekezik a kötetben számos 
írás, mi több, voltaképpen az egész kötet a demokrácia-közvetítéssel foglalkozik 
tágabb és átvittebb értelemben is. Mindazonáltal e cím egyben a kötet legelső 
tanulmányának — Közvetített demokrácia — címét is előhívja. 

Ez a könyv a Méltányosság Politikaelemző Központ kutatóinak válogatott 
írásait (esszéit, elemzéseit, tanulmányait) tartalmazza — éppen egy évvel a köz- 
pont legutóbbi kötetének megjelenése után. A Méltányosság-könyvek sorozat 
harmadik darabjaként napvilágot látó összeállítás valódi kiegészítése — és bi- 
zonyos értelemben befejezése is — a 2008 elején megkezdett programnak, hi- 
szen e sorozatzáró kötet a , trilógia" harmadik részét adja. Csaknem két éve a 
LHarmattan kiadónál megjelent első válogatás a központ öt vezető munkatár- 
sának hat hosszabb tanulmányát rendezte össze — A körbezárt politika címmel. 
A második kötet a kiadó gondozásában tavaly került a közönség elé — Kon- 
szenzus és küzdelem címmel —, csaknem húsz szerző majdnem negyven kisebb- 
nagyobb elemzését tárva az olvasók elé: ebben a kötetben a központ vezető 
kutatói mellett a Méltányosság műhelyében dolgozó fiatal elemzők is bemu- 

tatkozhattak. E harmadik — ebben a műfajban bizonyos újításokat is bevezető 
— kötet a megkezdett úton halad tovább: az elmúlt egy év kiemelkedő politikai 
elemzéseit nyújtja az olvasóknak, tíz szerző félszáz kisebb művét -— a korábbi 
két kötetnél már megszokott terjedelemben. 

A könyv tematikája igencsak változatos, de az egyes írásokat összeköti a 
Méltányosság Politikaelemző Központ tudományos-elemző műhelyében meg- 
honosított szemléletmód, gondolatvezetés és nyelvhasználat, amely összes- 
ségében egy egységes megközelítési formát, nézőpontot és egy többé-kevésbé 
felismerhető stílust eredményez. A szerkesztők arra törekedtek, hogy a szer- 
tefutó ideák egy zárt tudományos térben jelenjenek meg, a gondolatok közötti 
szelektálást az olvasóra bízva. A kötet alkotói közül egy szerző négy írást je- 
gyez, ketten két-két, négyen három-három, hárman pedig tíz-tíz rövidebb- 
hosszabb szöveggel jelentkeznek, a szerteágazó műfajok jellemző vonásainak 
felvonultatásával. A kisesszéktől a gyorselemzésekig terjedő palettán néhány 
összegző tanulmány is helyet kapott, de minden íráson rajta van a kor, a köztes 
idő sajátos lenyomata, amely vállaltan vegyül a tágabb időtávlatokat befogni 
szándékolt, hosszabb érvényű megállapítások komolyságával. Azt reméljük, 
hogy a könyv hozzájárulás lehet a politikaelméleti diszkussziók hazai hori- 
zontjának kívánatos tágításához, és talán szolgálhatja a méltányos közgon- 
dolkodás régen várt kialakulását is. 


A szerkesztők 


ANTAL ATTILA 


KÖZVETÍTETT DEMOKRÁCIA 


Sokak számára magától értetődő természetességnek tűnik fel a képviseleti de- 
mokrácia elsődlegessége a közvetlen demokratikus megoldásokkal szemben. 
Mára azonban a pártpolitikának a közvetlen demokrácia intézményrendsze- 
rébe történő beszivárgása, valamint a legújabb deliberatív tendenciák rámutat- 
tak arra, hogy a 21. század politikai rendszerében a kialakultnak vélt struktúrák 
is változhatnak. 

A 20 évvel ezelőtt kialakított (már akkor is átmenetinek tekintett) alkot- 
mányos berendezkedésünk a képviseleti demokrácia alapjain áll, amelyhez 
kiegészítő elemként csatlakoznak a közvetlen demokrácia intézményei (e ket- 
tősség jelenik meg Alkotmányunkban is: , A Magyar Köztársaságban minden 
hatalom a népé, amely a népszuverenitást választott képviselői útján, valamint köz- 
vetleniül gyakorolja."). Az Alkotmánybíróság értelmezése pedig megerősítette 
a közvetlen hatalomgyakorlás komplementer jellegét: ,,... a közvetlen hatalom- 
gyakorlás ugyan a népszuverenitás gyakorlásának kivételes formája, de kivételes 
megvalósulása eseteiben a képviseleti hatalomgyakorlás fölött áll: az Országgyűlés 
végrehajtó szerepbe kerül." A képviseleti demokrácia elsődlegessége magától 
értetődővé vált a rendszerváltás során, s ekként kezelte a későbbi közjogi- 
politikai fejlődés is. Mára azonban a pártpolitikának a közvetlen demokrácia 
intézményrendszerébe történő beszivárgása, a hagyományos közvetlen tech- 
nikák devalválódása, valamint a legújabb deliberatív tendenciák rámutattak 
arra, hogy a 21. század politikai rendszerében a kialakultnak vélt struktúrák is 
változhatnak. Az Alkotmány ideiglenessége, továbbá a közvetlen demokrácia 
intézményrendszerének (átjalakulása együttesen veti fel a közjogi status guo 
átrajzolásának szükségességét. 

A közvetlen hatalomgyakorlás szűk értelemben a helyi, illetve országos nép- 
szavazást és népi kezdeményezést jelenti. Tágabb értelemben (ha a hatalomgya- 
korlás alatt a közpolitika formálását is értjük) azonban ide tartozik minden 
olyan tendencia, amelynek keretében a (civilytársadalom lehetőséget kap (akár 
formális, akár informális módon) a politikai döntésekbe való beavatkozásra. 
Ha utóbbi értelemben közelítünk a közvetlen demokrácia intézményrendsze- 
réhez, akkor levonhatjuk azt a következtetést, hogy a rendszerváltás és az azt 
követő időszak felfogható a közvetlen demokrácia kiteljesedésének (legalábbis az 
erre irányuló törekvések sorozatának). A tág értelemben vett magyar közvet- 
len demokrácia fejlődése már a rendszerváltás előtt elkezdődött, sőt maga a 
rendszerváltás is deliberatív gyökerekből indul ki. A közvetlen demokrácia 
elsődleges intézményrendszere (népszavazás, népi kezdeményezés) és civil 
politikaformálási lehetőségek egymás mellett alakultak ki az elmúlt 20 évben, 

azonban a közvetlen demokrácia hagyományos intézményrendszere kezdi el- 
veszíteni az 1989-ben kialakított jellegét. 

A népszavazás és népi kezdeményezés jellegvesztése (az országos népsza- 
vazás jelentősége folytán elsősorban erre koncentrálok) két tendenciában ra- 
gadható meg. Az első inkább egy jogi jellegvesztés (ezt nevezhetjük akár pozi- 
tív értelemben vett jellegtisztulásnak is). A rendszerváltó jogalkotás (1989. évi 
XVII. törvény) során kialakított közvetlen demokratikus intézményrendszer 
szokatlanul liberális, a nyugat-európai parlamentáris rendszerek megoldása- 
in túlmutató volt. Ez összefüggésben állt azzal, hogy a legitimitását vesztett 
parlamenttel szemben a népszavazás intézménye felértékelődött. A parttalan 
szabályozás szinte bármilyen, az Országgyűlés hatáskörébe tartozó kérdésben 
való népszavazást lehetővé tett, amely heves politikai és közjogi vitákat váltott 
ki. A vita végére az Alkotmánybíróság tett pontot: megsemmisítve az 1989-es 
törvényt, továbbá mulasztásban megnyilvánuló alkotmányellenességet álla- 
pítva meg. Az 1997. évi alkotmánymódosítás, valamint az 1998. évi III. törvény 
rakta le a népszavazás és népi kezdeményezés jelenlegi alapjait: szigorúbb 
kezdeményezési szabályokat, bővebb tiltott tárgyi kört határozva meg. A nép- 
szavazás és népi kezdeményezés 1997-1998-as szabályozásával megerősítő - 
dött a képviseleti demokrácia elsődlegessége, s a közvetlen demokrácia intéz- 
ményrendszere kiszámítható mederbe került. 

A második momentum a politikai jellegvesztésben ragadható meg, amely az 
országos népszavazás alkalmazásának korszakaihoz köthető. Az ún. rendszer- 
váltó népszavazások időszaka felöleli a négyigenes népszavazást (1989), továb- 
bá a köztársasági elnök megválasztására vonatkozó népszavazást (1990). Mind 
a két referendumnak sajátja, hogy a politikai erők által dominált (, közvetí- 
tett") eseményről van szó: vagyis implicit jelleggel az igen-nem választás egy- 
ben párt-választás is volt. 

A következő korszak a , nemzetközi népszavazások" időszaka, amelynek ered- 
ményei nyomán hazánk betagozódott a nemzetközi politikai környezetbe. 
Bár itt is kirajzolódtak a vélemények mögötti pólusok, de a politikai-közéleti 
fősodorban viszonylagos konszenzus alakult ki az euroatlanti integráció te- 
kintetében (alátámasztja ezt, hogy a NATO-népszavazás kezdeményezője az 
Országgyűlés volt, az EU-népszavazásra pedig alkotmánymódosítás útján ke- 
rült sor). 2004-től kezdve ismét előtérbe kerültek a , politikai népszavazások": az 
egészségügyi közszolgáltatókról, a kettős állampolgárságról, valamint 2008- 
ban a három díjról tartott népszavazás esetében ismét (immár explicit jelleg- 
gel) lehetett ,győztes" és , vesztes" politikai erőkről beszélni. Vagyis a köz- 
vetlen demokrácia intézményét (egyfajta közvetítő mechanizmusként) egyre 
inkább befolyásolni igyekszik a pártpolitika. 

Nem meglepő tehát, hogy az országos népszavazás intézményét már a kez- 
det kezdetétől pártpolitikai célokra használták, amely egyben az intézmény ci- 

vil jellegének romlásával -— lényegileg e jelleg ki nem alakulásával - járt együtt 
(ez elmondható a helyi népszavazásokról is, a népi kezdeményezések köre je- 
lent viszonylagos kivételt). 

A társadalomnak azonban nem csupán a népszavazások és népi kezdemé- 
nyezések alkalmával van lehetősége hatást gyakorolni a politikára (megfor- 
dítva: a politikának nem csupán ezen közvetlen demokratikus intézmények 
esetében van alkalma befolyásolni az állampolgárokat), hanem a közvetlen 
demokrácia egyéb terepein is. Ide tartozhat a civil szervezetek bevonása a 
(köz)politikai döntéshozatalba, a jogszabályok véleményezésébe (a korábbi 
társadalmi vita intézménye), sőt legtágabb értelemben minden olyan állami 
kötelezettség, amely a civil beavatkozás lehetővé tételére irányul (részvétel- 
re képesítés). Ezek a megoldások a közvetlen demokrácia szűkebb értelemben 
vett formájával együtt fejlődtek, alakultak ki. A civil erő és potenciál megjelent 
a rendszerváltásban is, akkor azonban nem aknázódott ki. 

Az elmúlt 20 év során megerősödött és a politika befolyásától (többé-kevés- 
bé) függetlenedett civil társadalom hallatni kívánja hangját. A népszavazások 
és a népi kezdeményezések lehetőséget biztosítanak arra, hogy a társadalom 
szélesebb rétegei közvetlenül gyakorolják a közhatalmat. A közvetlen demok- 
rácia egyéb formái pedig arra adnak alkalmat, hogy a politikaformálásban ér- 
dekelt civilek a döntéshozók szakmai partnerévé váljanak, méghozzá oly mó- 
don, hogy politikai pártok (mint közvetítők) ne befolyásolják direkt módon a 
civil elképzelések becsatornázódását. 

A fenti megoldások csupán a jéghegy csúcsának tekinthetők. A , bölcs laiku- 
soknak" a közpolitikai döntéshozásba való bevonásán túlmenően, a legújabb 
deliberatív tendenciák egyike a brazíliai Porto Alegre-ben sikerrel alkalmazott 
ún. részvételi költségvetés, amelynek lényege, hogy a települési (tehát helyi szin- 
tű) költségvetés összetételének és arányainak meghatározása, működésének 
ellenőrzése egy minden lakos számára nyitott és átlátható, évente újraismétlő- 
dő vita- és tervezési folyamaton megy keresztül. Egy másik gyakorlatot tük- 
röz az angolszász állampolgári tanács intézménye, amely egy olyan , közösségi 
mikrokozmosz", ahol a megvitatandó probléma természetének megfelelően 
kiválasztott 12-25 önként jelentkező, , laikus" civil 3-4 napon keresztül vitatja 
meg az adott kérdést, közügyet. Angolszász , testvéréhez" hasonlít a Dániában 
alkalmazott ún. konszenzusos konferencia intézménye, amely szintén a laikus 
és szakmai elem találkozásán alapul. Megemlíthetjük továbbá az USA XXI. 
századi városgyűléseit és a vitázó közvélemény-kutatásokat. 

A társadalom tagjai igénylik a közvetlen véleményformálás, a döntés lehe- 
tőségét (az eddigi népszavazások átlagos részvételi aránya 42489, amely alig 
marad el az önkormányzati választások átlagos részvételéről). Amint a Mél- 
tányosság Politikaelemző Központ többszöris kifejtette: az 1989-es Alkotmány 
ideiglenessége és inkoherenciái felvetik a rövid-, illetve középtávú alkotmá- 
nyozás szükségességét. A jövőbeli alkotmányozás során érdemes lesz tisztázni 

a közvetlen demokrácia kettős jelentésében rejlő ellentmondásokat: vagyis azt, 
hogy a (többnyire) pártpolitika által befolyásolt népszavazások és népi kez- 
deményezések nem minden esetben alkalmasak a társadalomban rejlő közvetlen 
döntési szándék kiteljesítésére — a partnerként történő, direkt politikaformálásra 
pedig semmiképpen. A tágan értelmezett közvetlen demokrácia pedig felveti 
a képviseleti rendszer magától értetődőségén nyugvó jelenlegi alkotmányos 
konstrukció fundamentumainak a felülvizsgálatát is. 

Így az Alkotmány külön fejezetében célszerű rögzíteni a népszavazás és 
népi kezdeményezés alkotmányos szabályait, továbbá a politika alakításában 
való civil részvétel (a jelenleg alkalmazott, és az esetlegesen kialakításra kerülő 
új) tendenciáit. A népszuverenitás érvényre juttatása érdekében vissza lehetne 
térni az 1989-es szabályozás azon rendelkezéséhez, mely szerint az Alkotmány 
elfogadásáról (megerősítéséről) népszavazással kell dönteni. 

Csak egy koherens, a közvetlen demokrácia minden aspektusára tekintet- 
tel lévő alkotmányos szabályozás alakíthatja át a közvetlen demokrácia jelen- 
legi — többnyire pártpolitikai küzdelmek közé szorult - kereteit, és emelheti be 
a már jelenleg is alkalmazott deliberatív megoldásokat. A közvetlen demok- 
rácia alkotmányos átértelmezése és intézményrendszerének differenciálása 
elősegítheti azt, hogy a nép a közhatalmat valóban közvetlenül is — s ne csak 
közvetítők útján — gyakorolhassa. 


2009.08.14. 


AZ ELNÖKI VÉTŐ 


A Méltányosság Politikaelemző Központ (MPK) már többször foglalkozott a 
magyar Alkotmány inkoherens rendelkezéseivel, rávilágítva arra, hogy a po- 
litikai kompromisszumok között fogant alaptörvény egy-egy disszonáns ren- 
delkezése mennyire megtöri az egyes alkotmányos intézmények ökonómiáját. 
Az MPK ezúttal a köztársasági elnöki vétó intézményét elemezte: nemzetközi 
kitekintésben vizsgálva meg az elnöki modelleket, s ezekben az elnöki vétó 
szerepét." 


! Jelen írás az MPK elnöki vétó intézményével foglalkozó tanulmányának (amely 2008. de- 
cember 20-án záródott le) kivonata. 

Elnöki modell - elnöki vétó 


A köztársasági elnöki vétó intézménye fontos szerepet tölt be a jog- és politi- 
kai rendszerek életében: a hatalmi ágak rendszerében ez az a , köldökzsinór", 
amely a leginkább összekapcsolja a köztársaság első emberét a jogalkotó ha- 
talommal. A különböző berendezkedések vizsgálatával három elnöki modell 
különíthető el: 


e az elnök a végrehajtó hatalom letéteményese, amely a prezidenciális köz- 
társaságok sajátja (pl. Amerikai Egyesült Államok); 

e duális megoldásként része a végrehajtó hatalomnak az elnök, de fele- 
lősségében osztozik a kormánnyal (pl. Lengyelország); 

e a köztársasági elnök nem része a végrehajtó hatalomnak, reprezentatív 
szerepköre van (pl. Magyarország)? 


Ezen klasszifikáció vegytiszta formájának kellene leképeződnie az erős, a kö- 
zepesen erős és a gyenge köztársasági elnöki megoldásokban. Azonban, ahogy 
az élet, úgy a jogi-politikai rendszerek és megoldások sem jelentkeznek ilyen 
, vegytiszta" formában. Ennek a , keveredésnek" egyik legszembetűnőbb pél- 
dája az államelnök vétó-jogköre. Az elnöki vétó a korábbi uralkodói szentesítés 
intézményének a liberális demokráciák által szelídített maradványa. Ugyan- 
akkor ez az intézmény is biztosíthat erős kontrollt a jogalkotó hatalom felett. 
Alapvetően két formában: van egy ún. alkotmányossági vétó és egy ún. poli- 
tikai vétó. Mind a két vétó intézménye összekapcsolódik a jogszabályoknak a 
köztársasági elnök általi kihirdetésével. Mind a két vétófajta alkalmazása az 
adott jogszabály kihirdetése előtt történik: pontosabban a kihirdetésre a vétó 
alkalmazása miatt nem kerül sor (ezért is nevezhetjük a politikai vétó intéz- 
ményét szuszpenzívnek, azaz felfüggesztő hatályúnak). Alkotmányossági vétó 
esetében az elnök az adott állam alkotmánybírósági hatáskörben eljáró? szer- 
vének küldi meg a jogszabályt, feltárva alkotmányossági aggályait. A politikai 
vétó azonban egy egészen másfajta elnöki jogkör gyakorlására ad lehetősé- 
get. Itt mód nyílik arra, hogy az elnök politikai aktorként fellépve megakassza 
a törvényhozás működését, s ezzel egyidejűleg primer módon kifejezze poli- 
tikai véleményét. Mód nyílik arra, hogy akár az alkotmányossági, akár pedig 
a politikai vétót blokkolják: az alkotmánybírósági státuszt ellátó szervnek nem 
feltétlenül kell osztania az elnök véleményét; a törvényhozás (általános ten- 
denciaként minősített többséggel) szavazhat arról, hogy a jogszabályt válto- 
zatlan formában hirdessék ki — ekkor az elnöknek már nincs lehetősége arra, 
hogy új vétóval éljen. 


: Lásd az Alkotmánybíróság vonatkozó határozatait [48/1991 (IX.26.), 8/1992 (I.30.), 36/1992 
(VI.10.) ABh.J] 
" Ezen adott jogrendszerben a normakontrollt ellátó szervet kell érteni. 

Amint látható az elnöki vétó intézménye (annak léte/nem léte, jogi-politikai 
tartalma) igen erősen befolyásolja azt, hogy milyen elnöki modell alakul ki 
egy adott országban. Azonban az elnöki modell is befolyásolja a vétóról való 
gondolkodást: egy prezidenciális jellegű országban nagyobb tere van a vétó 
alkalmazásának, mint egy reprezentatív államfői státusz esetében. Ez a fejte- 
getés magában hordozza azt, hogy akár az elnöki vétó intézményét, akár pedig 
az elnöki modellt vesszük alapul a kettőnek konzisztensnek kell lenni. Az alap 
és a felépítmény viszonyrendszerében az lenne a természetes, hogy egy elnöki 
modell kialakításakor az ahhoz megfelelő elnöki eszközöket (így elnöki vétót) 
rendelünk. Ahogyan azonban erre már utaltunk: a politikai-történelmi helyzet 
ezt gyakran felülírja, s egy-egy intézmény köré építenek modellt. Ez viszont 
nem eredményezheti azt, hogy a végére is kialakult modellben inkonzisztens 
elemek maradjanak. A következőkben a hazai elnöki vétó kapcsán felvetődő 
inkoherenciákat és inkonzisztenciákat elemezzük egy nemzetközi vonatkoz- 
tatási rendszerben. 


Elemzési módszer 


Az alkotmányos (személyi) pozíciók eszenciáját három faktor határozza meg: 
a jogi szabályozási keret (ex lege faktor), az ehhez kapcsolódó alkotmányos 
tradíció (tradíciós faktor), végül pedig a pozíciót betöltő személyhez fűződő 
sajátosságok (rekrutáció, szerepfelfogás, alkotmányértelmezés stb.) (perszoná- 
lis faktor). Ezen megállapítás helytállónak minősíthető a köztársasági elnöki 
intézményre, s így (a maiore ad minus) a köztársasági elnök által gyakorolt 
kedünk, a magyar elnöki vétó bemutatásakor azonban utalunk a tradíciós és 
perszonális szempontokra is. 


Az elnöki modell és vétó intézménye más nemzeteknél 


LISA 

Az amerikai elnöki rendszer prezidenciális modellt követ. Az elnök a végre- 
hajtó hatalom birtokosa, a kormány feje. A Képviselőház és a Szenátus által 
elfogadott minden törvényjavaslatot, mielőtt az törvényerőre emelkednék, az 
Egyesült Államok elnöke elé kell terjeszteni; az Elnök, egyetértése esetén, azt 
aláírja, ellenkező esetben ellenvetéseivel együtt visszaküldi a Kongresszus 
ama Házának, mely a törvényjavaslatot kezdeményezte; e Ház az ellenve- 
téseket részletesen feltünteti naplójában és hozzálát a törvényjavaslat újbóli 
tárgyalásához. Amennyiben az új tárgyalás után a Ház kétharmada elfogadja 

a törvényjavaslatot, azt az ellenvetésekkel együtt a Kongresszus másik Házá- 
nak kell megküldeni, amely azt hasonló módon új tárgyalás alá veszi; ez utóbbi 
Ház tagjainak kétharmada által történt elfogadás esetén az törvényerőre emel- 
kedik. Amennyiben valamely törvényjavaslatot az elnök az eléje terjesztéstől 
számított 10 napon belül (vasárnap kivételével) nem küldi vissza, az ugyan- 
olyan módon törvényerőre emelkedik, mintha aláírta volna, kivéve, ha a Kong- 
resszus elnapolása miatt a visszaküldés nem lehetséges, mely esetben az nem 
emelkedik törvényerőre. Az elnök nem rendelkezik alkotmányossági vétóval. 
A vétó intézményének szabályozása adekvát az elnöki modellhez, részletesen 
kidolgozott a politikai vétó blokkolásának szabályrendszere. 


Ausztria 

Az elnök, közvetlen választása ellenére, viszonylag gyenge (szimbolikus), a 
kancellár és a kormány (a javaslatok és az ellenjegyzés) által dominált. Nem 
rendelkezik politikai és alkotmányossági vétóval. A vétó intézményének sza- 
bályozása adekvát az elnöki modellhez. 


Németország 

A német szövetségi elnök szimbolikus pozíciót tölt be. Az alkotmány tehát nem 
biztosít számára önálló jogi mozgásteret, mérlegelési lehetőséget. Nem rendel- 
kezik politikai és alkotmányossági vétóval. A vétó intézményének szabályozása 
adekvát az elnöki modellhez. 


Franciaország 

A prezidenciális elnöki hatalom széles körű jogosítványokban képeződik le a 
francia alkotmányban. Az köztársasági elnök, aki egyben a Minisztertanács 
elnöke, széles körű jogosítványokkal rendelkezik, a végreható hatalom részese. 
Kihirdeti a törvényeket, a véglegesen elfogadott törvény kormánynak történő 
megküldését követő 15 napon belül. E határidő lejártát megelőzően felkérheti a 
parlamentet a törvény egésze vagy bizonyos cikkei újratárgyalására. Az ismé- 
telt tárgyalást nem lehet megtagadni. A köztársasági elnök, a miniszterelnök, 
a Nemzetgyűlés elnöke, a Szenátus elnöke, 60 nemzetgyűlési képviselő vagy 
60 szenátor a törvényeket -— alkotmányosságuk véleményezése végett — kihir- 
detésük előtt az Alkotmánytanács elé terjesztheti. Az Alkotmánytanácsnak 
egy hónapon belül határozatot kell hoznia, a kormány kérelmére azonban, 
sürgősség esetén ez a határidő 8 napra csökkenthető. Ebben az esetben az Al- 
kotmánytanácshoz történő előterjesztés meghosszabbítja a kihirdetésre megál- 
lapított határidőt. Az Alkotmánytanács által alkotmányellenesnek nyilvánított 
rendelkezést nem lehet sem kihirdetni, sem alkalmazni. A vétó intézményének 
szabályozása adekvát az elnöki modellhez. 

Lengyelország 

A végrehajtó hatalom duális jellegű, azt a Minisztertanács (kormány) és a 
köztársasági elnök közösen gyakorolja. Egy középerős elnöki modellel állunk 
szemben, amely státuszt a közvetlen elnökválasztás legitimálja. Az elnök erős 
vétójoggal rendelkezik. Politikai vétőjoggal bír. A politikai vétót a szejm 3/5-ös 
többségű szavazattal háríthatja el. Az elnök alkotmányossági vétóval is rendel- 
kezik. A két vétó egyszeri és nem kombinálható. A vétó intézményének szabá- 
lyozása adekvát az elnöki modellhez. 


Csehország 

A végrehajtó hatalom duális jellegű, vagyis azt a köztársasági elnök és a kor- 
mány közösen gyakorolja. Az elnök szimbolikusan az állam feje, akit a parla- 
ment két háza együttes ülésén választ (közvetlen választás). Egyik legfontosabb 
jogosítványa a politikai vétó, ennek keretében visszaküldési joga van, amelyet a 
törvény kézhezvételtől számítva 15 napon belül gyakorolhat. Az alkotmányerejű 
törvényekre ezen rendelkezések nem alkalmazhatóak. Az elnöki vétó az alsó- 
házi újraszavazás során abszolút többséggel szavazható le. 

Rendelkezik az elnök alkotmányossági vétóval is, azaz az alkotmánnyal 
ellentétes tartalmú törvényeket elküldheti felülvizsgálatra az alkotmánybí- 
rósághoz. A vétó intézményének szabályozása nem minden téren felel meg a 
reprezentatív elnöki modellnek, hiszen a széles körű politikai vétó alkalmazá- 
sa az erős elnök attribútuma. 


Szlovákia 

A végrehajtó hatalom duális jellegű. A köztársasági elnök az állam feje, képvi- 
seli a szlovák államot külső és belső kapcsolataiban, az alkotmányos szervek 
normális működését biztosítja. Az elnöki modell reprezentatív mintát követ. 
Az elnök vétóval kapcsolatos jogkörei közé tartozik, hogy bármelyik törvényt 
visszaküldheti. Ha az elnöki vétót a Nemzeti Tanács elutasítja, és a köztársasági 
elnök az újból megküldött törvényt nem írja alá, akkor a törvényt az ő aláírása 
nélkül is kihirdetik. Az elnöki vétóról történő szavazáshoz a képviselők abszo- 
lút többségének szavazatára van szükség. Az államfő a Nemzeti Tanács ha- 
táskörébe tartozó nemzetközi szerződés alkotmányosságának megítélése iránt 
az alkotmánybírósághoz fordulhat, valamint a népszavazás kihirdetése előtt az 
alkotmánybíróság véleményét kikérheti a kezdeményezés alkotmányosságá- 
ról. A vétó intézményének szabályozása nem minden téren felel meg a repre- 
zentatív elnöki modellnek, hiszen a széles körű politikai vétó alkalmazása az 
erős elnök attribútuma. 


Magyarország 
A magyar köztársasági elnök egyértelműen a reprezentatív elnöki modell 


megtestesítője, jogköre az aktuálpolitikai, kierőszakolt megegyezések miatt 

azonban inkoherens elemekkel terhelt. Ha a köztársasági elnök a törvénnyel 
vagy annak valamelyik rendelkezésével nem ért egyet, azt aláírás előtt, an- 
nak kézhezvételétől számított tizenöt napon — az Országgyűlés elnökének 
sürgősségi kérelmére öt napon - belül megfontolás végett, észrevételeinek 
közlésével visszaküldheti az Országgyűlésnek. Az Országgyűlés a törvényt 
újra megtárgyalja, és elfogadásáról ismét határoz. Az Országgyűlés elnöke 
által ezt követően megküldött törvényt a köztársasági elnök köteles aláírni 
és öt napon belül kihirdetni. A köztársasági elnök a törvényt aláírás előtt, a 
politikai vétó esetében szabályozott határidők szerint, véleményezésre meg- 
küldi az Alkotmánybíróságnak, amennyiben annak valamelyik rendelkezését 
alkotmányellenesnek tartja. Ha az Alkotmánybíróság - soron kívüli eljárásban 
— az alkotmányellenességet megállapítja, a köztársasági elnök a törvényt az 
Országgyűlésnek visszaküldi, egyébként köteles azt aláírni és öt napon belül 
kihirdetni. A vétó intézményének szabályozása nem minden téren felel meg a 
reprezentatív elnöki modellnek, hiszen a széles körű politikai vétó alkalma- 
zása az erős elnök attribútuma. Szintén problémát jelent, sőt a politikai vétó 
esetében az intézmény teljes elszíntelenítéséhez vezet, hogy a parlament nem 
minősített többséggel írhatja felül az elnöki vétót. 


Értékelési szempontok 


Az egyes államok köztársasági elnöki modelljeinek és az azokban szabályozott 
elnök vétó intézményének a kapcsolata szempontjából a fő értékelési szem- 
pont az volt, hogy az adott elnöki vétó adekvát-e az adott elnöki modellben: 
vagyis hogy az elnök a modellnek megfelelő vétójoggal rendelkezik-e. Ebben 
a kiindulási pontot az adta, hogy a prezidenciális rendszerekben a leginkább 
elfogadható intézmény a széles körű politikai vétó. Nem célszerű, hogy egy 
reprezentatív államfő ilyen típusú (primer politikai döntést igénylő) vétójoggal 
bírjon: ebben az esetben ugyanis az aktuálpolitikai csatározások felszámol- 
hatják az elnök reputációját. A prezidenciális rendszerekben ez a veszély azért 
nem fenyeget, mert itt az elnök amúgy is elsődleges politikai aktor, a repre- 
zentatív modellben azonban legtöbbször a politikai csatározások felett áll, 
, megtestesítve a nemzet egységét". Így elmondható, hogy az erős politikai vé- 
tó inadekvát egy gyenge elnökhöz." A politikai vétó-szabályozás értékelésének 
másik oldala a politikai vétó blokkolásának módja: a politikai vétó intézmé- 
nyét negligálja, ha a visszaküldött jogszabályt a jogalkotó szerv nem minősített 
többséggel is elfogadhatja ismét. Az alkotmányossági vétó — amely egy előzetes 
normakontroll — mindegyik elnöki modellhez adekvátnak tűnik, hiszen a poli- 


1 Meg kell jegyezni, hogy a gyenge elnöknek éppen a politikai vétó jelenti az egyik kitörési 
pontot a politikai aktorként való megnyilvánuláshoz. 

tikai szempontok nem jelennek meg egy-egy alkotmányellenesnek vélt rendel- 
kezés értékelése terén — legalábbis nem elsődlegesek. 


A magyar köztársasági elnöki vétó intézménye 
— kényszerkompromisszum 


Hazánkban az 1989 őszén elfogadott alkotmányreform (1989. évi XXXI. tör- 
vény) megszüntette a kollektív államfő (a Népköztársaság Elnöki Tanácsa) in- 
tézményét, és bevezette — az 1946. évi I törvény mintájára visszaállított — köz- 
társasági elnöki vétó intézményét. A köztársasági kisalkotmány 1946-ban úgy 
szabályozta az elnöki vétót, hogy az elnök a kihirdetés elrendelése előtt a ti- 
zenöt napos határidőben a törvényt újabb megfontolás végett, észrevételeinek 
közlésével, egy ízben visszaküldheti a Nemzetgyűlésnek; a Nemzetgyűlés által 
hozzá másodízben áttett törvényt azonban tizenöt napon belül kihirdettetni 
köteles. Jogállását tekintetve az elnök ekkor is reprezentatív szereplő volt, így 
ebben az esetben sem felelt meg a politikai vétó ilyetén alkalmazása a repre- 
zentatív elnöki intézményhez. 

Az 1989-es és az 1990-es alkotmánymódosítások, némi bizonytalankodás 
után, a gyenge (reprezentatív) köztársasági elnöki modellen alapuló, parla- 
mentáris kormányzati rendszert hozták létre. A rendszerváltás során az elnö- 
ki rendszer létrehozása fel sem vetődött; azonban a , félelnöki" rendszernek 
— ahol a közvetlenül választott köztársasági elnök nem csupán szimbolikus 
szerepet tölt be — is voltak támogatói: a Németh-kormány, az MSZMP, majd 
az utódpárt MSZP. Ezek a koncepciók azonban a politika harcokban megbuk- 
tak. Ennek elsősorban az volt az oka, hogy az első szabad választások előtt 
országos ismertséggel és támogatottsággal rendelkező politikust felvonultat- 
ni még nem tudó ellenzék meghatározó csoportjai, a rendszerváltó pártok- 
nak az akkori politikai folyamatokban domináns szerepet játszó része — attól 
tartva, hogy a közvetlen elnökválasztáson az államfői pozíciót az MSZMP 
népszerű, reformkommunista politikusa, Pozsgay Imre szerzi meg - ellenezte 
a középerős államfői hatalmat, és a parlament által választott, gyenge legi- 
timációjú, csak reprezentáló elnököt kívánt. A gyenge elnök mellett kiállók 
győzelme azonban nem volt nyilvánvaló 1989-ben. Az 1989. évi alkotmány- 
módosítás, az ellenzéki csoportok akaratára, a reprezentatív modellt megva- 
lósító rendelkezéseket tartalmazta (a Kerekasztal-tárgyalások során — a kezde- 
ti patthelyzet feloldására — Antall József javaslatára az 1946. évi szabályozáshoz 
nyúltak vissza). A parlament által elfogadott 1989. évi XXXV. törvény azonban 
a köztársasági elnök első közvetlen választását cikkelyezte be, amely szabályt 
pedig az 1990. évi XVI. törvény (,lex Király") emelte alkotmányos erőre. A 
vitát végül az MDF-SZDSZ paktum döntötte el, amely fordulatot hozott, s po- 
litikai kényszerkompromisszum eredményekért a reprezentatív elnöki intéz- 

mény mellett döntött." A paktumban a két párt megállapodott abban, hogy 
,az ország kormányozhatóságának érdekében a feltétlenül szükséges mértékig 
kiterjesztik a köztársasági elnök jogát a parlament feloszlatására", másrészt az 
alkotmánymódosítást követően haladéktalanul sort kerítenek az elnök parla- 
menti választására, végül pedig, hogy az első közvetett választott köztársasági 
elnök Göncz Árpád lesz. 

A köztársasági elnök intézményével több alkotmánybírósági határozat is 
foglalkozott [48/1991 (IX.26.), 8/1992 (I.30.), 36/1992 (VI.10.) AB h.JJ. Az elnöki 
vétó intézményéről konkrétan pedig a 62/2003. (XII. 15.) AB határozat szól. 
Ebben az Alkotmánybíróság kizárta a törvény visszaküldésének és az előzetes 
normakontroll kezdeményezésének egymást követő alkalmazását. Akkor, ha 
a parlament az ismételt ülésezés eredményeként változatlan formában meg- 
hagyja a törvényt (vagyis blokkolja a politikai vétót) nincs szükség további 
alkotmányos ellenőrzésre. A testület kifejtette, hogy az Alkotmány megsérté- 
sét eredményezi, ha az Országgyűlés a köztársasági elnök által visszaküldött 
törvény érdemi újratárgyalásának feltételeit nem biztosítja. Az érdemi újra- 
tárgyalást biztosító eljárási szabályoknak garanciális jelentőségük van a jog- 
biztonság és a hatalmi ágak elválasztása elvének érvényesülése szempontjá- 
ból. Az Alkotmánybíróság hangot adott annak is, hogy a köztársasági elnök 
részvételi és felszólalási jogának biztosítása az újratárgyalási eljárás során a 
törvény közjogi érvényességének egyik feltétele. 

A rendszerváltás óta eddig" 31 alkotmányossági vétó érkezett az Alkot- 
mánybírósághoz, ebből 25 eredményes, 3 eredménytelen? volt, további 3 tár- 
gyában pedig nem született még határozat. A politikai vétók száma 21, ebből 
16 volt eredményes, 3 eredménytelen," további 2 tárgyában pedig még nem 
határozott a parlament. 


Inkoherencia és inkonzisztencia — elnöki gyakorlat 


A politikai vétóval" szemben egy alkotmányjogi és egy politológiai érvelés hoz- 
ható fel. A fentiek alapján láthatjuk, hogy az európai és transzatlanti tenden- 
ciákkal szembemenve a hazai alkotmányos szabályozás egy reprezentatív el- 


; A paktum megállapodásai az 1990. évi XL. törvény nyomán kerültek az Alkotmányba. 

§ 2008. december 20. 

" Az alkotmányossági vétó eredménytelensége az elemzés olvasatában azt jelenti, hogy az 
Alkotmánybíróság nem talált alkotmányellenességet. A részleges alkotmányellenesség már meg- 
alapozza az eredményes vétót az elemzés szerint. 

" A politikai vétó eredménytelensége azt jelenti, hogy a köztársasági elnök által kifogásolt 
törvényt a parlament nem találta alkotmányellenesnek. 

" A továbbiakban a megjegyzéseket a politikai vétóval kapcsolatban kell érteni, mert az al- 
kotmányossági vétó intézménye (in abstracto) és hazai szabályozása (in concreto) is megfelel a 
magyar elnöki modellnek. 

nöki modellben helyezett el egy olyan politikai vétói intézményt, amely sokkal 
inkább az elnöki modell sajátja (ezt nevezhetjük alkotmányos inkoherenciának). 
Ez több (egymással egyébként összefüggő) okkal is magyarázható. Egyrészt az 
elnöki modell tekintetében kibontakozó vitát lezáró politikai kényszerkompro- 
misszum, másrészt pedig az 1946. évi szabályozás változatlan átvétele. A politi- 
kai vétó intézményének inadekvát voltát súlyosbítja, hogy maga az intézményi 
mechanizmus kódolása is helytelen: a politikai vétó bár szabályozva van az Al- 
kotmányban, de súlytalanná teszi, hogy a parlament nem minősített többséggel 
hoz döntést a visszaküldött törvényt illetően (ez alkotmányos inkonzisztencia). A 
politikai vétó intézményével szemben a fenti alkotmányossági inkoherencián 
túl felvethető tehát egy politológiai szempont is. A politikai vétó tipikusan az az 
intézmény, amely közel viszi az elnököt a politizáláshoz. Bár nem lehet tagadni 
azt, hogy a köztársasági elnök politikai aktor, politikai döntéseket hoz, nyilat- 
kozatokat tesz, de a jogrendszerünk által meghatározott (az , alapító atyák" 
kompromisszumakérnt létrehozott) reprezentatív elnöknek ,ki kell fejeznie a 
nemzet egységét". A politikai vétó alkalmazása során meghozott primer poli- 
tikai döntés önmagában azonban mégsem lehetne elég ok arra, hogy politoló- 
giai szempontú kritikát fogalmazunk meg. Az által azonban, hogy a politikai 
vétót a parlament blokkolni képes, a köztársasági elnök (aktuálpolitikai vi- 
ták kereszttüzébe kerülhet, s általa sérülhet az elnöki intézmény alkotmányos 
tartalma. A helyzetet súlyosbítja az alkotmányos inkonzisztencia, hiszen (szin- 
tén szembemenve az európai és transzatlanti tendenciákkal) nem minősített 
többség dönt az elnöki vétó kérdésében (ez valamelyest csökkentené az elnöki 
vétó esetleges eredménytelensége esetén előálló elnöki kudarcot). Az intéz- 
ményt valódi tartalommal a mindenkori köztársasági elnöki gyakorlat, az el- 
nöki habitus tölti ki. Göncz Árpád 2, Mádl Ferenc 5, míg Sólyom László eddig 
13 alkalommal élt politikai vétóval. Ebből is látszik, hogy az elnök szerepfel- 
fogása, aktivizmusa határozza meg az inkoherens alkotmányos szabályozást. 
Az elnök politikai megnyilvánulásának, politikai üzenetének is tekinthető a 
politikai vétó. Azonban ez a megnyilvánulás nem pártpolitikai, hanem — lé- 
vén az elnök önálló politikai szereplő — a köztársasági elnök saját véleménye. 
A köztársasági elnökök eddig nem sokszor kerültek politikailag , kellemetlen 
helyzetbe" a sikertelen politikai vétó miatt." A számok alakulásából azonban 
az is látszik, hogy az elnökök egyre inkább igyekeznek kihasználni a rendel- 
kezésükre álló teret: politikai és alkotmányos ars poeticájukat kifejezésre juttat- 
va. Az alkotmányos-politológiai inkoherenciák azonban az elnöki intézmény- 
nek az aktuálpolitika malmai közötti devalválódásához vezethetnek. 


2009.02.14. 


9 Amikor Mádl Ferenc vétóját , leszavazta" a parlament, az Alkotmánybíróságtól kért alkot- 
mányértelmezéssel igyekezett , elégtételt venni". 

ZÖLD UTAKON 


Új (közjpolitikai forradalom van kibontakozóban: a gazdasági- és pénzügyi 
válság nyomán egyre inkább előtérbe kerül egy világméretű , zöld New Deal", 
amelynek keretében a megújuló energia és a hatékonyabb energia-felhaszná- 
lás hozzájárulhat a költségvetések stabilizálásához. Ezek a tendenciák egyre in- 
kább utat törnek hazánkban is — noha egyelőre csupán a programok szintjén. 
Először is tisztáznunk kell, hogy mit nevezhetünk ,zöld New Deal"-nek. 
Ban Ki-moon," az ENSZ főtitkára szerint a kifejezés azt jelenti, hogy a ,glo- 
bális gazdasági ösztönzők részévé kell válnia a környezetbarát technológiákba való 
befektetéseknek". A ,zöld New Deal" az 1930-as évek világgazdasági válságára 
adott amerikai válasz mintájára kialakított fogalom, amely komplex politika- 
tudományi jelentéstartalommal bír, legalább kétszintű fogalom. Egyrészt — a 
gyakorlati politikai cselekvés és magatartás (politics) szintjén — magában fog- 
lal minden olyan tevékenységet, programot, cselekvést, amely a gazdaságot, 
a politikát a fenntartható fejlődés és a környezetvédelem szempontjai mentén 
igyekszik befolyásolni — ebben az értelemben egy új gazdaság- és politikaszervező 
logikával (ha tetszik paradigmával) állunk szemben. Szakpolitikai (public poli- 
cy) szempontból pedig azt jelenti, hogy a hagyományos, a környezetpolitika 
területén érvényes célkitűzéseket, technikákat más szakpolitikákban is érvé- 
nyesíteni igyekeznek a döntéshozók, vagyis a , zöld New Deal" egy környezet- 


4 a 11 


és ökopolitikai , kiáramlás" az egyéb szakpolitikák horizontján."? 


,Zöld New Deal" az Egyesült Államokban és 
az Európai Unióban 


Barack Obama az elsők között hirdette"? meg (még 2008 novemberében) a 
,zöld New Deal" szükségességét. Az egyik legnagyobb horderejű csomag is az 
amerikai elnök nevéhez fűződik, aki a környezetbarát beruházásokat határozta 
meg az elfogadott 787 milliárd dolláros költségvetés-élénkítési csomag" egyik 
alapjaként. A csomag a megújuló energiatermelésre és a hatékonyabb energia- 


" http://unfccc.int/files/meetings/cop. 14/statements/application/pdf/cop. 14 statement 
ban ki-moon.pdf 

!? Jelen elemzés nem kívánja részletesen bemutatni az említett szakpolitikai és egyéb do- 
kumentumokat, csupán az azokban foglalt elméleti és szakpolitikai tendenciákra irányítja rá az 
Olvasó figyelmét. 

B http://www.boston.com/news/science/articles/2008/11/24/obama urged to. create gre- 
en new. deal/ 

4 http:/www.nytimes.com/2009/02/14/us/politics/14web-stim.html? r—1grbl$rex-— 
1234846800$ren-6c6139da93fO4ebcézei—5087900A 

felhasználásra épül, valamint szociálpolitikai szempontból is alapoz az intéz- 
kedésekre, hiszen több millió új munkahely megteremtésével számolnak. A 
,zöld forradalom" európai szinten" is éreztette a hatását, hiszen 2008. decem- 
ber 17-én az Európai Parlamenttől is zöld utat kapott az Európai Tanács által jó- 
váhagyott klíma- és energiacsomag. Ez az EU-nak azt a kötelezettségvállalását 
hivatott a gyakorlatba átültetni, mely szerint 2020-ig 20 százalékkal csökkenti 
az üvegházhatást okozó gázok kibocsátását, az 1990-es szinthez képest. Az EU 
ezzel továbbra is az élen fog járni az éghajlatváltozás elleni küzdelemben, és jó 
példát mutat a 2009-es decemberi koppenhágai ENSZ-klímacsúcs előtt, amely 
a 2013 utáni globális kibocsátás-csökkentési vállalásokról hivatott dönteni. José 
Manuel Barroso bizottsági elnök értelmezése szerint a 2009-ben elfogadott cso- 
mag az éghajlat-változási krízis és a gazdasági-pénzügyi válság megoldásának 
is a része. , Ez egy olyan új zöld megállapodás (new deal), ami javítani fogja az ELI 
iparának versenyképességét egy, egyre növekvő mértékben "szén kényszerzubbonyba" 
zárt világban. Az alacsony szénkibocsátású gazdaság felé való elmozdulás ösztönözni 
fogja az innovációt, új üzleti lehetőségeket és új zöld munkahelyeket hoz majd létre." 
— fogalmazott az Európai Bizottság elnöke. 


Egyéb tapasztalatok 


A fenti tendenciák nem csak a világ legnagyobb gazdaságaiban (és kibocsátói 
esetében) jelentkeztek, hanem más országokban: például Szaúd-Arábiában!" 
(amely egy passzív város tervezését kezdte meg olajnyeresége bevételeiből) és 
Dél-Koreában" (38,1 milliárd dollár projekt négyéves ütemezésben). Japánban a 
2009 januárjában kihirdetett, 11 milliárd dolláros program keretében csaknem 
1 millió munkahely teremtését és energiatakarékos új vasútvonalakat céloz- 
tak meg, illetve 2050-ig 80 százalékkal csökkentenék a szén-dioxid-kibocsá- 
tást is. Kínában a kis lépések politikáját alkalmazva elhatározták az alacsony 
szén-dioxid-kibocsátású városok megtervezésének majd megépítésének tervét. 
Az országban" egyébként 2007-ben 12 milliárd dollárt fektettek a megújuló 
energiákba, és a tervek szerint 2020-ra már 1590-ban fedezik ilyen módon a 
felmerülő energiaszükségletet. 2009 tavaszán továbbá bejelentették, hogy a kí- 
nai gépjárműipar újjáélesztése végett nagy hangsúlyt helyeznek az új energia- 
forrásokkal üzemeltetett autók gyártására: mindezt költségvetési támogatással, 
a vállalkozások, valamint a kutatók Kínába csábításával fogják elérni. Indiában 
pedig 4 milliárd dollár befektetését irányozták elő a megújuló energiaágazat 


55 http://ec.europa.eu/environment/climat/home. en.htm 


§ http://kitekinto.hu/iszlam/2009/01/23/bezoldul. arabia/ 
" http://greenidealab.com/external-green-feeds/south-korea-invest-38-billion-green-pro- 


jects 
8 http:/www.nrel.gov/docs/fyO4dosti/35786.pdf 

kiépítésére: a víz-, a szél- és a napenergia térhódítására, valamint a környezet- 
barát üzemanyagok előállításra. 

Áttérve az európai kontinensre megemlíthetjük, hogy Németország jelen- 
leg is a zöld éra vezető szereplője: az ország energiaellátásának 1599-a szár- 
mazik megújuló energiaforrásokból, 250 ezren dolgoznak a zöld szektorban. 
Mindezt segíti az is, hogy az alternatív energiatermelésben üzleti lehetőséget 
látnak az ottani nagyvállalatok. A válság azonban rányomta bélyegét a né- 
met megújuló szektorra is, azonban a szövetségi kormány eltökélt szándéka 
a bajbajutottak megsegítése. Az Egyesült Királyságban kettős célt szolgált az 
autóiparnak nyújtott 2.3 milliárd dolláros segítség: egyrészt a válság által leg- 
inkább sújtott iparág megsegítése, másrészt a hibrid autók gyártása volt a cél. 
A szigetország jelentős erőket mozgat meg a zöld munkahelyek létesítésére a 
megújuló szektorban. A szomszédos Írországban is egyértelmű a zöld irány- 
váltás: a Building Ireland"s Smart Economy" című gazdasági program zöld vál- 
lalkozások és , zöldgalléros" munkahelyek megteremtését szorgalmazza, va- 
lamint előtérbe helyezné a megújuló energiaforrások használatát, ez utóbbiak 
arányát 2020-ra 40906-kal emelve. Franciaországban 2008 novemberében egy 
napenergia-programot indítottak útjára a mezőgazdaságban: az intézkedések 
lényege az, hogy azok, akik napkollektorokat telepítenek piaci ár alatt juthat- 
nak áramhoz. A kormány tervei szerint a programmal 2020-ra 400-szorosára 
emelkedhet a napkollektorok száma, valamint — a jelenlegi 10,499-ról — 2399-ra 
a megújuló energiaforrásokból származó elektromos energia aránya. 

Láthatjuk tehát, hogy a világ több országában (a legnagyobb szén-dioxid- 
kibocsátók is) környezetpolitikai reformokat vezettek be, azonban nem csupán 
környezetvédelmi, hanem gazdaságélénkítési, válságkezelési szempontból. A 
környezetvédelemi és gazdaságélénkítő szempontok összekapcsolása, az el- 
méleti szakpolitikai kiindulópontoknak a gazdaságpolitika zöld racionalizá- 
lásába való fordítása olyan egységes szempontrendszert képvisel, amely Ma- 
gyarország számára is megfontolandó. 


Lehet-e nálunk , zöld forradalom"? 


Az elmúlt időszakban egyre több civil szereplő hangsúlyozta a hazai zöld for- 
dulat szükségességét, amely kezd teret nyerni a politikum világában is, még- 
hozzá két módon: az egyik oldalon a már régóta áhított, stabil zöld párt igényén 
keresztül; a másik oldalon pedig a beágyazódott politikai szereplők környezet- 
politikai érzékenységének kidomborításán, valamint környezetpolitikai prog- 
ramok megalkotásán keresztül. Ez utóbbi tendenciák (az új zöld erő, illetve a 


" http://www.nrel.gov/docs/fyO4osti/35786.pdf 

már meglevő pártok , zöld vénája") a civil környezetpolitikai megfontolások 
mellett fejezik ki a fent ismertetett , zöld New Deal"-filozófiát. 


Civil kezdeményezés 


2008 áprilisának végén adta ki a Levegő Munkacsoport A zöld államháztartási 
reform" című anyagot, májusban pedig egy terjedelmesebb programfüzetet Az 
államháztartás ökoszociális reformja?" címmel . Ezek a dokumentumok az állam- 
háztartás egy lehetséges reformját javasolták, s olyan gyakorlati közpolitikai 
megfontolásokat fogalmaztak meg, amelyek nagy része környezetvédelmi 
indíttatású. Az államháztartás környezet-központú reformja beleillik a , zöld 
New Deal" tendenciájába, hiszen itt is környezetpolitikai eszköz- és célrend- 
szer jelenik meg az egyes szakterületeken (adó-, költségvetési-, mezőgazdasági 
politika). 


Új pártok 


A manapság divatos zöld fordulat és a magyar rendszerváltás óta újra és újra 
előkerülő, zöld párt iránti igény összekapcsolódni látszik: 2009 elején előbb a 
Lehet Más a Politika? (LMP) nevű szervezet alakult párttá, majd pedig meg- 
született a Zöld Baloldal? választási párt. A Zöld Baloldal , Vezérelvei" kö- 
zött találhatjuk meg az Európai Zöld Párt Kongresszusa által elfogadott ki- 
áltványt, Zöld New Deal Európa számára" címmel. A kiáltvány alapvetően a 
zöld politikaszervező logikára (paradigmára) épít: , Hiszünk abban, hogy egy 
Zöld New Deal-re van szükség ahhoz, hogy úrrá legyünk azokon a pénzügyi, 
gazdasági, erőforrás-, energia- és éghajlati válságokon, amelyekkel szembe- 
sülünk. A Zöld New Deal jelentős mennyiségű beruházást jelent a fenntart- 
ható ágazatokba, az élet minőségét helyezve előtérbe és biztosítva több millió 
"zöld munkahely" létrehozását." Az LMP agendájában (Kezdeményezésünk 
céljai)? alapozta meg a zöld politika elméleti szempontú megközelítését. Emel- 
lett szakpolitikai alapokkal is megtámogatta zöld attitűdjét: a Compass Köz- 
politikai Intézettel közösen tanulmányt készített Zöld költségvetési élénkítés 
— Egy fenntartható kiút a válságból? címmel, amely bemutatja a zöld élénkítési 


20. http:/www.levego.hu/letoltes/kiadvanyok/zoldkolts 2008.pdf 
http:/www.levego.hu/letoltes/kiadvanyok/zoldkolts tan 2008.pdf 
2 http://www.lehetmas.hu/nyitolap 

3 http://wwwi.zoldbaloldal.hu/ 
http://www.zoldbaloldal.hu/vezerelvek 
http://www.lehetmas.hu/img/lehetmas agenda.pdf 
http://compasspolicy.hu/zoldelenkites/sajtoanyag.pdf 

program elméleti alapjait, valamint a hazai megvalósítás lehetőségeit. A doku- 
mentum konkrét költségvetési javaslatokat is bemutat: a munkahelyteremtés, a 
klímavédelem, egy átfogó energiaadó-reform, illetve ökológiailag fenntartható 
közösségi befektetésekre. 


A régi pártok zöld arcéle 


Az MSZP már hosszú ideje küzd a belső megújulás problematikájával. A párt 
szociáldemokrata alapérték bizottsága által elkészített A Magyar Szociáldemok- 
rácia és a XXI. század kihívásai" című dokumentumban (amelyet Hiller István 
mutatott be) szerepet kapnak a zöld értékek. A zöld gazdaság és a szociáldemok- 
rácia című fejezetben tárgyalják az energia, víz, élelmiszer, valamint a környe- 
zetvédelem témaköreit. A dokumentum (65 ez általában igaz az egész szövegre) 
nem szakpolitikai megoldásokat ad: felméri a legfontosabb (így környezeti) 
kihívásokat, s azokhoz mérten igyekszik megfogalmazni a szociáldemokrata 
álláspontot. Nem szakpolitikai, sokkal inkább ideológiai megfontolást tükröző 
gondolatok együttese, amely a párt belső reformját hivatott szolgálni. 

2009. március 28-án mutatták be a Fidesz Felelősséggel a környezetünkért — 
Magyarország Környezetvédelmi Stratégiája" című környezetpolitikai anyagát. 
A munkaanyagot bemutató konferencián? előirányozták a zöld Széchenyi- 
tervet, a zöld beruházásokat finanszírozó hitelintézetet (, zöld hitelintézet"), 
valamint javasolták az egyoldalú energiafüggőség csökkentését. A Fidesz kör- 
nyezetvédelmi stratégiája több ponton is illeszkedik az ellenzéki párt kommu- 
nikációjába: egyrészt a programalkotással — mint árnyékkormány - bizonyítani 
igyekszik kormányképességét (a potenciális kormányprogram , csepegtetése" 
egyébként a , Stratégiával" és a Jövőkép" című könyvvel vált intenzívvé); más- 
részt a világban lezajló zöld forradalomra reagálva, követni kívánja a nemzet- 
közi trendeket is. A környezetvédelmi stratégia négy fő részre oszlik: alapvető 
célok, környezetbiztonság, folyamatok, valamint a végső konklúziók — mind- 
egyik részben konkrét szakpolitikai javaslatokkal. Magáról a stratégiáról és 
a környezetpolitikáról szólva kifejtik: , Magyarország Környezetvédelmi Straté- 
giája alapdokumentum, mely a természeti kincsek tekintetében a takarékosságra, a 
megelőzésre és a hatékonyságra fekteti a hangsúlyt. Természeti erőforrásainkra ala- 
pozott programunk elkészítésével, s majdani megvalósulásával, olyan lehetőség nyílik 
meg, mely az ágazati politizálás felett képes a kormányzati rendszert összetartani és 
cselekvésre ösztönözni. Minden közpolitika, szakpolitika keze önmaga felé hajlik. A 
környezetpolitika most az ágazatok felé nyújtja a kezét. Nem segíteni akar, hanem 


http://www.polhist.hu/letoltes/mszocdem21szazad.pdf 

2 http://fidesz.hu/download/kvi pr nyomdaba 090318 04 01.pdf 
http:/www.greenfo.hu/hirek/hirek. item.php?hir-—21158 
http://www.jovokep.hu/letoltes/jovokep2009.pdf 

összetartani. Olyan vezérelv, sőt vezérelv-rendszer kíván lenni, mely nem kötelez, ha- 
nem belülről mozgat." 

A két nagy párton túlmenően az MDF zöld arculatáról érdemes még szót 
ejtenünk, amelyet szinte kizárólagos (ám korántsem elhanyagolható módon és 
szinten) a párt európai parlamenti képviselője testesít meg. Olajos Péter mind 
európai, mind hazai szinten a , zöld New Deal" elkötelezettje: a képviselő ál- 
tal vitt legfontosabb témák?! környezetpolitikaiak. Olajos így írt? a zöld for- 
dulatról: ,... nagyon fontos a Zöld New Deal gondolata, amely az egykori állami 
intervenció gyakorlatát összeköti a technológiai innováció iparfejlesztő, majd később 
keresletélénkítő hatásaival. Ezért is beszélhetnénk Keynes fogalmi rendszerében egy 
olyan öko-keynesianizmusról, amelyben a klímaváltozásra, az energiaválságra, az 
ipari nyersanyagok szűkösségére adott technológiai válaszok — amelyek már most 
alapjaiban változtatják meg a gazdaság termelési feltételeit — szerves módon kapcso- 
lódhatnak össze a többletkereslet növelésére tett állami (ismételten intézményesülő 
beavatkozó) intézkedésekkel." 


A hazai zöld New Deal megjelenése, jellege, 
kapcsolódó dokumentumok 


] ;Régipárt" — " ] Újpárt választási ! Civil 
; AK alakulat szereplő 


Csak elvi, eszmei  [ MSZP [A Magyar Zöld Baloldal [Eu- 
megalapozás Szociáldemokrácia és a rópai Zöld Párt: 
XXI. század kihívásai) Zöld New Deal 
Európa számára] 


Elvi és ehhez kap- Í Fidesz [Felelősséggel a LMP [Kezdemé- Levegő 
csolódó szakpoli-  [ környezetiünkért — Ma- nyezésünk céljai; Munkacso- 
tikai (public poli-  [ gyarország Környezetvé- ! Zöld költségvetési port 
cy) megalapozás delmi Stratégiája) élénkítés — Egy (A zöld ál- 
fenntartható kiúta  ] lamháztartási 
MDF válságból] reform; Az 
államháztar- 
tás ökoszociá- 
lis reformja) 





3 http://www.olajospeter.hu/index.php?id-7 
32 http://nol.hu/lap/forum/lap-20090211-20090211-2 

A világban egyre több helyen próbálnak tehát a zöld iparágak, illetve a gaz- 
daságpolitika zöld reformja útján kilábalni a válságból. Ebben a válságke- 
zelési módszerben összpontosulnak a különböző szakpolitikai (gazdaság-, 
környezet-, szociálpolitikai) szempontok. A világ más részein elvégezték már 
a ,zöld New Deal" elvi-eszmei, valamint az ehhez kapcsolódó közpolitikai 
megalapozást: itt tehát többnyire a politics típusú időszak, a közpolitikai el- 
képzelések gyakorlati megvalósításának időszaka van hátra. Magyarországon 
a politikai megalapozás is többlépcsős fázisban halad: egyes politikai és tár- 
sadalmi csoportok már kidolgozták az új zöld politikai elméleti-eszmei alap- 
jait, s most gyakorlati szakpolitikai megoldásokon fáradoznak, mások pedig 
csupán az elméleti megfontolásaikat tették közzé. Mindezek alapján elmond- 
hatjuk, hogy Magyarországon is megvan a ,zöld New Deal" számára az el- 
méleti és szakpolitikai kiindulópont, amelyre a politikai cselekvés szférájának 
kell ráépülnie (egyre inkább kibontakozóban vannak egyébkérnt az ilyen ten- 
denciák: pl. RENEXPO),?? ahol lehetőség van a politikai szereplők , alkalmi 
nagykoalíciójára".?" 


2009.04.21. 


PÁRTFRAKCIÓ VAGY FRAKCIÓPÁRT 


A pártnak van frakciója, vagy pedig a frakciónak pártja? — tehetnénk fel a kér- 
dést Torgyán József nyomán. A rendszerváltás óta eltelt parlamenti ciklusok 
megmutatták, hogy egy párt parlamenti frakciója önálló hatalmi tényezőként 
(szinte , frakciópártként") viselkedik az adott párton belül, sőt gyakran a párt 
létét is befolyásolhatják a képviselőcsoporton belüli feszültségek, végső soron 
pedig a frakció felbomlása. Egy másik megközelítés szerint a pártban lévő né- 
zeteltérések képeződnek le a frakcióban. Nagyjából ezeket a következtetéseket 
vonhatjuk le a 2009-es őszi parlamenti ülésszak nyitányán az SZDSZ vonat- 
kozásában is. Retkes Attila megválasztása olyan bomlási folyamatot erősített 
fel a párt képviselőcsoportjában, amely önmagában korántsem mondható példa 
nélkülinek. Ugyanakkor a rendszerváltás utáni parlamentarizmus két fő frak- 
ciószakadási mechanizmusának tapasztalatai nem kecsegtetnek semmi jóval 
az SZDSZ számára. 

A frakciószakadások sajátossága, hogy kialakul egy hatalmi centrum az 
adott képviselőcsoportban, amely nem ért egyet a párt politikájával, s ez szem- 


5. http:/www.renexpo-budapest.com/hu/vasar.html 
3 http:/www.zoldtech.hu/cikkek/20090420-politikusok-a-megujulo-energia-politikarol 

befordítja a frakció többi tagjával is. A szakadásokat annak mentén lehet te- 
matizálni, hogy a frakciószakadás együtt jár-e pártszakadással (másként: a 
pártszakadás leképeződik-e a frakció bomlásában), illetve hogy a renitens 
képviselők egy másik párt képviselőcsoportjába lépnek-e be. 


Pártszakadás és frakciószakadás 


Egy pártban lévő ellentétek ahhoz vezethetnek, hogy a pártszakadás frakció- 
szakadásként is megnyilvánul. Ez történt 1992-ben az FKgP-vel, valamint 1993- 
ban és 1996-ban az MDF-fel. 1992-ben az FKgP kilépett az MDF-fel kötött 
koalícióból, a párt 44 parlamenti képviselője közül 36 (az antallista , 36-ok") a 
kormány támogatása mellett döntött. A szakadás itt egyértelműen a frakció felől 
indult, s az FKgP-ből kizárt kisgazdák új pártot alapítottak Egyesült Kisgazda 
Párt néven, amely hamarosan eltűnt a politikai süllyesztőben. Hosszabb életű 
volt az 1993-ban Csurka István által alapított MIÉP és az 1996-ban létrejött Ma- 
gyar Demokrata Néppárt (MDNP), mind a kettő az MDF frakciószakadásának 
eredményekért jött létre. 2005-ben az MDNP visszatért az MDF kebelébe, s bár 
a MIÉP mind a mai napig létezik, már nem bizonyul jelentős politikai erőnek. 
Láthatjuk tehát, hogy a párt- illetve frakciószakadás eredményeként előálló 
formációk hosszú távon nem mondhatók életképesnek. Megjegyezhetjük to- 
vábbá, hogy a frakció szerepe akkor domináns a bomlásban (akkor beszélhe- 
tünk , frakciópártról"), amikor a frakcióban feszülnek olyan indulatok, amelyek 
frakció és/vagy pártszakadáshoz vezetnek. 


Átülések 


A másik fő frakciószakadási mód az egyes frakciótagoknak a politikai verseny- 
társakhoz való átülése. Ennek jellemző példáját adta az MDF frakció egy má- 
sik, 2004-es, valamit a KDNP frakció 1995-től bekövetkező erodálódása. Az 
MDF frakció 2004-es botrányos kizárás-sorozata, valamint 7 képviselőjének a 
képviselőcsoportból való távozása eredményeként nem csupán a frakció szűnt 
meg, hanem a Lakitelek Munkacsoport köré szerveződő politikusok megalapí- 
tották a Nemzeti Fórum Egyesületet is. Ez 2005 óta együttműködik a Fidesz- 
szel, s a kizárt, illetve kivált volt MDF-es frakciótagok közül néhányan át is 
ültek annak padsoraiba. Valamelyest lágyabb módon, de hasonló átszivárgási 
hullám indult meg szintén a Fidesz felé a KDNP irányából. Az 1995. január 
végén elnökké választott Giczy György radikális programját a párt parlamenti 
képviselőinek többsége nem fogadta el, s ennek eredményként kizárásokra és 
átülésekre került sor. Összességében ma mind a két alakulat (Nemzeti Fórum, 
KDNP) a Fidesz részévé vált, képviselőik ott ülnek a legnagyobb ellenzéki párt 

képviselőcsoportjában. Az átüléses frakciószakadás sajátja, hogy többnyire ép- 
pen amiatt következik be, mert a pártot, illetve a frakciót a versenytárs irányába 
mozdító erők bomlasztják. 


Tanulságok 


A fentiekből leszűrhetünk néhány következtetést. A pártokon belüli viszályok 
és szakadások természetszerűleg megjelenhetnek a párt frakciójában is, sőt 
kiindulhatnak onnan is (amint az FKgP és a 2004-es MDF szakadás esetében 
láthattuk). A frakciószakadások eredményeként előálló új alakulatok (még ha 
a frakciószakadás pártszakadással kapcsolódott is össze) önmagukban több- 
nyire életképtelenek, szükség van egy befogadó politikai versenytársra (amely 
egyébként lehet a párt/frakciószakadás előidézője is). A szakadások kisebb, il- 
letve közepes nagyságú jobboldali pártoknál következtek be, s jelentős volt a 
befogadó" Fidesz szerepe az átülések alkalmával. 

A SZDSZ, s annak leképeződéseként a párt parlamenti képviselőcsoportja 
a permanens szakadás állapotában van. Az elnökváltás utáni kilépések előre 
vetítették egy skizofrén helyzet kialakulását, amelyet a Szabadelvű Polgári 
Egyesület (SZPE) megalapítása tetőzött be. Az SZPE alapítói között van Ma- 
gyar Bálint és Kuncze Gábor, valamint az egyesület elnökségének tagjai, Han- 
kó Faragó Miklós, Sándor Klára és Világosi Gábor — valamennyien SZDSZ-es 
országgyűlési képviselők. Magyar Bálint (aki kilépett az SZDSZ-ből, azonban 
parlamenti mandátumát nem kívánta visszaadni, ellentétben Fodor Gáborral, 
aki lemondott, de nem lépett ki a pártból) kijelentette: , ha kiderül, hogy van 
igény arra a politikára, amit az SZPE önállóan vagy más polgári középerőkkel együtt 
tud képviselni, akkor lesz érdemes pártot alapítani." A frakció egy részének a párt- 
ról történő leválása már korábban megkezdődött: Fodor Gábor előző SZDSZ 
elnök hajlandónak mutatkozott Gyurcsány Ferenc megbuktatására, azonban 
ehhez nem sikerült megnyernie az SZDSZ-frakciót. Ugyanez a helyzet játszó- 
dott le Retkes Attila esetében is, aki konzekvensebb politikát kívánt folytatni a 
Bajnai-kormánnyal szemben, azonban ez is a frakció zátonyára futott. 

Az SZDSZ képviselőcsoportjában kialakult tehát egy , frakciópárt", amely 
következménye az SZDSZ-ben megtalálható törésvonalnak. Ezek alapján 
egyértelmű, hogy a liberális pártban lejátszódó frakciószakadás a fent leírt 
pártszakadás-frakciószakadás tipológiáját követi, méghozzá azt a változatot, 
amikor a frakcióból törnek fel azok az erők, amelyek kihatnak a párt egészé- 
re. Az SZDSZ helyzete azonban több szempontból is sajátos (s éppen ezért 
egy vegyes frakciószakadási alakzattal állunk szemben): az MSZP, s még in- 
kább a Bajnai-kormány részéről is fellépnek az SZDSZ-frakciót bomlasztó erők 
— meg kell jegyezzük azonban, hogy itt korántsem az átülés lehetősége lebeg 

a liberális képviselők szeme előtt, hanem sokkal inkább egy szakpolitikai- 
válságkezelő attitűd. 

Az eddigi hazai tapasztalatok a törésvonalak mentén kialakuló új politikai 
erő (legyen az az SZPE vagy más alakulat), megalakítását valószínűsítik. A 
hazai liberálisoknak azonban mindenképpen figyelemmel kell lenniük arra, 
hogy a pártszakadás-frakciószakadás útján előálló új alakzatok hosszú távon 
nem voltak életképesek. 


2009.09.15. 

ELŐREHOZNI VAGY BÉKÉN HAGYNI? 


Magyarországon két és fél éve erőteljesen egymásnak feszül két álláspont, 
amelyek közül az egyik (az ellenzéki) következetesen előrehozott választáso- 
kat akar, míg a másik (a kormányoldali) semmi okot nem lát erre. Nem megyek 
most bele a két oldal indítékaiba; miért akar (hol lanyhábban, hol szenvedélye- 
sebben) előrehozott választást a Fidesz, és miért tiltakozik (akár többségben, 
akár kisebbségben) oly hevesen az MSZP. A meglepő nem is az álláspontok 
divergálása (mutasson nekem valaki a világban egy ellenzéket, amely az is- 
mert történések után nem követelné az előrehozott választásokat), hanem az, 
hogy a pártpolitikai dimenzióban kifejtett és unalomig szétcsócsált álláspon- 
tok mellett egyébfajta (szakértői, értelmiségi, közvéleményi) álláspontok mi- 
lyen kevéssé lettek ez idáig kifejtve. Be kell érnünk azzal, hogy a kormányfő 
szerint például a kormány - ahogyan a HVG-nek nyilatkozta — nem nyithat 
utat , olyan politikának, amely — a Fidesz jelenlegi nyilatkozatai és gyakorlata alapján 
— a fundamentalista konzervativizmus és a szociális populizmus közötti térben helyez- 
kedne el". (Kiemelés — Cs.E.) Vagy azzal, hogy az ellenzék imamalomszerűen a 
shazug és hiteltelen" miniszterelnök lemondásáról szónokol, és számos politi- 
kusa, háttérembere az EP-választásokkal egy időben megtartott országgyűlési 
választásokat szorgalmaz. A rigid álláspontok némi árnyalásaképpen persze 
elhangzik olykor, hogy a Fidesz valójában nem is akar előrehozott választást, 
hiszen — szól a perdöntőnek szánt érv — miért is akarná átvállalni a mostani 
kormánytól a piszkos munkát. 

A téma égbekiáltóan fontos, az eredmény lehangolóan szegényes: Ma- 
gyarországon évek hosszú sora óta nincs komoly nyíltszíni vita arról, hogy 
mi történjék akkor, ha egy kormány nem pusztán kisebbségbe kerül, de vele 
szemben az átlagosnál jóval nagyobb társadalmi ellenérzés halmozódik fel, 
és az ellenzék ennek nyomatékkal hangot is ad. A ,mi történjék akkor" ter- 
mészetesen nem azt jelenti, hogy valakinek erre a kérdésre kész válasza volna 
vagy lehetne. Éppen az a lényeg, hogy beszélni kellene róla, hogy majdan, 
egyszer — a magyar demokrácia konszolidálódása érdekében - legyen valami- 
lyen közösen elfogadható válaszunk. Amíg nincs ilyen válasz, illetve fel sem 
vetődik, hogy keresni kéne a válaszokat, addig a mostanit és az ehhez hasonló 
helyzeteket túl lehet élni, de belőlük építő tanulságot gyaníthatóan nem lehet 
levonni. S pontosan ezt hangsúlyozandó írom ezt a szöveget. 

Tudniillik az előrehozott választásokról szóló pártpolitikai vita eddigi 
karrierjében egy alapvető jelentőségű mozzanat teljesen elsikkadt. Mégpe- 
dig az, hogy itt most nem egy egyedi dologról van szó, a jövőben ugyanis 
bármikor, bárkivel megtörténhet, hogy a ciklusidőn belül elveszíti a több- 
ségét, sőt a társadalmi közhangulat is szembefordul vele. Természetesen 

még ekkor is lehet kormányozni, azonban nem mindegy, hogy az érintettek 
és a szélesebb közönség felismeri-e, hogy itt a demokratikus jogállamnak 
egy precedensértékű ügyéről van szó, amely nem a mostani MSZP-Fidesz 
konfliktusözön egy részletkérdése, hanem jóval több annál. Az, hogy mi- 
lyen válaszok és reflexek alakulnak ki az első eset felmerülésekor, nagyban 
meghatározza majd, mi lesz később, a második vagy a sokadik esetben (már 
ha feltételezzük, hogy máskor is lesz ilyen helyzet). Ha tehát most beletörik 
a bicskánk, ha belefúlunk az aktuálpolitikai dagonyába, akkor várhatóan a 
későbbiekben is bekövetkezhet ez, s egy újabb területtel gyarapodhat a hazai 
politikai szféra kudarcainak köre. 

Az, hogy az elmúlt években a probléma exponálása megrekedt a már emlí- 
tett pártpolitikai klisék és ellenklisék szintjén, megítélésem szerint azzal függ 
össze, hogy a három, elvben rendelkezésre álló értelmezési keret egyike sem 
hozott semmilyen eredményt. Az előrehozott választások problémakörében 
nem kaptunk támpontokat a hatályos alkotmányból, nem segített hozzá a 
tisztánlátáshoz az őszöd után elemi erővel kirobbanó utcai-mozgalmi poli- 
tizálás, és alig volt hatással a kérdés értelmezésére (a kibontakozásról nem is 
beszélve) a hazai reprezentatív közvélemény. Vegyük ezeket sorra röviden. 

Nehéz kérdés annak eldöntése, hogy a hatályos alkotmánynak kellene-e 
bármiféle útmutatást tartalmaznia a mindenkori kormányok ciklus közbeni 
mozgásaival kapcsolatban, mondjuk a tekintetben, hogy mi történjék akkor, 
ha többségük leapad, vagy ha a társadalmi közhangulat jól artikulálódva el- 
lenük fordul, horribile dictu: még a pénzügyi válság is tetőzik. Nyilvánvalóan 
az ilyenfajta részletes szabályozás idegen egy alkotmány szellemiségétől. Ám 
ha valaki elolvassa az Alkotmány V. fejezetét, abban a kormány szerepének 
lényegében olyan statikus ábrázolásával találkozik, amely — látható módon — 
nem igazán adekvát egy demokratikus jogállam mindennapi gyakorlatával. 
Nem ismétlem meg, mert a Méltányosság Politikaelemző Központ számos 
alkalommal foglalkozott már az Alkotmány problémáival (ld. http://www. 
meltanyossag.hu/?g-node/222). Témánkra vonatkoztatva csak annyit jegyzek 
meg, hogy a mostani alkotmányszöveg két értelemben definiálja a kormány 
szerepét: egyrészt technikai útmutatókat állapít meg a kormány működéséhez, 
másrészt — ugyancsak technikai értelemben — leírja, hogy mikor és hogyan 
következhet be egy kormány megszűnése. Ám ezek a passzusok nyilvánva- 
ló módon a demokratikus politikai szisztéma hajnalán kerültek a szövegbe, 
ily módon nem reagálhatnak a menet közben (éppen napjainkban) előálló új 
helyzetekre. Még egyszer hangsúlyozom: az nem várható el egy alkotmánytól, 
hogy részletesen szabályozással álljon elő, mondjuk egy a mostanihoz hasonló 
szituáció megoldására, azt azonban igenis el lehet várni tőle, hogy érzékeny 
legyen a demokratikus periódusban bekövetkezett változásokra. Épp ilyen 
okokból gondoljuk úgy, hogy égetően hiányzik egy új alkotmány. Ez a mos- 
tani ugyanis, sajnálatos módon ilyen érzékenységet nem mutat, s ezáltal nem 

csodálkozhatunk azon, hogy az előrehozott választás új , fenoménjéről" al- 
kotmányos nézőpontból, az alkotmányból levezetve semmiféle igazán érdemi 
nézetütköztetés nem zajlott le az elmúlt években. 

Másodszor: elvben lett volna lehetőség egy másfajta diskurzus megindu- 
lására is, amely — ha tetszik: a képviseleti és a részvételi elv demokráciabeli 
lehetséges új felfogásáról szólhatott volna. Ez fontos ügy; egész Nyugat-Euró- 
pában ekkért is kezelik. Csakhogy ennek a vitának a megindulását az őszödi 
beszéd nyilvánosságra kerülése után teljesen lehetetlenné tette, hogy a Fidesz 
lényegében rászerveződött az utcai megmozdulásokra, s nem tudta világosan 
elmagyarázni, hogy véleménye nem esik egybe mindazokéval, akik az addig 
Magyarországon nem ismert utcai randalírozó szubkultúra hordozói. Elvben 
lett volna lehetőség arra, hogy az előrehozott választásról — már amennyire 
lehet — higgadt vita folyjék, csakhogy 2006 őszén és még 2007 jelentős részé- 
ben is az utcai politizálás olyan mértékben elhatalmasodott, hogy az a balol- 
dalt teljesen , bezárta" bármiféle vita vagy értelmezési diskurzus előtt. Ma már 
a Fidesz is belátta, hogy a ,kormánybuktatás az utcáról" logika kontraproduk- 
tív volt, ugyanakkor — úgy hiszem — messze nem mérte fel ennek a korai és 
hibás stratégiának a következményeit. Amikor tehát a Fidesz ma (hasonlóan 
2006-hoz) kormánybuktatásról és előrehozott választásról beszél, sokan ehhez 
hozzáképzelik azt, amit Orbán Viktor anno mondott az ,elzavarandó" (értsd: 
az utca által elkergetett) kormányról. 

Harmadszor: jöhetett volna a vitára felszólító ajánlat a közvélemény kü- 
lönböző szegmensei, értelmiségiek, szakértők, különféle szervezetek képvi- 
selői felől is. A nyugati demokráciák története felhatalmaz bennünket arra, 
hogy ilyesfajta, nem feltétlen pártpolitikai mozgásokkal is számoljunk, kü- 
lönösen a politikai közösség akut problémái közepette. Ám egy-két esetet 
(például Hajós András nyilatkozatát) leszámítva az ilyen megnyilatkozások 
is elmaradtak: máig nem lehet tudni, hogy a magyar társadalom mértékadó, 
reprezentatív személyiségei és szervezetei valójában mit gondolnak a kialakult 
helyzet megoldásáról. Azt tudjuk, hogy akik a nyilvánosság előtt megszólal- 
nak, mit mondanak (általában dodonai mondatokat fogalmaznak meg), ám 
az előrehozott választás nem vált a politikai közösség nyilvános beszédének 
részévé, nem születtek mértékadó, a táborlogikát tömegesen keresztbe szelő 
állásfoglalások. Mondhatnánk persze Stumpf István kollégámmal: , háborúban 
nincs helye a józan beszédnek" (Magyar Narancs, 2008. december 4.), ám magán- 
körökben - tapasztalatból is tudhatjuk — háborús helyzetben is elhangzanak 
olyan mondatok, amelyek azonban a nyilvánosság előtt nem köszönnek vissza. 
Mintha egyáltalán nem esne egybe a magánbeszéd és a közbeszéd ebben a 
mindannyiunk számára rendkívül fontos ügyben. S talán az is megkockázat- 
ható, hogy a politika háttérszférájában működő értelmiségiek sem olyannyira 
egyoldalúak, táborszemléletűek magánbeszélgetéseikben, mint amilyenek a 
nyilvánosságban. A tény azonban ettől még tény marad: a közvélemény egyet- 

len képviselője sem tudta kimozdítani ezt a rendkívül fontos ügyet a holtpont- 
ról, és nem tudott belőle országos vitatémát csinálni. 

De az következik-e mindebből, hogy akkor ezzel kész, kifújt, leszerepel- 
tünk? Távolról sem. Ha az első ,próba" nem is sikerült, számítanunk kell arra, 
hogy az előrehozott választások igénye a jövőben bármikor felvetődhet. Ezt 
feltételeznünk talán (az európai példákat is tekintetbe véve) nem oly nagy me- 
részség. Ha ez idáig el is maradtak a viták (mert az egyik félnek ez nem volt 
érdeke), mit kezdjünk a jövőben a jelenlegihez hasonló helyzettel? Már most 
érdemes ezt végiggondolni. 

Semmiképpen sem adhatjuk rá a korábban sokszor ismételt választ: az 
előrehozott választás a kormányzó pártok eszköze hatalmuk stabilizálására. 
Meglehet ez korábban (válság híján) így volt, de messze nem így van ma. Ma 
bizony az a kötelezettség terhel mindannyiunkat, hogy keressük a módját, ho- 
gyan lehet majd ezt a demokratikus eszközt beiktatni a hazai jog- és szokás- 
rendszerbe anélkül, hogy ez felkorbácsolná az (amúgy is sok ok miatt létező) 
félelmeket. Azt kellene tehát rövidesen belátni, hogy itt messze nem egyedi 
dologról, a Fidesz ármánykodásáról van szó, hanem arról, hogy tudunk-e vala- 
mit kezdeni a demokrácia egy procedurális lehetőségével. Vagy megtanulunk 
ezzel a jogállami eszközzel bánni, vagy ismét eljutunk oda, hogy ,nemsze- 
retem" módon elsumákoljuk, akik pedig beszélni akarnak róla, azokat párt- 
szócsöveknek, vagy hóbortos alakoknak tüntetjük fel. Elkerülni javaslom ezt 
az utat. Jobb volna inkább idejekorán szembenézni a problémával, és esetleg 
— mint egy lehetséges demokratikus opciót — az előrehozott választás intéz- 
ményét is szakmai és politikai diskurzus tárgyává tenni. Tudom persze, hogy 
ennek semmi aktualitása, de most épp azért nincs aktualitása, amiért évek óta 
soha nem volt: mert elijedünk tőle. Van, aki rövid távú politikai érdekből, van, 
aki más okból, nem tudom. Abban azonban bizonyos vagyok, hogy ez az ügy 
van annyira komoly, hogy a jövőben (hangsúlyozom: a jövőben, mert a hajót 
most elmenni látom) ne ad hoc módon, hanem valamiféle kiszámítható , algo- 
ritmus" alapján dőljön el. 

S bizony itt — új demokratikus alkotmány hiányában - valamiféle , perma- 
nens alkotmányozásra" is szükség lehet, amikor a demokratikus gyakorlat ál- 
tal felvetett legfontosabb tanulságokat integrálni kívánjuk a létező joganyagba 
és szokásrendszerbe. Megítélésem szerint az elmúlt két évtizedben nemis csak 
a jogrendszer, de a szokások terén is nagyon kevés új elem rögzült, ami azért 
probléma, mert az előrehozott választást (mint láttuk) alkotmányosan igen ne- 
héz szabályozni. Nem úgy a szokások szintjén! Ha megnézzük például a sokat 
és ,kedvvel" előrehozottan választó Ausztriát, nagyon masszív szokásjogot 
találunk, s ennek segítségével , kezelik" is a kormányválságokat. A , kezelés" 
(a félreértések elkerülése véget9) nem azt jelenti, hogy az addig kormányzók 
kezelik más eszközökkel magukat, mondjuk, kisebbségben. A , kezelés" ott azt 
a belátást jelenti, hogy a politikában bármikor előállhat a kormányzásképte- 

lenség állapota, amikor új konstellációra van szükség. Az ilyen belátás pedig az 
esetek nagy részében nem csak a (többnyire nagykoalíciós) kormány bukását 
jelenti, hanem előrehozott választásokat is. Az persze egy sajátos osztrák uni- 
kum, hogy egy megbukott nagykoalíciós kormány az előrehozott választások 
kiírása és lebonyolítása után gyakorta változatlan pártösszetételben (igaz, ko- 
moly vezetőváltásokkal) kormányoz tovább. 

Magyarországon azonban sem az idő előtti kormánybukás, pláne nem az 
idő előtti választás nem része a szokásrendszernek. Mindez azért baj, mert a 
szokásrendszer valójában a kialakult politikai mechanizmusok tudomásulvé- 
tele és elfogadása. Ha nincsenek ilyen mechanizmusok, nem alakulnak ki a 
demokratikus (félelemmentes) reflexek, ezáltal pedig szegényedik az ország, 
amellett, hogy folyamatosan önkörében forog, és gyanút táplál a politikai ri- 
válisok iránt. Ezt a , rossz kört" kellene minden rendelkezésre álló eszközzel 
megtörni. 

Hogy erre ki lesz képes vagy alkalmas? Messze nem pártellenességből mon- 
dom, de úgy gondolom: a pártok a maguk rövid távú érdekeivel bizonyosan 
nem. Talán a ,hiányzó" közvélemény? Ausztriában elég volt, de nálunk!? A 
hazai közvéleményről, annak szerveződési módjáról édeskeveset tudunk, és 
mégis benne kell a legjobban bíznunk, hiszen mégiscsak rajta áll vagy bukik az 
új mechanizmusoknak, s ezáltal szokásrendnek a kikényszerítése. 

Azt javaslom tehát, hogy amikor túljutunk ezen a fiaskón (azon a procedú- 
rán, ahogyan előrehozott választás nem lett), sürgősen latolgassuk magunk- 
ban a következőt: rendben, az MSZP-vel szemben nem lehetett előrehozott 
választás, de mi van, ha (netán ellenzékben) az MSZP akarja majd egyszer a 
Fidesszel szemben? Akkor sem lehet majd? Azaz tegyük fel azt a kérdést, hogy 
a mostani precedensből gyakorlatot akarunk-e csinálni? 

Ha nem, akkor érdemes lesz ezt az egészet (mármint a gondolkodás szint- 
jén) elölről kezdeni. 


2009.02.10. 


A BOKROSI TEENDŐK ÉS A POLITIKAI ÁTTÖRÉS 


Azóta, hogy az Élet és Irodalom 2009. január 23-i számában Bokros Lajos 
A reformok kritikus tömege címen közzétette hatoldalas, komplex helyzetelem- 
zését, sok víz folyt le a Dunán. Egy hónappal az első dolgozat után megszületett 
A reformok kritikus hiánya (Népszabadság, február 28.) is; a két publikáció 
között pedig kiderült, hogy Bokros 2009-es nyilvánosságbéli , reinkarnálódása" 

korántsem öncélú, hiszen a volt pénzügyminiszter jó eséllyel pályázik az MDF 
EP-listájának élére. 

Az MPK nevében társszerzője voltam annak az írásnak, amelyben — még az 
MDF-Bokros-sztori előtt — kimerítő kritikában részesítettük (ld. http://www. 
es.hu/?view-doc;22201) Bokros első írását. Nem azért bíráltuk a dolgozatot, 
mert az abban foglaltakat ne találtuk volna imponálónak szellemi vagy gazda- 
sági racionalitási értelemben. Elmondtuk, hogy a reformok tartalmával egyet- 
értünk, de úgy ítéltük meg, Bokros a valóság (s különösen a politikai aktorok) 
szerepét sok vonatkozásban nem kellő súllyal taglalja, noha ,meglepetéssel" 
konstatáltuk a szerző jócskán megnövekedett politikai érzékét korábbi írásai- 
hoz viszonyítva. Nem ismerve még a későbbi fejleményeket, rámutattunk arra 
is, hogy a dolgozatot Bokros Lajos politikai önátpozícionálása részének tekint- 
jük, és ma azt gondolom, nem fogtunk mellé. A füst felszállása után már érteni 
véljük: a dolgozatban Bokros nem csak önmagát pozícionálta át, de egyúttal be 
is ,pozícionálódott" az MDF-establishment számára szóba jöhető politikai és 
gazdasági megmentők közé. 

Bokros tehát vitán felül jó irányba mozduló gazdasági reformer, ám váltig 
állítom: a gazdasági reformok önmagukban nem hozhatják meg a kívánatos 
eredményeket, ha nem kapcsolódnak össze a társadalmi dimenzió megváltoz- 
tatására irányuló erős és szimbolikusan is kódolható ajánlattal: nevezetesen a 
társadalmi kohézió növelésének vagy helyreállításának programjával. A ,ré- 
gi" Bokros ezt még értette, a ,mai" Bokros (legalábbis írásai érvelési irányából 
ítélve) már nem annyira. A 90-es évek közepén, pénzügyminisztersége idején 
Bokros sokat beszélt erről a belső társadalmi kohézióról, arról, hogy a nyu- 
gati demokráciákat éppen ez a tulajdonságuk tette sikeressé. Ez a gondolata 
azonban már akkor is elsikkadt; a politikai közegben ő csak egy , megszorí- 
tásai" miatt elhíresült pénzügyér volt, ami ha változott is valamelyest mára, 
alapjában megmaradt. Szándékai átfogó jellegével összevetve a programokban 
megtestesülő javaslatokat, megállapíthatjuk: Bokros sem akkor, sem most nem 
foglalkozik eleget egy társadalmi kohéziós program kidolgozásával. Tudja, de 
valamiért nem teszi. S ez itt a gond. Volt és van egy következetes gazdasági 
rekonstrukciós terve, amelyből azonban hiányzik valami. S nem feltétlen az, 
hogy ő maga személy szerint kiszámolja a reformok társadalmi hatásait. Ha- 
nem az, hogy több legyen pusztán gazdasági ajánlatnál. Azaz nem azt kifogá- 
solom, ami Bokrosban benne van, hanem ami kimaradt belőle. 

Aztis elmondtuk említett írásunkban, hogy a bokrosi reformattitűdöt nem 
lehet önmagában szemlélni, és éppen azért kell történeti keretek között mér- 
legre tenni, mert a magyar történelemben a mai korántsem egyedülálló. Min- 
dig is álltak a hazai politika előtt súlyos retformkihívások, és ezeknek igyeke- 
zett is megfelelni. De ebből a történelmi példatárból korántsem az a legfőbb 
tanulság számunkra, hogy — mint Bokros írja hatoldalas És-beli írásában — a 
90-es évek végén zárult le a 20. századi magyar reformok kora. Ennél fonto- 

sabb tanulság is kínálkozik, mégpedig az, hogy vajon lehet-e hatékony az ön- 
magában vett gazdasági reform egy olyan országban, ahol tartósan két politi- 
kai közösség létezik. Megkerülhetjük-e ezt az alapkérdést, amikor például ma 
az ország gazdasági megújításáról gondolkodunk? Mert hiszen azt látjuk ma 
is, hogy a politikai közösség egyik része (tág értelemben ide sorolható a ha- 
zai közgazdászok és pénzemberek nagy része, a nagyvállalkozók jelentékeny 
hányada és a parlamenti pártok háromötöde) azt gondolja, hogy a gazdaság 
megújítható a mostani politikai keretek között is, míg a közösség másik része 
(ide sorolhatók népes társadalmi kategóriák, kisvállalkozók, valamint a par- 
lament kétötöde) mindenfajta gazdasági változást, reformot csakis egy új po- 
litikai elrendeződés mentén tud elképzelni. Ez utóbbiak szószólójaként Orbán 
Viktor naponta ki is nyilatkoztatja: a válság nem gazdasági, hanem politikai 
természetű. Orbán és a Fidesz magatartására persze megadhatjuk a szokásos 
és sehová (értsd a közösség kohéziójára biztosan nem) vezető választ: szín- 
tiszta populizmus ésatöbbi. Mi is következik ebből a logikából? Reformot a 
Fidesz ellenében. De éppen Bokros jogosít fel bennünket arra, hogy megkér- 
dezzük: és kohéziót? Azt is a Fidesz ellenében? Vagy az így a 21. század elején 
egyáltalán nem is lényeges? 

Elismerem, nem népszerű ilyesmikről beszélni, különösen akkor, amikor 
növekvőben a reformlendület, formálódik egy újfajta — Bokrostól a Reform- 
szövetségig, az SZDSZ-t és az MDF-et is magában foglaló -— reformtengely. 
Ilyen körülmények között visszahúzásnak tűnhet (micsoda képtelenül anak- 
ronisztikus kifejezés) mindenfajta figyelmeztetés: lehet, hogy az ország fele 
a gazdasági reformok nyelvén beszél, de a másik fele egyszerűen nem érti a 
Bokrostól a Reformszövetségen át az MDF-ig és az SZDSZ-ig terjedő új tengely 
nyelvezetét. Az igazán bokrosi teendő — nézetem szerint — ebben a helyzetben 
nem az, hogy akkor a , tudatlanok" méltatlannak bizonyuljanak a reformvilág- 
ba való bebocsáttatásra, hanem az, hogy érthetően és programszerűen ki le- 
gyen fejtve a bokrosi program rejtett pillére: a társadalom rekonstrukciójának 
programja. Ez pedig — a tévedések elkerülése végett — nem kevesebb, hanem 
több reformot, vagy a reformot jelenti. Amikor tehát Bokros azt írja: , Az ördög 
mindig a részletekben, néha az egészen aprónak tűnő részletekben búvik meg", csak 
egyetérthetünk, de egyúttal kérdezünk is: csakis a gazdasági reform-tervek 
részleteiben? Ha fontos részletkérdés — Bokros szövegénél maradva —, hogy 
egy majdani reformban 5 avagy 10 százalékponttal csökkennek-e a munka- 
adók közterhei, akkor nem lenne-e ugyancsak fontos , részletkérdés" arról is 
szót váltani lassan, hogy akkor most mely politikai erőknek milyen új interak- 
ciós formákat kellene meghonosítaniuk azért, hogy a gazdasági reformok ne 
megint — mint történelmünkben oly sokszor - változatlanul hagyják a politikai 
és a társadalmi miliőt. 

Érzi mindezt szövegeiben Bokros is, hiszen olykor-olykor beszél — mint 
végső célról — a társadalmi kultúra, a magatartásformák megváltoztatásáról. 

Sőt egyes nyilatkozataiban az ország morális válságáról is. Beszél, de messze 
nem eleget, nem eléggé konkrétan. Mintha nem lenne itt elegendő mondaniva- 
lója, holott láttuk: a társadalmi kohézió programja vastagon ilyen mondanivaló 
lehetne. Csakhogy egy ilyen program következetes kifejtése a magyar köz- 
életben tabu. A két politikai közösség fenntartása ugyanis a politikai közélet- 
ben vetélytárs nélküli ,program": ezt akarja, vagy legalábbis ennek jegyében 
cselekszik mind a két nagy párt. Gyurcsány ugyan évek óta kísérletet tesz rá, 
hogy valamiféle , új" új közepet hozzon létre (az MSZE, az SZDSZ és az MDF 
részvételével), ez azonban - érzésem szerint — alkalmatlan irány egy kohézív 
közösség megteremtésére. A gazdasági reform egy alapjaiban másfajta politi- 
kai miliőben képzelhető csak el, aminek létrehozatala — érdemes ezt világossá 
tenni — azoknak a felelőssége, akik reformokat szeretnének. Ezért mondjuk mi 
azt, hogy a ,több reform" nem csupán a gazdasági reformok maximalizálását 
jelenti, hanem a gazdasági reformok környezetének teljesen újszerű politikai 
megközelítését. Egyszerűen fogalmazva: az MSZP és a Fidesz közötti új kor- 
szaknyitást. Ha ez elmarad, ha a két nagy tömb továbbra is abban lesz érdekelt, 
hogy erőiket végletekig egymás ellehetetlenítésére fordítsák, akkor ebből a 
legnagyobb jó szándék ellenére sem lesz az ország egészét megmozdító tartós 
reform. 

Bokros Lajost arra buzdítjuk: ne álljon meg félúton. Ha már újra politikára 
adja a fejét, akkor vázolja végre fel nyomokban eddig is felfedezhető, a program 
szintjére azonban soha nem emelkedő társadalmi-politikai elképzeléseit is. 


2009.03.03. 


VAN-E PROGRAMJA A FIDESZNEK? 


Időről időre fellángol a vita a hazai közéletben, hogy van-e gazdaságpolitikai 
programja a kormányra készülő vezető ellenzéki pártnak. Az ellenfelek szerint 
nincs, a Fidesz szerint (természetesen) van. De vajon mit mondhatunk akkor, 
ha a Fideszre kívülről, sem nem politikai ellenfélként, sem nem lekötelezett 
hívőként nézünk rá? Vajon igazolhatja-e egy elfogulatlan elemzés az ellenfelek 
vádjait, miszerint a Fideszre azért nem lehet bízni az ország irányítását (értsd: 
azért nem lehet előrehozott választást tartani), mert hatalomra kerülve fogalma 
sem lenne arról, hogy mit csináljon? 

Mielőtt megpróbáljuk a Fidesz gazdasági programjával kapcsolatos véle- 
ményünket előadni, tegyünk egy összehasonlítást Nagy-Britanniával, már 
csak azért is, mert ez az ország sok tekintetben minta a hazai politikusok szá- 

mára. Minta volt Gyurcsány Ferenc ex-miniszterelnök számára — elsősorban 
a harmadikutas szociáldemokrata irányvonal hazai adaptálásában. És — ke- 
vésbé kimondottan — minta a Fidesz számára is, amely régóta beszél a párt- 
rendszer , leegyszerűsítéséről", s egy brit típusú kvázi-kétpártrendszer szük- 
ségességéről. 

Nagy-Britanniát más miatt is érdemes tanulmányoznunk. Többek között a 
tavaly ősszel kirobbant válság és annak , kezelésmódja" miatt. Nem a válság 
eredményeképpen, hanem az íratlan szokásjog alapján a mindenkori brit el- 
lenzék nem csupán bírál, de kvázi árnyékkormányt is működtet, amiből lo- 
gikusan következik, hogy a közönség nem csupán a hivatalban lévő Prime 
Minister álláspontjára kíváncsi, de az árnyék-miniszterelnök, sőt az árnyék- 
pénzügyminiszter gazdasági és pénzügyi programjára is. Mindez az elvárás 
csak erősödik válság idején, és láss csodát: a brit konzervatívok árnyék-minisz- 
terelnöke, kormányfő-jelöltje, David Cameron 2008 őszén, a válság kezdetén 
szükségesnek érezte, hogy komoly programot (ld. http:/www.meltanyossag. 
hu/?g-node/523) tegyen le az asztalra. Náluk tehát, ahol lényegében kétpárt- 
rendszer van, a pártrendszer mindkét mérvadó pártja kötelességének érzi, 
hogy elképzeléseiről folyamatosan tájékoztassa a nagyérdeműt, sőt akár még 
az a furcsaság is előfordulhat, hogy az ellenzék vezére is önkritikát gyakorol 
(Id. http:/www.meltanyossag.hu/?g-node/596) maga fölött. Magyarországon, 
ahol a Fidesz erőteljes akarata nyomán gőzerővel haladunk a kétpártrendszer 
felé, nem látunk ilyen típusú ellenzéki ,önbemutatást". Első ránézésre egyet 
kell értenünk a kritikusokkal: a Fidesz valamiért nem tartja fontosnak, hogy 
gazdaság- és pénzpolitikai elképzeléseinek minden részletét , kibontsa". 

Azazhogy legyünk jóindulatúak, és ismerjük el: a Fidesz vezetői és gazda- 
ságpolitikusai gyakran beszélnek a párt gazdasági elképzeléseiről, az azonnali 
és nagymérvű adócsökkentésről, a távlatokban tíz évre tervezett (egymillió főt 
munkába vonó) munkahelyteremtésről, illetve a gazdasági növekedés beindí- 
tása érdekében szükséges lépésekről. A hívószavak megvannak tehát, ahogyan 
a megoldási receptek is, csak éppen valami mégis hiányzik: a problémák áll- 
hatatos lajstromozása és a kezelésükre javasolt lépések komoly, rendszerszerű 
számbavétele. Érteni vélem a hiány okát: a Fidesz annyira biztos abban, hogy 
komolyabb gazdaságpolitikai elemző munka nélkül is választást nyer, hogy 
lemondani látszik gazdaságpolitikai tervei explicit bemutatásáról. Holott tud- 
nia kellene: a gazdaság világa , terra incognita" a magyar választók számára. 
Éppen, mert bonyolult és szakismereteket magában foglaló témáról van szó, 
nagy tér nyílik arra, hogy egy párt értő módon, mégis újszerűen beszéljen a 
választókhoz. A Fidesz problémája, hogy a hívószavak szintjén ezt meg is teszi, 
ám — félreértve a választók , tűrőképességét" — az elemzés szintjén lemond 
erről. Az ellenfél makrogazdaság-centrikus elemzésével szemben nem állít 
mást, mint a maga hívószavait, megspékelve ezeket a bizalom visszaszerzésé- 
re irányuló (egyébként jogos) igénnyel. Tagadja a baloldali ihletésű, számokra, 

százalékokra és kulcsokra épülő válságkezelést, ám a helyébe csak a , remény 
visszaszerzését" ajánlja. Ez azonban szemmel láthatólag frusztrálja magát a Fi- 
deszt is, amely így éppen a nemzetközi befektetőknek (mint a kormányzáshoz 
szükséges fontos célcsoportnak) nem tud érdemi alternatívát kínálni. 

Vagy mégis? 

A nemrégiben megjelent, Matolcsy György és Cséfalvay Zoltán által szer- 
kesztett Jövőkép. Megújított szabadelvű és szociális piacgazdaság Magyarországon 
című kötet hosszú idő óta az első, amelyben a jobboldal környezetében lévő 
gazdasági szakértők állást foglalnak a mai teendőkről. A könyv átfogó érté- 
kelésére egyelőre nem vállalkozom, noha jelzem, hogy egy komoly országban 
ilyen esetben érdemi kritikák özönének kellene megfogalmazódnia. Mindös- 
sze azt hangsúlyoznám, hogy - már az alcímből ítélve is — a sokat kárhozta- 
tott , neoliberális" gazdaságpolitika ellenében a Fidesz-közeli szakemberek a 
,szabadelvű piacgazdaságot" látják gyógyírnak. Ha azonban valóban ez a vé- 
leményük, még inkább jogosan vethető fel az a kérdés, hogy vajon miért nem 
törekszenek nézeteik megismertetésére, a hívószavak tartalommal és leveze- 
tésekkel való megtöltésére. Különösen azért lenne ez fontos, mert nem is olyan 
régen a plebejus gazdaságpolitika jelmondata volt az irányadó, amely — nyilván 
ők is belátták - nem aratott osztatlan elismerést sem itthon, sem a szemeit a 
Fidesz kormányzási előkészületeire függesztő külföldi közvéleményben. 

Pillanatnyilag a legnagyobb gond tehát nem az a Fidesszel, amivel ellen- 
felei vádolják, hogy ti. politikailag radikális, s nem pedig européer párt. Ha- 
nem az, hogy valamilyen okból nem veszi a fáradságot, hogy egy kvázi-két- 
pártrendszerű országban (amelyet nem kis részben a Fidesz szándéka vitt 
el efelé) megfeleljen az ellenzéktől elvárható (fentebb a brit példával jelzett) 
követelményeknek. Nem állítom persze, hogy ne történnének kísérletek. Ám 
mégis azt mondhatjuk, hogy a szlogenek mögötti elemző-munkába, a gondo- 
latok mélyrétegébe, a követendő gazdaságpolitika részletkérdéseibe a Fidesz 
nem avatja be a közönséget. Nézzünk csak két, egyébként ezzel ellentétes pél- 
dát. Matolcsy György egy interjúban a következőt mondja Magyarország ver- 
senyképességének visszaeséséről a baloldali kormányok idején: , Ennek igazi 
oka az ellenreformok 2002 után elindult sorozata, amikor lényegében visszavonták 
azokat a gazdaságfejlesztési, gazdaságirányítási reformokat, amelyeket a Fidesz haj- 
tott végre. . . Vagyis nemhogy nem valósultak meg reformok 2002 óta, de ellenrefor- 
mok jellemezték ezt az időszakot." (Népszabadság, 2009. április 20.) Boros Imre 
pedig azt állapítja meg, hogy , Az ellenzéki körökben egy olyan új gazdaságpoli- 
tikai irány körvonalazódik, amely nem a mostani roncs toldozgatását-foldozgatását 
célozza, hanem gyökeresen szakít az eddig követett módszerekkel." (Magyar nemzet, 
2009. április 25.) 

Az első idézetben mellbe vágja az olvasót, hogy Matolcsy megfordítja a szo- 
kásos képletet, amelyben az MSZP az , örök" reformer, míg a Fidesz az , örök" 
ellenreformer. A másodikban - hasonlóan Matolcsy érveléséhez — Boros Imre 

azt magyarázza, hogy a Fidesz valójában a radikális változtatás pártja, míg az 
MSZP ezzel szemben egy gazdaságpolitikailag konzervatív-állagőrző erő. 

De ha mindez így van, és ez ilyen egyértelmű, hogyan lehetséges, hogy 
mindebből szinte semmi nem jön át a Fidesz , hivatalos" kommunikációjában? 
Elvégre igazán sokat hozhatna a Fidesz konyhájára, ha a párt egy a mainál 
lényegesen szofisztikáltabb érveléssel igyekezne bebizonyítani: nem a Fidesz, 
hanem az MSZP van a valódi reformok ellen, sőt az MSZP egyenesen az ,el- 
lenreformok pártja", miközben a Fidesz a , valódi" reformer párt. 

Mi tagadás, ez nagy gondolati és propagandisztikus innováció lenne, ami- 
nek jeleit egyelőre nem tapasztalni. A jelekből ítélve a Fidesz politikusainak 
zöme s föltehetőleg szavazóinak többsége eredendően ódzkodik a reformoktáól, 
sőt a reform szó puszta hallatától is. Ugyanakkor mégsem biztos, hogy a Fidesz 
jó úton jár, ha a nyilvánosság fórumain tapasztalható teljes reformellenesség 
hangján szólal meg, hiszen kormányra kerülve kezdenie kell majd valamit a 
reformokkal - s nem csak kedvenc terepén, a mikro-vállalkozások szférájában. 
Vajon nem kellene elkezdeni feloldani az itt-ott már tapasztalható cizelláltabb 
fogalmazásmód és a nyilvánosságban tapasztalható echte reformellenesség 
ellentmondását? Megítélésem szerint igen. A helyzet ugyanis az, hogy ha egy 
pártnak állítólag formálódik a programja, s abban a programban szabadelvű 
piacgazdaságot ígér, azaz valami merőben újat a mostanihoz képest, akkor an- 
nak a pártnak minden rendelkezésre álló eszközzel segítenie kéne egyrészt 
saját elemzése népszerűsítését, másrészt a társadalom érdeklődő csoportjai- 
nak szembesülését ezzel a programmal. Pillanatnyilag úgy tűnik, hogy erre 
irányuló komolyabb szándék nem tapasztalható, ami baj, mert az állampol- 
gároknak, csakúgy, mint az elemzőknek bemondásra kellene elhinniük, hogy 
a Fidesz szlogenjei jobbak, mint a válságkezelő kormány tervezett lépései. De 
mi van akkor, ha mi nem bemondásra, hanem az elemzések és a levezetések 
súlya alatt szeretnénk meggyőzetni? 

Akkor persze még nagyobb a probléma, ha a szabadelvű piacgazdaság nem 
is a Fidesz körvonalazódó programja, hanem pár tucat jobboldali értelmiségi 
magánvéleménye. Ez esetben hamarost kéretik ezt rögzíteni a félreértések el- 
kerülése végett. 


2009.04.28. 

A MAGYAR KAPITALIZMUS ÚJRAGONDOLÁSA 


A rendszerváltás óta eltelt húsz évben nem vagyunk elkényeztetve magára az 
egész rendszerre rákérdező művekkel. A hazai közéleti viták két véglet között 
őrlődnek: az egyik oldalról , új rendszerváltást" sürgetnek, és megállapítják, 
hogy az egész rendszer úgy rossz, ahogy van; velük szemben a másik oldalról 
szintén nem kevesen kijelentik, hogy — döccenőkkel bár, de — az 1989-ben lét- 
rehozott alkotmányos rendszer működik, s semminemű komolyabb alkotmá- 
nyos változtatásra nincs szükség. 

A Közjó és Kapitalizmus Intézet Jelentés a magyarországi kapitalizmus állapo- 
táról című, 2008-ról szóló értekezése egészen más medret váj: nem a politikára, 
még kevésbé (mint ahogyan ez a hazai közéletben uralkodó tónus) a pártpoliti- 
kára, de még csak nem is (mint ahogyan a , Jelentés" címe alapján várhatnánk) 
a gazdaság dimenzióira kérdez rá, hanem egy harmadik tényezőre. Arra, mely 
a stáb szerint a kapitalizmust (pontosabban a nyugati világban sikeresnek vélt 
kapitalizmusokat) működteti: a kapitalizmus emberi dimenzióira; az intézmé- 
nyekre és a normarendszerre. 

Szögezzük le máris, hogy ezt a nagyon is innovatív megközelítést egyáltalán 
nem kísérik párt-, politika-, vagy gazdaságellenes felhangok. A szerzők félre- 
érthetetlen módon ki akarják tágítani a demokratikus magyar köztársaságról 
való gondolkodás kereteit, s ennek jegyében elutasítják a mindent uraló párt- 
politikai megközelítéseket, de kritikájuk legfeljebb áttételes és semmiképpen 
nem bántó. A szövegben sehol nem szerepel pártok bírálata, s a politikai elit 
felelősségét is csak rendkívül tapintatosan említik meg. Az erőteljesebb kritika 
feltehetőleg nem azért hiányzik, mert a , Jelentés" szerzői ne lennének tisztá- 
ban a hazai pártpolitika negatívumaival — nagyon is tisztában vannak, hiszen 
a magyar kapitalizmus egyik rákfenéjeképpen éppen a mindenoldalú bizal- 
matlanságot és az együttműködés hiányát határozzák meg. Ám a divatos elit- 
és politikaellenes nézetekkel szemben a , Jelentés" nem csupán a kapitalizmus 
emberi dimenzióira fókuszál, hanem rögzíti azt is, hogy a bizalmatlanság nem 
csupán vertikálisan (az elit és a társadalom viszonylatában), de horizontálisan 
(a társadalmi csoportokon belül) is létezik. 

Ez a kiindulópont azért is fontos, mert a , Jelentés" szerzői a kapitalizmust 
döntően kétféleképpen: mint intézményes rendet, és mint normarendszert de- 
finiálják, s nyilvánvalóan az a véleményük, hogy sem az intézmények, sem pe- 
dig a normák kialakítása és működtetése nem bízható csupán az államra vagy 
a politikára. Ez a szemléletmód a dolgozat nagy részére jellemző, még akkoris, 
ha találkozhatunk olyan kitételekkel is, mint például: , A vállalkozók nagyjából 
annyira érzik sajátjuknak az állam teremtette szabályozói környezetet, mint ameny- 
nyire egy megszállt ország állampolgárai azonosulnak a megszálló hatalommal és an- 

nak képviselőivel." Mielőtt azonban azt hinnők, hogy a jól ismert , idegenszerű 

hatalomra" történik itt utalás, megnyugtathatjuk az olvasót: a túlságosan is 

erősre vett hasonlat csak annyit akar mondani, hogy a magyar állam képte- 
len kapitalista (értsd: a társadalom tagjainak tetsző, a társadalom normáinak 
megfelelő) viselkedésre. 

A , Jelentés" szerzői önmagukat konzervatívnak tekintő társadalomkuta- 
tók, akik igyekeznek eloszlatni a konzervatívok állam-barátságával kapcso- 
latos előítéleteket. A tankönyvekből is tudhatjuk, hogy a konzervatívok nem 
túlságosan barátai az államnak, noha Magyarországon minden másképpen 
van, mint a tankönyvekben. Ám a szóban forgó dolgozat szerzőit valójában 
— mint mondottam - az emberi, a társadalmi dimenzió érdekli. Az, hogy mi- 
ért nem tud úgy működni a társadalom, ahogyan szeretne, és mit tehetne az 
állam, hogy a társadalom úgy működhessen, ahogyan az neki jó. A szerzők 
úgy látják: , A kapitalizmus, a kereskedő társadalom akkor erős, ha intézményeivel 
nemcsak hogy nem gátolja, de kifejezetten elő is segíti a kölcsönös és előnyös cseré- 
ket." Alapvető konzervatív posztulátum: nem az állam, hanem a társadalom 
hoz létre intézményeket és normákat; az állam szerepe mindössze annyi (s 
ez nem kevés), hogy ne béklyózza meg a kölcsönösen előnyös cseréket. Olyan 
lesz tehát a magyar kapitalizmus, amilyenné a társadalom értékrendje formál- 
ja — vonják le a szerzők a zavarba ejtő következtetést, mert hiszen válságban 
megviselődött társadalmunk úgy tudja: a magyar kapitalizmus jövőjét nem mi 
és pláne nem a társadalom értékrendje, hanem a tőlünk független folyamatok 
szabják majd meg. Ezzel a közkeletű megállapítással szemben a , Jelentésben" 
azt olvashatjuk, hogy , A magyarországi kapitalizmus jövőbeli medrét nagyrészt a 
társadalom által vallott legfontosabb értékek jelölik ki." Ezen kitételükön persze a 
szerzők is meghökkennek, hiszen ugyancsak ők mutatják ki, hogy a magyar 
társadalom nagy része a biztonságot és a kockázatkerülést, azaz nem az echte 
kapitalista erényeket részesíti előnyben. 

Hosszasan foglalkozhatnánk még itt a szöveg különféle megállapításaival, 
de egy rövid - inkább csak figyelemfelkeltő — írás keretében ez szükségtelen 
és lehetetlen is. Maradjunk annyiban: a , Jelentés" valami olyasmiről beszélt, 
amiről húsz éve érdemben senki. Véleményem szerint van azonban három hi- 
bája, amelyeket úgy a kibocsátó intézetnek, mint a szerzői stábnak célszerű 
lesz végiggondolnia — már ha azt szeretnék szellemi terméküket komoly szak- 
mai dialógus kiindulópontjára helyezni. 

1. Előszöris a dolgozatban a kapitalizmus fogalma túlságosan is evidenciaként 
van kezelve. Magyarországon kapitalizmus lenne? Most hallom először. 
Nem az a baj a magyar kapitalizmussal, hogy hiányosak és deformáltak az 
intézményei s csökevényesek a normái, hanem az, hogy magyar kapitaliz- 
musról (a szó nyugatias értelmében) valójában nem is beszélhetünk, hiszen 
például a kapitalista gazdasághoz alapfeltételnek számító tőkemozgás eny- 
hén szólva is korlátozottan van csak jelen — hogy egyéb hiátusokról ne is 


46 


CSIZMADIA ERVIN 





beszéljek. A szerzők tovább bonyolítják a dolgot, amikor különbséget tesz- 

nek rossz (a mai) és jó (a remélt jövőbeli) kapitalizmus között, de nem ref- 

lektálnak az elmúlt húsz évre, amikor is a magyar társadalom korántsem 

a kapitalizmus gondolkodási terminusaiban határozta meg önmagát. Nem 

ártott volna tehát sokkal behatóbban megvizsgálni magát az alapfogalmat, 

s nem elégedni meg azzal, hogy a mai Magyarország a , rossz" kapitalizmus 

megtestesítője. 

2. Egy ilyen igényű és mélységű dolgozattól elvárható lett volna a problémák 
történeti kontextusának legalább a felvillantása. Természetesen nem egy 
komplex történeti vizsgálatot vártam volna el a döntően szociológiai-köz- 
véleménykutatási szemléletmódú szerzőktől. Ám arra mégis kísérletet te- 
hettek volna a társadalmi bizalom- és együttműködési hiány rendszereken 
átívelő okainak feltárására. Ráadásul azért is, mert kijelentik: a bizalmatlan- 
ság ,nem ezeréves átok", azaz megváltoztatható. Ám már 150 évvel ezelőtt 
élő elődeink is látták a magyar társadalom bizalmi állapotának gyengesé- 
gét, a munkakultúra problémáit, azaz végső soron az intézmények és a nor- 
mák diszfunkcionális működését. Mégsem sok minden változott. A magyar 
kapitalizmus állapotfelmérése tehát nem kecsegtet teljes és áttogó magyará- 
zattal pusztán a jelenből, hiszen éppen az a legérdekesebb kérdések egyike, 
hogy vajon a rendszerváltás utáni rövid , kivételes" periódustól eltekintve 
miért tértek vissza az elmúlt évszázadban mélyen szervesülő mentális és 
strukturális tendenciák, mint például a társadalmi atomizáltság, a nepotiz- 
mus, a korrupció, a szervilizmus, az állami pazarlás, a politikai felelőtlenség, 
a paternalizmus - és még sorolhatnánk. 

3. Vitatható az a döntés is, hogy a , Jelentés" szerzői — ha már témájuk a ka- 
pitalizmus — semmit nem mondanak korunk globális kapitalizmusáról és 
annak hatásáról a magyar kapitalizmus természetére. Mindez azonban nem 
véletlen: a globális kapitalizmus és a globalizáció inkább baloldali vagy libe- 
rális tematikának számít, a szerzők pedig konzervatívok, akik ettől teljesen 
eltérő módon igyekeznek pozícionálni önmagukat. Ebben a pozícionálásban 
egyszerre két dolog is megjelenik. Egyrészt az, hogy van értelme a hazai 
kapitalizmust önmagában vizsgálni (szemben a másik oldal véleményével, 
amely szerint mi legfeljebb csak követjük a nemzetközi trendeket); másrészt 
az, hogy létezik értékelvű kapitalizmus-szemlélet (szemben a globalizáció 
pragmatikus-értékmentes baloldali-liberális szemléletével). Figyelvén a ha- 
zai baloldali és liberális gondolkodók ez irányú munkásságát, nem állíthat- 
juk, hogy ez a megközelítés teljesen légből kapott. Ám a globális tendenciák 
teljes kihagyása csökkenti az elemzés érvényességét. 

Mindezek a kifogások azonban nem csökkentik a 2006-ban létrejött intézet 
és a , Jelentést" készítő stáb érdemeit, hiszen egy olyan témát dobtak a köz- 
tudatba, amelyről az elmúlt húsz évben még szemérmesen is alig esett szó. 
A kapitalizmus-tematika diskurzusra bocsátása tehát kifejezetten üdvözlendő 

egy olyan országban, amely eddig csak az államgazdaság és a piacgazdaság sa- 
játos keverékét bírta kivajúdni magából anélkül, hogy egy cseppetis érdekelték 
volna a kapitalista intézmények és normák. Talán majd most. 

Mindazonáltal a dolgozat óhatatlanul fölvet egy történeti párhuzamot. A 
reformkorban Magyarország polgárosodni készült — polgárok nélkül. Ma ka- 
pitalizálódni akarunk — kapitalisták nélkül? De ez a megjegyzés nem pikírt. 
Személy szerint örülök, hogy 20 év után eljutottunk ehhez a fogalomhoz. 


2009.05.26. 


A KÉTFAJTA CIVIL TÁRSADALOM 


A fejlett nyugat-európai és a fejlődőben lévő közép-európai demokráciák 
különbsége lemérhető a szabadság fogalmának átélésében, abban, hogy az 
emberek mennyire érzik szabadnak magukat ott és itt. Európa fejlett demok- 
ráciáiban a civil szféra tagolt, öntudatosan él a jogaival, s miközben gyakran 
tüntet és demonstrál jogai mellett, alapvetően tisztában van vesztenivalóival, 
és épp ezért ab ovo önkorlátozó. A fejlődésük elején tartó demokráciák civil 
társadalmai ezzel szemben sokszor Marx proletariátusára emlékeztetnek: csak 
a láncaikat veszíthető embereket látunk, akikre a legkevésbé sem jellemző az 
önkorlátozás. 

Persze a nyugati kapitalizmus hosszú idő alatt tanulta meg és hordta ki az 
önkorlátozó és alulról jövő mozgalmakat, s ennek köszönhető, hogy az alatt- 
valókból főszereplők lesznek, akik vagyont halmoznak fel, önálló házba köl- 
töznek, jó autót vesznek, s tulajdonosi jogaik mellé , társadalmi" jogosítványo- 
kat is szereznek maguknak. A sokoldalú polgári öntudatot csak egy hosszú 
folyamatban lehet elsajátítani, s ebben a folyamatban nagyon fontos, hogy ne 
legyenek látványos törések. 

Abban a régióban, amelyhez Magyarország is tartozik, először is soha nem 
volt igazi kapitalizmus, ezért az időről időre megjelenő demokratizálási kísér- 
letek nem tudtak ráépülni a kapitalizmus által életre hívott valódi civil társada- 
lomra. Hiába beszélt Bibó István oly meggyőzően a , méltóság forradalmáról", 
naivitás azt hinni, hogy ez pusztán csak etikai elv. A méltóságnak van valami- 
lyen nem etikai, hanem gazdasági fundamentuma, s ez éppenséggel a gyara- 
podás ,gazdaságtana". Ha nincs gyarapodás, ha az alattvalókból nem lesznek 
állampolgárok, ha az emberek nem élhetik át a tulajdonhoz való hozzáférés 
egyenlőségét, akkor könnyen alakulhat ki egy a nyugatitól eltérő , másfajta" 
civil társadalom, a rendszer elleni elszánt lázadók, a vesztesek, a megszomorí- 

tottak, a tulajdonnélküliek, a munkából kiszorulók társadalma, a nem szabad, 
mert a szabadság élményét nem ismerő emberek világa. 

A Magyar Gárda feloszlatása kapcsán lezajlott minapi tüntetések éppen a 
fentiek miatt tarthatnak igényt a figyelmünkre, hiszen az események (a szó 
szoros értelmében) fehéren-feketén mutatják meg nekünk a magyar valóságot, 
Magyarországnak ezt a sajátos öntörvényekkel rendelkező, , lázadó" társadal- 
mát. Hiába is keresnénk lámpással itt a nyugatias önkorlátozás jegyeit, ez a 
,társadalom" mindent akar, totális harcmodort alkalmaz, s ehhez az érvanya- 
got az szolgáltatja számára, hogy Magyarország — szerinte — mindenoldalú 
csődben, népessége pedig teljes elnyomatásban leledzik. 

Ilyen típusú mozgalmak számára nem különösebben számítanak a világban 
rólunk alkotott vélemények. Aki elnyomottnak érzi magát, nem tud mással 
foglalkozni, csak azzal, hogy megszabaduljon elnyomóitól. Az önmaga sza- 
badságnélküliségét megélő emberek számára a makrogazdaságnak, a kom- 
paratisztikának nincs jelentősége. Holott éppen most jelent meg egy Magyar- 
ország gazdasági szabadságára vonatkozó kedvező nemzetközi vélemény. 
Kibocsátója a híres Heritage Foundation és a Wall Street Journal, az anyag 
pedig évente kiadott Index of Economic Freedom. A legfrissebb összehason- 
lító adatok szerint 179 vizsgált ország közül Magyarország gazdaságilag a 44. 
legszabadabb ország, a 43 európai országból pedig a 22. Érdekesség, hogy az 
összesített listán Szlovákia a 36., Csehország a 37., de például Lengyelország a 
82., Szerbia 109., Horvátország pedig a 116. 

A gazdasági szabadságra vonatkozó statisztikák azonban — különösen Eu- 
rópának ebben a régiójában — nem esnek egybe a társadalmi és politikai sza- 
badságra vonatkozó szubjektív érzetekkel. A volt francia köztársasági elnök- 
nek, Valéry Giscard d"Estaing-nek van egy idevágó mondata: , míg a hatalom 
mérhető, a hanyatlást csak érezni lehet." A Magyar Gárda tagjait vagy az alatt- 
valóságát nap mint nap megélő embereket nyilvánvalóan a legkevésbé sem 
hatják meg ezek a Magyarország viszonylag kedvező megítélésére vonatkozó 
adatok. Ha egy országban a civil társadalom jelentős részének hagyományos 
létmódja a szabadság- és gyarapodás-hiány, semmit nem lesz képes méltá- 
nyolni, ami túlmutat a szubjektív érzeteken. 

Mindebből oda szeretnék eljutni, hogy a Magyar Gárda ügye nem csupán 
arról szól, amiről sokak szeretnék, ha szólna. Ez nem pusztán a törvények be- 
tartásáról vagy be nem tartásáról szóló történet, ezért egy kriminalizált értel- 
mezési keretben soha nem fogjuk megérteni, nem is beszélve a megoldásá- 
ról. Természetesen senki nem óhajtja elvitatni, hogy egy hatályos másodfokú 
ítélőtáblai döntésnek egy jogállamban érvényt kell szerezni. Azt is hozzá kell 
persze tennünk (s ezt nálamnál jóval hivatottabb alkotmányjogászok már el- 
mondták), hogy a döntésnek kristálytisztának és megindokoltnak kell lennie, 
épp azért, hogy mindenki számára világos legyen, miről is van szó. Ám még 
a legtisztább és -— vitathatatlanabb bírósági döntéssel sincs letudva a dolog po- 

litikai, társadalmi és etikai vetülete, ami már nem feltétlen a jogról, hanem a 
szabadságról és a civil társadalom hazai minőségéről szól. Arról, hogy miért 
olyan gyenge az egyik féle, és miért olyan militáns a másik fajta civil társada- 
lom, hogy miért olyan gyönge a hazai középosztály, miért olyan népszerűtlen 
a kapitalizmus, és miért nem , hatolt le" a vidéki Magyarországig. Arról, hogy 
az elmúlt húsz év miért nem tudott úrrá lenni a korábbi, demokrácia előtti 
rendszerek számos ellentmondásán. 

A demokratikus közösség szokásos mozdulata, a kirekesztés itt nem elég, 
illetve nem eléggé produktív eljárás, hiszen azzal is szembe kell néznünk, hogy 
éppen társadalomszerkezeti okokból táplálkozik nálunk ez a , másfajta" civil 
társadalom. Például abból, hogy a nyugati értelemben vett civil szféra nem elég 
erős maga sem, s ezért nincsenek eleven mintái, amelyek hatékony alternatívát 
jelentenének a totalizáló, önkorlátozással nem élő mozgalmakkal szemben. 


2009.07.14. 


AZ IDEIGLENESSÉG VÉGLEGESSÉGE? 


Magyarországon a hatályos Alkotmánnyal nem az a gond, hogy ne lenne 
eléggé demokratikus (nagyon is ,vulgárdemokratikus"), hanem az, hogy 
egyáltalán nem liberális és korántsem következetesen parlamentáris. Ily mó- 
don éppen arra nem képes, amiért létrehozták: alkotmányos gondolkodás és 
társadalmi kohézió kiváltására. Megérett az idő arra, hogy a politika osztály 
érvényt szerezzen az Alkotmány preambulumának, amely szerint az 1989-ben 
létrehozott alaptörvény átmeneti alkotás. 

Egy nem is olyan régi köztársaságban — mint amilyen a magyar — nincs 
fenyegetőbb veszély, mint a pragmatikus (legtöbbször makrogazdasági) kihí- 
vásoknak való megfelelés jelszavával lemondani a társadalom szövetét illető, 
azt megerősítő kérdések megoldásáról vagy pusztán csak felvetéséről. Nem ál- 
líthatjuk persze, hogy egy világgazdasági válságra egy ország vezetésének ne 
kellene legjobb tudása szerint reagálnia, ám azt sem, hogy a ,jó" makrogaz- 
daság-politika, a ,jó" válságkezelés" azonos volna azzal a tágabban vett , jó" 
politikával, amely egy országon belül a társadalmi együttélés, a belső kohézió 
megalapozója s valójában a demokrácia minőségének fokmérője. 

Ha máshonnan nem, Barack Obama , Vakmerő remények" című nemrégiben 
megjelent könyvéből tudhatjuk, hogy a ,jó" politika kialakításában milyen 
kitüntetett szerepe van az alkotmánynak, az alkotmányos gondolkodásnak. 
Nem véletlen persze, hogy Obama oly hosszasan fejtegeti ezt könyvében; az 

Egyesült Államokban az 1776-os függetlenségi háborút követő 11. évben, 
1787-ben szövetségi szinten megalkották az alkotmányt, amely azóta is (per- 
sze módosulásokkal) érvényben van, és valóságosan is orientál, olyannyira, 
hogy az emberek ténylegesen is hisznek benne. Alkotmányos gondolkodás- 
hoz tehát elsősorban is az alkotmányba vetett bizalom kell, ehhez pedig sűrű 
pozitív történelmi tapasztalat és érzék. Beszámolók rögzítik, hogy a 18. század 
végén az amerikaiak a Biblia mellett az új alkotmányt is magukkal vitték, ha 
bárhová mentek, és erőt merítettek belőle, merthogy az alkotmánynak az em- 
beri együttélés napi kérdéseire is volt válasza. 

Az alkotmányos gondolkodás igénye tehát az, ami éppen augusztus 20-án 
kötelez bennünket némi ünneprontásra, még akkor is, ha ilyenkor a hatályos 
Alkotmány üdvösségéről szokás is elmélkedni. Sajnos azonban meg kell álla- 
pítanunk, hogy az 1989-ben elfogadott Alkotmány nincs dicsérhető állapot- 
ban, azaz egyáltalán nem orientál és nemigen meríthető erő belőle. Aki ná- 
lunk az alkotmányból akarja kiolvasni azt, hogy , mi a teendő", aki — Obama 
nyomán - arra számít, hogy az Alkotmány segít eligazodni egyén és közösség 
egymás mellett élésének alapkérdéseiben, az csalatkozni fog. Holott — s ez lesz 
mondandónk veleje - a hatályos magyar Alkotmánynak van egy passzusa, 
mindjárt az eleje, amely nagyon magasra állítja a mércét saját magával, illetve 
reménybeli utódjával (az új Alkotmánnyal) szemben, s éppen emiatt kell végre 
komolyan foglalkoznunk vele. 

Az 1989-ben elfogadott Alkotmány preambuluma ugyanis kimondja, hogy 
ez az alaptörvény valójában átmeneti alkotás, amelynek korlátozott feladata 
van csak: Magyarországot békésen át kell segítenie a demokráciába. Ez az 
Alkotmány tehát eleve ideiglenesnek szánt dokumentum, s az abban foglal- 
tak csak az ,új Alkotmány" elfogadásig érvényesek. Tekintve azonban, hogy 
2009-ben sem rendelkezünk új alkotmánnyal, logikusan vonhatjuk le a követ- 
keztetést: az ideiglenesség és az átmenetiség nem múlt el, azaz az alkotmányo- 
zók várakozásai nem teljesültek. 

Az, hogy Magyarország alaptörvénye továbbra is átmeneti, pontosan a gaz- 
dasági válság(kezelés) korában nyer új értelmet, hiszen ilyenkor megnövekszik 
a hajlam, hogy minden kérdést a bevezetőben említett pragmatizmus logikája 
mentén nézzünk. Az alkotmány(osság) problémája azonban nem rangsorol- 
ható a gazdasági válságkezelés mögé. Nem mondhatjuk, hogy előbb megold- 
juk a válságot, aztán majd utána foglalkozunk egyéb dolgokkal is. A lényeg 
pontosan az, hogy végre az Alkotmánynak az őt megillető helyre kellene ke- 
rülnie, ami azt jelenti, hogy érvényt kellene szerezni az 1989-es szellemiség- 
nek és haladéktalanul hozzákezdeni egy új alaptörvény megfogalmazásához. 

Sokak szerint persze minderről fölösleges beszélni, hiszen az 1989-es al- 
kotmány(módosítás) lényegében eltörölte és újraírta a sokat bírált (sztálinista 
típusú) 1949-es alapszöveget. Csakhogy egy szigorú összehasonlító szöveg- 
elemzés ennek az ellenkezőjéről győzhet meg bennünket. Való igaz, hogy az 

1989-es Alkotmány XV fejezetből áll, míg az 1949-es csak XI fejezetet tartal- 
maz (szemmel látható a terjedelmi és tartalmi gazdagodás), s tény az is, hogy 
az átmenet idején megalkotott alaptörvény frazeológiájában, szellemiségében 
a korszellemnek megfelelően demokratikus. Csakhogy azt sem felejthetjük 
el, hogy a kiindulópont — amelyből rengeteg szó szerinti átvétel van — mégis 
az 1949-es. Mondhatjuk persze, hogy így van ez az amerikai, a francia vagy 
a belga (hogy csak néhány példát mondjunk) alkotmányokkal is: az eredeti 
alkotmányszöveg jó néhány megfogalmazása, sokszor a legtöbbje ma is to- 
vább él. Ám az 1989-es magyar Alkotmány mégis csak azzal a korábbi alko- 
tással áll leszármazási alapon, amely preambulumában ez olvasható: , A nagy 
Szovjetunió fegyveres ereje felszabadította országunkat a német fasiszták igája alól, 
szétzúzta a földesurak és nagytőkések népellenes államhatalmát, megnyitotta dolgozó 
népünk előtt a demokratikus fejlődés útját." Ez a mondat persze nem ismétlődik 
meg az 1989-es szövegben, azonban ezernyi helyen a régi alkotmány meg- 
fogalmazásai köszönnek vissza. Csak érdekességként említem meg, hogy az 
1949-es szövegben még az , országgyűlés gyakorolja a népszuverenitásból folyó 
összes jogokat" (kiemelés — Cs.E.), míg 1989-ben már nincs szó , összes" jogok- 
ról: az országgyűlés ,csak" a népszuverenitásból eredő jogait gyakorolja. Az 
összehasonlítás azért is tanulságos, mert megmutatja: az 1949-es Alkotmány 
szűkkeblű az ún. népi kezdeményezésekkel kapcsolatban, nem úgy, mint 40 
évvel későbbi utóda, amely a nép közvetlen hatalomgyakorlásáról több helyütt 
részletesen is beszél. 

Például a sokat idézett 2. § 2. bekezdésben: , A Magyar Köztársaságban min- 
den hatalom a népé, amely a népszuverenitást választott képviselői útján, valamint 
közvetlenül gyakorolja." 1949-ben még minden hatalom a , dolgozó" népé volt: 
A város és a falu dolgozói választott és a népnek felelős küldöttek útján gyakorolják 
hatalmukat." Azaz a 89-es szövegben több a , közvetlen" elem, míg a 49-es szö- 
veg (hiszen maga a nép van hatalmon) nem beszél a nép közvetlen akcióiról. 
Természetesen a ,megosztott" hatalomgyakorlást illetően az 1989-es magyar 
Alkotmány korántsem egyedülálló, hiszen például az 1946-os francia alkot- 
mány 3. cikkének 1. bekezdése szintén , megosztja" a hatalmat a , képviselet" 
és a népszavazás" között. 

Mondhatnánk persze, hogy a nép közvetlen hatalomgyakorlására való 
többszöri hivatkozás csak retorika az 1989-es Alkotmány szövegében, amit 
azzal is bizonyíthatnánk, hogy összevetjük a képviseletre és a közvetlen ha- 
talomgyakorlásra vonatkozó passzusok mennyiségét. Ha ezt tesszük, rögvest 
szembetűnik, hogy míg a XV fejezetből álló Alkotmány II. fejezete hosszasan 
szól az Országgyűlés szerepéről, addig a nép közvetlen hatalomgyakorlását 
az alaptörvény legfeljebb csak emlegeti. Kétségkívül létező aránytalanságról 
van szó, ám ez hasonlóképpen kimutatható a 40 évvel korábbi alkotmányszö- 
vegben is. Akárhogyan is: az 1989-es alkotmány kontextusát három tényező 
együtthatásában rajzolhatjuk ki: a/ igyekszik felhasználni az 1949-es alapszö- 

veget, ami rengeteg helyen szó szerinti átvételeket jelent. Nyilvánvalóan ennek 
az 1989-es hatalmi konstrukció adja a magyarázatát; a régi alkotmányt egé- 
szében ekkor még nem lehetett felfüggeszteni; b/ az alkotmányozók számba 
veszik a demokráciába való átmenet feladatait, s ahol csak lehet, helyet adnak a 
demokratikus szemléletnek és értékvilágnak; c/ tisztában vannak kompromis- 
szumaik határaival és ezért maguk is átmenetinek tekintik művüket, ám nem 
jelölnek meg új alapelveket egy majdani alkotmányozás számára. 

Ahhoz képest, hogy a húsz évvel ezelőtti alkotmányozás a fenti ellent- 
mondásos közegben és eredményekkel jött létre, meghökkentő, hogy a mai 
olvasatok túlnyomó többsége nem lát komolyabb kivetnivalót a létező Alkot- 
mányban, sőt azokat, akik az új alkotmány szükségességét felvetik, igyekez- 
nek marginalizálni. Komoly érvet azonban nem hallottam az új alkotmánnyal 
szemben. Az ellenérzések jórészt aktuálpolitikaiak, amelyek a mai status guót 
akarják szentesíteni. Magam három érvet említenék. 1. Akik az alkotmányo- 
zás ellen vannak, elfelejtik, hogy az 1990-es évek közepén a politikai osztályon 
belül is evidens volt az, amit ma lehetetlennek vagy inkább szükségtelennek 
tartanak. 1994-1996 között számos alkotmányozási kísérlet történt, s bár való 
igaz, hogy ezek kudarcot vallottak, ez nem ok arra, hogy a téma végérvényesen 
lekerüljön a napirendről, s Magyarország ismételten az ideiglenesség végle- 
gességének országa legyen. 2. Az alkotmányozás ellenzői elfeledkeznek a már 
említett preambulumról, amely egyenesen előírja (ha kötelezővé nem is teszi) 
a majdani alkotmányozást. Azon persze lehet vitatkozni, hogy mikorra írja elő 
(jótékony homályban hagyja), de úgy tenni, mintha ez a passzus nem lenne ott 
az elején, súlyos vakság, és letegyverzően arról tanúskodik, hogy azok, akik- 
nek ez dolguk lenne, nem igazán ismerik fel az alkotmány(ozás)ban rejlő — és 
Obama könyve kapcsán emlegetett — kohézív energiákat. 3. De az alkotmá- 
nyozási moratórium álláspontja a legnagyobb kárt az elvek tisztázatlanságá- 
ban okozza. Mert nyilvánvaló, hogy az 1989-es helyzetben az Alkotmányt nem 
lehetett egy következetesen liberális vagy parlamentáris alapra helyezni. Nem 
sorolom fel, mi minden következik abból, hogy bár a rendszerváltó Alkotmány 
túlhangsúlyozta a demokratikus elemet, alulpreferálta a liberálisat és a parla- 
mentárisat. Talán leginkább a köztársasági elnök pozíciójának, feladatkörének 
kijelölésében érhető tetten ez a bizonytalanság, amiből rengeteg gyakorlati kár 
származott az elmúlt két évtizedben (gondoljunk csak a parlament-felosztási 
jog ,elvételére" a magyar köztársasági elnököktől, ami pedig a legtöbb nyugati 
parlamentáris rendszerben elnöki jogosítvány). 

Márpedig ha egy alkotmánynak nem tisztázottak az elvei, azt megsínyli 
az egész politikai közösség. Egy ilyen helyzetre pedig nem az a válasz, hogy 
mindez , nincs napirenden", ,nem ez most a legfontosabb kérdés" és , külön- 
ben is: az Alkotmány, úgy ahogy van, jó". Az ilyen vélekedés egy lényeges 
tapasztalattól fosztja meg az embereket, attól, amiről szintén Barack Obama 
ír: , Az alkotmány kerete kijelöli azt a módot, ahogyan a jövőnkről vitatkozunk... s 

arra szolgál, hogy párbeszédre ösztönözzön, egy "megfontolt, tanácskozó demokrácia 
megalkotására, amelyben minden állampolgár a külvilággal szembesítve próbálhatja 
ki az ötleteit". 

S talán itt a lényeg. Az alkotmányos gondolkodás serkentése elválaszthatat- 
lan a jövőről való közös gondolkodástól, egész egyszerűen szólva attól, hogy az 
életünk berendezéséhez közünk van. Amennyiben viszont az alkotmányt va- 
lamiféle , szent tehénnek", amolyan politikai , munkaköri leírásnak" (nem pe- 
dig az eleven és változó életre normákat adó szabálygyűjteménynek) képzeljük 
el, akkor az nem tudja megnyitni az elvekről szóló vitát, aminek következmé- 
nyei beláthatatlanok, tudniillik folyton visszanyom bennünket a pragmatikus 
(makrogazdasági) kérdések körüli elfogadások vagy elutasítások terepére. Egy 
ilyen vita teljesen újradefiniálhatná például a nép vagy a közvetlen részvétel 
fogalmát is. A mai, rossz alkotmány ebben a tekintetben zavarosan deklarálja 
a nép demokráciabeli státusát. Egyáltalán nem véletlen, hogy sokan a hatályos 
Alkotmányból igyekeznek levezetni az , utcai politizálást", sőt az intézmények 
elleni szórványos lázadást is. Érdemes lenne lassan nyilvánvalóvá tenni: a fej- 
lett világ jócskán előbbre tart, ott ugyanis — a tanácskozó típusú demokrácia 
kapcsán - arra keresik a választ, hogy a tömegek , lázadásával" szemben ho- 
gyan lehet a tömegek (kompetencián alapuló) , bölcsességére" apellálni és azt 
intézményesen a demokrácia fejlesztésére fordítani. 

Minderről a magyar közönség vajmi keveset tud, s ez nem kis mértékben 
annak köszönhető, hogy az alkotmányos vita lehetősége egyáltalán nem nyílt 
ki előtte. Egyszerre kellene tehát arra törekedni, hogy az alkotmányos gon- 
dolkodás elveiről vitát folytassunk, és ugyanakkor belássuk végre, hogy egy 
új, következetesen parlamentáris alkotmány segítségével talán jobban élhet- 
nénk az életünket, mint a mostani , vulgárdemokratikus" alapszöveggel. 


2009.08.18. 


A HITEL STÁDIUMAI 


Magyarország átfogó reformjára a modern korban először 1846-ban báró Eöt- 
vös József tett ajánlatot, aki Reform című tanulmányában , bokrosi" lendületű 
passzusokban fogalmazta meg, hogy , hazánk nem maradhat jelen helyzetében. . . 
a reform szükségét bizonyítgatni merőben fölösleges." Talán majd egyszer lesz va- 
laki, aki összehasonlítást tesz az eötvösi és a bokrosi reformok (elvetélt) szel- 
lemisége és iránya között, s kimutatja azt is, hogyan jutottunk el a , merőben 
fölöslegestől", amindenki számára , nyilvánvalótól", a reform evidenciájától egy 

olyan gazdaság- és pénzpolitikai irányhoz, amely minden csak nem reform, 
ám ugyanakkor sokan mégis amolyan ,megváltóként", a bajok orvoslásának 
egyetlen módszerekért tekintik. 

Ezt a bűvös valamit ebben az írásban makrogazdasági egyensúlyteremtés- 
nek, vagy röviden csak , makrósításnak" nevezzük. Belepirul persze az ember, 
ha Eötvös munkáját olvasván arra gondol, a reformhoz 163 év után sem va- 
gyunk közelebb, mint az ő korában, ellenben kormányaink és pénzügyéreink 
pontosan ugyanolyan makro-logikában kezelik a (pénzügyi) válsághelyzete- 
ket, mint ahogyan modern Magyarország történetében mindig. 

Mindennek megállapításában persze semmi kárhoztató szándék nincs. Egy 
országnak az a hagyománya, ami, s a lehetséges reagálásmódokból azt lehet 
előhívni, ami történelmileg a legtöbbször volt kipróbálva, és ami a legbevál- 
tabbnak tűnik. Az államháztartás reparálásának szándéka, a sürgős kölcsön- 
felvétel vagy a csődelhárítás ilyen reagálásmód. Bajnai Gordont és kormányát 
nem méltányos pellengérre állítani azért, amiért a 2008. évi őszi válság nyo- 
mán ehhez az eszközhöz fordult. Ám azzal is fölösleges érvelni, hogy itt vala- 
mi merőben újszerű kormányzati és pénzpolitikai eljárással állunk szemben. 
Dehogyis. A makrogazdasági mutatók javítására fixált válságkezelés, a , mak- 
rósítás" a magyar politika állandója, még akkor is, ha nincs tudomásunk róla, 
vagy egyetlen viszonyítási pontunk a Kádár-rendszer. 

Magyarországon a közhiedelem szerint először a Kádár-rendszerben vesz- 
nek fel hiteleket, ez azonban - fájdalom -— teljes tévedés. A hitelfelvételeknek 
nálunk szép hosszú történetük van; Széchenyit kicsit átvariálva ezt a láncolatot 
nevezhetjük a hitel(felvételek) különböző stádiumainak. Hitelek, államháztar- 
tási hiányok, államcsőd-közeli helyzetek végigkísérik a hazai gazdaság- és po- 
litikatörténetet. Egyszer — ha majd úgy istenigazából konszolidálódik itthon 
a helyzet — bizonyosan végig kell gondolnunk, hogy a ,makrósítást" a Habs- 
burg-Magyar Monarchiától örököltük. Aki nem hiszi, olvasson -— hogy egy iga- 
zán közismert és vonzó nevet mondjak — Kerkápoly Károlyt! Hogy nem tudjuk 
kicsoda ő? Hát megmondom: a kiegyezést (1867) követő korszak egyik első 
pénzügyminisztere, aki saját levelei és a kortársak egybehangzó beszámolói 
szerint mással sem töltötte idejét, minthogy bécsi és egyéb külföldi bankoknál 
kilincselt, s a 70-es évek elején azt írja (hátrahagyott irataiban elolvasható), 
hogy ha az ország két héten belül (!) nem kap hitelt, az államcsőd elkerülhe- 
tetlen. Egyik másik , közismert" etalon, Oláh Gyula 1903-as könyvében pedig 
így fogalmaz a dualizmus első éveiről: , Magyarország hitele az államadósságok 
folyamatos szaporítása és a deficit folyamatos emelkedése következtében a külföldi 
nagy pénzcsoportok előtt folyamatosan hanyatlott." Hihetetlen! Netán emlékeztet 
valamire? S, ugye, nem csodálkozunk, ha az államcsődöt minden valamire 
való politikus el akarta kerülni, s ugye az sem meglepő, hogy eleink politikai 
rivalizálására alapvető hatással volt a katasztrofális nemzetközi megítélés. A 
vészharangokat megkongatták, s Magyarország államcsődjének árnyékában 

oly nagy lett a katarzis, hogy az akkori politikai riválisok egymás felé fordultak, 
sőt egymás keblére is borultak, amelynek eredményeképp 1872 és 1875 között 
a pártpaletta átrajzolódott, s 1875-ben a kormánypárt és a vezető ellenzéki párt 
fuzionált egymással, több évtizedre megteremtvén Magyarország kormányzó 
erejét. S vele amakrogazdaságra fixált gazdaságpolitikát is! 

Bármennyire is fájdalmas tehát ez sokak számára, mégis egyszer majd ki 
kell mondani: a Kádár-rendszernek sok köze mindehhez nincs. Kádárék leg- 
feljebb kései leszármazottai egy nagyon korán masszívan kialakult trendnek, 
amelyben a gazdaságpolitika sajátos váltógazdálkodásra: elbaltázásra, majd 
utána a makrogazdasági-pénzügyi rendteremtésre épül. Kádárék tehát epigo- 
nok, s az MSZP örökös-párt, de nem csak az MSZMP-é, hanem mindazoké a 
régi magyar kormánypártoké, amelyek valójában (saját magukon belüli pénz- 
ügyi váltógazdálkodásukkal) önmagukat szanálták. 

Bajnai tehát a legkevésbé sem az Eötvösök, hanem a Kerkápoly Károlyok 
utóda, s ezt az összefüggést nem árt tudatosítani, ha Magyarországon valaha is 
meg akarjuk érteni azt a helyzetet, amelyet azután meg kívánunk változtatni. 
De persze a dolognak van egy másik oldala: nem csak a makrogazdaságban 
gondolkodók logikáját kellene egyszer komolyan mérlegre tennünk, hanem az 
ő mindenkori ellenfeleikét is! Mert hát (lássuk be végre) a Fidesz sem csupán 
— mint vulgár-baloldali okfejtésekben hallani — a 30-as évek örököse, s olyan 
párt, amely valójában radikalizmusba hajlik, sőt radikális is. Ez így túl szimpla 
lenne, nemde? Egy ellenzéki politikus 1879-ben elhangzó költségvetési hozzá- 
szólásában például ezt olvassuk: , A kormány megszorításokat akar. De elérhető-e 
ezen az úton igazán segítség, elérhető-e azeredmény — pénzügyeink gyökeres rendezése 
— melyért egyedül vállalhatjuk magunkra azt a lelkiismereti felelősséget, hogy új ter- 
het rakjunk a nép vállára?" Mikor és milyen ellentételezések mentén léptethetők 
életbe a megszorítások? Mikor várható el, hogy a , makrósítás" eredményt is 
hozzon, ne csak oktalan lemondást? - fordíthatnánk le a képviselő szavait. S 
hogy még valamivel alátámasszuk azt a tételt, hogy a ,makrósítás" témája 
már akkor sem vitán felüli, utalhatunk arra, hogy ugyanebben a beszédében 
a képviselő már, mint közismert kórról beszél a nemzet , közgazdasági pato- 
lógiájáról", s parlamenti bizottság felállítását javasolja annak megállapítására, 
hogy a deficitek, a deficitek részleges leszállításai és az újabb deficitek miért és 
milyen okok következtében követik egymást. 

1879-et írunk. 

Az azóta eltelt 130 év sem volt azonban elegendő, hogy ennek a , patológiá- 
nak" — már persze ha van — a természetét jobban megismerjük. Így viszont a 
,makrósítás" karriertörténete töretlen, bár a Fidesz 2010-re új csodaszert ígér 
— a mindent visszavonás stratégiáját. 


2009.09.22. 

KONCENTRÁCIÓ ÉS DÖNTÉS 


Az őszi parlamenti szezon kezdetén a pártpolitikának egyetlen komolyabb 
kérdése megválaszolatlan csak: megállítható-e az 1990-ben létrehozott több- 
pártrendszer eróziója, avagy elkerülhetetlen, hogy az 1989-90-es rendszer- 
váltás nagy pártjai végleg elbukjanak, s a parlamentből való kiesésükkel egy 
új, eddig még nem volt (alig több mint) kétpártrendszer jöjjön létre. Habár az 
európai parlamenti választások nagyon különbözőképp érintették az MDF-et 
és SZDSZ-t, a soron következő parlamenti választáson az EP-be képviselőt 
delegálni tudó MDF sem lehet biztos a dolgában, nem is beszélve az SZDSZ- 
ről, amely az elmúlt hónapokban csak még tovább osztódott, s mára egészen 
vigasztalan képet mutat. 

Elemzésünkben azonban - ha dicsérni nem is, de — nem temetni jöttünk a 
kis pártokat. Ezeknek a kispártoknak a mostani helyzetét és vergődését, épp 
úgy döntések eredményezték ugyanis, mint azt, hogy a Fidesz 1994 után par- 
lamenti küszöbpártból a 2000-es évekre nagy néppárttá vált. A Fidesz 1994- 
et követően (ismerjük el, a maga szempontjából profi módon és hatékonyan) 
megcélzott egy , méretbeli" növekedést, s attól kezdve mindent ennek a fő cél- 
nak rendelt alá. Amíg a Fidesz (1988 és 1994 között) kis párt volt, könnyedén 
vállalhatta magára a ,belgaság" szerepét , flamandok" és , vallonok" között 
egyensúlyozva. Lehetett polgárpukkasztó és szubkulturális párt, odamondo- 
gathatott Antall Józsefnek a parlamentben (s ráadásul ettől a népszerűsége 
csak nőtb), ám ezekben az években a Fidesz valójában nem is volt még párt. 
Úgy látszik kellett neki az 1994-es választások irtózatos pofonja (egy évvel az 
után, hogy a választások toronymagas esélyesének számított), amelynek hatá- 
sára kigyógyulhatott a korai évek amatőrizmusából. 

A Fidesz 1994-ben döntött: egy csapásra felülvizsgálta addigi ,zsákut- 
cás" politikáját, s a polgárpukkasztás helyébe egy vaskemény szervezeti éle- 
tet állított, néhány év alatt beletörve ebbe a korábbi hierarchiamentességben 
edződött" pártkádereket. Pusztán ezzel az egy döntéssel, s az ennek szel- 
lemében létrejövő új szervezetrendszerrel máris versenyelőnybe kerültek, mert 
olyasmit kezdtek csinálni, amit ellenfeleik nem tudtak vagy mertek felvállalni: 
központosították a pártpolitikát, a szervezetrendszerben rejlő energiákat állí- 
tották az átalakítás szolgálatába. Nem kell szeretni, csak tárgyszerűen elemez- 
ni a Fideszt, hogy mindezt észrevegyük. 

Mint ahogy ugyancsak tárgyszerűen látnunk kell, hogy a 90-es évek köze- 
pén a mostanság létükért küzdő két kispártnak is voltak döntései. Az SZDSZ 
például 1994-ben bevitte a koalícióba a maga 1890-nyi mandátumát. Erre lát- 
szólag nem kényszerítette semmi (a parlamenti aritmetika bizonyosan nem), 
tehát nyugodtan maradhatott volna ellenzékben is. Ám a párt egész múltjától, 

politika-felfogásától nem állt távol egy másik párt , lelkiismeretének", vagy , a 
reformok következetes prófétájának" szerepe. Nem gondolom, hogy ez a dön- 
tés ne lett volna védhető, mint ahogy azt sem, hogy ne lett volna felsorolható a 
döntés ellenében számos ellenérv. Csupán arra utalok, hogy ahogyan a Fidesz, 
úgy az SZDSZ is ekkor került egy máig ívelő , döntési pályára". Ám míg a Fi- 
desz döntését visszaigazolta az idő (mármint a népszerűség-növekedés), addig 
az SZDSZ döntése lenullázta a pártot, s nem véletlenül. Az SZDSZ döntése 
ugyanis nem rajzolt ki pártkénti jövőképet, ha magában is foglalt egy ,ország 
jövőjéért érzett felelősséget". Természetesen az ország jövője alapvető, de egy 
párt mégsem engedheti meg magával szemben azt a luxust, hogy magával 
mint párttal szemben ne legyenek elvárásai. Márpedig az SZDSZ a reformokat 
választotta és nem a pártépítést. Nem tudjuk, összekapcsolható lett volna-e ez 
a kettő. Csak azt látjuk, hogy ennek az egyszeri döntésnek az árát éppen 2009- 
ben fizette meg, talán véglegesen az SZDSZ. 

Az MDF ugyancsak döntött 1994 után, csak még nem eléggé markánsan. 
Nem túlságosan jó szívvel, nagy választási vereségétől sújtva, önmaga lelki- 
ismeretét is nyugtatgatva fokozatosan átengedte az akkor még liberálisnak 
tűnő Fidesznek a jobboldal újraszervezésének mandátumát. Generációs és más 
okokból fakadóan nehéz volt azonban elviselnie, hogy a Fidesznek sikerült az, 
ami neki nem: a néppárti terjeszkedés. 1998-ban az MDF beállt ugyan a Fidesz 
mögé, de az együttműködés már akkor is kényszerű, 2002 után pedig egye- 
nesen semmilyen. Ellentétben az SZDSZ-szel, amely — mint láttuk — egyszeri 
döntésének a fogja mindmáig, az MDF 2002 után hozott egy másik, és ezúttal 
már markánsabb döntést: kinyitotta magát a másik (a baloldali) irányba is. A 
döntést elvben nem érheti bírálat, hiszen Magyarországon 1990 óta nincs , sza- 
bad vegyértékű" párt, s ez a , mérleg nyelve párt" miért is ne lehetett volna az 
MDF. Csakhogy ez a második döntés miközben népszerűvé tette az MDF-et 
a baloldal körében, ellenszenvet váltott ki a jobboldalon. Az a különös helyzet 
állt elő, hogy miközben az MDF időközben a magyar konzervativizmus egyet- 
len autentikus képviselőjének tekinti magát, a , konzervatív" Fidesz néppárti 
közönsége az MDF-et a baloldalhoz sorolja. 

Mitakarunk mindezzel mondani? Azt, hogymiközbena Fidesz (népszerűségi 
okokból), az MSZP pedig (belső merevsége és mozdíthatatlansága okán) nincs 
döntési helyzetben, a két kis párt akár előnyére is fordíthatja a mostani hely- 
zetet, mert 1994 után lezárhatja történetét egy másfél évtizedes korszakát, és 
új döntéseket hozhat. Természetesen botorság volna, ha a mostani sanyarú 
helyzetben elérhetetlen célt (például középpárti státus) tűznének maguk elé. 
A döntésben most a túlélésre kell koncentrálniuk, s ehhez a legjobb kiindu- 
lópontot megtalálni. Jó kiindulópont pedig itt — érzésünk szerint — csak egy 
van: a szervezeti. Ennyiben a mostani döntési helyzet mégiscsak emlékeztet 
az 1994-esre, amikor a magyar pártok utoljára foglalkoztak szervezeti kérdé- 
sekkel. Szervezeti értelemben mindkét párt harmatgyenge, ezért — a maguk 

szempontjából — akkor járnak el helyesen, ha az ideológiai kérdéseket szin- 
te mellékesnek tekintik (úgyse figyel most rájuk senki), és kigondolják, hogy 
milyen szervezeti innovációra érzik magukat képesnek. Ha jól érzékeljük, az 
MDF hivatalos vezetősége és az SZDSZ-ből kivált vagy kiválni készülő poli- 
tikusok egyike-másika immár valamiféle , szervezeti koncentrációt" is el tud 
képzelni. Ez a túlélés érdekében valóban szóba jöhető opció, mint ahogy az is, 
hogy a két kispárt emberei az MSZP listáján induljanak. Ilyen történt már a 
környezetünkben: a parlamentből kikerülő lengyel liberálisok közül néhányat 
baloldali , segédpártok" vittek vissza a parlamentbe. A szervezeti koncentráció 
sem csodaszer, hiszen nyilvánvaló, hogy 2010-ben a kispártok, ha (közösen) 
át is viszik a küszöböt, nagy erőpotenciállal nem rendelkeznek majd. De 2010 
még messze van, s ha meg akarnak menekülni, akkor nem biztos, hogy kiút ott 
van, ahol az SZDSZ megmaradt része, a ,hivatalos" párt keresi: az ideológiai 
megújulásban és az új középtávú programban. Az ideológiának majd akkor 
lehet szerepe, ha a szervezet elég erős lesz hordozni és népszerűsíteni ezt az 
ideológiát. 

Kénytelenek vagyunk tehát azt mondani: a döntés a politikában súlyos kö- 
vetkezményekkel jár és nagyon nehezen korrigálható. Ugyanakkor soha sem 
késő, hogy a korábbi, károsnak bizonyuló döntéseket egy párt (akár válság- 
helyzetben is) felülvizsgálja. , A szervezet minden, az ideológia csak ezután 
jön" — mondhatnám bölcsen, ha bölcs lennék. De tényleg nem az. 


2009.10.06. 


BÜSZKESÉG ÉS A BAL ÍTÉLETE 


Október 23-án a Fidesz elnöke, országzászlót avatva Nagytétényben mondott 
beszédet, egy héttel később pedig a volt miniszterelnök tartott szónoklatot az 
MSZP húszéves jubileumán. A két beszédben váratlan módon ezúttal látszólag 
több hasonlóság is mutatkozott. Formai értelemben például mindkét szónok 
szokatlanul emelt hangot használva bizonygatta a politikai ellenfele által meg- 
testesített, vélt vagy valós veszélyeket. Orbántól megszokhattuk az emelt han- 
gú szónoklást, ám a politikától fél éve visszavonult Gyurcsány a korábbiakban 
nem mondott ilyen tónusú, ennyire felsrófolt frekvenciájú beszédet. Tartalmi 
értelemben - az elsődleges szinten legalábbis - mindketten a harc motívumára 
helyezték a hangsúlyt, noha Orbán a harcot inkább védekezésként, Gyurcsány 
inkább támadásként definiálta. 

Ami a Fideszt illeti, érthető, hogy megengedheti magának a , védekezés" 
luxusát, vagy másképpen: a harcra való felkészülést. Érdekes módon a Fidesz 
elnöke beszédében nem is a választásokig tartó küzdelemre, mint inkább az 
azt követően megvívandó harcra fókuszált, nyíltan azt sugallván ezzel a be- 
állítással, hogy a választásoknak igazából már nincs is tétje, az hónapokkal 
a választások előtt már eldőlt. Ugyanakkor Orbán nem mulasztotta el, hogy 
felhívja hallgatósága figyelmét a választások utáni éberségre, arra, hogy vi- 
gyázni kell: az MSZP egyáltalán nem nyugszik majd bele hatalmi pozíció- 
jának elvesztésébe, s a Fidesznek egy roppant kemény ellenzékkel kell szá- 
molnia. Ezzel a retorikával Orbán egy korábbi, épp elégszer bírált szlogent 
melegített fel: az egészpályás letámadást. Emlékezzünk csak: a baloldal ezt 
arrogáns terjeszkedésként, az állam politikai célú felhasználásaként értel- 
mezte, miközben a Fidesz — nem kis fricskát mutatva - a baloldali túlhata- 
lommal szembeni védekezésként aposztrofálta. Most dettó. Ha a választáso- 
kon - sugalmazta Orbán - a baloldalnak nem is marad kormányzati hatalma, 
de marad neki számos egyébfajta hatalma, s ezzel az informális (a Fidesz 
előszeretettel mond hálózatit) hatalommal szemben a Fidesznek továbbra is 
védekeznie kell. 

Nyilvánvaló, hogy a még Gyurcsány miniszterelnöki idejében kialakult 
koreográfia szerint a volt miniszterelnök beszéde (megint csak első ránézés- 
re) Orbánéra rímelt. A politikába hosszú idő után — de úgy tűnik, nem végleg 
— visszatérő ex-kormányfő két ponton (s éppen azokon, amelyeket az imént 
kiemeltünk) támadta elsősorban Orbán beszédét: először azt a tételt, hogy a 
Fidesz csak védekezik; másodszor azt, hogy a választás már eldőlt. Nyilván- 
való, hogy a maga szempontjából mindkét támadási pont kiválasztása jogos: 
hogyan is ismerhetné el egy kormányzó párt azt a diagnózist, amit az ellenzék 
vezére ad? Ráadásul akkor, ha az ellenzék vezére e megjegyzésekkel a , futot- 
tak még" kategóriába akarná sorolni a baloldalt? Jogos tehát a rá való reagálás, 
de egyáltalán nem mindegy, hogy milyen lesz a cáfolat. 

Először: a Fidesz védekezéséről szóló orbáni tétel cáfolatára Gyurcsány az itt 
és most végveszélyt jelentő, agresszívan, sőt ragadozó módjára támadó Fidesz 
képével operál. Benyomásunk szerint az elmúlt hónapokban a Fidesz eléggé 
vigyázott arra, hogy ne kövessen el olyan hibát, ami agresszívnak vagy táma- 
dónak tünteti fel. Természetesen a Fidesz csípőből mindent kontrázott, amit a 
kormányí(párt) javasolt, de ez még távol van a ragadozástól. A csípőből tüzelő, 
ám azért kiszámítható és a ragadozó (értsd: antidemokratikus és részben an- 
tiszemita) Fidesz közötti ellentmondás feloldására a szónok érdekes verbális 
eszközt választ: a Fideszt sok-sok ezer Molnár Oszkár potenciális pártjaként 
festi le, felvázolva a minimum sajátos megállapításokat tevő képviselő meghat- 
ványozódásából fakadó veszélyeket a demokratikus politikai közösségre. Má- 
sodszor: egy ilyesféle módon kreált Molnár Oszkár Párttal szemben megszü- 
letik a , lemokraták, ébresztő" felszólítás. A felszólítás célja, hogy Orbánnak a 

választások utánra irányuló diskurzusát megtörve a diskurzust a választások 
előtti térbe vigye vissza, és erről meg is győzze az MSZP csüggedő táborát. 

Néhány elemző felhívta már a figyelmet egy ilyen hangvétel és tartalom 
MSZP-re irányuló kockázataira, például arra, hogy a nem túlságosan népszerű 
ex-miniszterelnök mostani szónoklata tovább radikalizálhatja a Fidesztől jobb- 
ra álló, Gyurcsány nélkül sem túlságosan békés radikáljobboldalt. Meglehet, 
hogy Gyurcsány Ferenc , visszatérése" kiváltja ezt a hatást, de ama másikat, 
a Fidesz radikalizálódását bajosan. Orbán Viktor pártja jó ideje nem veszi fel 
az eléje dobott kesztyűt, sőt az elmúlt időszakban számos alkalommal elhatá- 
rolódott a Jobbiktól. Más kérdés, hogy a Fidesz ez irányban tett lépései nem 
elégítik ki a baloldalt, amelynek immáron egyik fő támadási fegyvere a Molnár 
Oszkár Párt , szörnyeteg" mivoltának bizonygatása. 

De mielőtt elmerülnénk a két beszéd egymásra rímeléséből fakadó tanulsá- 
gok sorolásában, tételezzük fel, hogy Gyurcsány beszédének ezúttal mégsem 
az a fő üzenete, ami elsőre annak látszik. Azaz bármennyire is csábító, még- 
sem a , demokraták, ébresztő" felhívás a fősodor. Ahhoz, hogy erre a másik 
üzenetre ráleljünk, szempontot kell váltanunk, és Gyurcsány mostani beszédét 
nem Orbáné, hanem saját őszödi beszéde mellé kell állítanunk. Ha ezt tesszük, 
sok minden más megvilágításba kerül, s előtűnik a mostani beszéd uralkodó 
tónusa: az önkritika. 

A tévedések elkerülése végett korántsem olyasféle önkritika, amit az ellen- 
zék elvárt volna tőle. Gyurcsány -— érthető okokból — nem saját kormányzati 
teljesítményéért kért elnézést, hanem teljes őszödi helyzetértékelésért. Nem 
idézzük ama beszéd unalomig ismert, az MSZP-t nem éppen rózsaszínben 
feltüntető passzusait. A ,hazudtunk", ,böszmék voltunk" stb. akkori helyzet- 
értékelésével szemben kifejezett önkritikának kell felfognunk a szónok mos- 
tani helyzetértékelését, amely szerint az MSZP-nek ma biszkének kell lennie 
elmúlt 7-8 éves kormányzati teljesítményéért. Valamelyik nem stimmel: vagy 
az őszödi, vagy a mostani. Ha már Őszödön is büszkének kellett volna lenni, 
miért záporozott olyannyira a kritika a , balfékek gyülekezeteként" kezelt hall- 
gatóságához? Ha viszont Őszöd értékelése ma is megáll, miképpen lehet — s 
éppen Gyurcsánynak -— az MSZP büszkeségről beszélnie? 

Az ellentmondásnak azonban van feloldása, s talán éppen ez vezet el Gyur- 
csány jövőbeli szerepének értelmezéséhez. A közélet e tekintetben eddig ta- 
lálgatásokra hagyatkozott: egyik része szerint a volt kormányfőnek végleg 
befellegzett, a másik ellenben úgy vélte, hogy csak tudatosan kivár. A beszéd 
orientáló ennek az össznépi kitalálósnak az eldöntésében. Logikailag nézve, 
ha Gyurcsány Ferenc valamikor vissza akar térni a politika első vonalába, ta- 
bula rasát kell csinálnia, mert már nem lesz elég neki a 2004-2006 közötti — va- 
lóban kolosszális — teljesítmény megismétlése. Akkor Gyurcsány nagyon vert 
helyzetből egy második ciklusra is hatalomban tartotta a pártot, s ez a tényleg 
komoly teljesítmény roppant erős legitimitást adott neki. Nem feltétlenül min- 

denkit, de azért uralni tudta a rendkívül szerteágazó, érdekektől szabdalt párt- 
hierarchiát. Csakhogy az őszödi beszéd nyilvánosságra kerülésével, majd az 
azt követő időkben a párthierarchia visszatámadott, s megakasztotta egy kar- 
rier felívelését. 2006 nyara óta Gyurcsánynak két választása van: vagy elfogad- 
ja, hogy csakis a párthierarchián keresztül vezet az út, vagy új pártot alapít. 

Látható módon az utóbbit nem akarja, marad tehát számára az előbbi, ami- 
hez a nyilvános vezeklésen keresztül vezet az út. A Fidesz ostorozása, az ellene 
való harci kürtök megfújása mögött tehát egy sokkal mélyebb, egyúttal távla- 
tosabb üzenet húzódik meg: az ex-miniszterelnök , megtanulta" az MSZP-t, s 
beismeri, hogy 2006-ban súlyosat hibázott. Úgy látszik, hogy a , büszke bal- 
oldal" az a dobbantó, amelyről elrugaszkodhat. A , ragadozó jobboldal" ehhez 
csak kellően nyomatékos ellenpont. 


2009.11.03. 


A VALÓSÁG SÚLYTALANSÁGA ÉS A HISZTÉRIA 


Bár Berlin csak 800 kilométerre van a Budapesttől, az embernek sokszor az az 
érzése, hogy a szellemi távolság ennél jóval nagyobb. Egy berlini értelmisé- 
gi, különösen, ha magyar származású, ha magyar, vagy ha erősen érdeklődik 
Magyarország iránt, általában igen negatív véleménnyel van Magyarországról, 
legfőképpen persze az ország radikalizálódásáról. Ha valaki berlini — akár ad 
hoc - társaságokba jár, az pontosan tudja, miről beszélek: az ottaniak képte- 
lenek felfogni, hogy a magyar politikai osztály demokratikus erői miért nem 
emelnek torlaszt a szélsőségesekkel szemben, és egyáltalán miért olyan a po- 
litika nálunk, amilyen. 

Egy nyugat-európai multikulturális csúcsközeg felől nézve Magyarország 
valóban egy csődtömeg. Hol van már az idő, amikor a határnyitás élménye 
Magyarországot elismerésre és dicséretre méltóvá tette a németek szemében! 
Be kell látnunk: a német értelmiségi és hovatovább a német politikai elit sem 
ért minket, s azt kérdezi tőlünk, Berlinbe látogató magyaroktól: hogyan lehet 
Magyarországon élni? Íme, a tömör válasz: hisztériában. 

Aminek nyilvánvaló történelmi okai vannak, s ezt a németek, akik 1945 
után olyan drasztikusan szakítottak múltjukkal, nem nagyon érthetik. S ép- 
pen mert nagyon nem könnyű elmagyaráznunk nekik, miért nem úgy élünk, 
ahogyan ők szeretnék, nekünk kellene megértenünk a , hisztériacsökkentés" 
német útját. Ha jól érzékelem, legalább három alapvető dolog kell ehhez. Az 
első a politika erőteljes társadalmi beágyazódása, ami azt jelenti, hogy ott 

a pártoknak igen eleven kapcsolatuk van a választókkal. Nem úgy, hogy a 
kampányban - ó, milyen szép szó is ez — , üzeneteket" küldenek az általuk 
egyébként madártávlatból sem ismert választókhoz, hanem úgy, hogy stan- 
dard társadalmi csoportokat képviselnek. Ha a német pártok közül most csak a 
szabaddemokratákat nézzük, rögtön szembetűnik, hogy parádésnak is mond- 
ható, 1490 fölötti választási eredményükhöz ez az erős, az alkalmazotti, sőt a 
munkásrétegekhez is elérő , valóságpolitika" kellett. Bármennyire is zavarja 
olykor a politikát a valóság, Németország pártjai eleven cáfolatok a politika 
valóság-ellenességére. 

A második az oktatás, pontosabban a politikai nevelés. Az, hogy ma Né- 
metország és azon belül Berlin a liberális demokrácia szentélye, kiemelten 
fontos szerepet játszik a demokráciának, mint minden mást megelőző auto- 
ritásnak az elismerése az 50-es évektől kezdődően. Mindez arra utal, hogy 
egy minden szempontból tragikus és sötét múlt, a hitlerizmus után is van 
megújulás, sőt igazából ez a múlt nagyon komoly inspirációt jelentett abban, 
hogy a demokrácia kifejlődésének teljes intézményrendszerét az állampolgá- 
ri szocializációban is létrehozzák. Végül a harmadik a közelmúlt élményagát 
feldolgozó művészet. A sok élő példa közül ezúttal a filmművészetet említe- 
ném, s azon belül A mások élete című, itthon is nagy sikerrel vetített filmet, 
amely az 1980-as évek besúgói hálózatáról ad nem csak megrázó, de gyógyító 
hatású képet is. Erős társadalom-centrikus pártpolitika, tudatos politikai ne- 
velés és erkölcsi tisztulást segítő művészet — ezek azok a pontok, amelyeken 
keresztül a németek meghaladták saját múltjukat, és egy hisztériamentes po- 
litikai világot építettek fel. Talán nem is csoda, hogy nem értenek minket, akik 
- Cseh Tamással szólva — , benne maradtunk a régiben". Vagy mondhatnánk úgy 
is — ismét Cseh Tamással —, hogy ,valóság nevű nagybátyánk" a rendszervál- 
tás rövid intermezzója után egyszerűen elpártolt tőlünk, hogy azután jöjjön 
a virtuális valóság", a , fikció reálpolitikája" és a többi, a nagy nyugat-euró- 
pai, észak-amerikai marketing- és imázsformáló cég gyorstalpalón átültetett 
valósághelyettesítő stratégiája. Amelyek azonban a lényegen nem tudtak vál- 
toztatni: képtelenek voltak a hisztériát csökkenteni és a politika valóságfede- 
zetét növelni. 

Több mint elgondolkodtató: a kelet-közép-európai új demokráciákban nem 
léteznek nagy politizáló csoportok. Százezres nagyságrendben az emberek 
utoljára az MSZMP tagjai voltak. Ma az összes magyar pártnak alig százezer 
tagja van, de ők is inkább virtuális tagok, vagy léteznek, vagy nem. A néhai 
MSZMP tagjai egyszerűen felszívódtak, a többi pártnak meg soha nem is volt 
komoly tagsága, csak választórétege. A tagsághiányos politikai küzdőtér sza- 
bályai azonban nagyon mások, mint azoké a klasszikus demokráciáké, ahol a 
pártoknak nem csak választói, de tagjai is vannak. Hogyan lehetne ilyen kö- 
rülmények között közelebb lépni a valósághoz? Csodálkozunk, hogy a magyar 
politika — mert hát hol máshol - virtuális térben zajlik? 

A fentiekből is következően a magyar politika egyik legnagyobb kihívása 
ma nem a deficit, az adósság és az államháztartási hiány, hanem: a valóság- 
hiány. De ez korántsem mai probléma, sőt: ez a magyar politikatörténet egyik 
legnyomasztóbb tradíciója. Egyszerűen nincs nálunk olyan párt (pláne libe- 
rális), amely mondjuk az alkalmazottak és a munkások pártja lenne, és nincs 
más párt sem, amely a többi társadalmi réteget képviselné. Ez a társadalmi 
hátország-hiány pedig nem pusztán csak azért probléma, mert így Magyaror- 
szág ellenkező pályán fut, mint a klasszikus demokráciák, hanem azért is, mert 
a pártok szerveződés-módja (hogy úgy mondjam: strukturálisan) lehetetlenné 
teszi az olyannyira kívánatos nagyreformokat, többek között az egészségügy 
és az orvoslás reformját. Hiszen a reformszándékkal fellépő kormányok mö- 
gött alig található társadalmi támogatás, sőt ha valami van, akkor az inkább 
ellenállás. Nem csoda, ha belátván ezt a történeti örökséget és jelenbeli szitu- 
ációt, a kormányok maximum a felvilágosult abszolutista reformpolitikában 
hisznek, mert másban nem is hihetnek. Az persze megint más kérdés, hogy 
a felvilágosult abszolutizmus (a nép nyelvén szólva: , népnyúzás") megszüli a 
már említett hisztériát. S a kör — anélkül, hogy bármi is változna — máris bezá- 
rul: hol hisztéria van, ott hisztéria van. 

A hisztéria — hogy némileg Bibó István frazeológiáját használjam -— egy adott 
közösség képtelensége arra, hogy a valóság talajára álljon, és úgy politizáljon. 
Nem azért van tehát hisztéria, mert ez egy bárki által is jónak tartott (vagy akár 
elismert) dolog, hanem azért, mert ez egy bekalkulált (megtanult, szocializált) 
működésmód. Egyszer azonban tényleg érdemes lenne szembenézni vele, és 
— gyógyítani. 

A német példa is erre ösztönöz: a mérvadó pártok társadalmi beágyazódá- 
sa, a tudatos politikai nevelés és az irodalmi-művészeti gyógyító munka se- 
gítségével Németország jórészt túllépett a korábban létező megosztottságán. 
Magyarországon azonban a rendszerváltás óta a hisztéria mennyisége nem- 
hogy csökkent volna, de látványosan növekedett. S miért? Mert a hisztérikus 
jelekre, az úgynevezett radikalizálódásra, az új szubkultúrák jelentkezésére a 
politikai osztály nem csekély része hisztéria-növeléssel válaszolt. Nem mon- 
dom persze, hogy könnyű megtalálni a helyes választ, de a politikai osztály 
és a politikai közösség szinte teljesen elfeledte Bibó rendkívül plasztikus gon- 
dolatát: , A közösségi hisztéria — mondja Az európai egyensúlyról és békéről c. 
művében -— az egész közösség állapota, s hiába választjuk el a hisztéria látható hor- 
dozóit, ha közben a hisztéria feltételei és alaphelyzetei megmaradnak". Majd tovább: 
Hiába pusztítunk el minden , gonosz" embert, a hisztéria téveszméi és hamis reakciói 
békés családfőkben, hatgyermekes családanyákban, a légynek sem vétő szolid embe- 
rekben és nemes, magasztos, emelkedett szellemű egyénekben fognak tovább élni, s 
a közösség egy nemzedék alatt újból kitermeli a hisztéria őrültjeit, haszonélvezőit és 
hóhérlegényeit". 

Mi a , gonoszok" elpusztításánál tartunk, és fogalmunk sincs, hogy (például 
a radikális pártok és mozgalmak kezelése ügyében) az egész közösség állapo- 
táról van szó újra. Nem mondom, hogy ez túl megnyugtató felismerés, de hogy 
megkerülhetetlen, abban biztos vagyok. S talán érdemes volna észrevenni: a 
közösségi hisztéria megszüntetése egy ország teljesítő- és versenyképessége 
(két manapság bűvösnek tekinthető szó) szempontjából a legfontosabb. Hisz- 
terizált, önmagával nem rendben lévő ország roppant nehezen tehető verseny- 
képessé. Kénytelen vagyok tehát eszköztelennek látni a hazai politikát, mert 
nem rendelkezik valóságalapú stratégiával és hisztéria-gyógyító kapacitással. 
Valery Giscard d"Estaing, néhai francia elnök írja a Franciák című könyvében: 
A valóság súlytalansága következtében vad ideológiák kelnek lábra". Ez így van. 
Csakhogy nem mindegy, ilyenkor a politikai osztály miképpen reagál. Ahogy 
elnézem, borzasztóan haragszik a ,vad ideológiákra", a bibói , gonosz" embe- 
rekre, de semmilyen szava nincs a valóságot illetően. Így azonban — nem nehéz 
megjósolni — minden maradni fog a régiben, s még akkor sem lesz , új kezdet", 
ha ezt bizonyos politikusok egyenesen kőbe is vésik, és átszellemült arccal a 
szemünkbe is mondják. 


2009.11.11. 


65 


Kd 


hin 


GYENE ISTVÁN HUNOR 


A TÁTRAI TIGRIS TITKAI 


Magyarország Európa problémás országa - írta hazánkról szóló tudósításában 
a The New York Times. A tekintélyes amerikai lap arról számolt be, hogy bár 
hazánk korábban a nyugati befektetők kedvenc célországa volt, mára súlyo- 
san eladósodott. A cikk szerzője szerint, amíg a magyar kormány az elmúlt 
időszakban a devizahitelekből főként saját kiadásait fedezte, addig más orszá- 
gok, például a szomszédos Szlovákia, a kölcsönöket saját exportjának bővíté- 
sére és a hosszú távú versenyképességének növelésére használta fel. A ránk 
nézve lesújtó, északi szomszédunkra nézve viszont hízelgő sajtópélda csak egy 
a sok közül. Napjainkban az uniós tagországok közül Szlovákia gazdasági nö- 
vekedése az egyik legnagyobb; az ezredfordulón az elemzők által leírt ország 
neve mára egybeforrt a , gazdasági csodával". 

Az alábbi elemzés azt kívánja bemutatni, hogy a szlovák recept titka ép- 
pen , drasztikus" egyszerűségében keresendő, ugyanakkor arra is felhívjuk a 
figyelmet, hogy a sokak által irigyelt sikerességet számos negatívum is meg- 
kérdőjelezi. 


Korszakváltás — a Dzurinda-kormány hatalomátvétele 


Bár Szlovákia gazdasági sikereinek babérjait most a Robert Fico vezette kormány 
aratja le, mégis fontos hangsúlyoznunk, hogy már egy évtizede elkezdődtek 
azok a reformfolyamatok, amelyek eredményei ilyen fokú növekedést tettek 
lehetővé. Tíz évvel ezelőtt, 1998-ban került hatalomra a Mikulás Dzurinda ve- 
zette Szlovák Demokratikus Koalíció (SDK), amely három másik párttal — köz- 
tük a Magyar Koalíció Pártjával — karöltve jobboldali kormányt alakított. A 
kormányalakítás után az új kabinet szinte azonnal költségvetési kiigazításokba 
kezdett, amelyekre azért volt nagy szükség, mert a korábban hatalmon lévő 
Vladimír Meciar vezette nacionalista koalíció ,nómenklatúra-privatizációval" 
fűszerezett gazdaságpolitikája csupán látszatstabilitást eredményezett. 1999- 
ben lépett életbe az újkormány stabilizációs programja, amely számos adóeme- 
lést és költségvetési megszorítást tartalmazott. A kormány mindeközben a pri- 
vatizációtis felgyorsította; a korábban főleg a meéiari klientúra birtokába került 
adták el újra (2000-ben került a Lnited States Steel tulajdonába a Kelet-Szlovákia 
gazdaságában meghatározó jelentőséggel bíró Kassai Vasmű is, amely később 
Pozsonyba tette át székhelyét, tovább gyengítve ezzel a kassai kerület amúgy 
is gyenge gazdasági versenyképességét). Az ország gazdasági mutatói ugyan 

még az ezredfordulóig tovább romlottak, de 2001-ben már csökkenni kezdett 
az államháztartás hiánya. 

Miként itthon a rendszerváltozást követően először a szocialista-liberá- 
lis koalíció tudott négyéves kormányzást követően 2006-ban ismét válasz- 
tást nyerni, Szlovákiában ugyanez a Dzurinda-kabinetnek sikerült 2002-ben 
— köszönhetően a választási évben követett osztogató politikának is, melynek 
eredményeképpen a GDP-ben mért hiány a 2001-ben mért 6,590-ról a választás 
évében 7,799-ra ugrott. Az átfogó reformok bevezetését Szlovákiában is csak az 
ismételt győzelmet követően kezdte el a kormány. Tette ezt bármiféle politikai 
vagy társadalmi konszenzus nélkül: az ellenzék és a szakszervezetek ugyan 
hevesen ellenezték a reformjavaslatokat, a csekély kormánypárti többség azon- 
ban megszavazta a stratégiai ügyeket. 


Szlovákia nem ismert szent teheneket 


A szlovák reformcsomag több lépésből állt ugyan, de ezek mindegyike egy 
átfogó koncepció részét alkotta. Miközben az életbe léptetett retormprojekt 
a legnagyobb társadalmi ellátórendszereket is érintette, a kormányzati poli- 
tika komoly erőfeszítéseket tett az államháztartás konszolidációja, a külföldi 
tőke beáramlása, és a munkaerőpiac dinamizálása érdekében. A szlovák át- 
alakítások közül ugyan többet is élénk magyar és nemzetközi sajtóvisszhang 
övezett, a legnagyobb figyelem talán mégis a 2004-ben bevezetett egykulcsos 
adórendszert kísérte. Az adóreform nyomán 199 lett a társasági adó, a személyi 
jövedelemadó, és az ÁFA kulcsa is. Sok kisebb adót és járulékot eltöröltek (pl. 
az örökösödési adót), viszont megszűnt szinte minden szja-kedvezmény is. A 
nagymértékű egyszerűsítés átláthatóbbá tette a rendszert, nehezebbé vált az 
adóelkerülés, ugyanakkor könnyebbé vált az adók behajtása. A reformok má- 
sik nagy hulláma az egészségügyi és a szociális rendszert érintette. Az egész- 
ségügyben a politika teret engedett a magánbiztosítók megjelenésének, a két 
állami mellett így négy magánkézben lévő biztosító kezdte meg működését 
az országban. Sok kórházat és rendelőintézetet bezártak, a szakrendelők és a 
kórházi szolgáltatások egy részét privatizálták, és bevezették az azóta eltörölt 
vizitdíjat. 

A reformok központi elemét jelentette az állam szociális kiadásainak alapos 
megkurtítása. Az akkortájt magas munkanélküliséggel küszködő országban a 
segélyezés gyakorlata helyett a munkakeresés ösztönzésére tevődött át a hang- 
súly. A 30-5099-kal csökkentett szociális segélyek mellett a kormány jelentős 
mértékben mérsékelte a rokkantnyugdíjak összegét is. Az említett szociális el- 
vonások legfőképpen a sokgyermekes roma családokat sújtották. Az intézke- 
dések a fejlődés által érintetlenül hagyott, elmaradottabb keleti országrészben 

tiltakozó megmozdulásokhoz, éhséglázadásokhoz vezettek, amelyeket a kor- 
mány példátlan módon a rendőrség mellett a hadsereg bevetésével vert le. 

A munkahelyteremtés szándékát egyébiránt további rendeletek is elősegí- 
tették. 2003-ban jelentősen egyszerűsítették a foglalkoztatási szabályokat, a 
munkáltatók adminisztratív terhei csökkentek, és enyhítettek az elbocsátás 
szabályain is. A 25 éven aluli munkanélkülieknek adott segélyeket szinte tel- 
jesen megszüntették, így kíméletlen módon ugyan, de ezt a réteget is rákény- 
szerítették a mobilizációra. A kormányzat súlyos áron meghozott, a munka- 
nélküliséget csökkenteni igyekvő intézkedéseinek végül az lett az eredménye, 
hogy 2004 és 2007 között 270000 fővel nőtt a foglalkoztatottak száma, a ko- 
rábban 209 körüli munkanélküliség így 8,590-ra süllyedt. Más kérdés, hogy 
csaknem százezren, azaz szinte minden harmadik új munkavállaló külföldön 
találta meg a boldogulását (a legtöbben az Egyesült Királyságban, Csehország- 
ban, Ausztriában és hazánkban). 


A ,csoda" árnyoldalai 


Kétszámjegyű gazdasági növekedés, az államadósság GDP-hez viszonyított 
309-os aránya, 299-ot alig meghaladó államháztartási hiány, felére csökkent 
munkanélküliségi ráta, az euró 2009-es bevezetése — a szlovák gazdasággal 
foglalkozó elemzések hajlamosak csupán a , csoda" ezen gyümölcseire hang- 
súlyt fektetni, és megfeledkeznek a gazdasági makroszámok mögött megbú- 
jó, igencsak húsbavágó reformok hátulütőiről, noha legalább öt ilyen lényeges 
pontot lehet megfogalmazni az átalakításokkal kapcsolatban. 

1. Mindenekelőtt érdemes rámutatni: Szlovákia kétségkívül impozáns növe- 
kedési mutatói részben annak is köszönhetőek, hogy a gazdaságnak ko- 
moly hátrányt kellett ledolgoznia. Az ország alacsony bázisról kapaszkodott 
fel, hiszen az ezredfordulón az államháztartási hiány még súrolta a 1299- 
ot, az infláció pedig meg is haladta ezt az értéket. Az államadósság 2000- 
ben tetőzött a GDP 49996-ával, ami negatív történelmi csúcs volt északi 
szomszédunk 15 éves önállóságának történetében. Szlovákia 8-9 éve tehát 
ugyanolyan súlyos gazdasági nehézségekkel (az államcsőd rémképével és a 
nemzeti fizetőeszköz összeomlásával) küszködött, mint ahogyan sajnos ezt 
manapság Magyarország teszi. 

. Ha az utóbbi években az állami kiadások drasztikus csökkentését és az adó- 
reform bevezetését a költségvetés kiadási oldaláról vizsgáljuk, megállapít- 
hatjuk, hogy ez GDP-arányosan mindössze néhány év leforgása alatt igen 
jelentős mértékben, több mint 1096-kal csökkent, s tavaly a szlovák GDP 
3799 -át tette ki — összehasonlításképp, nálunk ez ma a nemzeti össztermék 
felét jelenti. A szociális háló megnyirbálása, a segélyezési rendszer kímélet- 
len, konszenzus nélküli leépítése, a közszolgáltatások piacosítása, az állami 

támogatások megcsappanása nem meglepő módon vezetett a létminimum 
alatt élők ellenállásához, még ha az országos méretű sztrájkok, tüntetések 
— a fiatal állam demokratikus tapasztalatainak hiányában - el is maradtak. 

3. A változások nyomán Szlovákia gazdasági kettészakítottsága még inkább el- 
mélyült. A fő nyertes egyértelműen Pozsony, illetve a pozsonyi kerület, 
amelynek fejlődése örvendetes módon néhány nagyszombati magyarlakta 
járásra nézve is kedvezően hat. A fővárosban már évek óta munkaerő-hiány 
jelentkezik, míg a középső és keleti területek továbbra is gazdasági elma- 
radottsággal küszködnek. Míg (délyhnyugaton alacsony a munkanélküliség, 
jó színvonalú az infrastruktúra, és ide érkezik a legtöbb külföldi befektető, 
addig az ország keleti részén továbbra is kevés a fejlesztés, magas a munka- 
nélküliek száma, és elmaradottabb az infrastruktúra állapota is. A növeke- 
dés tehát nagyon eltérő mértékben jelentkezik az ország egyes vidékein: a 
termelékenység, a bérek, és a lehetőségek szintjén hatalmasak az országon 
belüli különbségek. 

4. További kritikaként fogalmazható meg az is, hogy a gazdasági növekedésből 
és az ebből származó előnyökből a társadalom 7-8 százalékát kitevő romák 
és a létminimum szintjén élők semmit nem érzékelnek, noha a szociális segé- 
lyek, a rokkantnyugdíjak és a családi pótlék csökkentése következtében ki- 
alakult jövedelemcsökkenés ezt a réteget érintette a legérzékenyebben. A 
kormánynak a munkahelykeresést ösztönző törekvése köreikben nem járt 
sikerrel: integrálásuk a munkaerő-piacra, valamint a képzésükre indított 
programok többsége kudarcot vallott. Ezeknek a társadalmi csoportoknak 
az amúgy is rendkívül alacsony életszínvonala a reformok bevezetése óta 
tovább süllyedt. 

5.S végül: a szlovák gazdaság növekedése egy fő forrásból, az autógyártásból táp- 
lálkozik, aminek hosszú távon kiszámíthatatlan vonzatai lehetnek. Bár az egy 
főre jutó gépkocsigyártásban Szlovákia ma már világelsőnek számít — 2007- 
ben a járműexport a szlovák export 4090-át, a GDP 2096-át adta —, az egy lá- 
bon állás könnyen megbosszulhatja magát: a szlovák bérek növekedésével, 
a keletebbre fekvő országok infrastruktúrájának javulásával a három autó- 
óriás, a Volkswagen, a Peugeot-Citroen és a Kia könnyűszerrel továbbállhat. 
Ez esetben pedig felvetődhet a kérdés: vajon hosszú távon milyen motor 
tudja majd hajtani a szlovák gazdaságot? 


bt 


A Dzurinda-kormány a fent ecsetelt reformok bevezetésekor tisztában volt 
azzal, hogy az intézkedések a kormány népszerűségét jelentős mértékben alá- 
ássák majd, és a jobboldal nagy valószínűséggel elveszíti a következő válasz- 
tásokat. Ez 2006-ban be is következett, de Robert Fico kabinetje — a reformok 
elutasítása, valamint a szociális állam és a szolidaritás jelszavának állandó 

hangoztatása ellenére — néhány szociális látszatintézkedésen túl nem vitt vég- 
hez komolyabb visszarendeződést. Szlovákia helyzete mindazonáltal sajátos. 
A kormányfő és pártja a közvélemény-kutatások szerint kényelmes helyzetben 
van, a válság előtt szárnyaló gazdasággal azonban a Fico-kormány szociális és 
nemzeti demagógiával bőven vegyített bel- és külpolitikája párosul. A szlo- 
vák miniszterelnöknek még két éve van arra, hogy eldöntse, kivel és milyen 
(gazdaság)politikai választ ad a jövőben a , hogyan tovább" kérdésére. 


2008.11.03. 


BÉNA KACSA AZ UNIÓ ÉLÉN 


A mintegy fél éve kirobbant gazdasági válság politikai hatásai Európában is 
egyre élesebben éreztetik hatásukat. Bár a fenyegető kilátások az első pillanat- 
ban a kormányok megerősödését hozták, azonban az elhúzódó dekonjunktúra 
néhány országban mára már komoly politikai , áldozatokat" követelt. 

A viszonylag gyorsan bekövetkezett izlandi államcsőd után a válság hatá- 
sára előbb Lettország miniszterelnöke távozott posztjáról, majd a magyar mi- 
niszterelnök ajánlotta fel lemondását. Érdekes kivételt jelent Csehország, ahol 
a múlt héten egy bizalmi szavazást követően bukott meg Mirek Topolánek 
kabinetje. Az általa vezetett hárompárti jobboldali kormány bukása azonban 
elsősorban nem a válságnak, hanem a hosszú ideje tartó belpolitikai harcok- 
nak köszönhető. 

A miniszterelnök lemondásához vezető zavaros ügy azzal kezdődött, hogy 
egy szociáldemokrata képviselő több millió koronás állami támogatást ka- 
pott egyik üzleti tervének megvalósításához. Mikor kiderült, hogy a kiadások 
kimutatásában súlyos hibák vannak, a képviselő kilépett a pártból, egyben 
felajánlotta parlamenti támogatását a minimális többségű polgári demokra- 
ta-néppárti-zöld kormánynak arra az esetre, ha tisztázza őt a korrupció vádja 
alól. 

Az egész folyamatról tényfeltáró riport készült, melynek bemutatását meg- 
akadályozandó Topolánek legfőbb tanácsadója pénzt ajánlott a riporternek. 
A felvétel készítői titokban a vesztegetési kísérletet is rögzítették, így került 
adásba a film a közszolgálati televízióban. A szociáldemokraták azonnal tá- 
madásba lendültek. Korrupcióval, az alkotmány és a demokrácia szabályainak 
megsértésével vádolták a kormányt. A legnagyobb ellenzéki párt elérte, hogy 
a képviselőház is foglalkozzon a kérdéssel, ahol azután a kommunista frakció 

immár ötödik alkalommal kezdeményezett bizalmi szavazást az egyfős parla- 
menti többséggel bíró kormány ellen. 

Az ellenzék kísérlete eredménnyel zárult, mivel 101 képviselő — közöttük 
négy független, akik korábban a koalíciót erősítették — a kormány ellen sza- 
vazott, így a Topolánek-kabinet mindössze hat nappal a riport levetítése után 
megbukott. A miniszterelnök elfogadta a szavazás eredményét, egyben azon 
reményének is hangot adott, hogy a köztársasági elnök ismételten őt, mint a 
legerősebb párt vezetőjét fogja felkérni kormányalakításra. 

A cseh alkotmány a jelenlegi helyzetben szabad kezet biztosít az EU-kri- 
tikus államelnöknek, aki két lehetőség közül választhat: vagy kinevez egy új 
miniszterelnököt, vagy előrehozott választást ír ki, melyre a cseh törvények 
szerint legkorábban öt hónap múlva kerülhetne sor. Klaus kifejtette, hogy az 
új kormány megalakításakor három elvre kíván támaszkodni. Amellett, hogy 
szerinte az uniós elnökségre és a gazdasági válságra való tekintettel a megol- 
dást gyorsan meg kell találni, nem engedhető meg a mostani helyzet hosszú 
fennmaradása, azaz elfogadhatatlan a lemondásban lévő kormány hivatalban 
maradása. 

Klaus harmadik feltételként szabta, hogy csak olyan politikusnak ad kor- 
mányzati megbízást, aki többségi támogatással bír a 200 tagú alsóházban. Az 
elnök egyébként azonnal szóbeli fricskát adott a kormányfőnek, amikor ki- 
jelentette, egyáltalán nem katasztrófa kormányának bukása. Topolánek azzal 
vágott vissza, hogy kormányának megbuktatása mögött személy szerint Klaus, 
valamint a szintén polgári demokrata prágai főpolgármester áll — a kormányfő 
szavait alátámasztotta a Szenátus elnöke, illetve a Zöldek vezetője is. A szó- 
csata felerősítette a Topolánek és Klaus között feszülő ellentétet. Az államfő 
múlt év végén lépett ki az általa alapított kormányzó Polgári Demokratikus 
Párt (ODS) soraiból, mivel nem értett egyet a miniszterelnök politikájával. 

Jelzésértékű volt az elnök látogatása a Szociáldemokrata Párt két héttel 
ezelőtti tisztújító kongresszusán, ahol bár hosszú beszédet mondott, aktuál- 
politikai témákra nem tért ki. Más kérdés, hogy az évek óta pengeélen táncoló 
kormány bukása csupán idő kérdése volt. 

Az egészségügy, az adórendszer, és a nyugdíjrendszer átalakítására vonat- 
kozó kormányzati intézkedések felemásra sikeredtek. A vizitdíj bevezetése, 
majd részbeni megszüntetése például éles nézeteltérést váltott ki a hárompárti 
koalíción belül. Ha ehhez hozzávesszük még a tervezett amerikai radarállomás 
és a lisszaboni szerződés elfogadása körüli vitákat, a miniszterelnök-helyettes 
Jirí Cunek korrupciós ügyeit, a sokszor arrogánsan viselkedő kormányfő konf- 
liktusait a sajtóval, valamint a tavaly ősszel lezajlott helyhatósági választáso- 
kat, amelyeken a szociáldemokraták abszolút győzelmet arattak, akkor szinte 
evidenciának tűnik, hogy a belső ellenzékkel is küzdő koalíciónak nem volt 
esélye a négyéves kormányzati ciklus teljes kitöltésére. 


73 


KÖZTES DEMOKRÁCIA 





A sikeres bizalmi szavazás után azonban meglepő módon Jirí Paroubek, a 
Szociáldemokrata Párt vezetője nem követelte a kormány távozását, hanem azt 
javasolta, hogy a kabinet folytassa a munkát egészen az uniós elnökség végéig 
(azaz június 30-ig), azt követően pedig alakuljon szakértői kormány, amely a 
jövőre esedékes parlamenti választásokig vezesse az országot. 

Paroubek később immár az előrehozott választásokat favorizálva kizárta 
azt a lehetőséget, hogy pártja egy újonnan felálló szakértői kormányban sze- 
repet vállalna. Topolánek elvetette Paroubek elképzeléseit, s ő is előrehozott 
választásokat javasolt arra az esetre, ha Klaus nem őt kérné fel ismételt 
kormányalakításra. 

A kormányválság jogilag nem, politikailag viszont annál érzékenyebben 
érinti a már említett cseh soros uniós elnökséget. Topolánek ugyanis parla- 
menti támogatás hiányában sem Csehország, sem az EU szempontjából nem 
számít már releváns vezetőnek. Brüsszelben és berlini kormánykörökben nem 
is annyira az uniós elnökségi munka megtorpanása, sokkal inkább az uniós 
reformszerződés további sorsa miatt aggódnak. A kormány bukása miatt hó- 
napokat csúszhat Csehország jóváhagyása, amely döntő hatást gyakorolhat a 
korábban már nemet mondó írek ratifikációs hajlandóságára. 

A jövővel kapcsolatos várakozások szerteágazóak, a cseh közvélemény 
most az államfő lépését várja. A legvalószínűbb forgatókönyvnek jelenleg az 
előrehozott választás tűnik, viszont arra érdemes felhívni a figyelmet, hogy a 
szociáldemokraták kormányra kerülését a piac aligha értékelné pozitívan, hi- 
szen a baloldal kevésbé konzervatív a költségvetés terén, s a további reformok 
sorsa is megkérdőjeleződne. Csehországban egyébként hatalmas, 1,3 milliárd 
eurónyi hiányt kell a költségvetésben pótolni, amely a befektetői bizalom hosz- 
szú távú elvesztésével fenyeget, s lényegesen kitolhatja az eurózónához történő 
csatlakozás időpontját. Topolánek megroggyanása a politikai instabilitás mel- 
lett gazdasági bizonytalanságot szült Csehországban, ami egyben hozzájárult 
a kelet-közép-európai régió politikai kockázatának további növekedéséhez is. 


2009.03.31. 


GÁRDA-KÖRKÉP 


A Magyar Gárda két évvel ezelőtti megalakulása óta hazánk számos alkalom- 
mal került a nemzetközi sajtó látóterébe a mozgalommal kapcsolatos - és sok 
esetben felszínes ismereteken alapuló — hírek miatt. A magyar közvélemény 
talán hajlamos azt hinni, hogy a Gárda kivételes képződménynek számít térsé- 

günkben, hiszen hozzá hasonló szervezetek létéről, illetve ezek tevékenységéről 
a hazai sajtóban csak elvétve hallani. A helyzet azonban az, hogy a Jobbik ál- 
tal 2007 augusztusában életre hívott szervezet semmiképpen sem tekinthető 
valamifajta egyedülálló kezdeményezésnek Közép- és Délkelet-Európában, 
sőt, tágabb térségünkben Magyarország szinte az utolsó állomásnak számít 
a gárda-alapítások sorában. Az alábbi elemzésben leginkább a szlovák példa 
bemutatásán keresztül próbálunk választ találni arra a kérdésre, hogy kik kel- 
tették életre ezeket a szervezeteket, milyen politikai és társadalmi tényezők 
segítették megszervezésüket, mi jellemzi történetüket, jelenlegi működésüket, 
célkitűzéseiket, s milyen közös, illetve eltérő jellemvonásokat mutatnak a Ma- 
gyar Gárdával. 

A 2006. évi szlovákiai választások után a Robert Fico vezette baloldali popu- 
lista Smer, és Ján Slota szélsőséges Szlovák Nemzeti Pártjának koalíciós meg- 
állapodása következtében szinte előre látható volt, hogy a nacionalista retorika 
— mint közös kormányzati nevező — hívószóként fog hatni, így bizonyos szlo- 
vák szélsőséges csoportok még inkább aktivizálódnak. Északi szomszédunk 
egyébként sem szűkölködik ultranacionalista csoportosulásokban, gondol- 
junk csak az alig leplezetten fasiszta nézeteket hirdető Szlovák Testvériség- 
re (Slovenská Pospolitost), a Magyar Koalíció Pártja betiltásáért 2004-ben 
aláírásgyűjtésbe kezdő Szlovák Megújhodás Mozgalomra (Slovenské Hnutie 
Obrody), a hitleri bábállamot vezető Jozef Tiso-t , első és egyetlen" szlovák el- 
nöknek tartó Új Szabad Szlovákia nevű szervezetre (Nové Slobodné Slovens- 
ko), vagy a fiatalok körében ugyancsak népszerű Szlovák Fiatalság Egyesüle- 
tére (Jednota slovenskej mládeZe). A négy fenti egyesülés közül kiemelendő a 
Szlovák Testvériség nevű szervezet, amely még 1995-ben alakult meg Marian 
Kotleba középiskolai tanár , vezérségével". Az utóbbi néhány évben igen aktív, 
félkatonai jellegű egyesület tagjai évekig a Hlinka-gárda egyenruhájához kí- 
sértetiesen hasonlító uniformisban masíroztak, de felvonulásaik, akcióik ellen 
néhány szlovák zsidó vezetőn kívül senki sem szólalt fel. A főügyész csupán 
2006-ban indított vizsgálatot a Testvériség ellen, amikor az — immár pártként 
bejegyezve - választási szövetséget kötött a szélsőséges Szlovák Néppárttal. 
A vizsgálat végül a szervezet betiltásával végződött, érdekes módon azonban 
nem az egyesület akciói miatt, hanem a választási szövetség egyik program- 
pontja folytán, amely a választójog korlátozását tűzte ki célul. 

A Szlovák Testvériség megalapítása kissé meglepő módon eltér más gárda- 
szerű csoportosulás létrejöttének körülményeitől. A legtöbb térségbeli ország- 
ban ugyanis már a szervezetek életre hívása is politikai pártokhoz köthető, 
így Magyarországon a Magyar Gárda megalapítása a Jobbikhoz, Bulgáriában 
a Bolgár Nemzeti Gárda a Bolgár Nemzeti Unióhoz, Csehországban a cseh 
Nemzeti Gárda a Nemzeti Párthoz, stb. 

Magyarország, Csehország és Bulgária példája egyébként nemcsak ebben a 
mozzanatban mutat hasonlóságot, hanem abban is, hogy mindhárom gárdát 

2007 nyarán hozták létre, és azóta saját gárdájának megszervezéséből mind- 
egyik párt komoly politikai tőkét kovácsolt. Az pedig már mindegyik térségbeli 
gárda közös jellemzője, hogy a rendpártiságot, a közbiztonság megerősítésének 
garantálását hirdeti, cigány- és globalizáció-ellenes, tagjai egyenruhát visel- 
nek, és katonás rendben történő felvonulásokat tartanak. Úgy gondoljuk, hogy 
ezek a pártok, s a velük szimbiózisban élő gárdák az ok-okozati összefüggés- 
ben már csupán az utóbbi szerepét töltik be, hiszen létrejöttükkel a társada- 
lomban valóságosan létező, a politika által sokszor kényesnek tekintett, meg- 
oldatlan problémákra adnak hangzatos és leegyszerűsítő válaszokat, és nem 
kétséges, hogy életerejük a megválaszolatlan társadalmi igények halmozódá- 
sával arányosan a jövőben is növekedni fog. Más kérdés, hogy ezek a szerveze- 
tek fellépésükkel, cselekedeteikkel, verbális kommunikációjukkal sok esetben 
a végletekig kiélezik a problémákat, akár annak árán is, hogy mindez fizikai 
erőszakhoz vezet. Az sem véletlen, hogy a gárdák Európa ezen régiójában 
születtek újjá, hiszen a rendszerváltozás után a térség politikai és társadalmi 
klímája tökéletes táptalajául szolgált a radikális pártok térnyerésének. Gondol- 
junk csak a demokráciából történő általános kiábrándultságra, a sok esetben 
az apáskodó államhoz szokott, annak védelmét kereső embereknek az állami 
intézményrendszerrel való elégedetlenségére, az erkölcsi normák szabályozó- 
erejének csökkenésére, az erőszakszervezetekkel szembeni bizalomvesztésre, 
a közbiztonság általános romlására, a mostani válság során felerősödő anyagi 
és egzisztenciális létbizonytalanságra, és az ennek nyomán újabb impulzuso- 
kat kapó társadalmi feszültségekre. 

Utóbbival kapcsolatosan elmondhatjuk, hogy az említett országok mind- 
egyikében központi kérdésként vetődik fel a cígány-nem cigány konfliktusok 
rendkívüli felerősödése, melynek természetesen több oka is van, de talán a 
legfontosabb tényező a cigányság köreiben hatalmas méreteket öltő mun- 
kanélküliség, az ebből fakadó mélyszegénység, az ezzel járó szociális prob- 
lémák megoldatlansága, és a felemelkedést jelenthető oktatás kérdésének 
rendezetlensége. 

Mára az is teljesen világossá vált, hogy ezekben az országokban a társadal- 
mi integrációs kísérletek vakvágányra futottak, és a kisebbségekkel szembeni 
pozitív diszkrimináció (mint például a segélyezési politika) a legtöbb esetben 
csak félmegoldásokhoz vezet, hiszen hosszú távon növeli a kisebbség állami 
kiszolgáltatottságát, a többség szemében viszont a társadalmi igazságtalanság 
érzetét kelti, és ellenszenvet szül. 

Bár a térségbeli radikális-szélsőjobboldali pártok, és egyenruhában masí- 
rozó gárdáik cigányellenes attitűdje nyilvánvaló, a társadalmi feszültség keze- 
lésére adandó ,válaszaik" — főleg ,akcióik" — mégsem említhetőek egy lapon. 
A bolgár gárda saját létrejöttének legfőbb okát például a cigány zavargások 
további megakadályozásában, és magában a ,cigányterrorban" jelölte meg. 
Megalakulása óta Bulgáriában több erőszakos, halált is okozó cselekményre 

is sor került a náci SA-éhoz hasonló egyenruhát viselő gárdisták és a velük 
szemben létrehozott cigány gárdák között. Csehországban a helyzet hasonló, 
itt ugyan nem a Nemzeti Gárda, hanem az ultranacionalista Munkáspárt mili- 
táns alakulatának voltak véres összecsapásai — legtöbbször a rendőrséggel. Lit- 
vínov városának egyik negyede tavaly ősszel egy ilyen összetűzés alkalmával 
valóságos utcai csatatérré vált, több tucat ember súlyosan megsérült, néhány 
gépkocsit fel is gyújtottak. Az ehhez hasonló események természetesen óriá- 
si médianyilvánosságot kapnak, a gárdák így médiafelülethez jutnak, ezzel a 
mögöttük álló pártok politikai érdekei teljesülnek. 

A kisebbségekkel kapcsolatos hasonló nézeteiken túl egyébként a szerve- 
zetek célkitűzései meglepően sok közös elemet tartalmaznak. Erre a követ- 
keztetésre juthatunk akkor is, ha a Magyar Gárda programját vetjük össze a 
három éve még betiltott, ám civil szerveződésként továbbra is tevékenykedő, 
napjainkban pedig újra a párttá alakulás gondolatát fontolgató Szlovák Testvé- 
riség céljaival. Papíron természetesen mindkét egyesület támogatandó célokat 
fogalmaz meg (a kultúra ápolása, lelki és fizikai egészség növelése, szociális 
segítségnyújtás, stb.), de valójában mindkettő a hazaszeretet köntösébe bújta- 
tott öncélú nacionalizmus szolgálatában áll. 

A Magyar Gárda alapító nyilatkozatában ezt olvashatjuk: 

A Magyar Gárda Mozgalom a következő feladatokat tűzi maga elé: 

e A felesketett gárdisták fizikai, lelki és szellemi képzése és önképzése, hogy 
feladataikat példamutató hatékonysággal, kellő erővel, céltudatossággal és 
alázattal hajthassák végre. 

e Ápolja a magyar kultúrát és történelmünk emlékeit, adja tovább a 
felnövekvő generációk épülésére. 

s Aktívan vegyen részt katasztrófa-elhárításban, rend- és polgárvédelmi 
feladatokban. 

e Karitatív és szociális missziók támogatása és szervezése. 

e Rendkívüli helyzetben a nemzeti önvédelem erősítése. 

e Része vagy gerince kíván lenni a majdan felállítandó Nemzetőrségnek". 


Ezzel szemben - helyesebben ezzel összhangban - a szlovák gárda céljai a 
következők: 

e Támogatni a tagok testi- és lelki épülését, elmélyíteni a szlovákság és a 
szlávok történelméről, szokásairól való ismereteket. 

e Hirdetni a szláv együvé tartozást, a szláv kultúrát és a tradíciókat. 

e Együttműködni a Matica Slovenskával, a Stúr-társasággal és egyéb, köz- 
tük határon túli szlovák szervezetekkel. 

s Védeni a közerkölcsöt és megakadályozni az alkohol, a prostitúció, vala- 
mint az uzsora terjedését. 

e Védeni a szlovák természetet. 

e Segíteni a műemlékvédelemben és a régészeti kutatásokban. 

e Kulturális- és sportesemények rendezése. 
e Folyóiratok, könyvek, hang- és képhordozók publikálása, főként a szláv- 
ság témakörében. 

Látható, hogy a papíron lefektetett szándékok nem sokban különböznek egy- 
mástól, és a magyar-szlovák jelzők felcserélésével szinte ugyanazt a dokumen- 
tumot kapjuk. Egyvalamiben azonban mégis bizonyosan eltér a Magyar Gárda 
a térség hasonló csoportosulásaitól. Ez a szegmens pedig nem más, mint a ma- 
gyarok , társtalansága", hiszen a szlovák, román, szerb szélsőséges szervezetek 
kiterjedt külföldi kapcsolatrendszerrel rendelkeznek, s ennek az ideológia-bará- 
ti viszonyrendszernek egyik legfontosabb alkotóeleme a magyarellenesség. 

Összességében megállapíthatjuk, hogy a gárda-szervezés nem egyedi ma- 
gyar sajátosság, a környező országok szinte mindegyikében találunk hasonló 
ideológiájú és célú tömörüléseket - Lengyelország kivételnek számít, ott viszont 
erős a radikális jobboldal parlamenti képviselete. Amiért a Magyar Gárda még- 
is kissé kilóg a sorból, az az ,anyapárt", vagyis a Jobbik pártpolitikai sikere, a 
térségben ugyanis ekkora társadalmi támogatottsággal hasonló szervezet nem 
rendelkezik, ezért félő, hogy a magyar párt eredményei láttán a többiek vérsze- 
met kapnak, s még nagyobb hevülettel uszítanak — többek között a magyarok 
ellen. Azt érdemes még leszögeznünk, hogy e mozgalmak esetében a betiltás 
sem jelent automatikus megoldást, hiszen a tapasztalatok azt mutatják, hogy 
a jogerős bírósági döntés ellenére vagy tovább működnek, vagy pedig illegális 
keretek között, még inkább radikalizálódva folytatják tevékenységüket. A gár- 
dák eltüntetésére egyetlen mód van: a jó és hatékony kormányzás, amely nem 
kikerülni, hanem megoldani igyekszik a társadalomban komoly feszültségeket 
keltő problémákat, és amelyeknek további elkendőzése régiónk fiatal, könnyen 
sebezhető demokráciáira nézve beláthatatlan következményekkel járhat. 


2009.09.01. 

A KÉTSZINTES KÜZDŐTÉR 
Az SZDSZ és a vidék 


Az EP-választás eredményének magyarázatára számos elmélettel álltak elő 
az utóbbi hetekben a magyar politikusok, szakértők, publicisták. Az okfejté- 
sek nagy része szakmai szempontból jórészt érdektelen, egy közülük azonban 
rendkívül figyelemre méltó. Az SZDSZ újonnan megválasztott elnöke, vala- 
mint több politikai elemző szerint a liberális párt hanyatlásának oka abban 
keresendő, hogy a szabaddemokraták elhanyagolták a vidéket. A kérdés csupán 
az, hogy ezen valójában mit kell érteni? Az egyik lehetséges válasz szerint 
az SZDSZ azért vesztette el szavazóit, mert programjában nem szentelt elég 
figyelmet a vidéket érintő problémákra. Nem szervezett traktoros felvonulást 
a Kossuth térre, és ráadásul a négyes metrót támogatta a vasúti szárnyvona- 
lak helyett. Nem volt optimális a napirendje. E felfogás alapján az SZDSZ-nek 
csupán annyit kellene tennie a túlélésért, hogy a vidéki témák felkarolásával 
összeszed még 39-nyi támogatót a budapesti liberális törzsszavazók mellé. A 
másik válasz szerint azonban a helyzet nem ilyen egyszerű. 


Két évtizedes adósság 


Csaknem két évtized telt el úgy a rendszerváltás óta, hogy a hazai politika- 
tudomány szilárdan hitte: a kis, homogén politikai kultúrájú, unitárius Ma- 
gyarországon a helyi politika csupán másodlagos, származékos jelentőségű 
a ,nagy" politikához képest. Úgy tűnt, hogy a politikai elemzők, tanácsadók 
többsége szerint az önkormányzatok iránt legfeljebb a közigazgatás-tudomány 
érdeklődhet. A magyar politikai szakértők — csakúgy, mint maguk a politikusok 
— nem fordítottak figyelmet az elmúlt tizenkilenc évben sem a helyi hatalmi 
viszonyokra, sem a pártok települési-megyei szintű szervezeti erőforrásaira. 
A magyar politikatudomány nem foglalkozott az országos szint alatti média- 
monopóliumokkal, a közpénzen finanszírozott pártpropagandával, de még a 
választási rendszeren is gyakorlatilag csak a parlamenti választások szabályo- 
zását értette. A politikai elitet egyenlőnek tekintette az országos elittel, szinte 
egyáltalán nem vizsgálta a területi lobbikat. Nem elemez, nem ad tanácsokat, 
egyáltalán, nem is néz az országos szint alá. 

A hagyományos szemléletmód szerint Magyarországon a helyi politika alá- 
rendelt szerepet játszik a nemzeti szinttel szemben, hiszen a politika bináris 
kódja értelmében minden politikai szereplő a központi végrehajtó hatalom 
megszerzésére törekszik. A harc célja a kormányra kerülés az országgyűlési 

választások megnyerésével, így logikusan következik, hogy a csatamező az or- 
szágos közvélemény. A győztes az lesz, aki uralja a nagypolitikai napirendet, 
és a legsikeresebben szólítja meg a medián szavazót. 


Politika, két szinten 


Az SZDSZ és az MSZP hosszú évek óta tartó válsága azonban immár olyan 
nehezen magyarázható a hagyományos eszköztárral, hogy észre kell vegyük, 
Magyarországon nem csak egyetlen, homogén politikai tér van, hanem két, 
egymástól kölcsönösen függő szint, ame- 
lyek bármelyikéről való kiszorulás előre kó- 
doltan az adott erő teljes hanyatlásához ve- 
zet. Ha elfogadjuk ugyanis, hogy a küzdőtér 
kétszintes, akkor azt is be kell látnunk, hogy 
egy párt sikerességéhez szükség van a he- 
lyi/területi és az országos szintű szervezetek 
hatékony együttműködésére. Egy jól szer- 
vezett pártban az alsó szinten az önkor- 
mányzatokat vezető politikusok, kihasz- 
nálva, hogy lokálisan kevéssé érvényesül 
a hatalommegosztás — nemzeti szinten vi- 
szonylag jól működő - alkotmányos eszmé- 
A helyi hatalom négy pillére je, helyi média-monopóliumokat alakítanak 
ki, és különleges ösztönzőkkel (akár anyagi 
juttatás, akár előmeneteli lehetőség), gyakorlatilag közpénzből tartják fenn az 
emberierőforrás-intenzív kampányokhoz szükséges országos aktivista-hálóza- 
tot. Az országos pártszervek minde- 
közben elsősorban az infrastruktúra 
finanszírozásának biztosításával és a 
,politikai franchise" működtetésével 50 " 
(például országosan ismert , politikai 6€ ms 
sztárok" bevetésével az önkormány- 5 0( TE trszssseznn 
zati választási kampányban) támogat- 
ják helyi alapszervezeteiket. 1994 1998 2002 2006 2009 
A két szint egymásra utaltsága 
következtében az egyiken elért siker 
vagy elszenvedett kudarc a másikra is közvetlen hatással van, így könnyen 
győzelmi vagy bukási spirál alakulhat ki. Az országos és a helyi politika köl- 
csönhatását jól mutatja, hogy az SZDSZ csaknem öt százalékkal gyengébb 
eredményt ért el az 1994 őszi önkormányzati választásokon, mint a tavaszi 
parlamenti megmérettetésen, miután a felső szinten koalícióra lépett a szoci- 





Az SZDSZ útja a lejtőn 

alistákkal. Az 1994-ben meggyengült helyi szervezeteknek négy évvel később 
pedig már reményük sem lehetett, hogy a Tocsik- és egyéb botrányok által 
megtépázott országos szervezetet kihúzzák a bajból. A súlyos vereséget hozó 
1998-as országgyűlési választás után a győztes jobboldalhoz húzó szavazók 
őszre még inkább elfordultak a liberálisoktól, akiknek két megyében egyetlen 
képviselőjük sem maradt. Az SZDSZ végleg kiszorult a helyi politikából e két 
megyében, miközben települési/megyei szervezetei mindenütt meggyengül- 
tek. 2002-re így már hiába fordult a szavazók bizalma újra a baloldal felé, a 
vidéken törpepárttá zsugorodott SZDSZ országos szinten nem profitálhatott 
támogatásukból. Az ügynökbotrány után ősszel hét további megyei közgyűlés 
alakult meg liberális képviselő nélkül. Az irány azóta is változatlan. A liberá- 
lisok (és szakértőik) helyzetük javulását továbbra is az ideológiai küzdelmek 
megnyerésétől várták, nem szervezeti rendszerük újjáépítésétől. 

A Fidesz elsöprő győzelmét hozó 2006-os önkormányzati választások óta 
eltelt időszak szocialista vesszőfutása pedig bebizonyította, hogy a helyi bá- 
zis elvesztése lehetetlenné teszi sikeres országos kampányok kivitelezését. Az 
MSZP az elmúlt három évben elindult azon az úton, amely az SZDSZ-t másfél 
évtized alatt a szakadék szélére juttatta. A párt egy olyan ördögi körbe került, 
amely gyakorlatilag automatikusan vezetett a 2006 óta megtartott összes vá- 
lasztás és szavazás elvesztéséhez. A kormánypárt jövője szempontjából nyil- 
vánvalóan kulcsfontosságú lesz a jövő évi önkormányzati választás. Mivel a 
parlamenti választások megnyerésére jelen pillanatban nem sok esélye van az 
MSZP-nek, fennáll a veszélye, hogy a párt képtelen lesz kitörni az SZDSZ pá- 
lyájára egyre inkább hasonlító bukási spirálból, ha 2010 őszén nem tud a 2006- 
os eredményérél jobbat elérni. A legfőbb kérdés az, hogy egy esetleges súlyos 
országgyűlési választási vereség után milyen forrásokra alapozhatja az MSZP 
a későbbi választási kampány finanszírozását, ha állami támogatása a felére 
apad és még a működési költségek fedezése is csak az ingatlanvagyon felélése 
árán lesz lehetséges? Ha az MSZP nem tud a 2002 utáni Fideszhez hasonlóan 
új helyi szervezeti rendszert kiépíteni, akkor a párt számára, a politikai rend- 
szer komplexitását szem elől tévesztő tanácsadók asszisztálásával, a 2006 őszi 
vereségtől egyenes út vezethet a 2014-es vereségig. 


2009.08.18. 

AZ AMERIKAI EGÉSZSÉGÜGYI REFORM HÁTTERE 


Az utóbbi hónapokban a magyar médiát is elérte az amerikai egészségügyi 
reform vitájának visszhangja. Az Egyesült Államok belpolitikai eseményeivel 
ritkán szembesülő olvasókat igencsak meglephette a verbális összecsapások 
elkeseredettsége. Különös pikantériája volt annak, amikor tanúi lehettünk a 
vita szellemi csúcspontjának, midőn egyes érdekcsoportok Hitlerhez kezdték 
hasonlítani Barack Obamát, miközben az elnök terveinek ellenzői már éppen 
kezdtek megállapodni abban, hogy a Fehér Ház ura akommunizmus felé vezeti 
országát. Az egészségügyi rendszer átalakítása persze minden társadalomban 
heves érzelmeket vált ki, az amerikai polémia hátterében azonban sokkal mé- 
lyebb politikai filozófiai ellentétek húzódnak meg, mint amilyenekkel a magyar 
polgároknak kellett szembesülniük a 300 forintos vizitdíj kérdésében. Euró- 
pából szemlélve a Hitler-vádhoz hasonlóan meglepőnek tűnhet, de a valóság 
az, hogy az olyannyira gyakorlatiasnak hitt Egyesült Államokban csaknem 50 
millió ember sorsát ejtette túszul az ideális állam kívánatos határairól folytatott 
filozófiai vita. A kék sarokban Rawls, a pirosban Noczik. 


A vita első szintje: Obama reformtervei 


Az államelméleti vita katalizátora az amerikai egészségügyi rendszer prob- 
lémáira kínált terápiák körül kialakult szakpolitikai harc. Az amerikai egész- 
ségbiztosítási modell komoly válságban van, abban az egészségügyi biztosítók 
és szolgáltatók lobbiját leszámítva minden politikai szereplő egyetért, hogy az 
ellátórendszer átalakítása elkerülhetetlen. A reform kívánatos módjával kap- 
csolatban azonban már erősen megosztott a társadalom, egyetértés csupán 
abban érhető tetten, hogy valamit tenni kell. A vita fontosságát jelzi, hogy a 
demokrata szavazók a tavaly őszi elnökválasztás idején az egészségügy új ala- 
pokra helyezését a második, míg a republikánusok a negyedik legfontosabb 
politikai kérdésnek tekintették. 

Az amerikai egészségügy minősége persze semmiképpen sem tekinthető 
ugyan rossznak, azonban hatékonysága a legrosszabbak között van a vi- 
lágon. Mint az közismert, az Egyesült Államokban nincs egységes szövet- 
ségi egészségügyi biztosítási rendszer, a sokszereplős (magán, munkahe- 
lyi, tagállami, katonai) modell a világon a legköltségesebb, csaknem 2300 
milliárd dollárt emészt fel évente, miközben az ellátórendszeren kívül tart 
45-50 millió (másodrendű?) polgárt. Jellemzően feketéket, ázsiaiakat, indi- 
aiakat és latinokat. Jellemző az is, hogy egy WHO-tanulmány a népesség 
egészségügyi állapota alapján a 72. helyre sorolta az egészségügyre legtöb- 

bet költő országot. A gyermekhalandóság és a születéskor várható élettar- 
tam tekintetében az USA-nál csak kettő, illetve négy fejlett ország teljesít 
rosszabbul (az egyikük mindkét esetben egy tízmilliós, kárpát-medencei 
állam). A gazdasági világválság tükrében ráadásul egyre nagyobb problé- 
mának bizonyul, hogy a biztosítottak 604-a munkahelyén keresztül tag- 
ja a rendszernek, így az elbocsátások hatására rohamosan nő az ellátottak 
köréből kiszorultak száma. 

A lakosság egyetemes ellátásának biztosítása felé már a 20. század elejétől, 
Theodore Roosevelttől kezdve történtek lépések, Truman idején pedig megva- 
lósítása az adminisztráció egyik legfontosabb célja volt. Az erőteljes ellenál- 
lás hatására eddig azonban minden kísérlet megbukott, így legutóbb a Bill és 
Hillary Clinton-féle 1993-as reformjavaslat is. Obama elnök most a gazdasági 
válság tudatformáló hatását kihasználva igyekszik keresztülvinni a demokra- 
ták régi törekvését. Reformja keretében a teljes ellátottság eléréséhez egységes, 
mindenkire kiterjedő, részben törvényileg kötelezővé tett, részben pénzbün- 
tetéssel, anyagi motivációs rendszerrel (2.599 különadó megfelelő biztosítás 
hiánya esetén) vonzóvá tett, az állam aktív részvételével megvalósuló, új biz- 
tosítási szisztémát kíván kialakítani. Ennek a rendszernek kulcsmomentuma, 
hogy egy adókból támogatott, alacsony díjakkal működő állami biztosító is 
belépne a jelenleg magáncégek által uralt piacra, miközben az új biztosítási 
felügyelet garantálná, hogy a biztosítók mindenkivel szerződjenek, tekintet 
nélkül egészségi állapotukra, és tiltaná, hogy a biztosítás díját kor és egészségi 
állapot függvényében állapítsák meg. 

Szakpolitikai szempontból Obama egészségügyi tervezetének legtámad- 
hatóbb pontját a várhatóan továbbra is növekvő kiadások jelentik. Az elnök 
szerint a reform az adófizetőknek 50-60 milliárd dollárba fog kerülni, amit 
a gazdagokra kivetett adók emeléséből fognak fedezni. A gazdasági elemzők 
nagy részének konszenzusa szerint azonban a program költségei 100 milliárd- 
nál is nagyobbak lehetnek, miközben a többletadóból származó többletbevé- 
telek mindössze 20-30 milliárd körül alakulhatnak. Eközben a republikánusok 
McCain kampányának folytatásaként továbbra is a piac önszabályozó erejére 
hivatkozva érvelnek az egészségügy , államosítása" ellen. 


A vita második szintje: a (jóléti) állam importja 


Szakpolitikai kérdésekben viszonylag ritkán fordul elő, hogy olyan egyértel- 
műen ki lehet jelenteni egy modellről, hogy rossz, mint jelen esetben, az ame- 
rikai és az európai egészségbiztosítási rendszerek összehasonlításakor. A két 
modell közötti kirívó hatékonyságbeli különbségek fényében az óvilágból nézve 
nehezen érthető, hogy a tengerentúlon miért van annyi védelmezője annak 
a rendszernek, amely egyszerre sokkal drágább és (össztársadalmi szinten) 


84 


HALASI ENDRE 





sokkal kevésbé eredményes, mint a már évtizedek óta ismert, széleskörűen 
alkalmazott alternatívája. 

A merev elutasítás okát persze nem is a konkrét szakpolitikai ellenvetések- 
ben kell keresni, hanem abban az , államellenes" politikai kultúrában, melynek 
tipikus megnyilvánulásaként a polgárok jelentős része sokkal jobban aggódik 
a TB-kártya tervezett bevezetése miatt, mint a költségvetés egyensúlyáért. A 
személyi igazolványt nem alkalmazó Egyesült Államokban a TB-kártya beve- 
zetésével ugyanis története folyamán először férhet majd hozzá az állam min- 
den polgárának adataihoz. Sokak szemében ez már maga a totalitarizmus, így 
lesz Obamából előbb kommunista, majd náci diktátor az ellenzéki médiában. 

És, mi tagadás, abban bizony igazuk van az elnök bírálóinak, hogy az ame- 
rikai politikai-társadalmi rendszert alapjaiban formálná át csomagja. A jóléti 
állam kialakítása felé tett újabb lépéssel végleg a múlt ködébe merülhetne a 
Huntington által archaikus modernségként, vagy állam nélküli államként jel- 
lemzett rendszer. Az állam által működtetett, teljes körű egészségbiztosítási 
rendszer sikere esetén ugyanis a "80-as években még oly erős, a gazdasági vi- 
lágválság hatásai által azonban már így is jócskán megtépázott republikánus 
, negative state" (Id. Reagan: az állam nem a megoldás, hanem a probléma ma- 
ga) eszmerendszer döntő vereséget szenvedhet a demokraták , positive state" 
megközelítésével szemben. 

Bár a , grassroot" társadalmat valószínűleg nem fogja teljesen a saját képére 
alakítani a Wohlfahrtsstaat, mégis úgy tűnik, hogy Washington nagy lépést 
fog tenni az állam határainak európai mintára történő újrarajzolása felé. Az- 
tán, néhány száz évvel később, már talán arról írnak majd a történészek, hogy 
az Egyesült Államokban akkor alakult ki a modern állam, amikor az európai 
országok külön-külön már a poszt-modernt építették, együtt azonban még 
csupán a rendiség korszakában tartottak. 


2009.08.25. 


PÜSPÖKI KÖRLEVÉL AZ ÚJPOGÁNYSÁGRÓL 


A Magyar Katolikus Püspöki Konferencia szeptember 20-i körlevele az elmúlt 
egy hónapban hosszú ideje nem látott (önjértelmezési küzdelmekhez vezetett 
a jobboldalon. Az EP-választás idejére visszavonhatatlanul két külön zászló 
alá felsorakozó , keresztény-nemzeti tábor" konzervatív/keresztény-szocialista 
szárnya politikai stratégiája megerősítéseként hirdeti az egyházi állásfoglalást, 
míg a veszteségeik minimalizálására törekvő rendszerellenes erők igyekeznek 

pusztán vallási iránymutatásként beállítani a főpapok üzenetét. Az ,újpogány- 
ság," a Jézus, pártus herceg-elmélet", és a ,pogány ősmagyar vallás újraélesz- 
tése" ellenében írt szöveg látszólag a radikálisok értelmezését igazolja, hiszen 
egyes ,hagyományőrző mozgalmak? elítélésén kívül — a liberalizmus szokásos 
bírálatától eltekintve — nem szerepel benne közvetlen politikai véleménynyil- 
vánítás. Kibocsátásának előzményeit, illetve visszhangját megvizsgálva azon- 
ban már sokkal inkább úgy tűnik, hogy a körlevél kiadása nem véletlenül lett 
a választási kampány felvezetéséhez igazítva. 

2002-es és 2006-os választási körleveiben a püspöki kar gyakorlatilag telje- 
sen nyíltan biztosította támogatásáról a Fideszt, miközben az alsóbb szinteken 
a papság igen hatékonyan mozgósította a templomba járó szavazókat. Az utób- 
bi években azonban csökkent az egyház politikai aktivitása, így feltehetőleg 
sok jobboldali választóban felvetődhetett, hogy a katolikus vezetés elbizony- 
talanodott a Fidesz támogatását illetően. Részben valószínűleg így is történt. A 
két, egymást követő, súlyos választási kudarc, illetve az azokat kísérő kemény 
kormánypárti támadások mellett alighanem az is közrejátszhatott a távolság- 
tartásban, hogy a Jobbik az emlékezetes adventi fakereszt-állításoktól kezd- 
ve egy ideig hasznos kiegészítő, esetleg potenciális alternatív szövetségesnek 
látszott a fogyasztói társadalom elleni harcban. Ahogy az első gárdaavatást 
övező botrány is rávilágított, a hívek túlnyomó többségéhez hasonlóan kez- 
detben az egyház vezetői sem igazán láttak komoly veszélyt a radikálisok 
megerősödésében. 

A Jobbik fokozatos megerősödése, illetve erőszakos rendszerellenességé- 
nek felszínre kerülése azonban idén tavaszra nyilvánvalóvá tette, hogy a párt 
immár veszélyt jelent az egyház politikai céljainak megvalósulására. Sőt, ha- 
marosan az is egyértelmű lett, hogy a Jobbik, kiterjedt kulturális szövetségi 
rendszerén keresztül, már az egyház világnézeti-vallási tekintélyét is fenyege- 
ti. Ebben a környezetben nehéz nem a Fidesz melletti elkötelezettség látványos 
megerősítéseként tekinteni a legutóbbi körlevélre, különös tekintettel arra, 
hogy a legnagyobb ellenzéki párthoz köthető médiumok már hetekkel a levél 
kiadása előtt elkezdték a Püspöki Kar által kifogásolt pontok alapján támadni 
a szélsőjobb vezető erejét. Szeptember 20-a után pedig ugyanezek a médiumok 
gyorsan és hatékonyan gondoskodtak arról is, hogy a templomba nem járó sza- 
vazók minél szélesebb köreihez is eljusson az üzenet: a Fidesz nincs egyedül 
kétfrontos harcában. 

Mindennek fényében a körlevél joggal tekinthető fontos politikai állásfog- 
lalásnak, ennek kapcsán azonban rögtön újabb kérdések vetődnek fel. Először 
is: várható-e, hogy a püspökök és a papság ezúttal is a négy vagy nyolc év- 
vel ezelőttihez hasonló aktív szerepet fognak játszani a kampányban? Tavaly, 
amikor a szocialisták és a liberálisok zuhanórepülésének tartóssága már nyil- 
vánvaló volt, a Jobbik viszont még nem mutatta meg erejét, a legtöbb elemző 
valószínűleg nemmel felelt volna erre a kérdésre. Ma azonban már úgy tűnik, 

hogy az egyháznak jövőre legalább olyan határozottan kell majd latba vetnie 
befolyását a szélsőjobb, mint korábban a liberális baloldal ellen. Az egyház- 
szervezet politikai mozgósítására ezúttal azonban elsősorban nem is a Fidesz- 
nek lesz szüksége, hanem magának az egyházi vezetésnek. Az egyház politikai 
befolyásának alapja ugyanis hosszú távon kivételes mozgósítási potenciáljában 
rejlik. Az egységes fellépés képességének elvesztése viszont jelentősen meg- 
gyengítené a szervezet érdekérvényesítési képességét. A politikailag esetleg 
két részre szakadó egyház alkuereje pedig bizonyosan nem lenne nagyobb, 
mint egy átlagos magyar szakszervezeté. 

A második kérdés ezek után az, hogy van-e még ennek a látszólag csu- 
pán a jelenlegi ellenzéki erőket érintő játszmának tétje a baloldal számára? 
A válasz ezúttal egyértelműen igen, hiszen az egyház pártoló semlegessége 
megfizethetetlen segítség lenne a majdani ellenzéki pártok számára a 2010-et 
követő években, amikor a baloldal a helyi szervezetek elsorvadásával amúgyis 
menthetetlenül kiszorulóban lesz a vidéki politikai életből. Az önkormányzati 
többségnek teljesen kiszolgáltatott helyi média ugyanis a magyar demokrácia 
jelenlegi helyzetében semmiképpen sem lehet képes a központi és a lokális 
hatalmat esetleg egy kézben egyesítő többségi párt befolyásának ellensúlyo- 
zására, így a választók elérésének egyetlen számottevő független csatornája 
a legtöbb helyen újra az egyházi infrastruktúra marad. E szervezetrendszer 
(mely sok helyen a kommunizmus négy évtizede alatt is folyamatosan képes 
volt az alternatív valóság fenntartására) azonban a korábbi , antiklerikális" tá- 
madások következményeként még jó ideig biztosan nem fog megnyílni a bal- 
oldal számára. 

A harmadik kérdés ebből következően nem is lehet más, mint az, hogy a 
baloldal egyáltalán megpróbál-e valamit javítani egyházi kapcsolatain? A vá- 
lasz nem, sőt, megállapíthatjuk, hogy a kormány, mindössze fél évvel a vá- 
lasztások előtt(!), még inkább maga ellen fordítja az egyházakat az 1--199-os fi- 
nanszírozási rendszer felfüggesztésével. E megszorítás a katolikusok esetében 
mintegy 1,5 milliárdos elvonást jelent, a teljes megtakarított összeg pedig 
valószínűleg 3 milliárd forint alatt marad. Politikai költség-haszon-elemzés te- 
hát valószínűleg nem készült a tervezetről, hiszen erősen megkérdőjelezhető, 
hogy a kabinet szempontjából érdemes volt-e felvállalni egy olyan konfliktust, 
amely a költségvetési egyensúlyt érdemben nem befolyásolja, az érintetteket 
viszont elég súlyosan érinti ahhoz, hogy a jelenlegi többséggel való bármiféle 
együttműködést újabb hosszú évekre lehetetlenné tegyen. A szakértői kor- 
mány imázsának további csiszolása mindenesetre biztosan nem érte meg ezt 
az áldozatot. 


2009.10.27. 

AZ ÚJ ÚJKONZERVATIVIZMUS 


Programalkotó ellenzék Nagy-Britanniában 


Gazdasági, politikai válság idején a parlamentáris demokráciákban a kormány- 
képes ellenzéknek szinte minden esetben kettős dilemmával kell szembenéz- 
nie. Egyrészt: csábító lehetőségként vetődik fel a , minél rosszabb, annál jobb" 
elv alkalmazása, vagyis: érdemben nem támogatni a kibontakozást, hiszen 
annak megoldása a kormányon lévő riválist segíti. Vagy minden lehetséges 
eszközt megragadni a helyzet megoldására, hiszen egy ponton túl már a párt 
jövendőbeli kormányzati politikája is veszélybe kerülhet, nem is beszélve az 
ország érdekéről. A másik dilemma a programadás-programnélküliség kérdése. 
Az első esetében ugyanis előfordulhat, hogy olyan terveket kell nyilvánosságra 
hozni, amely az adott párt választóinak érdeksérelmével jár, vagy az esetleges 
megoldásokat a kormányon lévők , lenyúlhatják" és sajátként használhatják fel. 
Világos tervek hiányában a kormánypártok számára óriási támadási felületet 
hagy a programmal nem rendelkező ellenzék, mégpedig azzal, hogy nem tud 
reális alternatívát nyújtani a krízis kezelésére. Jelen tanulmányunkban azt vizs- 
gáljuk, hogy a közvélemény-kutatásokon régóta vezető angol konzervatívok, 
hogyan próbálják megoldani a fent vázolt dilemmákat. 

Az utóbbi hónapokban a brit belpolitikára is a recesszió nyomta rá a bélyegét. 
A tavaly ősszel kirobbant hitelválságnak a befektetésekre és az ingatlanpiacra 
gyakorolt hatása szinte felfoghatatlan veszteségeket okozott a gazdaságnak. A 
RAB Capital pénzügyi elemző intézet számításai szerint az ingatlan- és érték- 
piaci árfolyamveszteségek miatt eddig együttesen 1200 milliárd font vagyon 
veszett oda, amely megfelel az ország egyéves GDP-jének, ez azt jelenti, mint- 
ha minden egyes adófizető 40000 fontot vesztett volna.! Az ősz végén azonban 
még úgy tűnt a Gordon Brown vezette munkáspárti kabinet képes uralni a 
helyzetet, amely a népszerűségi mutatókon is meglátszott. A párt felére csök- 
kentette hátrányát a közvélemény-kutatásokon a konzervatívokkal szemben. 

A tory párt kétségkívül még így is fölényesen vezetve igyekezett kormány- 
zati alternatívaként feltüntetni önmagát, David Cameront és árnyékkormányát 
pedig úgy beállítani, hogy bármikor képesek átvenni az ország irányítását. A 
brit politikai hagyományban - ellentétben például Magyarországgal — bevett 
szokás az árnyék-kabinet intézménye. Az ellenzék vezetője ugyanúgy árnyék- 
kormánya élén áll, mint a Prime Minister a másik oldalon. Mindketten párt- 
juk vezetői, parlamenti vezérszónokai és a kormány/árnyékkormány vezetői is 
egyben, ők tartják a kulcsbeszédeket a párt eseményein, nemzetközi konfe- 


!" http:/www.guardian.co.uk/business/2009/jan/25/credit-crunch-recession 

renciákon, a médiában is elsősorban a két vezér juttatja el pártjuk politikáját a 
közvéleményhez. A perszonalizáció tehát a brit közéletben is erőteljes. A szi- 
getországi konzervatív politika utóbbi hónapokban bekövetkezett változásait 
is elsősorban maga Cameron jeleníti meg. 

A toryk új politikájának a kezdetét is Cameron a 2008 októberi pártkong- 
resszuson elmondott beszéde jelentette, amely egyben véget vetett a válság 
hatására a kormány és az ellenzék között létrejött , fegyverszünetnek". Ca- 
meron a beszédben, kijelentette: "Én vagyok az ember, akinek programja van,? 
az országnak pedig nem a Munkáspárt által emlegetett tapasztalatra, hanem erős 
karakterre és döntési képességre van szüksége." A beszéd ugyanakkor leszámolás 
azzal az illúzióval, hogy az ellenzék kormányra kerülésével a krízis könnyem 
és fájdalommentesen megoldható, a hosszú távú jövő érdekében rövid távon 
fájdalmas intézkedéseket helyezett kilátásba, annak érdekében, hogy a Labour 
által önmagától megörökölt hatalmas hiányt és gazdasági felfordulást meg- 
oldják. A beszéd egyik újdonsága az volt, hogy ez az első alkalom, amikor 
a nehézségekért nem csak a külső körülményeket, hanem Brown pénzügy- 
miniszterként és miniszterelnökként elkövetett hibáit tette felelőssé, s kijelen- 
tette, hogy a változó világban a jobboldali párt vált a szociális igazságosság, 
az állami egészségügy pártjává, amely a progressziót képviseli konzervatív 
eszközökkel. A Cameron-beszédre a kormány részéről úgy reagáltak, hogy az 
nem több meleg szavaknál, és felelőtlen populizmusnál, reális alternatívát nem 
tartalmaz. Érvelésük azonban igencsak gyenge lábakon áll, hiszen egyrészt a 
tory program meglehetősen sok gazdaságilag indokolható pontot tartalmaz, 
másrészt a Munkáspárt kísérletei eleddig hatástalannak bizonyultak. 

A beszédben meghirdetett elképzelések a néhány nappal korábban , Re- 
construction -— Plan for a strong economy"! címmel napvilágot látott gazdaság- 
politikai program elemeire támaszkodnak. Ebben a toryk, a rövid távú válság- 
menedzselésen túl, hosszú távú terveiket is közzéteszik: eltörölnék a korábban 
hitelességüket vesztett fiskális szabályokat, lényegében felszámolnák az adós- 
ságra épülő növekedés lehetőségét és szigorítanák a banki hitelezés feltételeit. 
Független Költségvetési Hivatalt hoznának létre, amely ellenőrizné a közfinan- 
szírozásokat és a kormány költségvetési politikáját; nagyobb szerepet adnának 
a Bank of England-nek a pénzügyi folyamatok ellenőrzésében és átalakítanák 
a hitelbírálat mechanizmusát. A párt szabályozná a menedzserszférában kifi- 
zetett óriási prémiumokat is, mert azok a kockázatos befektetések táptalajává 
váltak; eltörölnék a Brown adminisztráció államadósággal kapcsolatos azon 
törvényét is, amely kimondja, hogy a GDP-hez mért államadósság arányának 


? http://www.conservatives.com/ News/Speeches/2008/10/David. Cameron. Conference. . 
Speech. 2008.aspx 

? http://news.bbc.co.uk/2/hi/uk. news/politics/7645053.stm 

4 www.conservatives.com/-/media/Files/ Downloadable9020Files/Reconstruction - Plan for a. 
strong. economy.ashx?dl-true 

409 alatt kell maradnia. Olyan törvényt hoznának, amely a kormányt az ál- 
lamadósság fokozatos csökkentésére kötelezné. A program azonnali segítséget 
ígér a leginkább érintett családok számára, köztük olyan intézkedésekkel, mint 
az üzemanyagárak stabilizálása vagy a számlákat fizetni nem tudó családok 
megsegítése. A bajba jutott kisvállalkozások számára kedvező módon írnák 
felül a csődeljárást, 250000 font alatti ingatlanvásárlás esetén eltörölnék az il- 
letéket, az első ingatlanjukat vásárolók számára. Hosszabb távú terveikben az 
oktatás terén a képességfejlesztést helyeznék előtérbe, és 100000 új szakmun- 
kásnak adnának lehetőséget a tanulásra. Támogatják a zöldberuházásokat, a 
környezetbarát energia minél szélesebb körű felhasználását, illetve a szubszi- 
diaritás elvének széles körű alkalmazását a közigazgatásban. A nagyobbik el- 
lenzéki párt tehát a kormánnyal párhuzamosan és attól függetlenül igyekezik 
saját programot megalkotni a hosszú- és rövid távú problémák megoldásá- 
ra. Fiskális szigor, állami felelősségvállalás, a nehéz helyzetbe került családok 
megsegítése, új szakpolitikák irányába történő nyitás áll a konzervatívok poli- 
tikájának középpontjában. 

Ezeket az igényeket nemcsak a párt válságra adott válaszaként, hanem szé- 
lesebb keretek között kell értelmeznünk. A thatcher-i neokonzervativizmus 
90-es évekbeli meghasonlásával és a piacbarát , New Labour" megje-lenésével 
a párt ugyanis egy ideológia vákuumba, lépéshátrányba került a Munkáspárt- 
tal szemben. A 2000-es évek elején erre válaszként született meg a ,konzerva- 
tivizmus és-ideológiája"", amely az amerikai ,együtt érző konzervativizmussal" 
mutat párhuzamokat és a köztudatba lan Duncan Smith korábbi konzervatív 
pártvezér vezette be. A mozgalom lényege a hagyományos konzervatív gondol- 
kodást ötvözni olyan, elsősorban liberális és szociális mozgalmakhoz kötődő 
célokkal, mint a globális felmelegedés, a szegénység, a bevándorlás kérdése. A 
gondolat a konzervativizmus 21. századi kihívásokra adott korszerű válaszadá- 
si kísérletének tekinthető. Az ideológiát Cameron is átvette és beültette a párt 
programjába: a hagyományos családi kötelékek támogatása mellett a konzer- 
vatívok támogatják a melegek örökléshez való jogát. Megnövelnék a hadsereg 
kiadásait, de az aktívabb fegyveres beavatkozások célja a harmadik világban 
dúló vérontások megakadályozása (elsősorban az egykori brit gyarmatbiro- 
dalom területén). Kemény büntetéseket szabnának a visszacső bűnözőknek, 
de támogatást a börtönviseltek gyermekei számára. Szembenézést hirdetnek 
a terrorizmus iszlám gyökereivel, de célul tűzik ki moszlim állami iskolák 
alapítását. 

A toryk, a 2000-es években létrehozták a Social Justice — Társadalmi Igazsá- 
gosság — Központot, lan Duncan Smith vezetésével, kinek mozgalomelméleti 
alapvetése pedig az általa és Danny Kruger által írt , Good For Me, Good For 
My Neighbour" (Jó nekem és a szomszédomnak is) című munka lett, amelyben 


" http://conservativehome.blogs.com/dictionary/2005/08/and, theory of c.html 

tömören összefoglalja ennek a politikának a lényegét: , A konzervatívok politi- 
kája helyes a bevándorlás és a bűnözés terén, helyes a politikánk az egészség- 
ügyben és a családpolitikában, jó úton járunk az adók terén... de ez nem elég. 
A szavazó olyan pártot akar, ami jó neki és jó a szomszédjának is. Ők egy olyan 
konzervatív pártot akarnak, amely erősebbé teszi és összekovácsolja a nemze- 
tet. A konzervatív politika lényege, hogy megadja a választás lehetőségét és az 
utcák biztonságát Britannia legszegényebbjei számára is."" 

A konzervatívok tehát nem kizárólag a gazdasági válság kirobbanására adott 
reakcióként fordultak új irányba, de ez a fajta politizálás a krízis hatására csak 
tovább erősödött. Cameron példaképének azt a Disraelit jelölte meg, aki a 19. 
század vadkapitalista korának kihívására kereste a konzervatív választ," illetve 
a közelmúltban a Labour , jóléti államgurujának" tartott David Freud csatlako- 
zott a torykhoz. Freud korábban a Munkáspárt tanácsadója volt, ő dolgozta ki a 
magánszektor jóléti rendszerbe történő belépésének programját." Erről a folya- 
matról tanúskodik Cameron Davosban, a világgazdasági fórumon elmondott 
beszéde is. Ebben a pártelnök kiállt a kapitalizmus mellett, hiszen az teremt 
innovációt és megélhetést a családok számára, azonban szerinte a kapitaliz- 
musnak erkölcsi keretekre van szüksége, hogy mindenki a siker részesének, 
tulajdonosnak érezhesse magát, hogy a piacgazdaság legyen az emberekért, 
ne fordítva. 

A 2009-es évelső felében Brown politikája kifulladt, a 2008-as utolsó negyed- 
éves adatok azt mutatták, hogy a brit gazdaság soha nem látott válságba került: 
a pénzügyi rendszer összeomlásának megakadályozására újabb bankmentő- 
csomagot kellett végrehajtani, a munkanélküliség emelkedett, a brit jegybanki 
alapkamat pedig olyan alacsony — 1,596 —, mint még soha az intézmény 1694-es 
megalapítása óta. A nehézségek miatt a közvélemény egyértelműen a korábban 
sikeres válságmenedzselőnek tartott kormánytőt és pártját okolja. A Guardian 
január végi adatai a kormányfő és pártjának tragikus népszerűségvesztéséről 
árulkodnak, de nem lehetnek elégedettek a konzervatívok sem, mert előnyük 
nőtt ugyan, ám összességében az ő népszerűségük is 2 ponttal csökkent." A 
helyzet kritikus voltát jellemzi az idegengyűlöletre, bevándorlás-ellenesség- 
re építő szélsőjobboldali Brit Nemzeti Párt megerősödése, amely a londoni 
helyhatósági választásokon először delegált képviselőt a városházára, és re- 
ális eséllyel indulhat legalább két helyért az európai uniós választásokon." A 
Times konzervatív napilap publicistája joggal figyelmezteti Cameront, legyen 


§ http:/www.centreforsocialjustice.org.uk/client/downloads/pressSpeech01.pdf 

" http:/www.telegraph.co.uk/news/uknews/1537995/Cameron-9627heir-to-Disraeli-as-a- 
One-Nation-Tory9627.html 

" http://news.bbc.co.uk/2/hi/uk. news/politics/7891213.stm 

" http:/www.guardian.co.uk/politics/interactive/2008/jan/29/polls 

19. http://www.independent.co.uk/news/uk/politics/alarm-over-rise-of-bnp-1628227.html 

résen, mert a választást még nem nyerte meg." Bár a kormánypárt megosztott, 
a népszerűségi listán lemaradt és a miniszterelnök is elvesztette a választói 
bizalmat - talán már csak ő az egyetlen, aki hisz abban, hogy képes kezelni a 
helyzetet —, a siker nem jön automatikusan. Cameronnak: nemcsak a Labourt 
kell politikailag legyűrnie, hanem reális alternatívát kell adnia. Érdekes pár- 
huzamot von a szerző Barack Obama és a toryk változásra építő kampánya 
között. Fontos megállapítása, hogy Obama sikerét annak is köszönheti, hogy 
szinte teljesen új emberként friss impulzusokat tudott adni a politikának, míg 
az Egyesült Királyságban az ellenzéki vezér már meglehetősen , elhasznált" 
arc, az ellenzék vezérének megválasztása esetén nem számíthat az új amerikai 
elnök beiktatását jellemző lelkesedésre. 

Nagy-Britanniában a 2008-as pénzügyi krízis nagyon gyorsan súlyos reál- 
gazdasági válságot okozott, olyannyira, hogy még az IMF kölcsön lehetősége 
is felmerült az ország számára. Az események súlyosan megingatták a már 
régóta kormányzó baloldal népszerűségét és — különösen a miniszterelnök — 
hitelességét is. Az ellenzék az adott helyzetben személyében és programjá- 
ban reális kormányzati alternatívaként kíván fellépni, ideológiáját a helyzetnek 
megfelelően alakítani. A korábbi években a konzervatív politika megújítására 
tett kísérletek a válság hatására még erőteljesebben jelentkeznek. Az ellenzék 
Nagy-Britanniában tehát a programalkotás útját járja. A párt nem ígér könnyű 
és fájdalommentes kibontakozást, azzal együtt elképzeléseinek egyes populá- 
ris elemei kétségkívül a Munkáspárt által elveszített szavazóknak szólnak és 
a miniszterelnök felelősségének erőteljes hangsúlyozásában is felfedezhetünk 
szavazatszerzésre irányuló törekvéseket. A konzervatív párt vezet a közvéle- 
mény-kutatásokon, azonban az innovációnak, az ideológiai megújulásnak si- 
kerét csak a megnyert választások igazolhatják. 


2009.03.03. 


VAN-E ÉLET BUDAPESTEN KÍVÜL? 


A népi-urbánus ellentét a magyar politikatörténet egyik legrégebbi törésvona- 
la. Az utóbbi években ez a vita mintha kikopott volna a közbeszédből, holott 
elég egy pillantást vetnünk az MTA által készített, rendkívül szemléletes Ma- 
gyarország ,jövedelemarányos" térképére, hogy lássuk: Budapest és vonzás- 
körzete mennyire kiemelkedik az országból a jövedelmek tekintetében. Némi- 


" http:/www.timesonline.co.uk/tol/-omment/columnists/guest. contributors/article5780619. 
ece 

leg lemaradva áll mögötte a Közép- és Nyugat-Dunántúl, míg az ország többi 
részén meglehetősen alacsony az átlagjövedelem. Szinte ugyanezt a megoszlást 
tapasztalhatjuk, ha a településszerkezeti típusokra pillantunk, a leginkább vá- 
rosias térségek — néhány egykori szocialista iparváros kivételével — megegyez- 
nek a legmagasabb jövedelmű térségekkel, a városiasodottság mértékének 
csökkenése az ott lakók jövedelmének csökkenésével jár együtt. Leghátrányo- 
sabb helyzetű kistérségeink is szinte kivétel nélkül mind vidéken találhatók. 
A vidékről, a vidéki Magyarországról azonban nem beszélhetünk fogalmi 
tisztázás nélkül. Az OECD besorolása szerint a 120fő/km? alatti népsűrűségű 
települések számítanak vidékinek, és akkor beszélhetünk vidéki térségről, ha a 
vidéki településeken élők aránya meghaladja az 5099-ot. E kategória szerint az 
ország területének 8799-a vidéki település, ahol a népesség 4796-a él. A vidéki 
népesség nagy része azonban nem mezőgazdasággal foglalkozik, a 15 éven 
felülieknek mindössze a 1596-a dolgozik az ágazatban. Vagyis a vidéki Magyar- 
ország problémái és a mezőgazdaság helyzete között nem tehető egyenlőségjel, 
mint ahogy a népi-urbánus ellentétpár is inkább nagyváros-vidék megosztott- 
ságként jelenik már meg. 


Az agrárium helyzete 


Az agrárium helyzete azonban így is meghatározó a vidék szempontjából. 
A mezőgazdaság és az élelmiszeripar rengeteg problémával küzd, amelyet a 
világgazdasági válság csak tovább tetézett. Egészségtelen a birtokszerkezet: 
nagyon magas a piaci termelésre nem alkalmas törpebirtokok aránya, (ugyan- 
akkor számos esetben ezeket a földterületeket tulajdonosaik nem hivatalosan 
bérbe adják a ténylegesen gazdálkodóknak - tehát a statisztika meglehetősen 
csalóka). Ez az elaprózottság az egyik oka a multinacionális élelmiszer áruház- 
láncokkal szembeni érdekképviselet hiányosságainak. Emlékezetes kép a hír- 
adókból, amikor az elkeseredett gazdák a bevásárlóközpont előtt törték össze a 
teherautónyi dinnyét, vagy legutóbb az egész Európai Uniót érintő tejválságban 
a felesleges alapanyag utcára engedése. Ráadásul a visegrádi országok közül is 
idehaza a legalacsonyabb a hazai tulajdonú kiskereskedelmi egységek aránya. 
Emiatt - valamint az olcsóságot előtérbe helyező sajátos magyar fogyasztói 
kultúra következményeként - az előző miniszterelnök által meghirdetett kez- 
deményezés, amely a magyar áruk 8096-os részarányát irányozta elő a nagy 
kereskedelmi láncokban reménytelennek tűnik, különösen annak fényében, 
hogy a hazai élelmiszeripar teljesítménye 2004 óta mintegy 1596-kal csökken, 
illetve az ötlet szembemegy az EU versenyre vonatkozó szabályozásával. 
Komoly problémát jelent a forráshiány, az önerő megteremtése sokszor aka- 
dálya a sikeres uniós pályázatnak. A pénzügyi krízis pedig a banki hitelezés 
lehetőségeitis jelentősen szűkítette, amagyar agrárium egy része — különösen a 

kis-középbirtokosok egy lefelé tartó spirálba kerülhetnek, hiszen modern esz- 
közök beszerzéséhez nincsen anyagi fedezetük, az elavult gépek működtetési 
költsége és alacsonyabb hatásfoka még inkább gyengíti a gazdaság életben 
maradási esélyeit. A mezőgazdaságra, az idénymunkákra különösen jellemző 
a fekete munkások magas száma, illetve a termények , nem hivatalos" értéke- 
sítése, a piacokon vagy a kiskereskedőknél. 2011-ben a jelenlegi szabályozás 
értelmében megszűnik a külföldiek földvásárlási tilalmára vonatkozó morató- 
rium, amely szintén komoly kérdéseket vet fel a jövő szempontjából. Az uni- 
ós választásokon győztes Fidesz mindenesetre programjában ígéretet tett az 
időszak meghosszabbítására. A mezőgazdaságban gazdasági szempontból is 
sajátos módon jelenik meg a korábbi években meglévő megosztottság, ami a 
két nagy párt gazdaságfilozófiai elképzeléseit tükrözi. A családi gazdaságok- 
ban dolgozók egyértelműen a Fidesz vidéki bázisát jelentették, míg az utóbbi 
évek gazdaságpolitikája nyomán a mezőgazdaságban is a nagyberuházások 
kerültek előtérbe. 


A vidék speciális problémái 


Amikor a vidék problémáiról beszélünk, érdemes külön szót ejteni a leghát- 
rányosabb helyzetben lévő kistérségekről, hiszen ezekben a máshol is meglévő 
nehézségek sokkal hatványozottabban jelentkeznek. A szegénység, a kilátás- 
talanság, az etnikai feszültségek, a megélhetési bűnözés az emberek minden- 
napjainak részévé váltak. A helyzet azért egészen riasztó, mert nem elszigetelt 
zárványokról van szó, Borsodban, Nyírségben, a Hajdúságban és a Dél-Du- 
nántúl egyes részein összefüggő területek vannak, amelyek felzárkóztatásá- 
ra vajmi kevés az esély. A mezőgazdaság az itt élők számára nem kínál elég 
munkalehetőséget a megélhetéshez, ráadásul a munkakultúra hiánya miatt 
alig folytatnak valamilyen háztáji termelést, a legtöbben segélyekből élnek. Az 
ipar és a szolgáltatás területén munkalehetőség nincs, vagy csak megközelít- 
hetetlenül távol, ráadásul az iskolázottság is alacsony, hiányzik a szakértelem, 
így tovább csökkennek munkavállalási esélyeik. A hanyatlás jelei nyilvánva- 
lóak: akadozik a tömegközlekedés, az oktatás színvonala süllyed, aki teheti, 
elvándorol, a helyi értelmiség eltűnik, a nagypolitikának pedig ötlete sincs, 
mit tehet mindez ellen, sőt jellemzően a pártok csak néhány ígérettel könnyen 
megszerezhető szavazatokat látnak az itt élő emberekben. 

Az ország többi kistérsége is, ha nem is ilyen mélységű, de hasonló problé- 
mákkal küzd: az aprófalvas településeknél és a tanyák esetében az elöregedés 
és az elvándorlás mellett komoly gondot okoz a közösségi intézmények: is- 
kola, posta, jegyzőség, polgármesteri hivatal fenntartása. Az önkormányzati 
rendszerből adódóan a legtöbb falunak saját igazgatása van, amely igyekszik 
megtartani a helyi intézményeket, vagy éppen a vasúti szárnyvonalat. Gyak- 

ran politikai felhangoktól sem mentes véget nem érő vita, hogy a körzetesítés, 
az iskolák hivatalok összevonása vajon színvonal-emelkedést jelent-e, vagy 
inkább fenn kell tartani a kisiskolákat, az apró helyi intézményeket, amelyek 
valószínűleg nem túl magas szinten képesek az igényeknek megfelelni. Az 
utóbbi évtized pártpolitikai megosztása itt is érződik, a szakmai érvek helyett, 
gyakran politikai vita tárgyát képezik ezek a döntések. 


A vidék érdekképviselete a politikában 


A magyar politikatörténetben — természetesen az egypártrendszer korszakát 
kivéve — komoly szerepet játszottak a vidék pártjai, amelyek között mindenféle 
politikai színezetű tömörülést találunk: bal- és jobboldali parasztpártok, agrá- 
rius mozgalmak, kisgazdák, földbirtokos konzervatív pártok, egyesületek. Utol- 
jára a Torgyán József-féle Független Kisgazdapárt képviselte — legalábbis névleg 
- kimondottan a vidéki érdekeket. Ez a folyamat számos okra vezethető vissza: 
a mediatizált, perszonalizált politikában az egyes társadalmi érdekek specifikus 
képviselete háttérbe szorul, beleta gozódik a nagypártok programjába. Más- 
részt a rendszerváltás utáni magyar pártfejlődés, a két nagy párt meghatározó 
szerepe, illetve a már említett népi-urbánus vita elhalványodása is hozzájárult 
ehhez. Az európai uniós választások nyomán tapasztalt átrendeződés ebből 
a szempontból is érdekes lehet. Az SZDSZ mostani kudarca nem különöseb- 
ben érinti a vidéket, a párt vidéki bázisa már korábban erodálódott, liberális 
vezetésű önkormányzatok szinte kuriózumnak számítanak. Az MDF szava- 
zótáboráról nehéz biztosat mondani, azonban a párt mára egyértelműen távol 
került az egykori lakitelki népi hagyományoktól, de az Antall-féle keresztény- 
konzervativizmustól is. 

Az MSZP vidéken elsősorban a keleti-megyékben volt erős, vagyis ott, 
ahol a legelmaradottabb kistérségek vannak. A párt egyes erőcsoportjai sa- 
játos vidéki érdekeket is megjelenítenek. Elsősorban Karsai József battonyai 
polgármesterhez és Gráf József agrárminiszterhez köthetők ezek a törekvések. 
Karsai az MSZP frakció sajátos színfoltja, részt vett a tavalyi , dinnyeháború- 
ban", búzaégetésben, és nem szavazta meg annak idején az egészségbiztosí- 
tási törvényt sem. Személyében a baloldali-agrárius hagyományok folytatását 
fedezhetjük fel. Gráf kinevezése szakmailag jó döntésnek bizonyult, a szoci- 
alistáknak sikerült olyan politikust találniuk a földművelésügy élére, akinek 
munkájával még a jobboldali szavazóbázis is többé-kevésbé meg van elégedve, 
nem véletlenül merült fel a neve tavasszal lehetséges miniszterelnökként. A 
párt népszerűségének mélyrepülése az uniós választásokon azzal is járt, hogy 
korábban bázismegyeként kezelt területeken vidéki szavazóikat is elvesztet- 
ték. Ráadásul a szocialisták jelenleg belső problémáikkal, generációváltással, a 
miniszterelnök-jelölt személyének kiválasztásával vannak elfoglalva, a vidéki 

szavazók megszólításának, visszaszerzésének kérdése egyelőre meg sem jele- 
nik az identitásválságban lévő pártnál. 

A vidéki Magyarország az elmúlt évtizedben azonban elsősorban a Fi- 
desz szavazóbázisát jelentette, azon belül a vidéki középosztály a párt egyik 
legerősebb hátországa lett. A párt a vidéki életre, a családi gazdaságra, mint 
megőrzendő értékre tekint, annak társadalmi hasznosságát egyértelműen a 
gazdasági érdekek elé helyezve. A jobboldali párt ideológiájában központi sze- 
repet kap a vidéken erősebb hagyományos vallásosság is, amely a jövőben tö- 
résvonalként jelentkezhet a Jobbik környéken jelentkező neopogány kultúrával 
szemben. A jelenlegi, hatalmas duzzadt Fidesz szavazótáborban a nagyvárosi- 
polgári és az vidéki elemek egyaránt megjelennek, ezek összeegyeztetése nem 
kis feladat ellenzékben sem, azonban esetleges kormányra kerülés esetén ez 
minden bizonnyal óriási kihívást jelent majd. 

A politikába az uniós voksolással szinte berobbanó Jobbik programjában 
a rendszerváltást és az uniós csatlakozást csalódásként megélő vidéki embe- 
reket kívánja megszólítani. A párt a ,fogyasztásközpontú dekadens libera- 
lizmussal" szemben az idealizált vidéki családot helyezi, ennek megvédését 
tűzi ki célul. Ez erősen emlékeztet a Fidesz felfogására, a baloldali szavazó- 
kat ugyanakkor rendpárti ígéretekkel próbálják elcsábítani. A roma kérdés, a 
romló közbiztonság, a multinacionális bevásárlóláncok monopolhelyzete, a 
magyar föld megvédése a külföldi felvásárlással szemben, mind-mind olyan 
kérdés, amely a vidék valódi problémáival foglalkozik, azonban a párt megol- 
dásai rendkívül leegyszerűsítők, antidemokratikusak. A Magyar Gárda megje- 
lenése a falvakban a tényleges rendőrhiányra reagál, de az állami erőszak-mo- 
nopólium kisajátításával, önbíráskodással fenyeget. A Jobbik sikerei ráadásul 
a romák és magyarok közötti ellentéteket tovább élezhetik, hiszen minden 
bűncselekményből, gyilkosságból a felek faji kérdést csinálnak, amely a körül- 
mények további romlásával fenyeget. 

Összességében leszögezhetjük, a mai magyar politikában a korábban 
jellemző népi-urbánus ellentét eltűnőben van, hiszen a vidéki lakosság nagy 
része nem mezőgazdasággal foglalkozik, ugyanakkor számos jel arra mutat, 
hogy ez a megosztottság a vidéki-nagyvárosi szembenállásnak adhatja át a he- 
lyét. A vidéki Magyarország életét ezzel együtt meghatározó mezőgazdaság és 
élelmiszeripar már a világgazdasági válság előtt nehéz helyzetbe került, prob- 
lémáinak megoldása rendkívül fontos nemzeti érdek. A vidéki Magyarorszá- 
gon emellett - térségenként eltérő mértékben — súlyos társadalmi problémák 
vannak, ezek feloldását a nagypolitika az utóbbi években elhanyagolta, vagy 
rosszul kezelte. A parlamenti politizálásban a speciális vidéki érdekek artiku- 
lációja megszűnt a keletkező vákuumban pedig megjelenhetett a Jobbik. 


2009.06.29. 

A JOBBOLDAL ÉVTIZEDE? 


Az EP-választások eredményei alapján nem nagy nóvum a jobboldal áttöréséről 
beszélni. Orbán Viktor először Tusnádfürdőn, majd a Magyar Nemzetben fej- 
tette ki, hogy az áttörésnél is többről, új európai jobboldali korszak kirajzolódá- 
sáról van szó. Írását a Népszabadságban Lendvai Ildikó igyekezett cáfolni, de a 
legérdekesebb vitakérdés továbbra is adott: vajon tényleg konzervatív korszak 
elé nézünk vagy Orbán Viktor szokásos túlzásáról van szó? 

Ha a legutóbbi EP választások eredményét vizsgáljuk, azok megerősítik Or- 
bán megállapításait. A baloldal még ellenzéki pozícióból sem tudta szinte sehol 
sem megnyerni a voksolást, az elmélyülő válság és az európai választásokra 
oly jellemző proteszt magatartás sem segített, a szocialista, szociáldemokra- 
ta pártok ellenzéki vagy kormányzati pozíciótól függetlenül szinte mindenhol 
vereséget szenvedtek. Tovább árnyalja a képet, ha a legfrissebb brit, német, 
francia, olasz vagy akár spanyol közvélemény-kutatási eredményekre pil- 
lantunk: az MSZP mélyrepüléséhez hasonló alacsony mutatókat meghaladja 
ugyan Európa baloldali pártjainak a népszerűsége, de így is szinte mindenhol 
elmaradnak a riválissal szemben. Holott a legnagyobb jóindulattal sem beszél- 
hetünk a válságkezelés valamely egységes jobboldali stratégiájáról. Már maga 
a megnevezés is nehézkes, hiszen konzervatívoknak, kereszténydemokraták- 
nak, jobboldaliaknak, polgári demokratáknak is nevezik ezeket a pártokat, po- 
litikusokat. A híradásokból nap mint nap tapasztalhatjuk, hogy gyakran mást 
gondolnak a gazdaságélénkítésről, a monetáris stabilitásról vagy a növekvő 
társadalmi egyenlőtlenségek kezeléséről. Sőt, a David Cameron vezette brit 
toryk jelenlegi formájában még az Uniót is elutasítják, elképzeléseikben pedig 
partnerre találtak a cseh polgári demokratáknál és a Kaczynski-ikrek Jog és 
Igazságosság erőinél, megalakítva az EP-ben, az Európai Néppártból kiválva, 
saját euroszkeptikus frakciójukat. A konzervatív politikát folytató vezető jobb- 
oldali politikusok habitusában sem találunk sok hasonlóságot, ami magyará- 
zatot adna arra, miért mégis ők maradtak a felszínen a válság áradatában, vagy 
ha úgy tetszik, Silvio Berlusconi és Angela Merkel személyisége sem hordoz 
túl sok közös vonást. 

A megoldást alighanem egy politológiai fogalom, az adaptivitási képes- 
ség környékén kell keresgélni. A fogalom tulajdonképpen a pártok -— tágabb 
értelemben vett — külső környezethez való alkalmazkodását jelenti. Ebben a 
versenyben egy évtizeddel ezelőtt a baloldal hatalmas előnyt élvezett: az brit 
New Labour", a német , Neue Mitte" határozta meg az európai politikát. Bár 
a jobboldali pártok sikerei mögött nyilván az is ott van, hogy ez a fajta szo- 
ciáldemokrata gondolatiság kifulladt, illetve neoliberális elemekkel telítődött, 
mégis a jobboldal reneszánsza mögött élesen kirajzolódnak az alkalmazko- 

dás érdekében tett aktív cselekedetek is. Szervezeti szinten jó példa a francia 
jobboldal egységesítése az évtized elején, ideológiai téren az angol toryk új 
konzervatív értékeket megfogalmazó politikája, a kormányzati hatékonyságot 
tekintve kiemelhetjük a német kereszténydemokraták rugalmas koalícióké- 
pességét is. Az európai jobboldali pártok megtalálták a — modern politikában 
elengedhetetlen — karakteres vezetőiket is: Tony Blair, Gerhard Schröder he- 
lyett ma Angela Merkel, Nicolas Sarkozy vagy Silvio Berlusconi határozza meg 
az európai politikát. A pénzügyi krízis kezeléséhez szükséges rugalmasságot 
is inkább az alapvetően kevésbé ideologikus, egyfajta magatartásformát, vi- 
lághoz való viszonyt megjelenítő konzervatív gondolkodás hordozza. Bár a 
válság nyomán több európai politikus, köztük Orbán Viktor is, egy új világ 
megszületését vizionálta, mégis úgy látjuk, az európai jobboldal valójában az 
elöregedő kontinens krízisbe került hagyományos gazdasági, társadalmi, kul- 
turális értékeinek felvállalásával került lépéselőnybe az egyre inkább piacosító, 
multikulturális értékrendszert hirdető baloldallal szemben. 

A magyar pártrendszerre tekintve számos, az európai trendekhez hasonló 
folyamat tanúi lehetünk. A magyar baloldal az adaptivitás minden területén 
rendkívül rosszul teljesít. Gyurcsány megkísérelte a rendkívül sok platformot, 
erőcsoportot egyesítő szocialista párt egyközpontúvá alakítását, amely ahhoz 
elég sikeresnek bizonyult, hogy a vezér távozása szervezeti káoszt idézzen elő. 
Ezzel hirtelen eltűnt Orbán ellensúlya, a baloldalon nincs és úgy tűnik egyelőre 
nem is lesz egyértelmű vezér, aki a médiában, a társadalom számára megje- 
lenítené a párt politikáját. (Tudományosan megfogalmazva a párt perszonális 
adaptivitása is rendkívül alacsony szinten van.) Az ideológiát tekintve is teljes 
a káosz, a brit Munkáspárttól importált harmadikutas szocializmus valójában 
soha nem vált az MSZP sajátjává, a Bajnai-kormány intézkedéseinek ellen- 
súlyozására egy-egy prominens politikus megpendíti ugyan a hagyományos 
baloldali értékekhez való visszatérés igényét, azonban e mögött sem szilárd 
politikai akarat, sem anyagi fedezet nincs. Kommunikációs szempontból a párt 
nagyon régóta komoly hitelességi problémákkal küzd, nem is kell feltétlenül 
Őszödre gondolnunk, ott vannak az elmúlt évek botrányai: a Zuschlag-ügy, 
Hunvald György letartóztatása vagy a gigaberuházásokhoz köthető visszaélé- 
sek. Ezek az elemek együttesen oda vezettek, hogy az MSZP úgy tűnik, kö- 
zéptávon elbukta az alkalmazkodási versenyt, egy lefelé tartó spirálba került, 
lassan nemcsak a Fidesszel, hanem már a Jobbikkal szemben is. Igazságtala- 
nok lennénk azonban, ha a Fidesz sikereit kizárólag a rivális mélyrepülésé- 
nek tudnánk be. A Fidesz már korántsem ugyanaz a párt, amely elveszítette a 
2002-es választásokat. Szervezeti értelemben — a polgári körök révén — meg- 
történt egyfajta társadalmi beágyazódás, a pártalkotmány 2006-os módosítása 
egy monolitikus szerkezetű, de rendkívül hatékony struktúrát biztosít a jobb- 
oldali szövetségnek, amelynek élén egy megkérdőjelezhetetlen vezető áll. Or- 
bán népszerűsége ráadásul az utóbbi időben nemcsak saját táborában, hanem 

az egész közvéleményt tekintve növekszik. A párt komoly erőfeszítéseket tett, 
hogy javítson nemzetközi megítélésén és elvegye a baloldaltól az européer sze- 
repkört, uniós parlamenti képviselői rendkívül aktívak, Schmidt Pált a minap 
választották meg a testület egyik alelnökének. Összességében a két egymást 
követő ellenzéki ciklus nem telt haszontalanul a Fidesznél, alkalmazkodási ké- 
pességük jelenleg messze meghaladja a szocialistákét. 

A címben feltett kérdésünkre, hogy a jobboldal évtizede lesz-e a következő, 
természetesen teljes biztonsággal nem adhatunk választ sem Európát, sem 
Magyarországot illetően. A rengeteg kockázati tényező miatt a Fidesz elnö- 
kének sommás véleményét a baloldal teljes eltűnéséről nehéz elképzelni, új- 
raformálódására van esély, elég csak az alapvetően ehhez a táborhoz köthető 
zöldpártok megerősödésére utalni. Azonban tény, a világgazdasági válság, a 
vén kontinens mélyülő demográfiai és politikai problémái olyan kihívások elé 
állítják a politikai erőket, amelyeknek megfelelni csak rugalmas és határozott 
válaszokkal, ha úgy tetszik, adaptív képességekkel lehet. Megítélésünk szerint 
ebben a jobboldal jelenleg hatalmas előnyt szerzett, részben saját teljesítménye, 
részben a baloldali politika ideológiai, kormányzati ballépései miatt. Magyar- 
országon — mivel a szociálliberálisok gyakorlatilag teljes zsákutcába kormá- 
nyozták önmagukat - ezek a jelenségek hatványozottabban jelentkeznek, az 
SZDSZ végnapjait éli, az MSZP számára pedig a lefelé tartó spirálból úgy tűnik 
csak egy valóban mély, a pártélet minden aspektusára kiterjedő újjáalakulás 
jelenthet kiutat. Ráadásul a politikai váltógazdálkodás 2006-os megtörése is 
— a magyar politikai élet többpártrendszerű szakaszára egyébként oly jellem- 
ző - elnyúló ciklusok bekövetkeztét vetíti előre. 


2009.08.04. 

A PANNON PULI HÓDÍTÁSA 


Magyarország a térség országaihoz képest komparatív előnyökkel rendelkezik 
a gazdasági hatékonyság tekintetében. Amennyiben az ország megfelelő stra- 
tégiával, kellő nyitottsággal válaszol a gazdasági válság okozta változásokra, 
akár az átrendeződő erőviszonyok győztese is lehet. 

A gazdasági szabadság és politikai szabadság összefüggéseit vizsgálva jelen 
elemzés arra keresi a választ, hogy miben szükséges eltérni a jelenlegi gyakor- 
lattól ahhoz, hogy a gazdasági válság nyomán átrendeződő erőviszonyokból 
Magyarország a térséghez képest megerősödve kerüljön ki. 


Gazdasági szabadság és versenyképesség 


A Heritage Foundation és a Wall Street Journal éves elemzéséből kiderül, 
hogy Magyarország, világviszonylatban is szabad gazdasággal rendelkezik. 
Ami ennél is fontosabb — mivel nem csak gazdaságilag szabad - ideális terep a 
külföldi befektetők számára. A potenciális beruházók elsősorban nyitott, be- 
fogadó gazdaságokat és stabilitást keresnek, egyszerűés átlátható befektetési 
feltételekkel, vállalkozásbarát bürokráciával. Az imént felsorolt tényezők fej- 
lesztésével Magyarország kiútja a gazdasági válságból a gazdasági szabadság 
további növelése lehet. 

A 2009-es Index of Economic Freedom felmérése 183 országot vizsgált, ebből 
179-ről áll rendelkezésre értékelhető adat. A gazdasági szabadság mértéke 
100 pontos skálán tíz faktor alapján mérhető. A vizsgált tényezők az üzleti, 
a kereskedelmi, valamint a fiskális szabadság, az állam mérete, a monetáris 
szabadság, a befektetési szabadság, a pénzügyi szabadság, a tulajdonjogok, 
a korrupciómentesség és a munkaerő szabadsága. Egy gazdaságilag szabad 
országot a munkaerő, a tőke és a javak szabad áramlása jellemez, amelyek 
szabadságát mások szabadságának védelmén túl nem szabályoz az állam. Je- 
lenleg a tíz legnyitottabb gazdaságú ország Hong Kong, Szingapúr, Ausztrá- 
lia, Írország, Új-Zéland, az Egyesült Államok, Kanada, Dánia, Svájc valamint 
az Egyesült Királyság. Magyarország a 2009-es Index alapján gazdaságilag 
a 44. legszabadabb ország. Gazdasági szabadság-mérőfoka 66,8 pont, ami 
0,8 pontos visszaesés a tavalyi mérésekhez képest. Ennek ellenére a jelentés 
kiemeli, hogy Magyarország Európa 43 országa közül a 22. és az összesített 
eredménye jóval felülmúlja a világ átlagát. A környező országok közül Auszt- 
ria 23. helyen áll a rangsorolásban (71,2 ponttal), Szlovákia a 36. és Cseh- 
ország 37. (egyaránt 694 ponttal). Románia 65. (63,2), Szlovénia 68. (629), 
Lengyelország 82. (60,3), Szerbia 109. (56,6), valamint Horvátország a 116. 

(55,1) helyen található. Látható, hogy Magyarország a térségben is előnyös 
helyezést ért el. 

A gazdasági szabadságon túl a World Economic Forum globális versenyké- 
pességi indexe Magyarországot a 134 vizsgált országból 62. legversenyképe- 
sebbnek tartja. Azonban a tendenciákat tekintve, az egyre erősödő államka- 
pitalizmus fényében érthető, hogy a gazdasági szabadság, a versenyképesség 
nem minden. 


Politikai szabadság 


A piacgazdaság és demokrácia egymást erősítő, nem kizáró értékek. Amint ez 
megszűnik létezni gyakran a befektetők is menekülnek egy adott térségből. 
Rendkívül fontos, hogy miközben a Freedom House felhívja a figyelmet a hazai 
politikai élet radikalizálódására — szabadnak minősíti Magyarországot. A 2009- 
es Freedom in the World című jelentésében három fontos tényezőt emelt ki e 
téren. A kormányzati reformok elutasítása a 2008. márciusi népszavazás során 
veszélyes precedenst teremtett, ami akár az ország hosszú távú reformképte- 
lenségéhez is vezethetett volna. A gazdasági válság által generált — államcsőd 
közeli — kényszerhelyzet nélkül, az Európa Parlamenti, majd később a par- 
lamenti választásokhoz közeledve tovább romlott volna az ország gazdasági 
helyzete a politikai ,kiszavazó-show"-k szociális ígéretversenyének kö- 
szönhetően. A szélsőjobboldali erők radikalizálódását rasszizmusba hajlónak 
minősítette, és kiemelte a roma társadalom tagjai ellen elkövetett, több esetben 
halálos kimenetelű támadásokat. A jelentés legfontosabb eleme azonban az, 
hogy míg a radikalizálódás aggodalomra ad okot, nem veszélyezteti az ország 
alkotmányos rendjét, és nem váltott ki elnyomó, antidemokratikus kormány- 
zati intézkedést, amely ellehetetlenítette volna e csoportok létezését vagy a sza- 
bad véleménynyilvánítást. 

Ehhez képest, a Freedom House által vizsgált országok közül 42 nem fe- 
lel meg a ,szabad" ország követelményének. A nyolc legrosszabb minősítésű 
országban súlyos jogsértések és elnyomás honol, ez a gazdasági szabadsági 
indexükben is tükröződik. Észak-Korea a világ egyik legzártabb és legelnyo- 
mottabb országa. A 90-es években a marxizmus-leninizmus ideológiáját az 
sÖnfenntartó" gazdaságra cserélő ország gazdasági szabadság indexe 2 pont, 
az utolsó a mérhető országok között. Üzbegisztánban és Türkmenisztánban 
a civil szféra elnyomott, a média és a gazdaság gyakorlatilag állami irányítás 
alatt áll. Üzbegisztán 148., Türkmenisztán 169. a gazdasági szabadság indexen. 
Szudánt a folyamatos erőszak miatt 2000 óta nem pontozzák gazdasági sza- 
badság tekintetében. Szudán a világ tíz legkorruptabb országa közé számít. A 
kormány tudtával és támogatásával a legalacsonyabb becslések szerint is több 
tízezer embert öltek meg 2003 óta Darfúrban. 

Miközben a hazai híradásokban minden napra jut egy brutális gyilkosság 
vagy tragikus baleset, a világ e részeiről keveset hallani. Ezen országok is- 
meretének hiányában a társadalom jelentős része nem rendelkezik megfelelő 
viszonyítási alappal a hazai viszonyokról. Nem csak a politikai emlékezet rövid 
Magyarországon, a történelmi is. Húsz évvel a rendszerváltás után a demok- 
ráciát, a szabadságot szinte természetesnek veszi a magyar társadalom, ezzel 
szemben az ideális esetben velejáró gazdasági szabadságra, illetve annak nö- 
velésére gyanakvással tekint. 


A magyar valóság - következtetések 


A rendszerváltás idején a környező országokhoz képest nagyobb szabadságot 
élvező magyar társadalom gazdasági jólétet áhított, húsz év elteltével még min- 
dig ugyanezt kutatja. A , nyugat" sikerét a szabadság és a gazdasági szabadság 
feltétlen tisztelete biztosította. Ezzel szemben a nyugat életszínvonalát kívánó 
Magyarország a felgyorsult világ bizonytalansága elől politikailag a szélsősé- 
gek irányába, gazdaságilag a kádári stabilitás ,eszményébe" menekül. Egy új 
piaci szereplő megjelenése a távolsági buszvonalak szolgáltatási szegmensén 
belül azonnali tiltakozást vált ki az állami busztársaságok egyes érdekképvi- 
seleti szerveinek részéről. Az egészségügy piaci alapokra való helyezése csírá- 
jában megbukott. 

Míg korábban a hazai politikusok az ázsiai kistigrisek mintájára a pannon 
puma szerepét szánták az országnak, a gazdasági világválságból való kilábalás 
közepette ma már inkább egy , kitartó és hűséges" ,pannon puli" körözhetné 
le közvetlen gazdasági vetélytársait. Magyarországnak megbízható és stabil, 
okos partnerévé kell válnia a külföldi befektetőknek. A kérdés, hogyan hasz- 
nálja ki az ország gazdasági szabadságának régión belüli jelenlegi komparatív 
előnyét, és hogyan tud alkalmazkodni a gazdasági válság változó világához? 

Magyarország erősségei kereskedelmi, üzleti, tulajdonjogi, befektetési és 
pénzügyi szabadságában rejlenek. A külföldi tőke közel azonos védelmet és 
privilégiumokat élvez, mint a hazai. A Heritage Foundation jelentése kiemeli 
továbbá a jogállamiság erősségét, valamint a korrupció enyhe, de létező jelen- 
létét. A hazai olvasó számára, aki a 2006 óta zajló utcai megmozdulásokra, a 
mindenkori kormányok korrupciós ügyektől hangos közbeszerzési eljárásai- 
ra vagy a korábbi rendszerből eredő kiskapuk társadalmára asszociál, mindez 
furcsán hathat. Az efféle elemzések azonban nem csak rávilágítanak az ország 
erősségeire, gyengeségeire, hanem — ahogyan azt a Freedom House jelentése 
is mutatja - relativizálják is helyzetét. 

A Heritage Foundation által felvetett kihívások a következők: szükség van 
fiskális konszolidációra (ez az IMF legfőbb követelménye is, csak azután tart- 
ják elképzelhetőnek a gazdaságélénkítést), illetve a közpénzek elosztásának 

szigorúbb felügyeletére. Magyarország gazdasági problémáinak legfőbb forrá- 
sa az állam mérete. E tekintetben jóval rosszabb az ország teljesítménye a vi- 
lágátlagnál. Az utóbbi években ugyan jelentősen nőtt a magánszektor szerepe 
a gazdaságban, mégis az állami kiadások (azaz az állami újraelosztás) tették ki 
a GDP 51999-át. Összehasonlításképp az e téren szintén kritizált Csehország- 
ban ugyanez 43,64, Szlovákiában 37790. 

Magyarországon vállalkozást indítani viszonylag egyszerű, fele olyan rövid 
ideig tart, mint a világszerte átlagosnak tekinthető 38 nap, azonban több mint 
— a világátlagnak számító — 18 engedély, művelet szükséges hozzá. A válság s0- 
rán is láthatóvá vált, hogy a vállalkozások felszámolása sem okoz nehézséget. 
Ezt azonban egyre többen bírálják Magyarországon, ugyanis a csődbe ment 
vállalkozók sok esetben azonnal új céget alapítanak. 

A munkaerőpiacra vonatkozó jogszabályok rugalmasak, ami (a válságon kí- 
vül időszakban) elősegíti a foglalkoztatást és a termelékenységet. Ezzel szem- 
ben a munkaerő mobilitása és a munkaidő rugalmatlan, a fizetésen kívüli 
juttatások tekintetében drága az élőmunka alkalmazása, valamint az alkal- 
matlan munkavállalóknak való felmondás is rendkívül költséges. 

Látható, hogy egyazon területen belül léteznek az országnak erősségei és 
fejlesztenivalója. Ezek a , fejlesztenivalók" azonban komoly gazdasági veszte- 
séget okoznak, okozhatnak az ország számára. 

Demján Sándor 244 millió eurós beruházását — amely a válság kezdete óta 
a legnagyobb közvetlen külföldi tőkebefektetés a térségben — Horvátország- 
ban realizálja. Külföldön — a különböző ösztönzők következtében — ugyanis 
kedvezőbb feltételek mellett valósítható meg a projekt, mint idehaza. Koráb- 
ban is mutatkozott külföldi befektetési szándék hazai cégek részéről, azonban 
finanszírozás hiányában ezt csak a rendkívül tőkeerős cégek engedhetik meg 
maguknak. 

Miközben az ország legfőbb érdeke a külföldi tőke megnyugtatása volna, 
olyan bejelentések hangoztak el, hogy , megfojtják", , tönkreteszik" a banko- 
kat, amennyiben a bankok nem tesznek meg mindent - az egyébként önszán- 
tukból — hitelt felvevők védelmében. A kormány ennél finomabb intézkedé- 
seket tett. Két hónapos moratóriumról szóló megállapodást írt alá a jelentős 
bankok képviselőivel, ezt követően magatartási kódexet kívánnak létrehozni 
az egyoldalú szerződésmódosítások megakadályozására. 

Tény, hogy a devizahitelek visszafizetése mára sokaknak szinte irreális és tel- 
jesíthetetlen kötelezettséggé vált. Nyilvánosan a bankokra hárítani a felelőssé- 
get azonban többet árt az ország gazdaságának, mint használ akár a kormány- 
nak, akár az ellenzéknek. E tekintetben nem feltétlen az Egyesült Államok 
példáját kell követni. A lakossági hitelezést, valamint a beruházások finanszí- 
rozását nem szerencsés egy kalap alá venni, főleg nem politikai érdekből. 

Van azonban alternatíva. Az első lépés a biztonság légkörének megterem- 
tése, a külföldi bizalom helyreállítása. Az IMF legutóbbi jelentése szerint Ma- 

gyarországon végbement a pénzügyi stabilizáció, azonban hosszú még az út 
a végleges talpra állásig. Akiknek van szándéka és befektetésre szánt pénze 
Magyarországon, azok számára a jelenleginél is kedvezőbb és átláthatóbb fel- 
tételeket kell teremteni, legyenek akár hazai, akár külföldi befektetők. A gyor- 
saság, a hatékonyság és az átláthatóság ugyanis nem kerül semmibe. 

Hosszú távon a biztonságos befektetési környezet hangsúlyozása a jöve- 
delmező, hiszen a lakossági fogyasztás csökkenése következtében kieső adó- 
bevételt a Magyarországra vonzott tőke jövőbeli adóiból lehetne mérsékelni. 
Magyarország a térségben gazdasági hatékonyság tekintetében rendelkezik 
komparatív előnyökkel. Amennyiben az ország megfelelő stratégiával, kellő 
nyitottsággal és innovációval válaszol a gazdasági válság okozta változásokra 
akár az átrendeződő erőviszonyok győztese is lehet. Hacsak az utóbbi években 
szinte kizárólag az autógyártás köré felépített, sokat irigyelt szlovák gazda- 
ságot vesszük mintának — a nyúl és a teknős jól ismert meséjéből kiindulva — a 
gazdasági szabadság bővítésével a puli akár még le is hagyhatja a pumát. 


2009.08.04. 


SIKERNŐK TITKA 


Angela Merkel idén negyedszerre vezeti a Forbes magazin 100 legbefolyáso- 
sabb nőjének listáját. Miközben a kancellárnő biztos kézzel kezeli a válságot, 
egyre többen vélik úgy, hogy, ha több női vezető lenne a világban, maga a 
világgazdasági recesszió is elkerülhető lett volna. 

Egy kínai mondás szerint a nők tartják az égbolt felét. Mégis, csak homályos 
elképzeléseink lehetnek arról, hogy miben rejlik a sikeres nő titka, amikor a 
világ jelentős részén a lányoknak még mindig nem az a legfőbb gondjuk, hogy 
Barbie-s vagy Disney-figurás rózsaszín iskolatáskát válasszanak-e, hanem az, 
hogy egyáltalán tanulhatnak-e, és amennyiben igen, talán nem épp aznap 
fogják-e iskolába menet savval leönteni őket. 

Míg a 19. század legnagyobb leküzdendő morális kihívása a rabszolgaság 
volt, a 20. századé pedig a totális diktatúra, napjainkban ez az asszonyok és 
gyermekek által világszerte elszenvedett brutalitás — írja az International He- 
rald Tribune nőkről szóló különszámában. 

Nehezen tagadható, hogy azokat az országokat, ahol a női szerep nem az 
egyenjogúságon alapszik, feltűnően gyakran jellemzi nyomor és vallási fun- 
damentalizmus. Nem véletlen tartja egyre több politikai, gazdasági szervezet 
(köztük a Világbank és az EU), hogy a globális szegénység és a politikai, vallási 

szélsőségek elleni küzdelemben a nők oktatásával, valamint a gazdaságba, a 
munkaerőpiacra való bevonásával érhetőek el a legnagyobb változások. Azon- 
ban a helyzet nem ilyen egyszerű, hiszen csak a női egyenlőség, egyenjogúság 
megteremtése után lehet beszélni arról, hogy hogyan lehetne minél több sike- 
res, befolyásos nő a világon. 

Hillary Clinton amerikai külügyminiszter — aki nem mellesleg a 36. helye- 
zést érte el a Forbes 100 legbefolyásosabb nőjének listáján — szerint a női sze- 
repek átalakulása vezethet csak el egy új, világméretűfejlődési folyamathoz. A 
nők elnyomását az egykori First Lady egyben nemzetbiztonsági kérdésnek is 
tekinti. Felfogása szerint a fundamentalista csoportok modernitás elleni küz- 
delmének legeklatánsabb példája az, hogy hogyan tekintenek a nőkre. Men- 
talitásuk visszatükrözi a változó világ iránt érzett bizonytalanságérzetüket. A 
televíziót bekapcsolva ugyanis olyan műsorokat látnak, amelyben számukra 
elképzelhetetlen szerepeket töltenek be az önálló, független életet folytató nők, 
ami felfogásuk szerint mélységes fenyegetést jelent kulturális értékeikre. 

Érdekes kérdés ugyanakkor: ha a nyugati, demokratikus hagyományok 
segítik elő legjobban a női egyenjogúságot, hogyan lehetséges, hogy példá- 
ul Pakisztánnak vagy Indiának előbb volt női vezetője, mint az Egyesült Ál- 
lamoknak? Ez az ellentmondás kétségtelenül kényelmetlen számos liberális 
demokrácia számára, ám nem feledhetjük el, hogy e néhány, rokoni kapcso- 
latai következtében magas pozíciót elért nő sikere milyen távol áll országaik 
nőtársadalmának valós helyzetétől. 


Az élet napos oldala 


A világ szerencsésebb felén — szemben a másutt mindennapos jogfosztottság- 
gal, (szexuális) rabszolgasággal, nemi erőszakkal vagy egy életen át tartó fizikai 
bántalmazással - a női diszkrimináció , legfeljebb" munkahelyi megkülönböz- 
tetést, lassabb előremenetelt, alacsonyabb fizetést vagy nemkívánatos fizikai 
közeledést takar. Ezekkel szemben a kitörési lehetőségek tárháza ,nyugaton" 
szinte végtelen, amit jól mutat a Forbes 100 legbefolyásosabb nőjének listája is. 
E rangsor nem a népszerűségről szól, hanem a világra gyakorolt befolyásról, 
hatalomról. Ez egyrészt az ismertségből tevődik össze, amit a médiában való 
említések száma alapján mérnek, másrészt az általuk vezetett ország vagy vál- 
lalat méretéből. Országok vezetőit, vállalatvezetőket, valamint befolyásos civil 
szervezetek vezetőit vizsgálták. 

Életrajzaik áttekintése jelzi, hogy a listán szereplő nők nagyrészt nem arra 
várnak, hogy hosszú évek kitartó munkája eredményeként fokról fokra feljebb 
kerüljenek a ranglétrán. Ehelyett a legmagasabb posztokra törnek az üzlet és 
a politika világában, kipróbálva mind a közszférát, mind a magánszektort. 
Gyakran radikális, formabontó döntéseket hozva, teljesen más iparágakban, 

más profilú vállalatokban mérettetik meg magukat, mint korábbi munkahe- 
lyeiken. Számukra a munka világa nem címekről és nem bónuszokról szól, 
hanem a szakmai és személyes kihívásról. 

A sikeres nő egyik védjegye eszerint a kockáztatás, amely versenyképes- 
sé teszi, a másik pedig a túlzott, felelőtlen kockázatvállalástól való ódzkodás. 
Míg a háborúk, fegyverkezés és terrorizmus fogalma hagyományosan a férfi 
vezetőkhöz kötődik, a kompromisszumképesség, a megértés, valamint mások 
véleményének fokozottabb meghallgatása, a jó tanácsok, tapasztalatok integ- 
rálása inkább a nőkre, a női vezetőkre jellemző. Neelie Kroes versenypoliti- 
kai EU biztos - aki az 53. a Forbes listáján — határozott véleménye, hogy ha 
a Lehman Fivérek , Lehman Nővérek" lettek volna, talán egyáltalán nem lett 
volna világgazdasági válság, hiszen a nők jobban odafigyelnek másokra, ke- 
vésbé hajlamosak azt hinni, hogy mindent tudnak, miközben a férfiaknál jobb 
csapatjátékosok. 

A listán ugyan főként üzletasszonyok jelennek meg, érdekes módon Angela 
Merkel idén negyedik alkalommal vezeti a Forbes magazin 100 legbefolyáso- 
sabb nőjének listáját. A kancellár asszony, szokatlan módon, fizikusi pályáról 
érkezett a politika világába, és mára a világ legbefolyásosabb politikusnőjeként 
irányítja Európa legnagyobb gazdaságát, a gazdasági károk helyreállítását. 
Sokat tett a bevándorlók integrálásáért, be- és elfogadásáért Németország- 
ban. Konzervatív politikus létére olyan kérdésekben is el mert térni az egy- 
házi állásponttól, mint az abortusz, az őssejt-kutatás vagy a homoszexualitás. 
Merkel ráadásul családügyi miniszternek egy hétgyermekes családanyát ne- 
vezett ki, aki — amellett, hogy bebizonyította, az anyaság és a munka világa 
összeegyeztethető - fizetett szabadságot adott az apáknak, hogy ők is otthon 
maradhassanak gyereket nevelni. Miközben az erőskezű vezető sokszor kerül 
közvetítő szerepbe az Egyesült Államok és az EU között, férjét csupán , az ope- 
raház fantomjaként" emlegetik, ugyanis nyilvános eseményen általában csak 
a bayreuthi operagálán jelenik meg vele. 

Kontinensünkről kiemelt figyelmet érdemel még a 17. helyezett Christine 
Lagarde is, aki Franciaország gazdasági, pénzügyi és munkaügyi miniszte- 
reként az első női pénzügyminiszter a G8 országok körében. A Franciaország 
várható 39-os gazdasági csökkenésével küzdő Lagarde korábban díjnyertes 
szinkronúszó volt, és történelmet írt már a Baker and McKenzie globális ügy- 
védiroda első női elnökeként is (e cégnél neves munkaügyi és tröszt-ellenes 
ügyvédként dolgozott egykor. 

A világ száz legbefolyásosabb nője közül a listán szereplő politikusok- 
nál a keménység és a határozott vezetés találkozik a kompromisszumok és 
az együttműködés lehetőségeinek keresésével. Megtalálható köztük számos 
vezető, aki a gazdasági válság által teremtett komplikált helyzetben vezeti or- 
szágát, vagy olyan, aki a környezetvédelem mellett kardoskodik, a nap-, szél-, 
bio- és termálenergia hasznosításáért kampányol annak érdekében, hogy 

csökkentse az orosz gázfüggőséget, mint Tarja Halonen, Finnország első női 
elnöke. Mások, mint Michelle Bachelet, Chile első női elnöke, a szabad ke- 
reskedelem és együttműködés elmélyítéséért harcol, ennek megfelelően Chile 
rendelkezik jelenleg a világ összes országa közül a legtöbb bilaterális és regio- 
nális kereskedelmi szerződéssel. 

A kiemeltek mellett persze rengetegen vannak, akik nincsenek rajta a lis- 
tán, de erősen befolyásolják közvetlen környezetük, országuk vagy akár a 
világ sorsát. Sikeres nők, mint Zahra Rahnavard, az iráni ellenzéki vezető, 
Mir Hussein Mousavi felesége, aki egy olyan világban, ahol nők nem indul- 
hatnak a választásokon és a jelöltek feleségei hagyományosan láthatatlanok 
a kampány során, mindenhová elkíséri férjét, s gyakran közvetlenül is szól 
a tömeghez. Művész, író és politológus, korábban Mohammed Khatami irá- 
ni elnök politikai tanácsadója volt, majd később visszalépésre kényszerítet- 
ték egyetemi vezetői pozíciójából. , Meg kell változtatni a törvényeket, amelyek 
a nőket nem egyenlő módon kezelik. Pénzügyi hatalmat kell adni nekik. A nőknek 
joguk van érdemeik szerint szakmát választani és az iráni nőknek a legmagasabb dön- 
téshozatali testületekben is részt kellene venniük." — mondja, miközben a perzsa 
nemzeti öntudathoz hűen azt is hangsúlyozza: , nem vagyok Michelle Obama, 
Zahra Rahnavard vagyok." 


A hazai helyzet 


Magyarországon nincsenek példaképek, nincsenek sikernők. Vannak ugyan si- 
keres sportolónők, médiaszemélyiségek, politikusok, üzletasszonyok, ám nincs 
célzott és tudatos szándék a társadalmi szerepvállalásra. A jelek szerint nagyobb 
hangsúlyt kell helyezni az oktatásban a karrierlehetőségek sokszínűségének 
a megismerésére. Ez persze nem csak a lányoknak fontos, de számukra még 
nagyobb a jelentősége, mint a fiúknál. Ráadásul mindezt sokkal korábban kell 
elkezdeni, mint jelenleg. Az Egyesült Államokban például 1993 óta létezik a 
Take Your Daughters to Work Day", amely az önbizalom növelése mellett a 
karrierlehetőségek sokszínűségét kívánja bemutatni. A programnak, mely 
olyan sikeressé vált, hogy 2003-tól a fiúkra is kiterjesztették, kiemelt célja az 
is, hogy állami gondozásban vagy rossz körülmények között élő gyerekeket 
hívjanak meg cégek látogatásra, pozitív mintát, példaképeket állítva eléjük. 
Ha a tengerentúli rendszerhez hasonlóan az általános iskola első osztályától 
kezdve évi egy osztályfőnöki órát a témára szánnánk, a diákok nem a tovább- 
tanuláshoz érve szembesülnének azzal, hogy fogalmuk sincs, mik szeretné- 
nek lenni. Tudatosabb, célirányosabb pályaválasztással megelőzhető volna a 
,munkanélküli-képző" szakokra történő (túljelentkezés. Nem feltétlen az 
általános iskola első osztályában kell parlamenti látogatásra menni, azonban 
lehet írókat, művészeket, sportolókat, környezetvédelemmel és különböző tu- 

dományokkal foglalkozó személyeket bemutatni a fiatalabb korosztálynak is. 
A lényeg az érdeklődés felkeltése. 

Hazánkban ráadásul a munkába álló nőkről alkotott kép is meglehetősen 
vegyes. A lányok ugyan azonos oktatásban részesülnek fiútársaikkal, ám a 
dolgozó nők, anyák megítéléséről a mai napig eltérnek a nézetek. Nézőponttól 
függően lehetnek önzők, akik nem szentelnek elég időt a gyermekeikre, de 
lehetnek akár az élet minden terén helytálló szupernők is. Miközben a kar- 
rierlehetőségek Magyarországon is egyre bővülnek a nők számára, továbbra 
sincs megoldva, hogy a munka és az anyaság ne egymást kizáró tényező le- 
gyen. Ez egy többszörösen összetett probléma következménye. Egyfelől szük- 
séges volna szembenézni azzal a ténnyel, hogy a gyermekvállalás ösztönzésé- 
vel sem fordítható vissza a demográfiai csökkenés. A szocpol, a gyes és a gyed 
, Szociális ösztönzők" adottak ugyan a gyermekvállalásra, azonban az állam 
nem biztosította az intézményi hátterét ezeknek a gyerekeknek a bölcsődei, 
óvodai elhelyezésére, miközben megváltozott a világ körülöttünk. 

Míg egyre több nő szeretne karriert építeni vagy kényszerül munkába áll- 
ni a kétkeresős családmodell egyeduralkodóvá válása következtében, a nagy- 
szülői generáció tagjai, akik korábban vigyázni tudtak a gyerekekre, az egyre 
későbbre tolódó szülések következtében sok esetben még maguk is munka- 
viszonyban vannak, mi több, a nyugdíjkorhatár elkerülhetetlen kitolódásával 
egyre tovább fognak alkalmazásban állni. Ezt tetézi az a napjainkban mindin- 
kább elterjedő jelenség, hogy a nagyszülők a modern világban nem feltétlen 
kívánják alárendelni aktív nyugdíjas éveiket az unokák nevelésének. Mind- 
ez nem probléma önmagában, azonban úgy tűnik, hogy az egymást követő 
magyar kormányok megfeledkeztek ehhez intézményileg, infrastrukturálisan 
alkalmazkodni. Sem az állam, sem a magángazdaság nem tölti ki ezt az űrt, 
holott mindkettőnek érdekében állna. 

Az érem másik oldala ráadásul egy továbbra is , keleti," férfi-centrikus or- 
szágot mutat. Kapcsolatok, házasságok mennek tönkre, ha egy nő szakmailag 
sikeresebb vagy többet keres párjánál. Erre az új és a továbbiakban egyre gya- 
koribbá váló jelenségre pszichológiailag nincs még felkészülve a hazai férfi- 
társadalom, és kevés fórum foglalkozik e kérdéssel. Többek között ezeknek az 
önértékelési zavaroknak a megelőzését szolgálhatnák a , Take Your Daughters to 
Work Day" típusú kezdeményezések, valamint a hazai , sikernők" példája. Már 
az iskolában egyértelművé kell válnia, hogy nem a nemi szerepek, hanem a 
képességek és az ambíció határozzák meg a későbbi előremenetelt. 

Ma Magyarországon minden pártnak meg is vannak a női politikusai. 
Gyakran kiemelkedő népszerűségüket kompromisszumteremtésre való tö- 
rekvésük, valamint az utóbbi évek politikai állóháborúja helyett a többpárti 
egyeztetést, megállapodást sürgető kommunikációjuk magarázza. Magyaror- 
szágnak azonban még sosem volt női köztársasági-, vagy miniszterelnöke. A 
hazai politikai kultúra jelenleg nem támogatja , ikonikus" női vezetők kiemel- 

kedését. Ráadásul a politikusi szakma presztízse, társadalmi megbecsültsége, 
valamint a politikusok iránti bizalom is olyan alacsony, hogy inkább apátiát 
generál a politikával szemben, semmint inspirálna a társadalom hivatásszerű 
szolgálatára. 

A parlamenti vitakultúra jellegéből eredően Magyarországon kevésbé 
képes kibontakoztatni ,női" oldalát egy politikus, mint a nyugati demokrá- 
ciákban. Nem kvótarendszerekre volna ezért szükség a nők parlamenti je- 
lenlétének biztosítására, hanem a női politikusok társadalmi befolyásának 
növelésére. Arra, hogy merőben eltérő kommunikációt folytassanak, mint férfi 
képviselőtársaik. 

S hogy mindez miért fontos? Ma Magyarországon nincsenek országos szintű 
vezető női politikusok, nincsenek se Hillary Clintonok, se Angela Merkelek, 
se Ségoléne Royalok. Nem is lesznek, amíg a politika világa a , lenyúlásról" 
és nem az , adásról" szól. Kérdéses azonban, hogy vajon megváltoztatható- 
e politikai kultúránk anélkül, hogy felnőne egy generációnyi ,sikernő", akik 
vállalják a megmérettetést? A rózsaszín iskolatáska megvásárlásakor azonban 
idehaza a lányok ma még nem ilyen álmokat szőnek. Nem azon vitatkoznak 
az iskolai szünetben, hogy ki legyen játékból miniszterelnök. A helyzet per- 
sze nem reménytelen, a világ kevésbé nyitott országaiban sok nő fele karját 
odaadná Magyarország ki nem használt lehetőségeiért. Azért, hogy orvosok 
és vállalatvezetők, kutatók és egyetemi tanárok lehessenek. Ők, akik akkor is 
járnak iskolába, ha leöntik őket savval. ők, akik talán még barátnőiknek sem 
merik elmondani, hogyha felnőnek, Hillary Clintonok szeretnének lenni. 

TITKOS KAMPÁNYPÉNZEK, HOMÁLYOS ÜVEGZSEB 


A Méltányosság Politikaelemző Központ, más elemző intézettel (Political Ca- 
pital, Eötvös Károly Intézet) egyetértésben, már évek óta kezdeményezi a je- 
lenlegi párt- és kampányfinanszírozási szabályok megváltoztatását. A témával 
foglalkozó elemzők között abban is egyetértés szokott lenni, hogy az ezen a 
téren kialakult helyzet a mutyizás, rosszabb esetben a törvényileg tűrt kor- 
rupció fogalmaival írhatóak le. Nemrég az Állami Számvevőszék (ÁSZ) a 2008 
elején, Budapest XI. kerületében megtartott időközi országgyűlési választások 
ügyében hozta nyilvánosságra jelentését, amely során a győztesek kampánnyal 
összefüggő gazdálkodását ellenőrizte.! Nem ez az első alkalom, hogy az ÁSZ- 
jelentés alátámasztja a kampányfinanszírozás reformjának a szükségességét, 
az ezzel kapcsolatos szabályok, amelyek megváltoztatására a törvényhozás 
tagjainak legalább kétharmados egyetértésére lenne szükség, mégis több mint 
egy évtizede változatlanok. 


Egymillió forint 


Az egyik leghevesebben támadott az az 1997. évi C. törvényben megállapí- 
tott szabály, amely szerint a pártok az országgyűlési választások (beleértve az 
időközi választásokat is) kampányának idején, jelöltenként legfeljebb egymil- 
lió forintot költhetnek el kampánykiadásokra. Ezzel alighanem a választóknak 
akartak kedveskedni a törvényhozók, bizonyítva, hogy a politika saját magát 
kényszeríti önmérsékletre. Csakhogy az egymillió forintos limit több okból is 
betarthatatlannak bizonyult. A törvény hatályba lépése óta lassan tizenkét év 
telt már el, az infláció miatt a költségek pedig csak nőttek. Másfelől, ahogy 
ezt a már említett ÁSZ-jelentés is kiemeli, nem biztosított a pártok kampány- 
kiadásainak teljes átláthatósága. Már az sem egyértelmű a választási törvé- 
nyek szerint, mi tekinthető kampánykiadásnak. A jogszabályok ugyanis csak 
a kampányidőszakot határozzák meg, amely jogilag abban a pillanatban veszi 
kezdetét, amikor a köztársasági elnök kitűzi a választások időpontját (időközi 
választás idején a választási bizottság teszi ezt meg). Ám bevett gyakorlattá 
vált, hogy már a hivatalos kampánykezdet előtt kampányjellegű tevékenységbe 
kezdenek a pártok. Gondoljunk például az MSZP 2005 őszi ,imázskampányá- 
ra", amellyel a baloldal fokról-fokra visszavette a kezdeményezést a Fidesztől, 


! 0903. sz. ÁSZ jelentés, 2009. február (http://www.asz.hu/ASZ/jeltar.nsf/0/9A3607608E263D 
75C€1257569004C34B1/$File/0903]000.pdf), a mandátumot a Fidesz-KDNP színeiben induló 
Rétvári Bence nyerte el, az ÁSZ a kampánnyal kapcsolatos gazdálkodást lebonyolító KDNP-t 
ellenőrizte. 

és a folyamat végén ismét elérte a kormányon maradást. Jelenleg a pártok nem 
kötelesek arra sem, hogy a kampánnyal kapcsolatos pénzmozgásokat külön 
számlán kezeljék, így, ahogy az ÁSZ-jelentésből is kiderül, összefolyhat- 
nak a működési és kampányköltségek. A pártokhoz közeli civil szervezetek 
kampányjellegű tevékenységei — például a Magyar Vizsla országgyűlési kam- 
pánnyal kapcsolatos kiadásai — nincsenek benne a hivatalos kampánykiadások- 
ban, azokkal nem kell elszámolni az ÁSZ-nak. 


Közpénzből folyó propaganda itthon és külföldön 


Ugyancsak nem számítanak bele a kampánykiadásba a közvélemény erőteljes 
befolyásolására alkalmas, kormányok által finanszírozott és immár milliárdos 
összegre rúgó fizetett hirdetések. Ez a módszer először az Orbán-kormány- 
nak tetszett meg: az , Országjáró" kiadványokat minden magyar háztartásba 
eljutatták, ezzel pedig az akkori kormányerők értékrendjét propagálták. Bár 
az akkori szocialista-szabaddemokrata ellenzék hevesen kifogásolta a Fidesz 
vezette kormányzat magatartását, kormányra kerülve tovább fejlesztette a köz- 
pénzen folytatott reklámozást. 2002 óta nem telt el úgy év, amikor ne vonult 
volna át nagyobb állami hirdetéssorozat a nyilvánosság fontosabb csatorná- 
in (tv, rádió, nyomtatott sajtó, interne9). Ha egy fejlett, nyugati demokratikus 
rendszer kormánya hasonlóan közpénzből fizetett hirdetésekkel próbálná saját 
népszerűségét növelni, súlyos támadásoknak tenné ki magát, különösen most, 
a világgazdasági válság idején. A svédországi liberálisok haragját 2005-ben pél- 
dául az váltotta ki, hogy az Apoteket nevű állami gyógyszertár-lánc az állami 
büdzsét magyarázó brosúrákat terjesztett boltjaiban. Az Apoteket erre rögvest 
felhagyott a terjesztéssel, mondván, nehogy azt a látszatot keltsék, hogy a cég 
politikai állást foglal. A nyugati demokráciákban tehát sokkal érzékenyebb a 
közvélemény arra, hogy a mindenkori kormány ne fonódjon össze túlságosan 
a pártok világával, még akkor is, ha bizonyos mértékű összefonódás nyilván- 
valóan elkerülhetetlen. 


Titkos pénzek 


Mivel a kampányra fordított összegek nyilvánvalóan jelentősen átlépik a tör- 
vényi kereteket, következtetni tudunk arra, hogy egyesek ,zsebbe" fizetnek, 
tehát nem valósul meg a kampányidőszak finanszírozásának átláthatósága. Ha 
pedig már a politikai osztály is normaszegő, nem lehet csodálkozni a — becs- 
lések szerint 800 ezer embert érintő — fekete- és szürkegazdaság ilyen nagy 
méretén sem. 

Kényes kérdés a pártoknak jutatott adományok kérdése is. A pártokról szóló 
1989. évi XXXIII. törvény előírja, hogy belföldi jogi személyektől kapott fél- 
millió forint feletti, magánszemélytől kapott százezer forintot nevesíteni kell a 
párt gazdálkodásáról szóló beszámolóban. Az előírás azonban nem vonatko- 
zik a pártalapítványokra, és ismét utalnunk kell a számla nélküli tevékenység- 
re, azaz a pártoknak feketén nyújtott adományokra. A gyanút fokozza, hogy 
a pártok gazdálkodásáról szóló beszámolókban nevesítve vannak a pártnak 
adományt adó magánszemélyek, de befolyásos üzletembereket, cégeket nem- 
igen lehet azokban találni. Ha teljes hitelt adunk ezeknek a beszámolóknak, 
azt is hihetnénk, hogy a pártok a — megint csak becslések szerint — több milli- 
árd forintba kerülő kampányukat nagyobb összegű adományok nélkül folytat- 
ják le, ami nyilvánvalóan képtelenség. 

Tőlünk nyugatra fekvő országokban egyértelmű tendencia — már csak a ko- 
rábbi pártfinanszírozási botrányok miatt is — a pártoknak jutatott adományok 
átláthatóbbá tétele. Nagy-Britanniában bizonyos összeghatár felett kötelező az 
adományozók nyilvánosságra hozatala. Németországban a pártok igyeksze- 
nek komolyan venni azt az előírást, hogy a 10 ezer euró feletti adományokat 
nevesíteni kell az éves gazdálkodási beszámolóban. A CDU 2006-s beszá- 
molójából megtudhatjuk azt is, hogy a párt adományt kapott az E.ON-tól, és 
a Commerzbanktól is.? Részletes adatokat tudhatunk meg az adományozók 
által befizetett összegekről, magáról a kampányfinanszírozásról az amerikai 
Szövetség Választási Bizottság (Federal Election Comission) honlapján (http:// 
www.fec.gov/). 


Következmények és következtetések 


Noha az 1997-es választási eljárási törvény óta sokan és sokszor leírták és el- 
mondták - nem olyan régen maga Gyurcsány Ferenc miniszterelnök is —, hogy 
a pártok a megengedett összeg többszörösét költik a kampányra, mégsem sike- 
rült elérni a törvény megváltoztatását, az ezzel kapcsolatos tárgyalások rendre 
kudarcba szoktak fulladni. Nem mellesleg, a törvényt annak idején szokatlan 
egyetértéssel (a jelenlévők képviselők 7799-a) fogadták el az Országgyűlésben 
1997. október 14-én. A törvény elfogadásához elég lett volna az akkori MSZP- 
SZDSZ kormánykoalíció több mint kétharmados többsége, ám a törvényt az 
ellenzék nagy része is megszavazta. Igennel voksolt a Fidesz összes jelenlévő 
képviselője, így Orbán Viktor pártelnök is, a kisgazda frakcióból csak egy 
képviselő szavazott nemmel, az MDF és a néppártiak adtak le tartózkodó sza- 
vazatokat.? Ez az egyetértés azért is figyelemre méltó, mert akkor még javában 
tombolt az ellenzék és a kormánypártok között a nagyfokú szembenállás a 


? http:/www.cdu.de/doc/pdfc/080305-rechenschaftsbericht-2006-cdu.pdf 
? http://www.parlament.hu/szavaz/szavlist/7aem1816.htm 

Fidesz földkérdéssel kapcsolatos népszavazási kezdeményezése miatt, egy időre 
pedig még a NATO-val kapcsolatos népszavazás megtartása is veszélybe ke- 
rült. A pártfinanszírozás körüli egyetértés hiánya azért is jelzés értékű, mert 
az 1998-as választás kampányának előestéjén egy kiemelkedően fontos jogsza- 
bályban, a választási eljárási törvényben viszont széles konszenzus született. A 
látszat mindenesetre az, hogy a jelenlegi állapotok összességében megfelelnek 
a politikai osztály érdekeinek. A kampány- és pártfinanszírozás nem eléggé 
transzparens volta miatt egyes üzleti érdekcsoportok rejtett módon finanszí- 
rozhatják a pártokat, amelyektől később szívességet várnak. Ezek lehetnek vis- 
sza nem térítendő állami támogatások, adókedvezmények, uniós pályázatok 
odaítélése, vagy akár önkormányzati beruházások a kampányt annak idején 
finanszírozó vállalkozóknak való megszavazása a képviselő-testületekben. A 
jelenlegi helyzetben ezek a pénzek nem nyilvánosak, a választópolgárnak nincs 
reális képe arról, mely politikai erőt mely üzleti csoportok támogatnak, illetve 
mely politikai erő mely üzleti erőknek és miért tesz szívességet. 

A párt- és kampányfinanszírozásban lévő változatlanság tovább rombolja az 
egész politikai osztály hitelességét. Mi már többször felhívtuk arra a figyelmet, 
hogy Magyarországon elkerülhetetlenek a szerkezeti reformok, a válság még 
inkább aláhúzza ezek szükségszerűségét. Látni kell azonban, hogy a refor- 
mokhoz a miniszterelnök által mostanában többször említett és általa szük- 
ségesnek tartott társadalmi támogatás nem lesz meg, ha a magyar politikai 
rendszer továbbra is nagy hitelességi problémákkal küszködik. A hitelességi 
deficit csökkentését nem segíti, ha a pártok a párt- és kampányfinanszírozás 
területén maguk mutatnak példát arra, hogyan kell kijátszani a törvényeket, 
illetve nem betartani azokat. Nem sokkal jobb a helyzet akkor sem, ha arra 
gondolunk, hogy a pártok képviselői miként hoznak betarthatatlan jogszabá- 
lyokat, amire nem csak a kampányfinanszírozás egy eklatáns példa. 

A gazdasági világválság nemcsak azért érinti annyira érzékenyen Magyar- 
országot, mert a gazdaság már a válság előtt is számos problémával küszködött, 
hanem azért is, mert 19 évvel a rendszerváltozás után még mindig alacsony 
fokú a jogszabályok tisztelete. A kialakult morális viszonyokért természe- 
tesen nem vonhatók a politikusok egyedül felelőssé, de nekik van a legtöbb 
lehetőségük a helyzeten javítani. Ha betartható, kikényszeríthető és a jelenle- 
ginél nagyobb nyilvánosságot biztosító választási törvényeket alkotnak meg, 
akkor elősegítik a politika jobb megítélését. Hosszabb távon tehát a politikusok 
érdekeltek a párt-és kampányfinanszírozási szabályok módosításában, mert 
— más bizalomerősítő lépések nyomán — megítélésük javulni fog, és jobban el 
tudják fogadtatni a választópolgárokkal meghozott intézkedéseiket. 

Kérdés, felismerik-e ezt, és ha igen, mikor. 


2009.03.10. 

A NÉMET VÁLASZTÁS MÉRLEGE 


A jobboldal Európa-szerte tapasztalható erősödésének újabb mérföldköve lett 
a szeptember 27-i, 70,899-os részvétel mellett megrendezett német szövet- 
ségi választás, amelyen folytatódott a szociáldemokrácia fémjelezte baloldal 
évek óta tartó, a nyári EP-választásokra kritikus méreteket öltött visszaesése. 
Európa legerősebb gazdaságával rendelkező országát ezentúl is a Bundestag- 
választásokon első helyet megszerző kereszténydemokrata-keresztényszociá- 
lis CDU/CSU vezetője, a kancellári pozíciót eddig is betöltő Angela Merkel 
irányíthatja majd, immár azonban a liberális FDP-vel szövetségben. Miközben 
nem feledhetjük, hogy a mostani választások következményeként folytató- 
dik a német pártszerkezet már két évtizede tartó átalakulása, a domináns 
néppártok (CDU, SPD) lassú térvesztése, a szavazás legnagyobb vesztesének 
kétségkívül a szociáldemokrata SPD tekinthető, amely 11 év után veszítette 
el kormányzati szerepét. 

Az uniópártok (CDU, CSU) történelmük második legrosszabb eredményé- 
vel, a leadott szavazatok 33,890-ával szerezték meg a választási győzelmet. Maj- 
dani koalíciós partnerük, az FDP azonban 
eddigi legnagyobb sikerét érte el 14,690-al. 
Habár a keresztény pártok és a liberálisok 
együtt sem érték el a szavazatok 5090-át, de 
a listás és egyéni választókerületek kombi- 
nációján alapuló német választási rendszer 
hozzásegítette őket a törvényhozási többség 
6313 023 megszerzéséhez. A CDU például mandátu- 
mainak számát 14-el tudta növelni, habár 
a párt a 2005-ös választásokhoz képest fél 
százalékpontos szavazatveszteséget szen- 
vedett el. Merkelék nem is lehetnek teljesen 
elégedettek, hiszen 1983 óta, a 2002-es vá- 
lasztásokat leszámítva, ha apránként is, de választásról-választásra csökken a 
támogatottságuk. Az 1983-as 48,896-os eredményhez képest mára a választói 
támogatottságuk 349 alatt van, s ez jelentős visszaesés. Intő jel az is, hogy a 
CSU Bajorországban csupán 4296-ot ért el, ami a legrosszabbnak számít a tar- 
tományt az új német állam létrejötte óta megszakítás nélkül kormányzó párt 
történetében. 

Az uniópártok gyengülésének okai még a Kohl-kormány idejére vezethe- 
tők vissza, s nem függetleníthetők az új szereplők (Zöldek) megjelenésétől, és a 
liberálisok 1990-es évek második felétől megfigyelhető megerősödésétől sem, 
akik részben ugyanazt a centrum szavazótábort célozták meg, mint a keresz- 


9 988 843 


5153 884 


4641 197 





120 


NAGY ATTILA TIBOR 





ténydemokraták. AZ FDP 1990 után kezdődött szavazatcsökkenése már 1998- 
ban megállt, és Guido Westerwelle pártelnök alatt a szabadelvűek mind jobb 
eredményeket produkáltak, így 2005-re 
már majdnem elérték a 1096-ot. A német li- 





berálisok rendkívüli teljesítménye, hogy 
a mostani választásokon mintegy har- SÉRRB ABS 
madával még tovább is növelték szava- 
zataik számát. A német kereszténydemok- 146 (76) 2396 
raták az FDP kitűnő szereplésével érhették 
el ezúttal legfőbb céljukat: a nagykoalíciót 93 (32 1596 
felváltva korábbi szövetségesükkel, a jobb- 
oldali liberális párttal kormányozhatnak, 16122) 28 
miközben legnagyobb riválisaik, a szociál- I 
demokraták kiestek a hatalomból. MEYER 388 














Jelentős sikerükkel mind az újmar- 
xista, antikapitalista vonásokkal bíró Baloldal (LINKE), mind a Zöldek jó 
úton vannak afelé, hogy valamelyikük, kispártiságát elhagyva, hosszabb 
távon középpárttá váljon. Nem zárható ki az sem teljesen, hogy mindketten 
elérik ezt a pozíciót, ám ehhez az kellene, hogy a két eddigi néppárt, a CDU és 
az SPD lesüllyedjen középpárti szintre. 

A mostani választások egyik fő tanulsága az, hogy a német szociáldemokra- 
tákat ez a veszély komolyan fenyegeti. A szavazatok 2390-ának megszerzésével 
1949, tehát az NSZK megalakulása óta a legrosszabb eredményüket érték el, 
a 2005-ös választásokhoz képest a szavazatveszteség több mint 11 százalék- 
pont. A keletnémet tartományok egyikében-másikában már most komoly ri- 
válisuk a feltörekvő LINKE, ami különösen fenyegető az SDP-re nézve, hiszen 
átfedés van a két párt szavazótábora, célközönsége (munkavállalók, munka- 
nélküliek) között. Mecklenbug-Vorpommern tartományban például a Balol- 
dal 2996-ot szerzett, az SPD ellenben itt jóval az országos átlag alatt szerepelt, 
1690-ot ért el. Hozzá kell tenni, hogy a LINKE már korántsem csak keletnémet 
párt, az ez év elejei hesseni, és a mostani szövetségi választás is igazolta, hogy a Bal- 
oldal a nyugati területeken is képes jelentős számú szavazót megnyerni magának (pl. 
Hamburgban 1199-ot kapott. 

Az SPD-t az új, keletnémet tartományokban általában is keményebben bün- 
tették a szavazók, a párt csupán egy-két északi, iparilag fejlettebb tartomány- 
ban szerepelt az átlagnál valamivel jobban. Az ország déli, katolikus részén 
viszont a szociáldemokraták az évtizedek óta fennálló trendnek megfelelően 
ezúttal is gyengébben szerepeltek. 

Kampányelemzés! 


A nagykoalíció mindkét nagy pártja nehéz helyzetben volt, mert a közös 
kormányzás megnehezítette számukra, hogy önálló profilt alakítsanak ki. A 
közvélemény hajlamos volt őket az egymással harmonikusan együttműködő 
kormányoldal masszájába gyömöszölni. Angela Merkel kancellár (CDU) er- 
re még rá is erősített, mikor visszafogott fellépésével, kompromisszumkereső 
attitűdjével időben lecsendesítette a két nagy párt között kirobbanni készülő 
konfliktusokat, így a választók nagy részének nem volt könnyű a két nagy párt 
között markáns különbséget felfedezni. Érdekes módon ez a kampányban is 
így maradt, egyik nagy párt sem volt képes kellően kidomborítani a közöttük 
meglévő programbéli különbségeket, s emiatt kissé unalmasnak tűnt még a 
szeptember 13-i Merkel-Steinmeier tv-vita is. Ennek következtében a német 
választók mintegy negyede még a kampány utolsó napjaiban sem tudta eldön- 
teni, mely pártra is adja a szavazatát. 

A CDU valamelyest kényelmesebb pozícióban volt szociáldemokrata rivá- 
lisánál. Nemcsak azért, mert ő adta a népszerű kancellár asszonyt, aki hig- 
gadtságával, pártok felettiségével, felkészültségével, nemzetközi elismertsé- 
gével más pártok szavazótáborában is jelentős rokonszenvpontokat gyűjtött. 
A CDU kampánya nagyrészt Merkel személyére épült, akinek nyomására a 
párt gyakorlatilag teljesen lemondott a negatív kampány alkalmazásáról, sőt 
igazi ,kampányellenes kampányt" folytatott: kampány-tevékenysége szept- 
ember elejéig alig különbözött a mindennapokéitól. A CDU/CSU láthatólag 
erősen bízott a közvélemény-kutató cégek bíztató eredményeiben, kissé , rá- 
ült" előnyére, s elsősorban saját szavazóbázisának mozgósítására törekedett a 
szociális piacgazdaság több évtizedes hagyománya melletti elkötelezettségé- 
vel, az adócsökkentés és a gyerekes családok támogatásának ígéretével, a vál- 
lalkozói szabadság, a keresztény értékek melletti kiállásával — bár az utóbbi az 
előzőeknél kevésbé volt hangsúlyos. Kampánytechnikai szempontból két hibát 
biztosan elkövetett a pártszövetség: nem dolgozott ki az egyes rétegeknek szó- 
ló, szegmentált üzeneteket, tehát javarészt beérte a kancellár globális üzene- 
teivel; másrészt nem fordított elég figyelmet szavazótáborának kibővítésére, 
holott, ahogy azt említettük, bőven akadtak bizonytalan szavazók. 

A szociáldemokraták rossz választási szereplésének egyik fő oka valószínűleg 
abban áll, hogy az SPD a 2009-es kampányig görgette hosszú évek óta meglévő 
és a mai napig megoldatlan stratégiai problémáját, nevezetesen a munkavál- 
lalók, a szociálisan nehéz helyzetben lévők érdekeinek képviseletét az in- 
ternetes forradalom által folyamatosan változtatott, globalizált világban. Az 
SPD, nem teljesen függetlenül a clintoni-blairi újbaloldali , harmadik úttól", 


1! A kampány első szakaszának eseményeit lásd a Méltányosság Politikaelemző Központ ko- 
rábban megjelent írásában (http://www.meltanyossag.hu/files/meltany/imce/int. anemetorszagi- 
valasztasokelott 090810.pdf). 

2003-ban felvállalta a szociális megszorításokat tartalmazó Agenda 2010-et 
az államháztartás ésszerűsítése és az ország versenyképessége érdekében, ez- 
zel viszont pont hagyományos szavazótáborának jelentős részét, így a szak- 
szervezeteket is magára haragította. Egy másik gyakorlati példa erre a dilem- 
mára: egy multinacionális cég a dc$ága munkaerő miatt áthelyezi üzemét egy 
közép-kelet európai országba, ahol olcsóbb munkaerőt talál, illetve egy nagy 
cég ügyfélszolgálatát áthelyezi szintén egy keletebbre lévő államba, ahol az 
internetnek köszönhetően összekapcsolhatóak a németországi székhely és a 
közép-kelet-európai országi leányvállalatok informatikai rendszerei. Mit kel- 
lene tennie ilyenkor egy szociáldemokrata pártnak? A piacgazdaság híveként 
tudomásul veszi a lépést, viszont így munkanélkülivé váló potenciális választói 
érdekei sérülnek megint. Nos, ebből a szempontból hiába alkotott 2007-ben 
alapprogramot a párt, hiába kormányzott még plusz négy évet, egyszerűen 
megkerülték ezt a kényes kérdést, és a kampányban is mélyen hallgattak róla, 
miközben a kötelezően bevezetendő minimálbért propagálták, jókora támadá- 
si felületet adva ellenfeleiknek, akik szerint e lépés következtében újabb mun- 
kahelyek kerülhetnének veszélybe. 

Az SPD sikertelenségének másik oka a már amúgy sem teljesen világos stra- 
tégia és pártideológia következetlen végrehajtása volt. A párt vezetése 2008-ig 
zilált állapotban volt, gyakoriak voltak a vezetőcserék, a már említett diffúz vi- 
lágkép miatt gyakoriak voltak az irányzatok közötti viták. Frank-Walter Stein- 
meier előtérbe állításával a kampány előtti időpontra lecsendesedett a belső 
harc, ugyanakkor személye vélhetőleg tovább rontotta a szocdemek esélyeit. 
Gerhard Schröder egykori kancellár hivatalvezetőjeként ugyanis Steinmeier 
egyike volt a népszerűtlen Agenda 2010-es keresztülvivőinek, emiatt viszont 
nem tudott elég hitelesen érvelni a baloldali értékek mellett, amit ráadásul 
többnyire meglehetősen unalmasan, szárazon is tett. Ha esetleg mégis meg- 
próbált lelkesíteni a karizmaszegény politikus, kevésbé száraznak lenni, tehát 
nagyon mást mutatni a saját személyiségéhez képest, inkább riasztóan hatott, 
ugyanis nála az erőteljesebb hanghordozás már-már ordibálásnak tűnik. 

A legprofesszionálisabb kampányt vitathatatlanul az FDP hajtotta végre. 
Üzenetei koherensek és igen egyértelműek voltak: első helyen állt az adócsök- 
kentés, a vállalkozók helyzetjavításának ígérete, s az ebből adódó gazdasági 
növekedés. Ebben nem volt különbség a CDU-hoz képest, csakhogy a párt 
jóval frissebben és fiatalosabban kommunikálta. Nagy gondot fordított az 
egységes kép megjelenítésére, sárga-kék szín uralta reklámjaiból konzekven- 
sen optimizmus és dinamizmus áradt. A CDU-val ellentétben a szakpolitikai 
alapú negatív kampánnyal számtalanszor élt a párt. Westerwelle pártelnök jó 
kommunikációs képességgel sokszor maró gúnnyal támadta a nagykoalíciót, 
így az elégedetlen jobboldali/jobbközép szavazók könnyen otthonra lelhettek 
az FDP-ben. 

A Zöldek kampányüzeneteikben a válságból való kilábalást, az új munka- 
helyek teremtését a zöld technológiák és a szociális igazságosság előtérbe állí- 
tásától remélték. Ők is bírálták a nagykoalíciót, de az ő bírálatuk kevésbé sike- 
rült frappánsra. A párt kommunikációs hatékonyságát nem javította az a tény, 
hogy egy listavezető és két pártelnök továbbította a fő üzeneteket, ám sokak 
várakozása ellenére ez a ,többarcúság" nem vezetett diszharmóniára. 

E kampány során is a Baloldal lépett fel a leghatározottabban a kisembe- 
rek, az elesettek, a munkanélküliek, a társadalom veszteseinek szószólójaként, 
s így a gazdasági világválság, a növekvő munkanélküliség, a mind nagyobb 
jelentőségű szociális kérdések előtérbe kerülése jelentősen megnövelte a párt 
bázisát. A LINKE kampánya mindenképpen eredményesnek minősíthető ab- 
ból a szempontból, hogy képes volt a perifériára szorult szavazók megszólítá- 
sára azzal, hogy a válságért magát a kapitalizmust tette felelőssé. A párt két 
fő vezető személyisége, Gregor Gysi és Oskar Lafontaine jó kommunikációs 
képességükkel hatékonyan támogatták a párt üzeneteit. Jellemző egyébiránt 
a német kampányra, hogy a többi párt nem tette szóvá, hogy éppen Oskar 
Lafontaine volt az, aki a Schröder-kormány magas beosztású tagjaként és az 
SPD befolyásos politikusaként hosszú éveken át az általa most már szidott ka- 
pitalista rendszer pártján állt, még ha szociáldemokrata alapállásból is. A LIN- 
KE-t talán azért sem támadták túl erélyesen a nagy riválisok, mert nem vették 
komolyan. Tekintve, hogy a párt immáron 76 mandátummal rendelkezik, a 
következő választásra egészen biztosan változni fog a helyzet. 


Következtetések 


A minapi Bundestag-választások nem formálták át alapjaiban a németorszá- 
gi mérsékelt, öt pártból álló pluralista pártszerkezetet, de vannak jelentékeny 
változások. A kisebb pártok (FDP, Zöldek, Baloldal) képesek voltak a mandá- 
tumok 409-ának megszerzésére, a CDU és az SPD egyre kevésbé tekinthető 
domináns pártnak, akaratérvényesítő erejük választásról-választásra enyhén 
csökkenő tendenciát mutat. Az 1949 óta fennálló politikai rendszer ezzel együtt 
is stabilitásra számíthat, az egyetlen rendszerkritikus párt, a Baloldal még min- 
dig kis erőnek számít. Ráadásul, ha a várható CDU/CSU-FDP kormánykoalíció 
tartós gazdasági sikereket, és ebből adódóan életszínvonal-emelést tud majd 
felmutatni a következő négy évben, akkor a német politikai berendezkedés 
hosszabb távon is megőrizheti példás stabilitását. 

Az uniópártok előtt most megnyílik az a lehetőség, hogy az eddigi nagy- 
koalíciós kormányzás kompromisszumaitól felszabadulva ideológiailag tisz- 
tább profilú kormányzást folytassanak, markánsabban bemutassák a keresz- 
ténydemokrata alternatívát. A választás eredménye azonban figyelmeztetés 
is számukra: ha tovább folytatódik a szavazatcsökkenés tendenciája, a CDU 

középpárttá süllyedhet. Ennek elkerülése érdekében szükséges lehet annak 
áttekintése, miként tudnának a kereszténydemokraták más rétegeket, például 
a szociális segélyezetteket hatékonyabban megszólítani. 

Az SPD-nek már az is jelentős eredmény lenne, ha legalább a saját egykori 
híveinek bizalmát vissza tudná szerezni, ehhez viszont meg kell oldania straté- 
giai problémáját, azaz a kissé zavaros ideológiai profil egyértelművé tételét. Az 
ellenzéki lét ehhez viszonylag nyugodt lehetőséget kínál, ám kevéssé valószínű, 
hogy a régi vezetőkkel, főként Steinmeierrel és Franz Münterferinggel sikerül- 
het. A sikerhez az SPD-nek a jelek szerint mielőbb új, hiteles arcokat kelle- 
ne a közvéleménnyel elfogadtatnia. Nehezíti a párt helyzetét, hogy, európai 
pártcsaládjának tagjaitól sem várhat sok segítséget. Habár az SPD problémái 
hasonlóak a legtöbb európai szocialista-szociáldemokrata erő gondjaiéhoz (így 
az MSZP-éhez is), eddig azokra nem talált egyik párt sem igazi megoldást. 

A magyar politikai rendszer szempontjából alighanem a német liberálisok 
látványos megerősödése hordozza a választás legfontosabb tanulságát. Az FDP 
sikere ugyanis világosan mutatja, hogy korszerű, koherens és jól kommunikált 
mondanivalóval a liberális eszmerendszernek továbbra is komoly jövője lehet 
Európában. 


2009.09.29. 

VONZÁSOK ÉS VÁLASZTÁSOK 


Az idei újév alkalmával egy fordulatokban gazdag esztendőt hagytunk magunk 
mögött: egyebek mellett egy rendhagyó népszavazást, egy koalíciós válságot 
és szakítást, illetve az ebből adódó költségvetési huzavonát, egy — a pénzügyi 
világválságból - fakadó gazdasági krízishelyzetet, és a pénztártörvény buká- 
sával búcsút intettünk a kormány reformkezdeményezéseinek is. Ami pedig a 
politikai diskurzus fő gócpontjait illeti, e tekintetben mindenképpen új időszá- 
mítás kezdődik. A 2008-as esztendőt az illegitimitási és a cselekvőképességi 
narratíva uralta, mindkettő az Őszöd-szindróma logikai következménye volt. 
Az illegitimitási polémia egészen a népszavazásig tartott, majd a koalícióbom- 
lást követő kisebbségi kormányzás hívta életre a cselekvőképességről szóló vitát, 
és a Fidesz érvrendszerében mind a két problémára az előrehozott választások 
kiírása jelentette volna a megoldást. Mivel a 2009-es költségvetés elfogadásával 
és az adótörvények megszavazásával a kormány némileg stabilizálta helyze- 
tét, nemcsak a cselekvőképesség kérdésköre, hanem az előrehozott választások 
témája is hónapokon belül végleg lekerül a napirendről. Adja magát a kérdés, 
hogy melyek lesznek mindezek után a magyar belpolitika napirendjét megha- 
tározó vezérmotívumok? Ezen a ponton fontos leszögezni, hogy az illegitimitás 
és a cselekvőképesség tárgykörében lefolytatott küzdelem nem pusztán egy 
kommunikációs harc volt. A kormány számos lépése és döntése a legitimitás 
és a cselekvőképesség erősítésére irányult, miközben az ellenzék akcióinak és 
reakcióinak zöme a legitimitás és a cselekvőképesség megkérdőjelezését cé- 
lozta. A kommunikációs térben lezajló elvi pengeváltások tehát döntő hatást 
gyakoroltak a politikai cselekvés színterére is; egyebek mellett a kormányoldal 
reformelkötelezettsége e harcnak esett áldozatul. Éppen ezért is húsbavágó 
kérdés, hogy melyek lesznek az elkövetkező egy év fő tematikai csomópontjai, 
milyen új frontvonalakat nyitnak a pártok, milyen témákat vetnek fel a vá- 
lasztópolgárok megnyerése érdekében, hisz ne felejtsük el, választási év előtt 
állunk. Júniusban európai parlamenti választások lesznek, ráadásul az év végén 
minden bizonnyal beindul a 2010-es országgyűlési választások kampánya. Lás- 
suk, milyen lehetőségek mutatkoznak - a pártok számára — a magyar politika 
kiüresedő témakészletének felfrissítésére. 


Permanens válságkezelés 
Az elkövetkező egy év legkézenfekvőbb témája: a válság. Az első értelmezé- 
si küzdelmek már tavaly lezajlottak, és a reálgazdasági válság újabb és újabb 


aspektusainak felszínre kerülésével, újabb és újabb retorikai összecsapásokra 

számíthatunk. Természetesen az ellenzék érdeke az, hogy a válság negatív kö- 
vetkezményeiért a lakosság minél nagyobb mértékben a kormányzatot tegye 
felelőssé. A kormány érdeke pedig az, hogy a válság, mint kívülről érkező hatás 
(támadás) jelenjen meg, amit a kormányzat képes megállítani vagy mérsékelni. 
Ebben a mérkőzésben az első csörtét a kormány nyerte: sikerült elhárítania a 
közvetlen pénzügyi fenyegetést, konszenzuskereső és válságkezelő kormány 
képét tudta nyújtani, és némileg növelte is támogatottságát (igaz ez mindössze 
annyit jelent, hogy a Fidesz támogatottsága pillanatnyilag nem két és félszer, 
hanem , csak" kétszer akkora, mint az MSZP-é). Ugyanakkor, ha rövid távon si- 
került is tőkét kovácsolni a válsághelyzetből, középtávon már korántsem kínál- 
kozik túl sok dicsőség a kormányzat számára; a leghatékonyabb válságkezelés 
sem képes kiküszöbölni, hogy az elkövetkezendő recessziós periódus negatív 
konzekvenciái a lakosság döntő hányadát utolérje; ez még akkor is borítékol- 
ható, ha ezúttal eltekintünk a — Bajnai Gordon által jegyzett — válságkezelé- 
si terv hiátusaitól. A kormányzatnak ugyanakkor egy mélyebben gyökerező 
problémával is szembe kell néznie. 2006-ban a teljes kormányzati stratégiát 
arra alapozták, hogy az első két év megszorító politikáját követően (melyre a 
fiskális válság miatt volt szükség) a ciklus második felében a meginduló élet- 
színvonal-emelkedés és az uniós források által biztosított látványos fejlesztések 
révén képesek lesznek visszahódítani a kiigazítás miatt elveszített szavazókat, 
és megfelelő klímát tudnak teremteni egy sikeres kampányhoz 2010-ben. Rész- 
ben saját elhibázott lépései miatt, részben önhibáján kívül négy év válságkeze- 
lés jutott a Gyurcsány-kormány osztályrészéül, ráadásul a reformidentitását is 
feladta, és kisebbségi kormányzásra kényszerült. Ebben a feltételrendszerben 
nagyon nehéz lesz kitörési pontokat találni, olyan integráló-erejű témákat fel- 
vetni, amiket ne koptattak volna el teljesen, olyan mozgásosító erejű ügyeket 
felvállalni, amelyekre egy offenzív és sikeres kampány építhető. Az elmúlt két 
év program-kavalkádjában a kormány szinte minden puskaporát ellőtte. A je- 
lenlegi helyzetben reformretorika felmelegítése, vagy a válságkezelő kormány 
ideájának erősítése egyaránt zsákutcának tűnik, így az MSZP már csak a Fi- 
deszben bízhat. Az előző két országgyűlési választást sem az MSZP nyerte 
meg, hanem a Fidesz veszítette el. Ha és amennyiben a jelenlegi erőviszonyokat 
vesszük alapul, akkor a Fidesznek jóval nagyobb hibákat kell elkövetnie ahhoz, 
hogy az MSZP játszmalabdához jusson. 


Pozitív és negatív üzenetek 
Nem nehéz észrevenni, hogy a legnagyobb ellenzéki párt sem bővelkedik 
az innovatív és vonzó témákban, de a Fidesz számára e tekintetben sokkal 
több lehetőség kínálkozik. Egyelőre úgy tűnik, hogy a párt illegitimitási és 


cselekvőképességi narratíváját a válságretorika váltja föl, ami középtávon biz- 

tos receptnek tűnhet, de számos kockázatot rejt. A recesszió okozta életszín- 
vonal-csökkenésre, és a válság negatív társadalmi kísérőjelenségeire alapozva 
könnyedén meg lehet nyerni az EP-választásokat, de az országgyűlési választá- 
sokhoz ez kevés. A válságtematika ugyanis főleg negatív, bíráló-kritizáló meg- 
nyilvánulásokra ad majd lehetőséget, az eddigi országgyűlési kampányok ta- 
pasztalataiból viszont egyértelműen leszűrhető, hogy kizárólag pozitív, illetőleg 
kizárólag negatív üzenetekkel nem lehet Magyarországon választást nyerni. 
Eddig mindig az a politikai erő tudott sikert elérni, amelynek sikerült legalább 
nagyjából eltalálni a pozitív és negatív kampányelemek megfelelő arányát, és 
kudarca volt ítélve az a párt, amelyik túlfeszítette valamelyik pólust, és — ilyen 
értelemben - egyoldalú kampánnyal rukkolt elő. Ráadásul a válságtematika 
természetes módon egy kiélezett kompetenciaharcot szül majd, amely ingo- 
ványos talaj a Fidesz számára, mivel e tekintetben komoly adóságai vannak. A 
kormányzó- és alternatívateremtő képességet ugyanis csak konkrét tervekkel, 
programokkal és koncepciókkal lehet erősíteni, ezen a téren pedig a párt mind- 
ezidáig nem jeleskedett. A válságkezelésre vonatkozó elképzelései vagy pontra 
megegyeztek a kormány tervezetével, vagy komoly elutasítást váltottak ki a 
szakma részéről (IMF-hitel bírálata, drasztikus alapkamat-csökkentés). 

A Fidesznek tehát — ha biztosra akar menni — meg kell találnia a maga po- 
zitív előjelű, mozgósító erejű témáit. Ilyen téma lehet például a reformok kér- 
désköre; e téren komoly fordulat állt be a Fidesz berkeiben. A párt első számú 
vezetője több fórumon is megjelölt néhány területet, ahol reformok bevezeté- 
sét tartja szükségesnek. Hovatovább még az is előfordulhat, hogy 2010-ben 
egy jobboldali rertormkampány tanúi lehetünk. Persze a konkrétumok és kon- 
cepciók továbbra is váratnak magukra, így hiba lenne túlértékelni az e tárgyú 
kijelentéseket, de mindenesetre jelzésértékkel bírnak. Ugyanilyen integratív 
téma lehetne az euró bevezetésének ügye -— céldátumostul, ütemtervestül. Ez 
a téma természetesen a kormányoldal számára is nyitva áll (feltehetően élni is 
fog vele), de az ő helyzetük e tekintetben ellentmondásosabb, mert épp a Med- 
gyessy-kormány idején tolódott ki a céldátum az évtizeden túlra. 

Persze az ideális helyzet az lenne, ha az EP-választások az Unió jövőjéről, a 
Lisszaboni Szerződés ügyéről, a föderalizáció mikéntjéről szólnának, a 2010-es 
választás pedig az euró bevezetéséről, a közjogi kiigazításokról, és akampány 
a reformkoncepciók versenyévé válna, de erre alighanem csekély az esély. 


2009.01.05. 

REFORM VAGY BUKÁS 


A reformdiskurzus ismét reneszánszát éli. A Nemzeti és Gazdasági Csúcs 
reform-mantrái után nemrégiben jelent meg Bokros Lajos reformterve, és az 
elkövetkező időszakban a Reformszövetség javaslataitól lesz hangos a média. 
Amint a miniszterelnök reformretorikája tavaly — a népszavazás és a Szocia- 
lista Párt belső mozgásainak hatására — alábbhagyott, rögtön komoly vákuum 
keletkezett, és mostanság azok a szereplők is reformokról beszélnek, akik az el- 
múlt években hallgattak, vagy épp kifejezetten reformellenesnek mutatkoztak. 
Mostanra egyes közvélemény-kutatások szerint már a lakosság is reformpárti, 
de többnyire ez is addig tart, amíg konkrétumokra nem kerül sor. 

Sajátos fogalomzavar alakult ki a nyilvánosságban azzal kapcsolatban is, 
hogy voltaképpen mi minősül reformnak; a 2008-as népszavazás idején a sza- 
vazók egy jelentős része a leszavazott három részhozzájárulással (vizitdíj, tan- 
díj, kórházi napidíj) azonosította az egészségügy reformját, holott azok inkább 
a miniszterelnök szemléletformáló célkitűzéseinek jelképes elemei voltak, és 
nem képezték integráns részét sem az egészségügy ellátórendszerének, sem a 
biztosítási rendszer reformjának. A Nemzeti Csúcs felszólalásaiban is a refor- 
mok igen eklektikus értelmezési változatokban jelentek meg. 

E tekintetben Gyurcsány Ferenc a tavaszi ülésszak nyitóülésén felvázolt 
javaslatai sem teremtenek tiszta helyzetet. A vázolt , programcsomag?" tulaj- 
donképpen válságkezelési javaslatok és (szerkezeti) reformelképzelések sajátos 
elegye, megtűzdelve olyan elemekkel, amelyek egyik vonatkozásban sem rele- 
vánsak (pl. kisebb parlamenb). 

A választópolgárok számára ismét beazonosíthatatlan, hogy mely intézke- 
dések szolgálják Magyarország strukturális modernizációjának hosszú távú 
célját, és melyek azok az intézkedések, amelyeket a rövid távú válságkezelés 
érdekében kell eszközölni. Ez több szempontból is problémát jelent, és a Gyur- 
csány-kormány nem először követi el ezt a hibát. 2006-ban is összemosták a 
reformelképzeléseket (amelyeknek akkor még volt társadalmi támogatottsá- 
guk, mivel reformszándékait mind az MSZP, mind az SZDSZ meghirdette a 
kampányban) a fiskális kiigazítást célzó megszorító intézkedésekkel (amiket 
viszont elmulasztott megemlíteni a kampányban), azzal a nyilvánvaló szán- 
dékkal, hogy a nagy ívű reformlendület mellett eltörpül majd a rapid kiiga- 
zító csomag, és minimalizálni lehet a gyors lefolyású megszorítások negatív 
hatását. Nem így lett. Pont fordítva sült el: a lakosság előtt elhalványultak a 
választóvonalak a megszorítások és a reformok között, ami megágyazott egy 
reformellenes közhangulatnak, melynek betetőzése a népszavazás volt. 

A válságkezelés és a szerkezeti reformok összemosása ismét komoly koc- 
kázatokat rejt. A kormányzat ezúttal abból indul ki, hogy a válsághelyzet a 

politikumból kikényszerítheti, a lakossággal pedig elfogadtatja a reformokat. 
Könnyen előfordulhat, hogy ez az árukapcsolásos stratégia ugyanolyan zsák- 
utcába vezet, mint 2006-ban. 

Azon viszont érdemes elgondolkodni, hogy mindkét esetben a közvéle- 
ménytől, az ellentétes közakarattól és a negatív közhangulattól való félelem 
késztette-e a kormányzatot arra, hogy kerülő úton valamilyen fedőkommuni- 
káció keretében vezesse fel változtatási elképzeléseit, legyen szó fiskális rest- 
rikcióról, válságkezelésről vagy szerkezei reformokról. Felvetődik a kérdés, 
hogy indokolt-e ez a félelem, vagy érdemesebb lenne mindent a maga helyi 
értékén kezelni, nyíltan kommunikálni, és világosan elkülöníteni a kitűzött 
célokat, egyértelművé tenni a hozzárendelt eszközöket, s így a lakosság is meg- 
értőbb és együttműködőbb lenne? Ha az európai példákból indulunk ki, akkor 
azt kell megállapítanunk, hogy a kormányzat félelme - pártpolitikai és hata- 
lomtechnikai szempontból -— nem alaptalan. A mélyreható szerkezeti reformok 
tekintetében az elmúlt egy évtizedben két modell is kínálkozik Európában az 
összevetésre; mindkettőben rövid idő alatt (egy ciklus), mélyreható szerkezeti 
átalakításokat sikerült véghezvinni: az egyik Szlovákia a másik Németország 
példája. 

Bár a két reformfolyamat nagyon eltérő alapállással indult, és nagyon el- 
térő kormányzati felfogás övezte, a folyamat kifutása rendkívül hasonló volt. 
A Schröder-kormány hosszú előkészítés után, jelentős társadalmi diskurzust 
követően, politikai szövetségeseket keresve kezdte meg a reformokat; a Dzur- 
inda-kormány erőből, következetesen — lesöpörve mind a társadalmi ellenál- 
lást, mind a politikai oppozíciót — vitte végig a szerkezei átalakításokat; poli- 
tikailag mindkettő belebukott, és mindkettő kalkulált is ezzel a lehetőséggel 
(ennek ellenére látott hozzá). Mindkét esetben az utódok folytatták a reformo- 
kat, vagy legalábbis nem üresítették ki azokat (kicsit módosítottak csak), és an- 
nak gyümölcseit is ők arathatták le. A nagyon eltérő politikai kultúra, az eltérő 
feltétel- és eszközrendszer ellenére a két modellben azonos a (kódolt) negatív 
hatalompolitikai következmény (a reformerőt illetően) és a pozitív makrogaz- 
dasági következmény (az országra vonatkozóan). 

A két példa alapján megállapíthatjuk, hogy két módon lehet reformálni: 
erőből, utánunk a vízözön alapon, vagy politikai szövetségeseket keresve és 
alkukat kötve. Figyelemre méltó, hogy mindkét esetben a társadalmi faktor ki 
van hagyva a játszmából, a szövetségesi körből, és leginkább, mint ellenlábas, 
mint tehetetlenségi erő van jelen (országos sztrájkok, demonstrációk, tünteté- 
sek, ellenakciók szervezése). 

A miniszterelnök rendkívüli televíziós beszédében gyakorlatilag szövetség- 
re hívta, együttműködésre kérte föl a lakosságot. A szlovák és német tapaszta- 
latok alapján viszont erős kételyek merülnek fel azzal kapcsolatban, hogy egy 
ilyen típusú együttműködés elvi lehetősége fennáll-e; kiváltképp, ha ehhez 

hozzátesszük, hogy a magyar társadalom a végletekig polarizált, a közélet hit- 
vitáktól terhes, és a közösségi szolidaritás igencsak alacsony szinten áll. 

Gyurcsány Ferenc és Bokros Lajos nézeteiben egyaránt felbukkan a kultú- 
raváltás és a reformok viszonyának kérdésköre, de nagyon eltérő előjellel és 
eltérő ok-okozati összefüggésben. A miniszterelnök a kudarcokból azt a követ- 
keztetést vonta le, hogy nem lehet a társadalommal szembemenve reformokat 
bevezetni, ezért egyfajta kultúraváltást nevezett meg a reformok előfeltételéül 
(Id. Megegyezés). Ellenben Bokros Lajos elképzelése szerint pont a reformok 
kritikus tömege kényszerítheti ki a kultúraváltást, kizökkentve a folyamato- 
kat megszokott medrükből. A rövid távú kultúraváltást illetően mindketten 
tévúton járnak függetlenül attól, hogy előfeltételként vagy következmény- 
ként aposztrofálják azt. A társadalmi kultúra- illetve szemléletváltás ugyanis 
jellegéből adódóan több évtizedes folyamat, ezen a téren a legkisebb elmozdu- 
lás is évek alatt érhető csak el. Vannak persze bizonyos katartikus helyzetek, 
amelyekben komolyabb fordulat érhető el, végső soron ilyen helyzet lehetne a 
világválság is, de amagyar lakosság válságtudata messze nem érte el azt a kri- 
tikus szintet (nem utolsó sorban a hamis és felületes politikai diskurzus miatt), 
amely kimozdítaná vagy felülírná az uralkodó szemléleti kultúrát. 

Reform vagy bukás"; ez volt az őszödi beszéd kulcsmondata, és ez határozta 
meg az induló kormányzás elvi alapállását és misszióját. Aztán tanúi lehet- 
tünk annak, hogy az akadályok és buktatók hatására a kormány hogyan bontja 
le fokozatosan önnön reformidentitását, és most azt kísérhetjük figyelemmel, 
hogy hogyan próbálja újraépíteni. Az alapvető probléma a kiindulópontban 
van. Az európai példák eminensen rámutattak arra, hogy nem a , reform vagy 
bukás" a lényegi dilemma, hanem a fő kérdés az, hogy az adott politikai erő 
mentálisan el tudja-e a fogadni a reform és bukás lehetőségét; tisztában van- 
e az elindított reformfolyamatok nehezen elkerülhető negatív pártpolitikai 
következményeivel, ennek tudatában és ennek ellenére képes-e elindítani a 
reformokat, vállalva ezzel annak minden hatalompolitikai ódiumát. Ezt a kér- 
dést nem sikerült tisztázni a Szocialista Párton belül, és végeredményben ez a 
belső tisztázatlanság, illetve az ebből fakadó hezitálás és bizonytalanság vált 
a reformok fő akadályává, és nem pedig bármilyen egyéb külső -— társadalmi 
vagy politikai — tényező. A külföldi példák arra is rámutattak, hogy a sikeres 
szerkezeti átalakítások nagy részéhez nem társadalmi szövetségesekre vagy 
széles körű politikai konszenzusra van szükség, hanem szilárd és elkötelezett 
pártpolitikai háttérre, kormányzati reform-elhivatottságra, és esetenként párt- 
politikai szövetségesekre. 


2009.02.17. 

MENNI VAGY NEM MENNI... 


A nyilvános közbeszéd és a politikai zsurnalisztika meglehetősen mostohán ke- 
zeli a politika személyi dimenzióját: a politikusok egyéni motivációit, a vezetők 
személyiségrajzát. A politikai folyamatok értelmezésénél a perszonális tényező 
vagy teljesen kimarad, vagy végletesen elfogult módon jelenik meg, a cezaro- 
mánia és a Münchausen-szindróma végtelenül sematikus képében jelenítve 
meg az ellentábor vezetőjét. 

Még az elfogulatlan elemzések is többnyire a kompetenciák és hiátusok, az 
erősségek és gyengeségek megállapítására szorítkoznak, s úgy tekintenek a sze- 
mélyiségvonásokra és motivációkra, mintha azok statikus és konstans tényezői 
lennének a politikai életnek. Pedig a mai perszonalizált politikai erőtérben a 
politikai mozgások értelmezhetetlenek a személyi változók figyelembevétele 
nélkül. 

Az elfogulatlan elemzők és politikai kommentátorok feltehetően nem pusz- 
tán azért kerülik a szubjektum vizsgálatát, mert ez egy igen ingoványos talaj, 
és könnyű belesodródni valamelyik szekértábor narratívájába, hanem azért is, 
mert ezen a területen az értékelések és megállapítások közvetett következte- 
téseken alapulnak. Elsősorban azért, mert a pszichés diszpozíciókhoz, hajla- 
mokhoz nincs közvetlen hozzáférésünk, tehát nem látunk bele a fejekbe, nincs 
mód hosszadalmas feltáró beszélgetésekre, nem lehet a vezető grémiumokban 
(kormány, pártvezetés) szociometriai vizsgálatot tartani, így az elemző kény- 
telen a kommunikatív jelek és jelenségek halmazából következtéseket levonni 
a személyiségdinamikára vonatkozóan, méghozzá elengedhetetlen szűrőket 
alkalmazva. 

Mindazonáltal számos tudományos irányzat (a politikai pszichológia, a 
neoinstitucionalizmus, illetve a diszkurzív politológia) nyújt segítséget ahhoz, 
hogy közelebb kerüljünk az ambíciók, az egyéni megfontolások és a személyi 
relációk bonyolult szövetéhez. 

A két első számú vezető közül ezúttal Gyurcsány Ferenc személyiségét he- 
lyezzük a fókuszpontba, elsősorban azt kutatva, hogy jelenlegi helyzete, hibái 
és erényei milyen szubjektív tényezőkön alapulnak, és milyen folyamat során 
jutott el idáig. 


Jókor jó helyen 
Gyurcsány Ferenc a szélesebb közönség számára 1999-től publikált cikkei- 
ben tűnt fel, melyek a Szocialista Párt jövőjéről, a baloldal kívánatos meg- 


újulásáról, a jobboldal és a baloldal viszonyáról szóltak. A cikkekben azonnal 

kitapintható volt a brit újbaloldali irányzat hatása, s egy engedékenyebb és 
szofisztikáltabb ellenfélkép rajzolódott ki. Az újszerű gondolatok ellenére a cik- 
kek nem kavartak nagy port, de a szerző stratégaként már aktív résztvevője a 
2002-es kampánynak, a miniszterelnök tanácsadójaként pedig a polgári balkö- 
zép koncepciójának kidolgozója. Ezután miniszteri antréjával hívta fel magára 
a figyelmet, amikor nyilvános vagyonbevallási bemutatót rendezett, amivel 
megelőzni kívánta az üzleti hátterével kapcsolatos támadásokat (nem sike- 
rült). Amikor Medgyessy kényszerű távozását követően a vezetőség Kiss Pétert 
akarta a miniszterelnöki székbe juttatni, jó ütemben lépett közbe, és a párt me- 
gyei bázisára támaszkodva csatát nyert az akkori pártvezetéssel szemben. De 
Gyurcsány Ferenc miniszterelnökké válásában sokkal kevesebb szerepe volt 
a jó szerencsének, mint azt sokan gondolják, nem arról van szó csupán, hogy 
jókor volt jó helyen; ez egy tudatos építkezés eredménye volt. Sportminisz- 
tersége idején Gyurcsány rengeteget utazott az országon belül, sok megyei és 
helyi pártvezetővel találkozott, feltehetően a modern hálózatépítés elveit fel- 
használva, kidolgozott stratégia mentén annyi pártemberrel ismerkedett meg, 
amennyivel csak lehetett, és a legtöbbel jó kapcsolatot alakított ki (többel, mint 
előtte bármelyik miniszter vagy pártvezető). Így amikor helyzetbe került, már 
egy gyors kampánykörúttal maga mellé tudta állítani a tagság nagy részét, és 
könnyedén győzte le Kiss Pétert. 

Egy rendkívül céltudatos és nagy meggyőzőerővel rendelkező vezető került 
az ország élére, aki tele volt tervekkel és újszerű gondolatokkal, és vissza tudta 
adni a reményt a (mélyponton lévő) Szocialista Párt számára; olyan vezető, 
akinek van víziója nemcsak a párt, hanem az ország hosszú távú jövőjére vo- 
natkozóan is, és majdnem olyan jól pengeti az érzelmi húrokat, mint fő riválisa, 
Orbán Viktor. A párt támogatottsága sosem látott mélyponton volt, és a tagság 
valóban megmentőjét látta az új miniszterelnökben. Kezdetben másképp bánt 
az ellenfelekkel is, mint az elődei, megpróbálta riválisként és nem ellenségként 
kezelni őket, de már viszonylag korán megmutatkozott egyfajta kettősség: a 
megengedő és empatikus hozzáállás mellett gyakran látható volt a kíméletlen 
politikai pártharcos is, aki nem vonakodik ráhúzni a vizes lepedőt ellenfeleire, 
ha az érdekei vagy érzelmei úgy kívánják. Ez a kettősség a mai napig tetten 
érhető, sőt néha egy íráson vagy beszéden belül is megmutatkozik ez a fajta 
ambivalencia. 

A száz lépés programja tulajdonképpen finomra hangolt előkészítése volt 
mindannak, amit a miniszterelnök tervezett. Jól beazonosítható volt az az 
irány, és azok a területek, ahol a változtatásokat tervezte. Ennek ellenére ekkor 
még nem vált nyilvánvalóvá, hogy a baloldal új vezetője nagyon más nézeteket 
képvisel, mint a párt többsége. 

A 2006-os választás és Őszöd 


A Fidesz vezetői úgy vélték, hogy a szocialisták végzetes hibát követtek el, ami- 
kor egy milliárdost ültettek miniszterelnöki székbe, és ez a döntés az ellenzék 
számára a biztos győzelem reményével kecsegtetett. Tévedtek. Az ellenzék szá- 
mára mindig a , változás" a kézenfekvő központi üzenet, és a Medgyessy által 
vezetett kormány mélyrepülése megalapozta a választók , változás-igényét". 
Gyurcsány Ferenc megjelenése azonban átrajzolta az erőtérképet. A 2006-os 
kampányban a miniszterelnök dinamikus és céltudatos vezető képét mutatta, 
a korábbi baloldali vezetőkkel ellentétben kiváló szónok és invenciózus debatter 
volt, és a baloldalon - talán elsőként - ki tudta váltani a baloldali szavazótábor 
érzelmi azonosulását. Hiába indította el a Fidesz saját változás-kampányát, a még 
csak másfél éve kormányzó Gyurcsány Ferenc maga volt a változás. 

A választást követően azonban rögtön kiütköztek a párt és a vezető közti 
világnézeti különbségek, ennek első megnyilvánulása az őszödi frakcióülés 
volt, ám ezek a különbségek máig nem csökkentek. A miniszterelnöknek máig 
nem sikerült (még) saját pártjával (sem) elfogadtatni, a , harmadik út" elvi és 
gyakorlati alapelveit. Bár az MSZP önvédelmi reakciói és saját taktikai lépései 
mindvégig a felszínen tartották, de Gyurcsány Ferenc számára a kormányzás 
a pártfrakció, az SZDSZ, az ellenzék és a társadalmi csoportok érdekhálójában 
való vergődéssé változott. 

Az őszödi botrány és a (kampányban előre nem jelzett) megszorítások 
okozta bizalmi válság ráadásul kétirányúvá vált. Nemcsak a szavazók egy je- 
lentékeny része fordult el a kormánytól, hanem a miniszterelnök társadalomba 
vetett bizalma is megrendült. Az elmúlt két évben tanúi lehettünk, hogyan 
próbál szövetségeseket találni tervei kivitelezéséhez és a reformokhoz először 
a politikai térben, majd a társadalom csoportjai között. Sikertelenül. A minisz- 
terelnök — sok tekintetben — magára maradt, és elindult egy elidegenedési fo- 
lyamat, amely kihatott a habitusára is: eltűnt az a dinamizmus, amely a 2006- 
os választási sikerét megalapozta, kommunikációja sokkal visszafogottabb és 
rezignáltabb lett, helyenként az apátia jegyeit sem nélkülözi. 

A szimbolikus, perspektívateremtő víziópolitika terepéről Gyurcsány Fe- 
renc a szakpolitika terrénumába menekült, ahol a baloldal fölénye továbbra 
is érzékelhető, azonban ezzel elveszítette azt a helyzeti előnyét, amit az emo- 
cionális politika területén szerzett. Tulajdonképpen ennek a folyamatnak a 
szimptomatikus mellékterméke a programdömping. A miniszterelnök tudni- 
illik minden egyes belső (érdek-) válsághelyzetben előremenekült, és egy-egy 
új programtervvel próbálta kimozdítani a kormányzást a patthelyzetből, és 
dinamizálni a baloldalt. Ez a kényszer-szülte program-kavalkád a hitelesség 
szempontjából természetesen kontraproduktív volt. 

Menni vagy nem menni... 


Joggal vetődik fel a kérdés, hogy (elsősorban) Gyurcsány Ferenc szempontjából 
-— hisz ezúttal a szubjektum aspektusait vizsgáljuk — van-e értelme ilyen körül- 
mények között a kormányzás folytatásának? 

Ezen a ponton válik valóban döntővé a személyes motivációk és ambíci- 
ók bázisa. Itt a fő kérdés tudniillik az, hogy Gyurcsány Ferenc hogyan viszo- 
nyul saját politikai jövőjéhez? Másképpen kell ugyanis értékelnünk a helyzetet 
akkor, ha a miniszterelnök úgy tekint saját politikai pályájára, mint egy epi- 
zódra, amely után visszatér az üzleti világba, és másképp, ha hosszú politikai 
karrierben gondolkodik, függetlenül attól, hogy ellenzéki vagy kormányzati 
szerepkörről van szó. Az első esetben nyilvánvaló a helyzet: a miniszterelnök 
abban érdekelt, hogy végig vigye a kormányzást, hisz nincs olyan politikus, 
aki úgy szeretne leköszönni a porondról, hogy nem képes kitölteni a ciklusát. 
A második eset már sokkal bonyolultabb. 

Ha és amennyiben Gyurcsány Ferenc 2010 után is, akár több ciklusra nyúló 
politikai pályát képzel el, akkor a képlet már sokkal összetettebb. Ebben az 
esetben ugyanis már számos racionális érv szól amellett, hogy a miniszter- 
elnök ne folytassa a kormányzást a jelenlegi feltételek mellett, és ellenzékbe 
vonuljon. Lássuk, melyek ezek az érvek. 

A politikusi hitelességgel foglalkozó elméletek és vizsgálatok egyértelműen 
rámutattak arra, hogy amennyiben egy politikus látszólag érdekeivel ellenté- 
telesen cselekszik, magasabb rendű érdekek vagy elvek érdekében, az szinte 
minden esetben a hitelesség növekedéséhez vezet. A miniszterelnök számára 
tehát már rövid távon is mód nyílna hitelessége rehabilitációjára, ami hatékony 
ellenzéki politizálás mellett lehetőséget teremtene arra, hogy újraépítse imá- 
zsát, és átpozícionálja magát. 

A másik érv, hogy egy előrehozott választással átengedné a Fidesznek a vál- 
ságkezelés nem túl hálás feladatát, ami már rövid távon erodálná a párt jelen- 
legi tetemes előnyét. 

De a legnyomósabb érv, hogy egy teljes ellenzéki ciklus során — elvben — 
lehetősége nyílna az MSZP modernizációjára. Minden sikertelenség eredendő 
oka ugyanis abban keresendő, hogy a miniszterelnök eleve fordítva ült a lovon: 
nem egy hosszabb ellenzéki rákészülés után vette át a kormányrudat, mint 
példaképe, Blair, aki akormányzás előtt úgy átalakította a Labort, hogy rá sem 
lehetett ismerni. Gyurcsány Ferencnek legelőször is saját pártját kellett volna 
megreformálni mind ideológiai, mind szervezeti szempontból, és csak aztán 
nekilátni az államreform különböző szegmenseinek. Egyre nyilvánvalóbbá 
válik, hogy az MSZP ideológiai elmozdulása és szemléletváltása nélkül a bal- 
oldal sosem lesz képes véghezvinni a szükséges strukturális reformokat. 

Igen ám, de ez nem egy egyszereplős játszma. A miniszterelnök hiába ha- 
tározná el, hogy ellenzékbe vonul és újragombolja a kabátot, ehhez azért a 

pártjának is lenne egy-két szava. A Szocialista Párt tagsága messze nem érzi 
úgy, hogy már nincs mit veszítenie. A hatalmon maradás mindennél erősebb 
ösztön egy párt számára, és még a hatalomból fakadó előnyökhöz való ra- 
gaszkodásnál erősebben esik latba a Fidesz kétharmados győzelmétől való 
félelem. Ha Gyurcsány Ferenc elszánná magát egy ilyen lépésre, az könnyen 
visszafelé sülhetne el a saját táborán belül. Az MSZP már egy eldöntött hely- 
zetben is árulásnak tekintette, amikor Medgyessy Péter lemondott, ahelyett, 
hogy bevárta volna az ellene indított konstruktív bizalmatlansági indítványt, 
holott az ő szempontjából teljesen érthető volt: nem akar ezen intézmény első 
számú precedensévé válni. Ha a miniszterelnöknek hosszú távú tervei vannak 
a politikai pályán, akkor számolnia kell a hatalmon maradás és az ellenzékbe 
vonulás közel azonos kockázataival. 

De nem csak a kormányfő rabja ennek a helyzetnek, hanem a frakció moz- 
gástere is meglehetősen szűk egy esetleges miniszterelnök-csere esetén, hisz 
ne feledjük el a szocialista frakció kisebbségben van, tehát minden lépéshez 
külső támogatókat kell keresnie, és figyelembe véve a volt koalíciós partner és 
az MSZP jelenlegi viszonyát, ez nem volna egy zökkenőmentes feladat. 

Gyurcsány Ferencre mindezeken felül is komoly dilemmák várnak (válság- 
kezelés, EP-választás) az elkövetkező egy évben, de nem nehéz belátni, hogy 
amíg a szereplők kölcsönösen sakkban tartják egymást, igencsak szűk moz- 
gástér mutatkozik számára. 


2009.03.17. 


A VEZÉR-ASZIMMETRIA 


Egy politikai vezéráldozat lehetséges kimenetelei 


Menni vagy nem menni..." című — Gyurcsány Ferenc karakterrajzáról és mo- 
tivációiról szóló — elemzésünkben azt jártuk körül, hogy milyen döntési alter- 
natívák mutatkoznak a miniszterelnök számára a hatalmon maradás és távozás 
tükrében. Azt vetettük fel, hogy bizony mutatkoznak racionális érvek a lemon- 
dás mellett annak függvényében, hogy milyen szándékok lakoznak benne: ha 
a politikát csak egy kitérőnek tekinti, akkor a ciklus kitöltése a logikus, de ha 
hosszú politikai pályában gondolkozik, akkor — a maga szempontjából is — meg- 
fontolandó a távozás lehetősége. 

Gyurcsány Ferenc rá két napra megadta a választ: lemondott. De nemcsak a 
távozás ténye, hanem a körülményei is alátámasztják, hogy az ex-miniszterel- 

nök hosszú, több cikluson átívelő politikai karrierben gondolkozik, ez még ak- 
kor is nyilvánvaló, ha nem minden úgy alakult, ahogy azt eltervezte. A Gyur- 
csány előtt álló döntési tengely két végpontja ugyanis a hatalmon maradás és 
ellenzékbe vonulás volt, ő viszont egy köztes megoldást választott: úgy akart 
lemondani, hogy közben hatalmon marad. 

A dolgok azonban kicsúsztak a kezéből, és kénytelen volt még egyet hátra- 
lépni, ezzel formálisan kikerült a közvetlen hatalmi centrumból, de nem nehéz 
belátni, hogy továbbra is a baloldal legbefolyásosabb politikusa maradt. 

Az elkövetkező egy év politikai küzdelmeit alapjaiban határozza meg az a 
tény, hogy a baloldali vezéráldozat és Bajnai Gordon miniszterelnökké válasz- 
tása felborít egy öt éve fennálló kényes egyensúlyt: a vezér-szimmetriát. Orbán 
Viktor és Gyurcsány Ferenc, bár nagyon eltérő személyiséggel, nagyon eltérő 
habitussal és eltérő diszpozíciókkal rendelkeznek, néhány fontos dologban 
nagyon is hasonlatosak; mindketten vezér-karakterek, és képességeik, kom- 
munikatív kompetenciájuk azonos súlycsoportra emeli őket. Mindketten jól 
pengetik az érzelmi húrokat, de ami a hatalompolitikai játszmában a legfon- 
tosabb, mindkét személyiség kiválóan alkalmas a démonizációra. Az ellenfél 
vezetőjével kapcsolatos félelmek és indulatok felerősítése a fekete PR klasz- 
szikus és jól bevált mozgósító eszköze, amit Magyarországon előszeretettel 
alkalmaznak. Mivel a baloldal feltehetően nem lesz képes - ilyen rövid idő 
alatt — megújítani politikai mondanivalóját, és nem lesz képes vonzó prog- 
ramalternatívát képezni, a jobboldal pedig a szavazatmaximálás miatt a lehe- 
tő legkevesebbet fogja elárulni a valódi szándékairól, nem nehéz megjósolni, 
hogy a negatív kampányelemek - és ezen belül a démonizáció — szükségkép- 
pen előtérbe fognak kerülni, és minden eddiginél nagyobb szerepet fognak 
játszani az országgyűlési választási kampány során. 

Éppen az növeli meg a kialakult aszimmetria jelentőségét, hogy a jobbol- 
dal elveszítette legfőbb kohéziós és mozgósító tényezőjét: Gyurcsány Ferencet. 
Ezzel a Fidesz átmeneti lépéshátrányba került, ugyanis Bajnai Gordon meg- 
szorító-csomagostul és libáktól övezve sem lesz soha olyan megosztó szemé- 
lyiség, mint elődje volt. Bajnai egész egyszerűen nem vezér-karakter, démo- 
nizálhatósága erősen korlátozott. Személyisége és szerepfelfogása nem teszi 
alkalmassá arra, hogy az iránta keltett indulatok és félelem többszázezer sza- 
vazót vigyen az urnák elé. Az ő politikai imázsa sokkal inkább a Medgyessy 
Péterével paralel. Ő is pártonkívüliségét, technokrata mivoltát hangsúlyozza, 
mint annak idején Medgyessy, és ezúttal is tetten érhető az outsider, apolitikus 
attitűd. Medgyessy imázsát az MSZP spin doctorai úgy építették fel a 2002-es 
kampányban, hogy retorikai és debatteri képességeit eleve alulpozícionálták 
(nemis tehettek volna mást), és szakmai, szakértői képességeit hangsúlyozták. 
Olyan küzdelemkért állították be a két vezető versenyét, amelyben a szeré- 
nyebb, konszolidált szakember küzd a tekintélyelvű szóforgatóval, így a 2002- 
es választás egyszerre volt politikusi karakter-küzdelem és kompetenciaharc. 

Sok tekintetben hasonló a jelenlegi helyzet. Személyiségéből adódóan Med- 
gyessy is alkalmatlan volt a démonizálásra, mint ahogy Bajnai Gordon is, a 
vele szemben álló ellenfél viszont korántsem az. Ez annak ellenére igaz, hogy 
Orbán Viktor az elmúlt fél évtizedben sokat tett azért, hogy démonizálható- 
sága csökkenjen, hogy az ellene irányuló indulatok és félelmek vitorláiból ki- 
fogja a szelet. 2006-ban komplett arculatváltást hajtott végre, sokat finomított 
retorikáján és stílusán, és az , új többség" koncepciójához igazította szereplé- 
seit. Természetesen ebbe az új imázs-konstrukcióba is folyamatosan becsúsz- 
nak inkoherens elemek (például az őszödi botrány utáni beszédek), ami — töb- 
bek között - annak köszönhető, hogy Orbán Viktornak egyszerre kell egyben 
tartani a saját táborát, és otthon tartani az MSZP szavazóit. Ez a két szándék 
gyakran összeegyeztethetetlennek bizonyul, ami megkönnyítheti a baloldal 
számára az Orbán-ellenes hangulat rekreációját. 

A vezérek egyensúlya tehát felborult, amely sok tekintetben új helyzetet te- 
remt, és átmeneti lépéshátrányba hozta a Fideszt, amely arra kényszerül, hogy 
támadásainak vezérmotívumait újragondolja és átalakítsa, de a pártverseny- 
ben a baloldal előtt sokkal élesebb kihívások állnak. Nem pusztán azért, mert 
soha nem látott hátrányban vannak legfőbb riválisukkal szemben, hanem 
mert idő előtt kijátszották adujukat: Bajnai Gordont. Ő volt ugyanis a 2010-es 
választások miniszterelnök-jelölti posztjának titkolt favoritja. A lehetséges for- 
gatókönyv az lehetett, hogy az országgyűlési választási kampányt Gyurcsány 
Ferenc mint pártelnök, Bajnai Gordon pedig mint miniszterelnök-jelölt csinálja 
végig. Ezt a verziót az elmúlt hónap eseményei felülírták, s így a kecske is éhes 
maradt, és a káposzta is elfogyott. A baloldal vezér és miniszterelnök-jelölt 
nélkül maradt. 

Mindazonáltal Bajnaival mint potenciális miniszterelnök-jelölttel annak 
ellenére is számolnunk kell, hogy kizárta 2010-es indulását, tudniillik az ef- 
féle fogadalmak a politikában gyakran feledésbe merülnek, viszont könnyen 
előfordulhat, hogy a megszorítások és a válságkezelés során személye olyan- 
nyira elhasználódik, hogy jövőre már nem lehet versenyképes kihívója Orbán 
Viktornak. 

Bajnai esetleges 2010-es jelölésének az is előfeltétele, hogy egyáltalán kitölt- 
se a ciklust, a válságkezelésben legalább részleges eredményeket tudjon felmu- 
tatni, és a kormányzás a korábbiakhoz képest sokkal gördülékenyebb legyen. 
Csak ezekkel a feltételekkel mutatkozik némi esély arra, hogy a Szocialista Párt 
őt jelölje miniszterelnöknek. Ha így lesz, akkor a következő országgyűlési vá- 
lasztás nem vezérek csatája lesz (mint 2006-ban), hanem a 2002-es választás- 
hoz hasonlóan, politikusi karakter-küzdelem és kiélezett kompetenciaharc. 


2009.04.21. 

EUROPOLIFÓNIA 


Az EP-választások alapkérdései 


Magyarország öt éve az Unió tagja. Az évforduló alkalmából tartott ünnepsé- 
gek mellett megindult a pártok értékelési és értelmezési versenye arra vonatko- 
zóan, hogyan is ítéljük meg az uniós tagság első öt évét. Ennek az értelmezési 
versenynek volt az egyik fóruma a parlament, ahol a honatyák ismét nem voltak 
képesek túllépni saját árnyékukon, és a visszatekintés során az egyik oldal a 
fekete, a másik oldal a rózsaszín szemüvegét tette föl. Természetesen a vita 
parttalanná vált, egyik fél sem volt hajlandó letérni arról a kommunikációs 
ösvényről, amit kijelölt magának. Elmaradt tehát a higgadt számvetés és az 
összegzés, ami nélkül nagyon nehéz lesz a következő öt évet sikerre vinni az 
Unió berkeiben. 

A parlament plenáris ülésén a napirend előtti pengeváltás során a jobboldal 
a teljes sikertelenség időszakának minősítette az elmúlt öt évet, a rossz gaz- 
dasági mutatókat és a lakosság euro-szkeptikusságának felerősödését hozta 
fel, s bírálta az uniós támogatások lehívásának gyakorlatát. A kormányoldal 
pedig épp a támogatások hatékonyságát, a település- és vállalkozásfejleszté- 
si, valamint az infrastrukturális beruházások sikerét emelte ki, mindemellett 
hangsúlyozta, hogy az uniós segítség nélkül az országot sokkal súlyosabban 
érintette volna a gazdasági világválság. Kapcsolódási pontok nélküli polifoni- 
kus vita volt ez, amelyben a felek a már megszokott módon elbeszéltek egymás 
mellett. De az elmúlt öt évben - és ezúttal is — egy dologban nagyon hason- 
ló-ak voltak az érvek a parlamenti patkó két oldalán: a képviselők továbbra is 
— szinte kizárólag — mint pénzkifizető helyről beszélnek az Unióról. Ami tovább 
erősíti azt a nyilvánosságban tapasztalható tünetegyüttest, amit plasztikusan 
fejőstehén-szindrómának nevezhetünk, és amelynek következtében az Unió — a 
média szereptévesztéséből és a politikai kommunikáció egyoldalúságából fa- 
kadóan - feneketlen pénzosztó központként jelenik meg a választópolgár szá- 
mára. Holott az EU nem pusztán egy gazdasági társulás, hanem egy jogi, kultu- 
rális, politikai érdek- és értékközösség is egyben, melynek - ezer oknál fogva 
-— elemi érdeke lenne egy közös európai identitás kialakítása, de ez mindaddig 
lehetetlen, amíg a politikum és a média ezeket a torz és leegyszerűsítő képze- 
teket közvetíti feléjük. 

Mivel egy kampány kellős közepén járunk — sajnálatos módon - eleve ke- 
vés esély mutatkozott a higgadt értékelésre, mert éppen azt felejti el a Tisztelt 
Ház, hogy ez egy európai parlamenti választás kampánya. Ezért legalább az 
illendőség kedvéért, pro forma tehetnének néhány említést az EU jövőjére vo- 
natkozó álláspontjukról, Magyarország jövőbeni szerepéről az Unióban, vagy 

akár a Lisszaboni Szerződés problematikájáról, a föderalizáció helyzetéről, a 
szupranacionális válságkezelésről, az eurózónához való csatlakozásról, vagy 
arról, hogyan kívánják csökkenteni a lakosság euro-szkepticizmusát. A vi- 
tát hallgatva a gyanútlan állampolgárban felvetődhetett a kérdés: létezik-e 
még egyáltalán ez az Európai Uniónak nevezett képződmény, ami apropóján 
a politikusok összecsapnak, és amelynek parlamentjébe épp most kívánunk 
képviselőket választani, vagy pusztán egy fejünk fölött lebegő EU-tőgyről szól 
a vita, amit ha elég kitartóan rángatunk, akkor nekünk is csurran valami? 


A kampány 


Ha már nem beszélhetünk érdemben az európai ügyekről, és esélyünk sincs 
a pártok Európa-szemléletét összevetni, lássuk milyen belpolitikai vonatkozá- 
sai vannak az EP-választásoknak. Mert tagadhatatlanul van belpolitikai tétje. 
Különösen, ha figyelembe vesszük, hogy öt évvel ezelőtt — ha közvetve is — a 
miniszterelnök lemondásához vezetett a rossz EP-választási szereplés. 

Ezúttal két tényező fogja lekötni a közvélemény figyelmét. Az egyik, hogy 
milyen arányban szenved vereséget a magyar baloldal, a másik, hogy hogyan 
szerepelnek a kis pártok, különös tekintettel a Jobbik. 

Az MSZP szemmel láthatóan a veszteségminimalizálásra törekszik, és 
valószínűsíthető, hogy ezúttal a vereség nem fogja megrendíteni a kormányfő 
helyzetét. Nemcsak azért nem, mert csupán néhány hete regnál, és folyamato- 
san távolítani próbálja magától a primer pártpolitikát, hanem azért sem, mert 
az MSZP eleve kalkulál a vereséggel. Igaz persze, hogy 2004-ben is kalkulált, 
és hozzá kell tenni, hogy van olyan mérvű vereség, amely felzaklathatja az 
MSZP jelenleg rendezett sorait, és olyan reakcióhullámot vált ki a párton be- 
lül, amely előre nem látható következményekkel járnak. A Fidesz egyértelmű 
érdeke, hogy olyan vereséget mérjen ellenfelére, mely demoralizálja a párt 
egészét. 

Ami pedig a kis pártokat illeti, három nagyon eltérő kampánymetodikát ta- 
pasztalhatunk. Az SZDSZ egy eléggé offenzív identitáskampánnyal rukkolt 
elő, amelyben sajátos módon a Jobbikkal szemben határozta meg önmagát 
— megemelve ezzel annak relevanciáját. Olyan alternatív döntési helyzetet vá- 
zol fel (plakátokon és hirdetésekben) a választók számára, amelyben ők hatá- 
rozhatják meg, hogy ki legyen a harmadik erő Magyarországon: a Jobbik, vagy 
az SZDSZ. A Demokrata Fórum perszonális kampánya a személyiségekre he- 
lyezte a hangsúlyt. Bokros Lajos előtérbe tolása akár fordítva is elsülhet, de 
ugyanakkor be is viheti a pártot az Európai Parlamentbe, mindenesetre ennek 
eléréséhez több kell egy mosolynál a plakátokon. De a legnagyobb érdeklődést 
minden bizonnyal a Jobbik szereplése fogja kelteni. 


NOVÁK ZOLTÁN 





Azt talán nem kell ecsetelni, milyen hatással lenne Magyarország megíté- 
lésére, ha a Magyar Gárdájáról — mostanra már Európa-szerte — ismert Jobbik 
képviselőt küldhet az EP-be (ez a hatás annak ellenére is releváns, hogy a Job- 
bik elvbarátai már régóta ott ülnek a Európai Parlamentben, mert az őket dele- 
gáló pártok sem a retorika, sem a tettek szintjén nem mentek el olyan messzire, 
mint a Jobbik), de a választási eredmény a párt jövőjét illetően is vízválasztó 
lesz. Ne felejtsük el, hogy a 2006-os választáson a Jobbik a MIÉP-pel együtt is 
csak 2,.299-ot ért el, és ez az első alkalom, amikor a párt egyértelművé teheti, 
hogy számolni kell vele, és a küszöb elérése újabb lendületet adhat a párt- 
szervezésnek. A Jobbik kampánystratégiáját két szóban össze lehet foglalni: 
Magyar Gárda. A Gárda voltaképpen egy marketingeszköz, amivel a pártnak 
sikerült átlépnie a média ingerküszöbét, és így ismertté, láthatóvá vált. 

A Jobbiknak most olyan sok tényező játszik a kezére, hogy ha az EP-válasz- 
tásokon nem képes elérni az 599-ot, akkor valószínűleg az országgyűlési vá- 
lasztásokon sem fogja, és meg van pecsételve a sorsa. Az EP-választás ugyan- 
is — jellegéből adódóan — a kis pártoknak kedvez. Nem pusztán az alacsony 
részvétel miatt, hanem azért is, mert az EP-választásokon nem játszik akkora 
szerepet a győzelem-vereség kettős tétje, éppen ezért a szavazók egyéni dön- 
tésében nem válik dominánssá a szavazat-racionalizáció elve; ez azt jelenti, 
hogy a polgár a mérlegelés során kevésbé veszi figyelembe, hogy voltaképpen 
melyik pártnak van esélye a győzelemre, sokkal inkább hajlamos a közvetlen 
szimpáliái alapján dönteni. Éppen ezért az EP-választásokon a kis pártok, így a 
Jobbik is, sokkal nagyobb eséllyel indulnak, mint az országgyűlési választások 
alkalmával. A Jobbik malmára hajtja a vizet a válság okozta elkeseredettség is, 
a baloldali kormányzás iránti proteszt hangulat, a közbiztonsági érzület rom- 
lása, no meg az is, hogy Morvai Krisztina személyében sikerült egy országosan 
ismert arcot az EP-lista élére állítani. Tehát mindezeket figyelembe véve leszö- 
gezhetjük, ha most nem sikerül a pártnak érdemi eredményt elérnie, akkor 
soha. 

Mindent egybevetve - bár nem ez a rendeltetése — az EP-választás ismét a 
belpolitikai küzdelmek martalékává válik, tetszik, nem tetszik, a pártok időközi 
erőpróbája lesz. Így pregnáns mértékben befolyásolja majd a pártok középtá- 
vú politikáját, és a szavazati arányok alakulása meghatározza majd a politikai 
erők 2010-es választásokra irányuló stratégiáját is. 


2009.05.12. 

EGY KÖVETKEZMÉNYEKKEL TERHELT ORSZÁG 


Az EP-választások eredményeit az elmúlt két hétben sokan, sokféleképpen ér- 
tékelték. Voltak, akik a teljes pártrendszer átalakulását diagnosztizálták, volt, 
aki visszavonhatatlan jobboldali fordulatról beszélt, és volt, aki a magyar bel- 
politika végletes radikalizálódását hangsúlyozta. A kategorikus megállapítások 
persze számos részigazságot tükröznek, de érdemes a választási eredményt a 
maga helyi értékén kezelni, azon elmozdulások esetében pedig, amelyeket más 
tényezők is megerősítenek, érdemes egy kicsit mélyebbre ásni. Ha megvizsgál- 
juk a tendenciák mélyszerkezetében rejlő okok és következmények hálóját, sok 
kérdésre magyarázatot találunk. 

Anélkül, hogy különösebb köröket futnánk az EP-választások és az or- 
szággyűlési választások különbségeit illetően (például a szavazói magatartás, 
a pártmotivációk vagy a választási szisztéma tekintetében), annyit leszögezhe- 
tünk, hogy a hatalmi struktúrában — közjogi értelemben -— semmilyen változás 
nem történt, pusztán annyi dőlt el, hogy melyik párt hány képviselőt küld az 
Európai Parlamentbe. Az sem hagyható figyelmen kívül, hogy a nyolcmillió 
választásra jogosult szavazóból kevesebb mint hárommillió ment el voksol- 
ni, ami kis túlzással a fele annak a részvételi aránynak, ami rendszerint az 
országgyűlési választáson realizálódik. Az EP-választások eredményeire te- 
hát úgy érdemes tekintenünk, mint egy kimerevített pillanatképre, amely — 
jellegéből adódóan — csak bizonyos megkötésekkel tükrözi a valóságot. 

Mindazonáltal egy nagyon fontos pillanatképről van szó, és ha nem önma- 
gában vizsgáljuk, hanem számba vesszük az eddigi tendenciózus — egymást 
erősítő — jelenségtüneteket, akkor néhány eklatáns következtetést valóban 
levonhatunk: a magyar pártszisztéma kibillent abból a duális egyensúlyi ál- 
lapotból, amely az elmúlt tíz évet jellemezte. Nemcsak a jobb-bal erőviszony- 
egyensúly leng ki, hanem a duális jelleg is csorbát szenved, mivel a Jobbik 
előretörésével az eddigi kétosztatú politikai térben újabb törésvonal rajzolódik 
ki, mégpedig a mérsékelt és a rendszerellenes pártok között. 

Mindez nem új fejlemény, és ezek a folyamatok nem az EP-választás kap- 
csán váltak nyilvánvalóvá, a választási eredmények csak ráerősítettek a már 
meglévő tendenciákra. A jövő szempontjából viszont sokkal érdekesebb, hogy 
az egyensúly kibillenése és a nemzeti radikalizmus erősödése milyen okokra 
vezethetők vissza, és milyen mélyebb gyökerei vannak. Ebben a kérdéskörben 
tudniillik nagyon eltérő magyarázatkísérletek születtek, amelyek többnyire 
csak a felszínt karcolgatják. 

Ahhoz, hogy elkerüljük az egysíkú és felszínes interpretációkat, időben 
egy kicsit korábbra kell visszamenni, az eredőket illetően pedig egy kicsit mé- 
lyebbre kell ásni: állításom szerint ugyanis a jelenlegi állapothoz elsősorban a 

nagypolitika kimondatlan konszenzusai vezettek; olyan elhibázott évtizedes 
kompromisszumok, amelyek gúzsba kötötték a teljes magyar politikai elitet, és 
a végletekig leszűkítették a cselekvés mozgásterét. Lássuk, melyek ezek: 


A jóléti konszenzus 


Tulajdonképpen a rendszerváltás kezdete óta él az az idea, hogy a politika 
egyetlen és kizárólagos feladata a jóléti állam (más megközelítésben: szoci- 
ális piacgazdaság) megteremtése, méghozzá - függetlenül a körülményektől 
— mihamarabb, lehetőleg azonnal. Miközben Nyugaton a nyolcvanas években 
a neokonzervatívok egyértelmű támadást indítottak a jóléti állam koncepciója 
ellen, a kilencvenes években pedig már a szociáldemokraták is elkezdték le- 
bontani azt (ők úgy nevezték: a jóléti államok modernizációja), a magyar elit 
ezenközben abszolutizálta a jóléti állam megteremtésének célkitűzését. Ez vált 
— pártcsaládtól függetlenül — a kampányok és pártprogramok rendezőelvévé, a 
viták, nyilatkozatok és ígéretek fő mozgatórugójává. 

Kimondatlan konszenzus alakult ki tehát a riválisok között a tekintetben, 
hogy a fő cél a jóléti állam megvalósítása, és a pártverseny arra korlátozódott, 
hogy ki képes elhitetni a választókkal, hogy hatékonyabban és gyorsabban 
tudja elérni a hőn áhított célt. Voltaképpen a magyar belpolitika maga hozta 
létre ezt a szűk ösvényt, amelyről ha később kicsit is letért, a választók kímélet- 
lenül megbüntették. Ez a kényszerpálya okozza a felfokozott ígéretversenyt, és 
azt, hogy a kormányok - lassan két évtizede — maguk előtt tolják a szerkezeti 
átalakítások egyre égetőbb feladatát. 

Az erőegyensúly kibillenésének okai is a jóléti konszenzus talajában gyöke- 
reznek. Az MSZP leszakadásának sem a rossz kormányzás vagy az őszödi be- 
széd az eredője. A Szocialista Párt tetemes hátránya a jóléti konszenzus felrú- 
gásának pregnáns következménye. 2006 után a baloldali kormány folyamatos 
megszorító-politikát folytatott; a ciklus első felében saját hibájából volt kény- 
telen fiskális restrikciót végrehajtani, a ciklus második felében pedig a vál- 
ság kényszerítette rá. Nem szabad elfelejteni, hogy a párt támogatottságának 
meredek lejtmenete már jóval az őszödi botrány kirobbanása előtt megindult, 
tehát a devalválódás nem írható kizárólag a beszéd számlájára (sőt, a botrány 
kirobbanását követő zavargások még egy időre meg is állították a csökkenést), 
és a kormányzásról sem volt még kialakult kép, mikor már a párt támogatott- 
sága a felére zsugorodott. A teljes cikluson átívelő megszorító politikát a sza- 
vazók egyértelmű árulásnak tekintették, méghozzá (ha nem is tudatosult ben- 
nük) a jóléti konszenzus elárulásának. Mára nyilvánvalóvá vált, hogy a választók 
jobban ragaszkodnak a politikusok által beléjük injektált állam által garantált 
jóléti konstrukcióhoz, mint bármilyen más politikai ideához vagy eszméhez. 

Nagypolitikai elfojtás 


A nemzeti radikalizmus növekedése sem vezethető vissza csupán a Fidesz egy 
a tábor, egy a zászló politikájának szellem-kieresztgetős értelmezésére, sem az 
őszöd-szindróma radikalizáló hatására. Itt is egy sokkal korábbra visszanyúló 
nagypolitikai konszenzus következményével állunk szemben. A magyar poli- 
tikai elit húsz éve nem képes szembenézni olyan össztársadalmi problémák- 
kal, mint a romaintegráció vagy a földkérdés. Egyetlen kampányban sem váltak 
ezek a kérdések témává. Látszatintézkedések és pótcselekvések százait lehet 
felsorolni, de egyetlen kormány sem volt hajlandó ezeket az ügyeket a kor- 
mányzati cselekvés fősodrába emelni. Sőt még csak vitát sem volt hajlandó 
folytatni ezekről a krónikus konfliktusgócokról, amelyek időzített bombaként 
ketyegtek az elmúlt húsz évben, és ketyegnek ma is. 

Az elfojtási spirálnak természetesen megvannak a következményei: attól, 
hogy valamit agyonhallgatunk, még nem szűnik meg létezni. A Jobbik volta- 
képpen nem tett mást, mint tematizálta azt a néhány témát, ami a közvéleményt 
aggasztja vagy frusztrálja, és amire a nagypolitika nem volt képes választ adni 
(inkább a szőnyeg alá söpörte), és a könnyű, rapid megoldás ígéretével sikerült 
több mint négyszázezer embert az urnákhoz vinnie. 


bak 


Magyarország bizony nem következmények nélküli ország, lehet, hogy a stik- 
lik és botrányok konzekvencia nélkül maradnak, de a súlyos hibák, és a rossz 
kompromisszumok szülte áldatlan helyzetek közép- és hosszú távon súlyos 
következményekkel járnak. Tévedésben vannak azok, akik azt gondolják, hogy 
a politika a pillanat művészete. 


2009.06.24. 


KETTŐS MÉDIAFRONT 


A harmadik médiaháború 


Az első médiaháború még a monopolhelyzetben lévő közmédiumok feletti 
ellenőrzésért folyt a kilencvenes évek elején. Bár a kormánypárti erők kere- 
kedtek felül, győzelmük tiszavirág életű volt, mert a választásokat elbukták. A 
második médiaháború az ezredforduló időszakában csúcsosodott ki, és sokkal 

kiterjedtebbé vált, mint az első. A médiaegyensúly megteremtésének égisze 
alatt indított offenzívát az akkori jobboldali kormány, és az eredmény ezúttal 
is ellentmondásos volt. A jobboldali kurzus a saját célkitűzéseihez képest jelen- 
tős eredményeket ért el a médiaarányok megváltoztatása terén, de a válasz- 
tásokat — ugyan nem sokon múlott — mégis elvesztette. A 2002-es választási 
vereség feldolgozása során a jobboldali diskurzusban első helyen szerepelt a ku- 
darc okaként, hogy nem sikerült megteremteni az , ideális" médiaegyensúlyt. 
Ennek szellemében a jobboldal tudatos építkezésbe kezdett, melynek eredmé- 
nyeként ma már nem beszélhetünk baloldali médiatúlsúlyról — nem is beszél- 
nek róla -, sőt bizonyos szegmensekben a jobboldal került előnybe. 


A tematikus hírmédia szerepe 


Miközben a sajtópiacon az erőviszonyok kiegyenlítődtek, az online hírportálok 
és a rádiócsatornák tekintetében is nagyjából kiegyensúlyozottak az arányok, 
van egy terület, egy a politikum szempontjából igen fontos terület, ahol a jobb- 
oldal vitathatatlan előnyre tett szert. Ez pedig a tematikus hírcsatornák szeg- 
mense. A Hír TV 2002-ben indította adását, és mostanra már számos kábelszol- 
gáltatónál az alapcsomag része. Az Echo TV pedig egy jobboldali médiaholding 
zászlóshajójaként kezdte meg működését 2005-ben. Mindkét csatorna túl van 
néhány irányváltáson, de jobboldali elkötelezettsége megkérdőjelezhetetlen, és 
mára mindkettő országos elérhetőséggel (persze vannak fehér foltok) és orszá- 
gos ismertséggel rendelkezik. A másik oldalon ezzel csak a Magyar ATV állít- 
ható szembe, ami viszont nem tematikus hírcsatorna. Bár megháromszorozta 
híradóinak számát, és főműsoridőben főleg háttérműsorokat sugároz, ennek 
ellenére az ATV műsorkínálata meglehetősen heterogén; a helyszíni tudósítá- 
sok, a saját készítésű riport- és magazinműsorok volumenében sem tudja fel- 
venni a versenyt versenytársaival. 

A tematikus hírmédiumok szerepe a politikai küzdelmekben azért nagyon 
jelentős, mert ez az a színtér, ahol a politikai tartalmak közlése gyakorlatilag 
kora reggeltől késő estig folyamatos, és a legszélesebb fórumot nyújtja politiku- 
sok és közszereplők számára. Ez az a terep, amely idő és tematika tekintetében 
a legszélesebb spektrumot nyújtja a politikai diskurzus számára. 

A baloldal hátrányát tovább tetézi, hogy míg az ATV-ben rendre megjelen- 
nek jobboldali politikusok is, a Hír TV és az Echo TV képernyőjén egyre rit- 
kábban látható baloldali politikus. Így nem csupán arról van szó, hogy a saját 
térfél felülete jóval kisebb, de az ellenfél térfeléről is kiszorulnak a baloldali 
politikusok és közszereplők. 

Erről a jelentős térvesztésről a baloldal valószínűleg azért nem vett tudo- 
mást, illetve azért nem reagált, mert lefoglalta az őszöd-botrány és annak 
kísérőjelenségei, majd a koalíciós válság, a kisebbségi kormányzás, a válság- 

kezelés, jelenleg pedig a Bajnai-kormány életben tartása köti le figyelmét. De 
amint kikerül jelenlegi katatón állapotából, valószínűleg felméri majd e hátrány 
következményeit, és minden bizonnyal megkísérli ledolgozni a lemaradását. 
Vagy úgy, hogy az ATV-t valódi hírcsatornává alakítja, vagy létrehoz egy új te- 
matikus adót. Ráadásul ha 2010-ben kormányváltás lesz (a mai adatok alapján 
ennek van a legnagyobb esélye), akkor megindul az ilyenkor már üzemszerű 
folyamat a közmédiumok felügyeletét illetően, és elindulnak a belső harcok a 
pozíciók újraosztásáért. Ha más nem, akkor ez lépéskényszerbe hozza a balol- 
dalt, és mindez valószínűleg egy újabb médiaháború nyitányát jelenti majd. 


Új harctér, új harcmodor - gerilla-hadviselés 


Miközben a klasszikus médiaszíntéren a harc időről-időre újratermeli önmagát, 
egyre nagyobb jelentőséggel bír a második médiafront, amelynek terepe az al- 
ternatív nyilvánosság. Ez a fórumok, blogok, csoportos SMS-ek, directmail-ek, 
videómegosztók, közösségi oldalak és a Twitter világa. 

Egyre pregnánsabb jelei mutatkoznak annak, hogy a nyilvánosság szer- 
kezetében egy újabb paradigmaváltás körvonalazódik, és lassan, de biztosan 
kezdetét veszi a posztmediatizációs korszak, melyben -— a politikai kommuni- 
káció tekintetében — épp ellenkező folyamatok zajlanak le, mint a hatvanas- 
hetvenes években a mediatizáció során. 

A mediatizáció folyamán a hagyományos gépezetpolitikai eszközrendszert 
(machine politics") fokozatosan felváltotta a mediatizált politika. A tömeg- 
média megjelenése előtt a gépezetpolitika elve alapján a kampány irányítása és 
bonyolítása a pártgépezet mechanizmusán keresztül történt, a jelöltek bemu- 
tatása és az üzenetek eljuttatása többszörös mediációval ment végbe, és a lán- 
colat végén a helyi pártszervezet által kialakított önkéntes támogatói hálózat 
aktivistája és a választópolgár közötti személyes kapcsolat állt. 

A tömegmédiumok megjelenésével és elterjedésével e disztribúciós lánc 
lerövidült, és a politika súlypontja fokozatosan áthelyeződött a , alsó szintű 
erőfeszítések" (grass roots") szférájából az országos médiatérbe. A tömegmé- 
dia logikája a one to many modellen alapszik, így a jelöltek sok befogadót érnek 
el egy időben, ezáltal a mozgósítás leghatékonyabb módja, ha akommunikátor 
a tömegmédia segítségével közvetlenül szólítja meg a választókat. E folyamat 
a 90-es évekre végleg kiteljesedett. Már nem fért kétség ahhoz, hogy nem az 
dönti el a választásokat, hogy mely politikai erő rendelkezik kiterjedtebb és 
jobban működő pártszervezettel és aktivista hálózattal, hanem az, hogy üze- 
neteivel és tematikájával ki uralja a médiát. Ekkorra már nyilvánvalóvá vált, 
hogy aki a diszkurzív küzdelmet elveszíti, aki nem képes médiakonform üze- 
neteket, témákat, programot és imázst felkínálni, az nem nyerhet választást, 
legyen bármilyen olajozott pártgépezet és önkéntes hálózat mögötte. 

A posztmediatizációs korszakban a folyamat visszájára fordult, a médiatér 
pluralizálódik és atomizálódik, felértékelődnek a helyi médiumok és cyber 
kisközösségek, előtérbe kerülnek az interaktív és participatív infokommuni- 
kációs megoldások, a tömegkommunikáció hagyományos one to many szisz- 
témáját lassan felváltja a many to many modell. Az elkötelezett aktivisták a 
virtuális térbe lépve kommunikációs csomópontokká és alacsony — de elvben 
korlátlan — akció rádiusszal rendelkező véleményvezérekké, médiagerillákká 
válnak. A klasszikus tömegmédiumok jelentősége lassan, de megállíthatatla- 
nul csökkenni kezd, helyüket fokozatosan átveszi az időben és térben, a ko- 
rábbinál jóval nagyobb szabadságot nyújtó tartalomszolgáltatás. és a kétirányú 
információ-transzfert preferáló, horizontálisan szerveződő tartalom-felületek 
és virtuális kisközösségek. 

A jobboldal ezen a terepen is jelentős előnyre tett szert. Kiterjedt aktivista- 
hálózata már nem plakátokat ragaszt és aláírásokat gyűjt, hanem tagjai ege- 
ret ragadtak és cyber-gerillákká váltak. Uralják az internetes vitatórumokat, 
blogokat hoznak létre, SMS-hálózatokat alakítanak ki, képes és szöveges vi- 
deó-üzeneteket készítenek és töltenek fel a videómegosztó portálokra, gúnyos 
grafikákat készítenek és terjesztenek. 

Az alternatív nyilvánosság szerepének növekedését jelzi a Fidesz népszava- 
zási győzelme is, aminek aránya sokakat meglepett. Miközben a párt kerülte 
a tömegmédiumokban közzétett mozgósító erejű, konfrontatív üzeneteket, a 
posztmodern kampányeszközök széles tárházát alkalmazta az alternatív nyil- 
vánosságban, amivel valóban nem várt részvételi arányt tudott elérni. Ugyan- 
így a második médiafront jelentőségét erősíti a Jobbik EP-választási sikere, 
hisz a párt a kampány során szinte teljesen kiszorult a mainstream médiából, 
és pusztán az alternatív nyilvánosságban folytatott kampányával képes volt 
majdnem akkora szavazati arányt elérni, mint az MSZP. 


Hobo 


Ha a soron következő országgyűlési választásokat már nem is befolyásolja, 
de az azt követő 2014-es választást minden bizonnyal a harmadik, kétfrontos 
médiaháború fogja eldönteni, és az eddigi tapasztalatok azt mutatják, hogy 
korántsem biztos, hogy a végén az győz, aki a klasszikus médiafronton győz. 


2009.07.28. 

A PROGRAMTALANSÁG KORA 


Miközben a nagypolitika színpadán a pártok látványos pengeváltások közepet- 
te ugranak egymásnak minden egyes részletkérdés kapcsán, gyakran elfeled- 
kezünk arról a kellemetlen tényről, hogy jelen pillanatban nincs Magyarorszá- 
gon egyetlen olyan politikai erő sem, amely rendelkezik közép- és hosszú távú 
programmal az ország jövőjét illetően. A kialakult programvákuum nem csak 
az érdemi vita lehetőségét szippantja be, hanem tétnélkülivé teszi a politikai 
diskurzus egészét, ugyanis nyílt terepet biztosít a nyilatkozatok kakofóniájá- 
nak, az ellentmondásos megnyilvánulásoknak és a rapid nézetváltásoknak 
anélkül, hogy a következetlenségnek és a porhintésnek bármilyen következ- 
ménye lenne. Ez a hosszúra nyúlt átmeneti programtalan állapot pillanatnyilag 
minden politikai erőnek megfelel — más-más okból. 

A Szocialista Párt és a Szabad Demokraták ideológiai szempontból talajt 
vesztettek, és amíg az ideológiai irányzatok törésvonalai mentén kialakult 
belső harcok el nem dőlnek, addig nincsenek meg az előfeltételei a hivatalos 
programalkotásnak. A Fidesz, bár rendelkezik alapprogrammal (,Erős Ma- 
gyarország"), de az 2007-ben készült, és többszörösen eljárt felette az idő. Rá- 
adásul az Erős Magyarország alapprogram — műfajából adódóan — nagyon ke- 
vés konkrétumot tartalmaz, a fő irányvonalait pedig a párt egésze sosem tette 
magáévá, tulajdonképpen egy belső zárványprogrammá vált. Új programmal 
pedig a pártnak egyelőre nem áll érdekében előállni. Az új többség koncep- 
ció most van a zenitjén, és az eredményeképpen létrejövő komoly társadalmi 
bázis eléggé heterogén és nem túl koherens. Ilyen körülmények között egy új 
program - bármilyen legyen is — mindenképpen a lemorzsolódás kockázatát 
hordozza magában. 

Felvetődik ugyanakkor a kérdés, hogy a 21. század Magyarországán van- 
e még egyáltalán létjogosultsága a pártprogramoknak? A mai felgyorsult vi- 
lágban egy-egy program akár hónapok alatt is elavulhat, kiindulópontjait, 
alaptételeit felülírhatják a rohamos ütemben változó gazdasági és társadalmi 
körülmények. Ezen felül a pártok programjai nagyon sokszor légüres térbe ke- 
rülnek. A választópolgárok elenyésző hányada olvas pártprogramokat, nagyon 
nehezen találnánk olyan polgárt, aki végigolvassa a versengő pártok program- 
jait, és ennek fényében adja le szavazatát. A szavazók többsége a média által 
közvetített értékelésekre, elemzésekre és programvitákra hagyatkozik. Sajnos 
ezen a téren sem állunk túl jól. Míg Németországban például egy-egy párt 
programjának megjelenése után komoly szellemi diskurzus indul el a médiá- 
ban, háttérműsorok tucatjai nyújtanak fórumot az értékeléshez és a vitákhoz, 
értelmezések és elemzések százai jelennek meg a sajtóban, addig nálunk ko- 
rántsem ilyen kedvező a helyzet. A hazai média többnyire csak egyes hírérték- 

gyanús elemet ragad ki a programokból és azt cincálgatja, a háttérműsorok 
többsége pedig féloldalas és belterjes, így nincs mód a vélemények ütközteté- 
sére. A szeriőz újságírás területén egy kicsit jobb a helyzet, de sajnos itt is jelen 
van az egyoldalúság. 

Az éremnek persze két oldala van. A média viszonylagos közönye — rész- 
ben - fakadhat abból is, hogy a programalkotás minősége hagy némi kíván- 
nivalót maga után. A magyar pártprogramok -— nyelvi és tartalmi — színvonala 
többnyire gyalázatos. Ez persze egy tyúk-tojás probléma: nehéz azt megmon- 
dani, hogy azért nem foglalkozik érdemben a magyar média a programokkal, 
mert azok túlságosan semmitmondóak, sematikusak és önismétlőek, vagy 
azért nem fordít nagyobb figyelmet a politikum a programalkotásra, mert a 
pártprogramok az érdektelenség homályába hullnak. 

Az elmúlt években felerősödött a kontraprogramok jelentősége, amely kom- 
munikációs fogássá, illetve a belső pártharcok eszközévé degradálta a prog- 
ramadás aktusát. A kontraprogramokat a pártok egyik-másik platformja vagy 
irányvonala hozza létre, a párton belüli térnyerés céljából. Voltaképpen ez a 
jelenség szülte az elmúlt évek gyurcsányi programdömpingjét is: minden, krí- 
zishelyzetre, párton belüli erőelmozdulásra újabb és újabb programmal rea- 
gált az ex-kormányfő. De nem csak a szocialista párton belül születtek ilyen 
programok, ne felejtsük el Almássy Kornél , progresszív konzervativizmust" 
hirdető programját, vagy Bokros Lajos programját, amit az MDF adaptált, és 
ezzel kontraprogrammá vált, és ami végül — Bokros jelölésével együtt — újabb 
pártszakadáshoz vezetett. Az SZDSZ esetében is találunk példát ilyen típusú 
programokra, és bizonyos értelemben az Erós Magyarország is kontraprogram- 
nak minősül. 

A jelenség felerősödése nem tett jót a magyar programalkotási kultúrának. 
A kontraprogramok jellemzője ugyanis, hogy az esetek többségében rövid 
életűek, és ha hosszabb távon fennmaradnak is, vagy esetleg hivatalos szintre 
emelkednek, akkor sem válnak irányadóvá a teljes párton belül. Nem lesz- 
nek képesek sem a párt kommunikációját, sem a cselekvési irányát érdemben 
befolyásolni. 

Az elmúlt évek szocialista program-kavalkádjából fakadó óvatosság, a mé- 
dia és a választópolgárok érdektelensége és a taktikai megfontolások jelen pil- 
lanatban meglehetősen alulmotiválttá teszik a politikai elitet aprogramalkotás 
terén, ezért azok minden bizonnyal nem fognak előrukkolni az év végéig a vá- 
lasztási programokkal, miközben a választási kampány nagy valószínűséggel 
már az ősszel be fog indulni. 

A programokkal kapcsolatos választói attitűd többnyire abban merül ki, 
hogy az egyén úgy gondolja, minek olvasson programokat, ha egyszer a pár- 
tok úgysem tartják be azokat. Az európai kutatások is megerősítik e vélekedés 
alapjait, miszerint a választási ígéretek és programok maximum kétharmadát 
tartják be a hatalomra kerülő európai pártok, de ez az arány átlagban inkább 

közelít az ötven százalékhoz. Mindezek ellenére jónéhány érv mutatkozik a 
programok fontossága mellett. 

Bár a politika konvencionális dokumentumainak jelentősége a mediatizáció 
során folyamatosan csökkent, továbbra is a politikai cselekvés gerincét alkot- 
ják, aprogramalkotás folyamatában csapódik le a politikai innováció, és a nagy 
néppártok esetében innen szűrhető le, hogy a szerteágazó társadalmi érdeke- 
ket milyen közös nevezők mentén kívánja összeegyeztetni a párt. 

A pártprogramok és kormányprogramok nyújtanak lehetőséget a média- 
kontroll érvényesítésére, ez alapján lehet számon kérni a cselekvés irányát, az 
ellentmondásos nyilatkozatokat, ez alapján lehet rámutatni a programtól eltérő 
— az aktuális napirend által meghatározott — szélkakaskodásra. 

A programokból lehet a legbiztosabban meghatározni, hogy egy pártnak 
milyen a szellemi bázisa, és milyen szakpolitikai potenciálja van. Ez nem célok 
és ígéretek rendszerében ragadható meg (azok úgyis az ideológiai mintázat 
szerint alakulnak), hanem a dolgok hogyanjában, abban, hogy a kitűzött célo- 
kat hogyan, mi módon kívánja elérni az adott politikai erő. A hogyanok kidol- 
gozottsága és megalapozottsága a legjobb indikátora annak, hogy a kérdéses 
párt mennyire kormányzóképes. 

A (kormány)programok nagyon fontos üzleti dokumentumok is egyben. A 
befektetők és a piaci szereplők figyelembe veszik a beruházásoknál, a hosszú- 
és középtávú tervezésnél a programok tartalmát és irányát. 

A politikakutató számára a legfontosabb talán a programok kimondatlan 
tartalma. A célrendszerből, a nyelvi megformálásból, az érvelés színvonalá- 
ból és még ezernyi apró momentumbál kirajzolódik egy kép, méghozzá annak 
a képe, hogy a párt milyennek tartja választóit. Voltaképpen ezen keresztül 
- akarva akaratlanul -— megmutatkozik a párt társadalomképe, amelynek isme- 
rete sok esetben eligazít, ha egy adott politikai erő lépéseit és döntéseit mérle- 
geljük vagy értékeljük. 


ktsásdi 


A programok a demokratikus hatalomgyakorlás fontos dokumentumai, és 
minőségük a társadalom minden szegmensét érintik; a programkultúra ha- 
nyatlása nyújtja a legjobb táptalajt a populizmus és a percpolitizálás szárba 
szökkenéséhez. Legyen bármilyen lekicsinylő véleményünk is a programok 
jelenkori szerepéről, azért az mégsem ideális állapot, hogy a (nem hivatalos) 
kampánykezdés küszöbén még fogalmunk sincs arról, melyik politikai erő mit 
kezdene az országgal, milyen Magyarországot képzel el, és hogyan kívánja azt 
elérni. 

2009.08.25. 

A , NEOLIBERALIZMUS" MITOLÓGIÁJA 


Miközben a Fidesz retorikájában egyre dominánsabb elemmé válik az antili- 
berális narratíva, a párt gazdaságpolitikusai — kimondva-kimondatlanul — hitet 
tesznek a liberális gazdaságpolitika mellett. Ez csak egy azok közül a kirajzo- 
lódó ellentmondások közül, ami a Fidesz liberalizmushoz fűződő viszonyában 
tapasztalható. Érdemes egy kicsit közelebbről is szemügyre venni ezt a viszonyt, 
mert az ellentmondások feloldásával talán kibogozhatjuk a Fidesz kormányzati 
szándékait is. 

Európában véget ér a neoliberalizmus korszaka." írja legutóbbi cikkében Or- 
bán Viktor (Magyar Nemzet, 2009.07.25.). A cikk voltaképpen a liberális gaz- 
daságfilozófia európai hegemóniáját vázolja fel, mely minden gazdasági és 
gazdaságpolitikai döntés rendezőelve volt az elmúlt évtizedekben. A liberális 
gazdaságpolitika egyeduralmát teszi felelőssé a világválság kitöréséért, és a 
válságot egy olyan határkőként értelmezi, mely egy korszak lezárultát jelké- 
pezi. Az ex-miniszterelnök kiindulópontja alapjában véve megalapozott: a li- 
berális piacközpontú felfogás valóban a mainstream gazdaságszemlélet volt 
az elmúlt évtizedekben, és minden ezzel szembemenő irányzat margóra ke- 
rült. Az is igaz, hogy a világgazdasági válság sarokpont lehet a kapitalizmus 
fejlődéstörténetében, de az, hogy fordulópontról lenne szó, hovatovább kor- 
szakváltásról, az már egy kicsit elhamarkodott megállapításnak tűnik. 

Azt egyetlen mérvadó európai politikus illetve közgazdász sem tagadja, 
hogy a kapitalizmus jelenlegi szisztémáját újra kell gondolni, sőt a legtöbb re- 
leváns politikai erő — ideológiai pártállástól függetlenül — zászlajára is tűzi a 
kapitalizmus megújítását. Ugyanakkor a tervek, koncepciók és a már foganato- 
sított intézkedések alapján, úgy tűnik, hogy inkább korrekcióról, mint radiká- 
lis irányváltásról van szó. A rapid válságkezelés intervencionalista intézkedései 
után az európai államok gazdaságai lassan ismét ráállnak a liberális pályára, 
és abban csak reménykedhetünk, hogy ez már a korrigált, adekvát keretek kö- 
zé szorított kapitalizmus pályája lesz. 

Elmaradt tehát a sokak által (többek között Orbán Viktor által is) vizionált 
paradigmaváltás. Végeredményben nincs olyan alternatív, életképes modell, 
amely egy az egyben felválthatná a jelenlegi szisztémát. Az is igaz persze, hogy 
az ilyen típusú világméretű irányváltások nem egyik napról a másikra szoktak 
végbemenni, hanem éves, esetenként évtizedes átmenet eredményeképpen. 
Már csak ezért sem beszélhetünk jelen pillanatban korszakváltásról. 

A ,neoliberalizmus" magyar délibábja 


A hazai pártpolitika szempontjából sokkal izgalmasabb kérdéseket vet fel az 
antiliberális narratíva belpolitikai vetülete. A már idézett cikk második felében 
a szerző Így Ír: ,. .. az MSZP radikális neoliberális párttá vált az elmúlt évek során. . . 
A neoliberális politika kudarca végül hatalmi, politikai, gazdasági és szociális válságot 
idézett elő, amely összetalálkozván a nemzetközi pénzügyi válság hullámaival, hajótö- 
réssel fenyegeti Magyarországot." 

A fenti állítások mögött egy olyan alapvető tévhit húzódik meg, mely tény- 
ként kezeli a liberális gazdaságpolitika belföldi rendszerszintű jelenlétét. Ho- 
lott Magyarországon sohasem érvényesültek tisztán a liberális gazdaságpo- 
litika elvei, az elmúlt húsz év tulajdonképpen a paternalista (osztogató) és a 
stabilizációs (megszorító) szemlélet vetésforgója volt, melynek üteme a válasz- 
tási ciklusok ritmusát követte. Az állami újraelosztás magas, a piac bizonyos 
szegmensei túlszabályozottak, bizonyos szegmenseiben pedig hiányoznak 
(vagy teljesen elavultak) a jogi normák, a szociális háló fenntarthatatlan és 
kontraproduktív (elavult és nem ösztönöz munkára). Ezek alapján Magyaror- 
szágon a liberális gazdaságpolitika ellen harcolni valóban délibábkergetésnek 
tűnik. 

Az alapkérdés persze az, hogy a délibábkergetés egy véletlenszerű célpont- 
tévesztés-e, amely a Fidesz hibás valóságértelmezéséből fakad, vagy van racio- 
nális interpretációja a párt antiliberalizmusának? 


A neoliberalizmus" mitológiája 


Ha figyelmesen végigtanulmányozzuk a Fidesz vezetőinek nyilatkozatait, ak- 
kor egy olyan következetes és összetett ellenfélkép rajzolódik ki, melynek góc- 
pontjában a , neoliberalizmus" áll (mint igazodási pont), és amelynek bizonyos 
elemei összeegyeztethetőek a valósággal, de nem mentesek a torzító vadhajtá- 
soktól sem (pl. ,,... a magyar baloldalt felvásárolta egy neoliberális tőkéscsoport. . ."; 
s Eltüntették a befizetett nyugdíjjárulékokat. .."). A Fidesz tehát felépített egy , ne- 
oliberális" mitológiát (a neoliberalizmus eredeti jelentését jócskán módosítva 
és kibővítve), amelybe beemelt minden olyan értéktényezőt, ami ellen harcol- 
ni akar, és ebbe a negatív mitológiai keretbe igyekszik ellenfelét pozícionálni. 
Az ellenfél átpozícionálása, a mitológiateremtés és a trendalakítás a párt- 
kampányok természetes velejárója, és egyben a pártverseny legnehezebb és 
legbonyolultabb eszközrendszere, amit a Fidesz per pillanat nagy hatékony- 
sággal alkalmaz -— több oknál fogva. Egyrészt jelentős a párt hitelességi fölénye 
(aminek az ellenfél definiálása és az öndefiníció tekintetében döntő jelentősé- 
ge van), a másik ok a kormány jelenlegi értékmentes politikája, melynek egyet- 
len öndefiníciós eleme a válságkezelő identitás (eszközrendszere pedig fiskális 

restrikció), ami éppenséggel pont a Fidesz narratíváját erősíti. A harmadik ok, 
hogy az MSZP jelenleg program, vezető és stratégia nélkül politizál, ami sza- 
bad terepet biztosit az ellenfél tematizációjának. 

Az antiliberalizmus tehát nem délibábkergetés, nem is zsigeri alapállás, ha- 
nem jól felépített politikai stratégia, amit az ellenfél egyelőre nem képes ér- 
demben ellenpontozni. 


Szavak és szándékok 


Kicsit bonyolítja a képletet, hogy miközben a Fidesz retorikájának fő csapás- 
iránya az antiliberalizmus, eközben a párt gazdasági szakembereinek és a 
holdudvar közgazdászainak nyilatkozatai, koncepciói és tanulmányai a libe- 
rális gazdaságfilozófia forrásvidékéről származnak. Ez még akkor is így van, 
ha a szóban forgó szakemberek is időnként meg-megpenggetik az antiliberális 
húrokat. Jó példa erre a Cséfalvay Zoltán és Matolcsy György által szerkesz- 
tett vitairat (Megújított szabadelvű és szociális piacgazdaság Magyarországon), mely 
— mint ahogy azt már a címe is mutatja — a jóléti állam liberális újrahangolására 
tesz kísérletet. A tanulmány legfontosabb állítása, hogy a sikeres magyar felzár- 
kózáshoz saját modell kell, mely az angolszász liberális piacgazdaság és az eu- 
rópai szociális piacgazdasági modell — az eddiginél szerencsésebb — ötvözetéből 
alakítható ki. 

A Fidesz politikájában tehát élesen különválik a retorika és a szakpolitika, 
az egyik a választók meggyőzését, a másik a piaci szereplők megnyugtatását 
szolgálja; az egyik a kormányra kerülés képességét, a másik a kormányzóké- 
pességet erősíti. A pártnak akampány során egyáltalán nem áll érdekében sem 
a paradoxonok feloldása, sem a két irányvonal közös nevezőre hozása. 


2009.10.13. 


A REMÉNY RABJAI 


A rosszléti állam árnyékában 


Amikor a két pólusképző politikai erő támogatottsága között nagyságrendi 
különbség van; amikor a választók fele a bizonytalanok táborát erősíti; amikor 
a szélsőségek felerősödnek, és a társadalmi szolidaritás aminimum-szintet sem 
éri el, és amikor a közéletben egyszerre van jelen a mély apátia és a hisztéria, 

olyankor - ha meg akarjuk érteni a kialakult helyzetet — érdemes a szokásos 
felszínkarcolgatás helyett egy kicsit mélyebbre menni az okok és következmé- 
nyek szövetében. A jelenlegi erőátrendeződés ugyanis már nem magyarázható 
az őszöd-szindrómával, az esetlen és esetleges kormányzással, a koalíciósza- 
kadással, a miniszterelnök-váltással vagy az egymást érő válságperiódusokkal. 
Már csak azért sem, mert ezek is csak következmények, egy sokkal mélyebben 
gyökerező probléma tünetei, melynek gócpontjában a jóléti állam és az ahhoz 
fűződő viszony áll. 

A rendszerváltás legelemibb ígérete a jóléti állam (vagy más megközelí- 
tésben: a szociális piacgazdaság) megteremtése volt, mely még a módosított 
alkotmány preambulumába is belekerült. A harmadik Magyar Köztársaság a 
jóléti állam igézetében fogant, és annak bűvöletében van mindmáig. Az eddigi 
választások mindegyikét az döntötte el, hogy melyik politikai erő tudja hite- 
lesebben képviselni a jóléti állam ideáját, ki tudja meggyőzőbben ígérni an- 
nak megteremtését, lehetőleg minél hamarabb: pár éven belül, hónapok alatt 
vagy akár holnapra. Minden más - a szimbolikus politika színterén zajló — 
vita, a kárpótlás, az ügynökbotrányok, a kettős állampolgárság, a reform-po- 
lémia, a korrupciós ügyek, mind-mind csak színes körítés volt; a pártpolitikai 
erőpróbákat (szinte kivétel nélkül) mindig a jóléti paradigma döntötte el. 

A magyar politikai elit tehát már húsz éve a jóléti állam tüze körül járja ter- 
mékenységi táncát, és a választóközösség döntéseit az az elévülhetetlen vágy 
diktálja, hogy közelebb kerüljön e tűz melegéhez. Csakhogy ez a tűz már rég 
kihunyt, mi több, már a parazsak is kihűlni látszanak. 


A jóléti állam tündöklése és bukása 


A jóléti állam -— bár baloldali találmány — a második világháború után konszen- 
zusos célkitűzéssé vált a nyugat-európai országokban, és az is maradt egé- 
szen a nyolcvanas évekig, függetlenül az éppen regnáló kormányok ideológiai 
színezetétől. A nyolcvanas években a neokonzervatívok üzentek hadat a jóléti 
állam elvének, tagadva annak fundamentumait és létjogosultságát. Annak el- 
lenére, hogy a neokonzervatív támadás elbukott, a kilencvenes évek közepé- 
től már a baloldal is arra az álláspontra helyezkedett, hogy a jóléti állam 
korábbi keretei fenntarthatatlanok, bizonyos szegmensei pedig a kiéleződő 
globális gazdasági verseny körülményei között kontraproduktívak, és gát- 
ját képezik a gazdasági növekedésnek. Ezért aztán a baloldali kormányok 
nekiláttak a ,jólé-ti állam modernizációjának", ami végeredményben nem 
jelentett mást, mint hogy elkezdték fokozatosan lebontani annak pilléreit. Ez 
a máig tartó folyamat természetesen nem volt zökkenőmentes, mivel a már 
kivívott jogokról és javakról lemondani komoly traumát okozott a nyugati 
társadalmaknak. 

A magyar társadalom sajátos tragikuma, és az általános közérzület fruszt- 
ráltságának elsődleges oka, hogy a magyar politikai elit éppen akkor kezdte 
el hajszolni a jóléti állam ideáját, amikor az már megbukott. A magyar válasz- 
tónak úgy kellene lemondania a nyugati jólét toposzáról, hogy közelébe sem 
került a megvalósításának. Erre a gyászmunkára pedig a társadalom mind a 
mai napig nincs felkészülve. 

Már csak azért sem lehet felkészülve, mert a politikai elit arra szocializálta 
a választóközösséget, hogy ha jobban akar élni, nincs más dolga, mint behúz- 
ni az x-et a megfelelő körbe, és a politika majd mindent megold helyette, azt 
sugallva mindezzel, hogy amennyiben a megfelelő politikai döntést hozza, és 
a megfelelő pártra szavaz, akkor egyéni teljesítményétől függetlenül is előbbre 
juthat. Persze az éremnek két oldala van, nem lehet a teljes felelősséget az elitre 
hárítani: a választók ezenközben arra nevelték a politikusokat, hogy ameny- 
nyiben letérnek a jóléti paradigma által kijelölt ösvényről, akkor pórul járnak, 
mert az urnáknál megbüntetik őket. Ennek végül az lett az üzenete a politi- 
kum számára, hogy: hazudj, ha nyerni akarsz. 

Mindezek folytán a magyar össztársadalom saját vágyai és ábrándjai foglyá- 
vá vált, és egyre távolodik a valóságtól, pontosabban a valóság távolodik tőle. 
A közéleti valóságdeficit pedig olyan hiszterizált, szürreális közbeszédet te- 
remt, amelyben lehetetlenné válik a valódi problémák kitárgyalása (romain- 
tegráció, szerkezeti reformok, közjogi korrekció). 

A választók évtizedeken keresztül azt hallgatták, hogy ennyi és ennyi év 
múlva utolérjük a nyugatot, csakhogy mára a nyugat-európai demokráciák 
létfeltételei megváltoztak; központi kategóriává vált az öngondoskodás, a ver- 
senykényszer, a szükségszerű társadalmi felzárkózás, a teljesítményorientá- 
ció. Az állam által feltételek nélkül garantált jólét már csak nyomokban létezik, 
rémképe taszítja ismét a csodavárás állapotába (vagy éppen a teljes apátia 
posványába). 


készked 


A jelenlegi pártpolitikai erőviszonyok tekintetében is a jóléti paradigma a 
vízválasztó. Lehet persze a Szocialista Párt mélyrepülését Őszöddel, vagy a 
megszorításokkal magyarázni, csakhogy ezek is mind a jóléti kényszerpálya 
eredményei. A ciklus elején végrehajtott megszorításokra ugyanis a jóléti rend- 
szerváltás égisze alatt kivitelezett száznapos programok túlköltekezései miatt 
volt szükség (és e restrikció utolsó szakaszában érte el Magyarországot a gaz- 
dasági világválság), az őszödi beszéd pedig nem volt más, mint az állam jóléti 
szerepfelfogása kapcsán kiéleződő párton belüli harc első ütközete. 

A Szocialista Párt jelen pillanatban a kormány takarásában van, és nem ké- 
pes hitelesen jóléti víziót közvetíteni (sőt a kormány épp az ellenkező irányba 

halad: a válságkezelés jegyében további megszorításokat eszközöl). A Fidesz 
tehát egyedül maradt a szociális retorika kifutóján, és a párt gazdasági szak- 
emberei — hogy, hogy nem - éppenséggel a jóléti állam megújítását tűzték ki 
célul (Cséfalvay-Matolcsy: Megújított szabadelvű és szociális piacgazdaság 
Magyarországon). 

A helyzet úgy áll, hogy a jóléti paradigma egy újabb fejezetéhez érkeztünk: 
az ország egyik fele apátiába zuhant, jelenleg nem remél semmit a politiká- 
tól, és kivonja magát a közéletből, a másik fele a remény rabjává vált, és egy 
kisebbfajta csoda végrehajtását várja a szavazatáért cserébe. 

Az alapkérdés az, hogy mi jöhet akkor, ha adott esetben a csoda elmarad: a 
kijózanodás időszaka (mely új, illúziómentes alapokra helyezheti a politikát), 
vagy még tovább hiszterizálódik és radikalizálódik a közélet. 


2009.11.17. 


SZENTPÉTERI NAGY RICHARD 


A TÖRVÉNYHOZÁS CIKLIKUSSÁGA 


Midőn mostanában szinte naponta hallunk az előrehozott választások esélyé- 
ről és lehetőségéről, a politikai elemzők is elfeledkeznek arról, hogy korábban 
éppenséggel milyen keveset beszéltek róla. 

A magyar demokratikus átalakulás egyes félresikerült intézményi meg- 
oldásai között a hazai elemzők számára mindig is megnyugtató és hazafiúi 
büszkeségre okot adó körülményként mutatkozott az, hogy nálunk -— ellen- 
tétben több közép-európai szomszédunkkal is — az egyes parlamenti ciklusok 
mindig pontosan (vagy — mindenekelőtt az első ciklusra gondolva — majdnem 
pontosan) négy évig tartottak, és az országgyűlés rendre kitöltötte mandátu- 
mát. Előrehozott választásokról időről-időre szó eshetett ugyan, de az elem- 
zők azt nemhogy elkerülhetőnek, hanem kifejezetten károsnak ítélték, és bár 
jó néhány esetben lett volna éppen alapja, valójában senki sem szorgalmaz- 
ta komolyan a mindenkori parlament idő előtti feloszlatását és új választások 
kiírását. 

Mindazonáltal különösebb nemzeti büszkeségre ezen a téren igazából 
nemigen volt okunk. A Magyarország által is választott — bár viszonylag siker- 
telenül megvalósított — kormányforma, a parlamentáris kormányzati rendszer 
éppen attól működőképes (és éppen attól parlamentáris), hogy lehetővé teszi a 
törvényhozási ciklusok lerövidítését. Más kormányzati rendszerekre ez nem- 
hogy nem jellemző, hanem éppen ennek ellentéte a jellemző, vagyis másféle 
rendszerekben a törvényhozás idő előtt nem oszlatható fel. Az elnöki típusú 
kormányzati szisztémában jószerivel nincs is olyan személy, aki a feloszlatást 
elvégezhetné, hiszen az amerikai kontinensen meghonosodott rendszer nem 
ismeri az elkülönült államfői hatalmat. A törvényhozási ciklusok napra pon- 
tosan rögzítettek, a választásoknak mindig ugyanazon a napon kell elkövet- 
kezniük (az Egyesült Államokban például a páros évek novemberének első 
hétfőjét követő kedden), és a törvényhozás mandátuma el van választva a vég- 
rehajtó hatalom megbízatásától, amely ugyancsak napra pontosan fixált. 

Nem így a parlamentáris rendszerekben (vagyis Európában gyakorlatilag 
— Svájcot kivéve — mindenütt, még Franciaországot is ideértve). A parlamen- 
táris rendszer ugyanis azért parlamentáris, mert a kormány a parlamentben 
megbukhat, hiszen annak ítipikusan az alsóháznak) bizalmán nyugszik, és 
ha a bizalom elszáll, akkor vele repül a kormány is, ha pedig potens kormány 
nem alakulhat helyette, akkor szélnek eresztik magát a parlamentet is. Hogy 
mikor? Bármikor. 

Éppen ezért — bár ez elsőre bizonyosan furcsának, s talán meglepőnek is 
tetszhet — ha a parlamentáris kormányrendszer belső logikájának következe- 
tesen meg akarnánk felelni, akkor egyenesen azt kellene mondanunk, hogy 

parlamentáris körülmények között nincs is igazán értelme előrehozott válasz- 
tásokról beszélni, mert a klasszikus parlamentarizmus szabályai szerint va- 
lójában szinte minden általános parlamenti választás előrehozott választás is 
egyben. A parlamentáris rendszer tiszteletre méltó logikájának ugyanis — ha 
következetesek akarnánk lenni — az felelne meg, hogy a hatályos alkotmány- 
ban kifejezetten négyévesre szabott időtartamot maximum-időtartamnak 
tekintsük, és valami olyasmit képzeljünk, hogy a parlamenti választásoknak 
nem feltétlenül négyévenként, hanem legfeljebb négyévenként kell bekövet- 
kezniük (az alkotmány alapján mindig áprilisban vagy májusban). 

A klasszikus parlamentarizmus őshazájában, Nagy-Britanniában a parla- 
menti ciklus maximumát már jó ideje öt évben szabták meg. Ezen az idősza- 
kon belül az alsóház bármelyik pillanatban feloszlatható, nem kell hozzá más 
indok, csak a miniszterelnök pillanatnyi akarata. Ha a miniszterelnök úgy ítéli 
meg, hogy egy előrehozott választás kedvezne a pártjának, mert egy gyors 
választáson több mandátumot tudna szerezni, mint amennyivel rendelkezik 
(vagy legalábbis annál többet, mint amennyit egy későbbi szavazáskor elér- 
hetne), akkor a maga részéről felkeresi az uralkodót, és formálisan megkéri 
őt a képviselők házának feloszlatására. E kérést őfelsége természetesen mél- 
tóságteljesen teljesíti, és a ház tagjai már mehetnek is kampányolni. A kam- 
pány általában nem tart tovább három hétnél, hiszen a következő választást 
az uralkodó rövid időn belülre (hagyomány szerint egy csütörtöki napra) tűzi 
ki, és e választások alapján összegyűlt parlament megint legfeljebb öt évre kap 
mandátumot. Jelezzük, hogy a ciklus megnyitásával a királynőnek ugyancsak 
nem kell bíbelődnie, mert nem a ciklust, hanem az évadot nyitja meg — minden 
év őszén, akárkik ülnek (vagy állnak) is a (felső) házban. 

Látnivaló, hogy a rendszer eléggé működőképes (mint ahogyan az elnöki 
rendszer is az), és egy kormányformának általában az tesz jót, ha azokat a sza- 
bályokat alkalmazza, amelyek az adott kormányzati rendszerre jellemzőek, és 
nem vegyíti a különböző formák jellegzetességeit egy logikátlan mixtúrába. 
Az egyes kormányzati szisztémák nem véletlenül, hanem nagyon is tervezet- 
ten és tudatosan fejlődtek olyanokká, amilyenek, és azért tudnak működni, 
mert olyanok és csakis olyanok, amilyenek — ha fogalmazhatunk így. 

Az európai kontinensen az alkotmányok általában négyéves törvényhozási 
ciklusokat rögzítenek, de ezen az időszakaszon belül a parlamentek többnyire 
bármikor feloszlathatók. Ezen a ponton kell olyasmit állítanunk, ami valamiért 
meglepőnek számít a hazai szakértői-elemzői körökben. Azt kell mondanunk, 
hogy az európai államfők — kevés kivételtől eltekintve — jószerivel ugyanolyan 
könnyen, rendszerint minden további nélkül, többnyire feltételek és előírások 
nélkül feloszlathatják országuk parlamentjét (praktikusan a képviselőházat), 
mint a brit uralkodó. Számos európai országban ehhez nemhogy miniszterel- 
nöki ellenjegyzés, de még miniszterelnöki kérelem, felterjesztés, előterjesztés 
sem szükséges, és a király, nagyherceg vagy köztársasági elnök akkor oszlatja 

fel a házat, amikor csak akarja. Van néhány jogrendszer, amelyben erre a sza- 
bad akaratgyakorlásra az alkotmány mindenféle megkötések nélküli kifejezett 
lehetőséget ad. A parlament feloszlathatósága parlamentáris vonás, és a rend- 
szer működőképességének éppen ez a rugalmasság a biztosítéka, aminthogy 
az elnöki rendszernek pedig éppen a merevség és a rugalmatlanság, vagyis 
(mindkét rendszerben) a következetesség. 

Magyarországon ezzel szemben következetlenség érvényesül, és nem csak 
ezen a téren. Hogy túl sokáig ne szaporítsuk a szót, kimondhatjuk: hazánk- 
ban az országgyűlés gyakorlatilag feloszlathatatlan. Van ugyan két eset az al- 
kotmányban, amely lehetőséget ad a köztársaság elnökének, hogy feloszlatási 
jogával éljen, de e két esetről nem érdemes beszélni, mert gyakorlatilag soha- 
sem következnek be. Ám - sajátos módon -— ha mégis bekövetkeznék a két eset 
egyike vagy másika, amely a teljes kormányzati csőd és a kormányozhatat- 
lanság valóságos megnyilvánulásaként értékelhető, a köztársaság elnökének 
csupán joga és lehetősége, de nem kötelessége a feloszlatás. Vagyis a magyar 
államfő nem tehet semmit, amíg elő nem áll a permanens kormányválság 
egyik vagy másik nyilvánvalóan feloszlatás nélkül nem megoldható esete, ak- 
kor azonban, amikor az elnök végre cselekedhetne, megteheti, hogy nem tesz 
semmit. 

A magyar alkotmány számos hibája közül nem ez a legnagyobb, de ebből 
a következetlenségből is származhat számtalan probléma a rendszer műkö- 
dőképességére nézve. Érdekességként utalunk arra továbbá, hogy a magyar 
alkotmány a folyamatból teljesen kihagyja a kormányt, illetve a miniszterel- 
nököt, és ezzel — mint jeleztük — nincs egyedül Európában, de a magyar al- 
kotmány tartalmaz egy — a kommunizmusból ránk hagyományozott - olyan 
megoldást is, amelyben sem a kormányfőnek, sem az államfőnek nem szán 
szerepet, s ezzel különlegessé teszi magát a kontinens régi parlamentáris ha- 
gyományokkal rendelkező országai körében. 

A magyar országgyűlés ugyanis dönthet úgy, hogy feloszlathatja önma- 
gát. A jelenlegi magyar kormányzati szisztémának ez az első látásra különös 
jellegzetessége lényegében megfelel annak a de facto helyzetnek, amelyre a 
nyugat-európai alkotmányok szabályokat írnak elő, és a gyakorlatban egyszer 
már alkalmazódott is hazánkban, igaz, az az országgyűlés még ötéves mandá- 
tummal - nem szabadon - választott , parlament" volt, és a módszerrel a rend- 
szerváltás előtti utolsó órákban nem nyertünk sokat, csak néhány hetet. Hogy 
azután az akadémiai magasságokban tekintélyeskedő alkotmány és a politikai 
rögvalóság miért klasszikus szabályok betartásával találkozik egymással Nyu- 
gaton, és miért nem így van ez nálunk, az igencsak messzire vezető, de ugyan- 
csak érdekes kérdés, amelyre talán lesz még alkalmunk kitérni. 

Mindenesetre az kijelenhető, hogy a magyar országgyűlés természetesen 
csak akkor oszlathatja fel önmagát, ha egyáltalán ülésezik, és akkor nyilván 
nem, ha hónapokig nyári szabadágon pihen. De parlamentáris körülmények 

között egy kormány is csak akkor bukhat meg, ha a parlament megbuktatja. 
Ha nincs parlament, akkor biztosan van kormány. A hosszú nyári szabadág 
alatt a kormány tehát hevesen dolgozhat, mert a bizalmi kérdés csak akkor 
vethető fel, ha van, aki felvesse. 

A nyár heves, a kasza egyenes", és hazánkban általában jelentős események 
zajlanak a meleg nyárban. De a kormány addig biztosan nyugodt lehet, amíg 
az országgyűlés össze nem ül. A parlamentnek felelős kormányzás csak ősszel 
kezdődik újra, és addig a sajátosan hazai kormányzati rendszer, a magyar par- 
lamentarizmus is a megérdemelt szabadságágát tölti. 


2008.07.08. 


A CSELEKEDETEK PROGRAMJA 


Mióta világ a világ, és Magyarország a demokrácia vidám óráit éli, a magyar 
kormányok mindig is koalíciós kormányok voltak. Koalíciós kormány volt a 
2008 tavaszáig kormányzó kabinet is, azóta azonban nem egyszerűen nem 
koalíciós, de nem is többségi kormánnyal van dolgunk, egyelőre aktuális kor- 
mányprogram nélkül, hiszen ennek az egypárti, kisebbségi kormánynak a na- 
pokban készül az úgynevezett , cselekvési programja". E programírásra azért 
volt szükség, mert a koalíciós kormányt néhány hete látványosan odahagyó 
SZDSZ néhány hete ugyancsak látványosan megválasztott új elnöke néhány 
héttel ezelőtt azt kívánta a miniszterelnöktől, hogy a kormány cselekvési prog- 
ramját augusztusra , tegye le az asztalra". 

A majdan elkészült programot az SZDSZ idővel áttanulmányozza, és ha el- 
fogadhatónak találja, akkor a kormánynak ennek mentén kell elkészítenie a 
részletesebb cselekvési programot, amelyre az SZDSZ annak véglegessé vá- 
lásakor ugyancsak igent vagy nemet mondhat. Ez a taktika annyi előnnyel 
kétségtelenül jár az SZDSZ számára, hogy addig sem kell csinálnia semmit, 
vagyis a nyaralás közepette elegendő megvárnia, vajon az MSZP mivel áll elő, 
mire eljön a parlamenti évadkezdet. Gyurcsány Ferenc természetesen nem te- 
hetett mást, minthogy belement az alkuba. (A kormánynak az a dolga, hogy 
nyáron is programpontokkal bíbelődjék, elvégre programadásban a Gyur- 
csány-kormány mindig is túlteljesített.) 

Ha azonban rápillantunk erre a ma még el sem készült dokumentumra, kü- 
lönös műfaji problémákkal találjuk szemben magunkat, és aligha tarthatjuk 
véletlennek, hogy Fodor Gábor - mikor nevet adott a gyereknek — a , cselekvési 
program" kifejezést használta. A legkevesebb, amit elmondhatunk a cselekvé- 

si programról, hogy az nem kormányprogram. Ugyanakkor a legtöbb, amit e 
dokumentumról elmondhatunk, hogy az maga a költségvetés. A költségvetési 
tervnek most a cselekvési program az ,ünneplős neve" — mint Móricz sze- 
rint a bundás kenyér a hajában főtt krumplinak. Ez az, amihez az SZDSZ-nek 
viszonyulnia kell. Méghozzá nem 2008 telén, amikor a költségvetési törvény 
végszavazására sor kerül, hanem legkésőbb 2008 őszén, amikor a kormány 
szándékai világossá válnak. 

Ha az SZDSZ - ellenzéki mivoltából adódóan — nemet fog mondani a 
kormány költségvetési törvénytervezetére, akkor ezt a nemet már az ősszel 
is kimondhatja, ez ugyanis azt jelentené, hogy a kormány képtelen lesz kor- 
mányozni a következő időszakban, és ezt jó, ha minél előbb megtudja. Ha 
azonban az SZDSZ igent mond a cselekvési programra — amelynek elkészíté- 
sét maga követelte -—, akkor igent kell mondania a költségvetésre is. Méghozzá 
azért, mert a megállapodás lényege éppen ez: az SZDSZ-nek azért kell tud- 
nia a kormány szándékairól, hogy a kormány számára világos legyen, mi az 
SZDSZ szándéka. 

Mármost az SZDSZ szándéka pillanatnyilag egyetlen célra irányul: párt- 
ként — önálló, pólusképző politikai erőként — meg akar erősödni a közvéle- 
mény megítélésében. Ez igen tiszteletreméltó és kétségkívül legitim cél, afféle 
pártérdek, amelyet egy legitim párt teljes személyzete szolgálni szokott, és ez 
helyes így. Más kérdés, hogy ezen a minden gyanú felett álló pártérdeken túl 
van-e valami, ami pillanatnyilag párttá teszi az SZDSZ-t, vagyis létezik-e aka- 
rat, amelyet az SZDSZ - ha lehetősége nyílik rá — véghez akar vinni. 

Ha erre a kérdésre az SZDSZ - mi mást is mondhatna, természetesen — 
igennel felel, akkor nehéz lesz megmagyaráznia, miért távozott a kormányból. 
Nem most nehéz ezt elmagyaráznia, midőn világossá vált, hogy programját 
nem tudja megvalósítani a kormányban - a koalíciós partner gyenge elkötele- 
zettsége miatt, hogy úgy mondjuk -, hanem akkor lesz nehéz magyarázattal 
szolgálnia, amikor majd — ha eljő az idő — újból a választókhoz fordul. 

A magyar választó ugyanis sokat tanult — míg a demokrácia nagykorúvá 
lett — az elmúlt tizennyolc évben. 1990-ben még parlamentet választott, ma 
már kormányt. Az első választásokon még az volt a célja, hogy pártja bejusson 
a parlamentbe, ma az a célja, hogy pártja kormányra kerüljön. Egykoron egy 
reprezentatív országgyűlést akart, amelyben mások mellett az ő kedvenc párt- 
ja is helyet kap, ma egy többségi kormányt akar, amelyet az ő választott pártja 
irányít. Egykor pártra szavazott, hogy annak képviselői parlamenti képviselők 
legyenek, ma ugyancsak pártra — és nem egyes képviselő-jelöltekre — szavaz, 
hogy a párt — nem a választók, hanem a párt által választott — képviselői kor- 
mánytagságot kapjanak. 

A pártoknak mindezért 1990-ben eszükbe se jutott miniszterelnök-jelöltet 
állítani, és ezt 1994-ben is csak az SZDSZ kockáztatta meg. A kockázatvállalás 
sikert hozott — nem azért, mert a jelöltből miniszterelnök lett, hanem azért, 

mert a párt e lépés révén (is) kormányra került. A kormánytöbbséghez nem 
volt rá szükség, ezért normális parlamentáris körülmények között nem me- 
rült volna fel, hogy meghívják a kabinetbe, de Magyarország az idő tájt még 
nem élvezte és unta meg a konszolidált parlamentáris viszonyokat. Az una- 
lom és a kiábrándulás éppen 1998-ra jött el, amikor a megtépázott tekintélyű 
SZDSZ - beleragadva az elhagyni nem mert kormányba — az MSZP-nek is 
elvesztette a választásokat. Azokon a választásokon az SZDSZ-nek semmi 
mondanivalója nem volt a választók számára, hacsak a , tartsuk a jó irányt" és 
a valamikor majd csökkentsünk adót, mert a liberálisoknak az áll jól" típusú 
üzenetek nem számítottak annak. 

Az 1998-as ,kampány" keserű tapasztalatai két ízben is csodát tettek a párt- 
tal: 2002-ben és 2006-ban éppen a jól sikerült kampány vitte be az SZDSZ-t 
a parlamentbe (legutóbb persze kellett ehhez az MSZP háta i59). Így azután az 
SZDSZ háromszor került kormányra. De nem azért, mert választásokat nyert 
(az SZDSZ az eddigi választásokon legfeljebb a , második legnagyobb párt" 
státusáig jutott, újabban persze ettől nagyon távol van: e státust épp tíz éve 
vesztette el), hanem azért, mert az MSZP nyerte meg a választásokat — mind- 
három esetben (emlékeztessünk itt arra, hogy listán 1998-ban is a szocialisták 
kapták a legtöbb szavazatot, egyébként. Parlamentáris körülmények között 
teljesen normális, úgyszólván mindennapos, hogy olyan pártok is kormányra 
jutnak, amelyek rosszul, vagy éppen csak jól szerepeltek a választásokon: ez a 
parlamentáris kormányrendszer egyik kedves sajátja. 

Az is normálisnak tekintendő, ha egy párt igyekszik a programját minél na- 
gyobb mértékben megvalósítani, még ha egy kormányban -— mint az SZDSZ 
mindig -— a kisebbik koalíciós partner szerepe jutott is neki. Más kérdés azonban 
az, hogy valamiféle felhatalmazás mégiscsak kelleni szokott ahhoz, hogy egy 
pártprogram - legalább részben — megvalósuljon. A választásokon résztvevő 
párt - ettől párt — a maga pártprogramját , választási javaslatként" a választók 
elé tárja, akik — jó esetben — felhatalmazást adnak a pártnak, hogy a javaslatot 
megvalósítsa. Márpedig az SZDSZ - valljuk be — ilyen felhatalmazást teljesen 
soha, az utóbbi évtizedben pedig jószerivel még csak részben sem kapott. Két 
éve mégis nekilátott — például — egészségügyi programja megvalósításához, 
amelyből a választók — mint ez nyilvánvalóvá vált — még részben sem kértek. 
(Meglehet, a választók tévedésben voltak, és az is meglehet, hogy a megvalósí- 
tani kezdett program valójában távol állt az SZDSZ eredeti elképzeléseitől. De 
a választói verdikt nem lehetetett világosabb.) 

Ráadásul az utóbbi években már - részben vagy egészben — megvalósult 
SZDSZ-programpontok jó részéről is az mondható el: kár, hogy megvalósul- 
tak. A kierőszakolt áfa-csökkentés, a diplomás minimálbér vagy a minimál- 
bér adómentességének bevezetése nemcsak hogy nem hoztak hasznot, hanem 
károkat okoztak, de ráadásul még csak nem is voltak liberális lépések. Ezekért 
az intézkedésekért nem érte meg kormányra menni. 

Most -immár kormányon kívül - az SZDSZ-nek két nagyon súlyos kihívás- 
ra kell felelnie. Egyrészt választ kell adnia arra a kérdésre, hogy mi az a prog- 
ram, amit ezúttal képvisel és meg akar valósítani — a választók nemigen sza- 
vaznak rá, ha ezt nem közli. Másrészt feleletet kell adnia arra a kérdésre, hogy 
programját, ha van, mégis hol kívánja megvalósítani: netán kormányon-e, mint 
minden valamirevaló politikai párt, amelynek céljai vannak, vagy kormányon 
kívül, mert akkor búcsút mondhat a megvalósítás esélyének (és mellesleg a 
szavazatoknak is, mert a magyar választó — mint jeleztük — kormányra szavaz, 
és nem támogat olyan pártot, amely ellenzékben óhajt tevékenykedni). 

A választóknak mindkét válaszra szükségük van ahhoz, hogy dönteni tud- 
janak. Ha rossz válaszokat fognak kapni, akkor nem szavaznak az SZDSZ-re, 
ha pedig nem kapnak válaszokat, akkor még annyira sem. 


2008.08.05. 


A VÁLASZTÓ POLGÁR 


Mint már mondva volt, a szabad demokraták jeles pártjának napjainkban —im- 
már kormányon kívül — két kihívásra kell felelnie. Egyrészt választ kell adnia 
arra a kérdésre, hogy mi az a program, amit ezúttal képvisel és meg akar va- 
lósítani, másrészt feleletet kell adnia arra a kérdésre, hogy programját, ha van, 
hol kívánja megvalósítani: netán kormányon-e, mint minden valamirevaló po- 
litikai párt, amelynek céljai vannak, vagy kormányon kívül, mert akkor búcsút 
mondhat a megvalósítás esélyének. 

Az első válaszra azért van igény, mert a létükért küzdő kis pártok nem ta- 
gadhatják el a programjukat, mint a nagyok, hiszen egy kis pártnak karak- 
teresnek kell lennie ahhoz, hogy a választók észrevegyék. A második válasz 
azért fontos, mert az SZDSZ azzal az indokkal lépett ki a most regnáló kor- 
mányból, hogy programját a szükséges kompromisszumok vállalásával sem 
tudta megvalósítani. 

Amíg tehát az SZDSZ az általa elhagyott kormány , cselekvési programjára" 
vár, jó, ha lassacskán elkészíti a saját programját is, amellyel a választókhoz 
fordulhat, ha eljő az általános választások napja. Továbbá végleges döntést kell 
hoznia abban a kérdésben, hogy kíván-e és tud-e az MSZP-vel együtt kor- 
mányozni. Ha ismeri és elfogadja saját támogatóinak szociológiai, ízlésbeli és 
eszmei-ideológiai hátterét, akkor ez utóbbi kérdésre nem felelhet nemmel. 

A karakteres program elkészítéséhez, továbbá az új programnak a pártköz- 
véleménnyel való elfogadtatásához és a választóközönséggel való megismer- 

tetéshez azonban idő kell, méghozzá nem kevés idő. E munkához minden pil- 
lanatra szükség van, minden nap, minden hét, minden hónap számít: az idő 
rövidsége az SZDSZ ellenfeleinek kedvez, ám a szárnyas idő messzi röpte a 
szabad madarak szárnyalását segítheti elő. A pillanat a nagypártoké, a hosszú 
távú remény a szabaddemokratáké. 

Az SZDSZ jelenének megértéséhez ugyanakkor választóinak szociológiai, 
kulturális, ízlésbeli, érdek- és értékorientációinak felmérésén át vezet az út. 
Ilyen elemzésre egy néhány ezer karakteres cikk nem lehet alkalmas, de figye- 
lemfelkeltésre a hvg.hu természetesen kiváló terep lehet. Korábbi cikkemben 
(http://hvg.hu/velemeny/20080731 szdsz magyarorszag.aspx) éppen ezért 
mindenekelőtt a magyar választói magatartás néhány jellegzetességét emel- 
tem ki, különös tekintettel azokra az elemekre, amelyek sajátosan az SZDSZ 
jövőbeni választási sikertelenségére látszanak utalni. Ezekhez a - tetszik, vagy 
nem tetszik — nyilvánvaló tényekhez nem érkezett hozzászólás, annál inkább 
néhány formai elemhez és történelmi-ténybeli megállapításhoz. 

Bizonyos hozzászólásokra nem kell, nem érdemes, és nem is nagyon le- 
het reagálni. Az internetes világ fórumozóinak beszólásaira-beírásaira pedig 
végképp nem. De kivétel tehető akkor, ha egy hozzászólás éppen az eredeti 
gondolatmenetet viszi tovább, és alkalmas arra, hogy némely állításokat újból 
megfontoljunk. 

A hozzászólások egyike például (aki , politikai tanulmánynak" nevezte írá- 
sorat, talán nem tudva, mi az), terjedelmes bejegyzésben (423) rámutat arra, 
hogy 1990-ben a MDF-nek, mert hiszen erről a pártról is szó volt, valójában 
— ellentétben azzal, amit én állítottam — igenis volt miniszterelnök-jelöltje a 
választási kampányban. Természetesen téved, de érdekes, hogy megállapítását 
mire alapozza. Nos, arra, hogy a kampány idején a maga részéről látott plaká- 
tokat, amelyek Antall Józsefet az emlékezetes támaszkodó pózban ábrázolták. 
Abból a tényből, hogy a karakteres plakátot több helyen is látta a városban, azt 
a következtetést szűrte le, hogy Antall József a párt hivatalos miniszterelnök- 
jelöltje volt. Márpedig ez tévedés. 

A jellegzetes választási plakátra természetesen én is emlékszem, de azon 
Antall József nem miniszterelnök-jelölti minőségében, hanem pártelnöki és 
listavezetői minőségében szerepelt (Mint tudjuk, e két minőség az SZDSZ 
esetében kettévált egymástól.) A későbbi miniszterelnök e két minősége" 
elegendő okot adott pártjának arra, hogy — sikeresen — az ő arcával vigye a 
kampányt, de maga a párt tiltakozott volna a leginkább - és tiltakozott is, ami- 
kor ez felmerült — a miniszterelnök-jelöltség ellen. Cikkemben éppen arra a 
jelenségre tettem utalást (ezt a jelek szerint a szóban forgó hozzászóló előtt 
nem sikerült világossá tennem), hogy a honi pártok 1990-ben nem állítottak 
kormányfő-jelöltet (az MDF sem), mert a választók akkor még — mint ezt kifej- 
tettem — parlamentet, és nem kormányt választottak, ellentétben a mai válasz- 
tókkal, akik éppen a kormányról, és nem a reprezentatív parlamentről kíván- 

nak dönteni a választásokon. (És — mint rámutattam - éppen ez az SZDSZ mai 
problémáinak egyik oka.) 

Emlékeztetek arra a felzúdulásra, amelyet az 1990-es választási tévéműsor 
egyik műsorvezetőjének kijelentése okozott akkoriban. A második forduló 
eredményeinek beérkeztekor a párt székházában megjelenő Antall Józsefet a 
képeket kommentáló Baló György a stúdióból így mutatta be: íme, Magyaror- 
szág új miniszterelnöke. A kijelentést nemcsak értetlenség, de számos tiltako- 
zás is követte, mint erről az esetleges személyes emlékeken túl több tucatnyi 
korabeli újságcikk is világosan tanúskodik. A mai választó számára kevéssé 
érthető mindez, de az akkori választó szemében Antall József még a választások 
második fordulójának éjszakáján, április 9-én sem volt miniszterelnök-jelölt. 

Ugyancsak emlékeztetetek arra, hogy a választásokat hetekkel követően 
(május 2-án) összeült parlamentben - jóllehet az ideiglenes köztársasági el- 
nöktől hamarosan megkapta a kormányalakítási megbízást — Antall József 
továbbra sem kormányfő-jelöltként, hanem frakcióvezetőként foglalt helyet. 
Sokan nem emlékeznek rá, de Antall József még ebben az utolsó pillanatban 
sem volt hivatalos miniszterelnök-jelölt, ellenben a pártja frakcióvezetővé vá- 
lasztotta, és ő ebben a minőségében (is) tárgyalta végig apaktumot az SZDSZ- 
szel, továbbá folytatta le a kormányalakítási tárgyalások teljes sorát majdnem 
egy hónapon keresztül, és majdhogynem akkor lett hivatalosan miniszterel- 
nök-jelölt, amikor már szinte miniszterelnökké vált. Ma mindez teljesen más- 
képp menne, de emlékeztetek arra, hogy 1990-ben az MDF új frakcióvezetője, 
Kónya Imre nem előbb, hanem - írd és mondd — Antall József miniszterelnöki 
eskütétele napján lépett a frakcióvezetői tisztségbe. 

Ami pedig egyes szakpolitikai kérdéseket illet, kénytelen vagyok belátni, 
hogy az idő múlása felejtőleg hat sokakra, akik kedvelnek egy politikai pár- 
tot, ráadásul bíznak egy pártban, különösen, ha az a párt az SZDSZ, amelyet 
— köztünk szólva - elég méretes tömegek kifejezetten ki nem állhatnak, holott 
erre nincs sokkal több okuk, mint más pártok esetében. 

Hasonlóképpen belátom, hogy nehéz lehet egyes szakpolitikai konkrét lé- 
pések megértése, de néhány lépés talán említhető. Helyhiány miatt itt csak 
annyit szögezhetek le, hogy a kifejezetten hazugságnak (és mellesleg káros- 
nak) bizonyult adócsökkentési program első lépése 2006 elején éppen annyit 
vett ki a költségvetésből, amennyivel akkor megnőtt a hiány (mintegy 300 
milliárdról van szó). A programot a kormány a meghirdetésekor sem vette 
komolyan (pedig ötéves törvényhozási programról volt szó, amelyet maga 
dolgozott ki, éppenséggel az SZDSZ választási ígéreteinek látszólagos be- 
tartására hivatkozva). Kénytelen vagyok utalni arra, hogy az áfa levitele 20 
százalékosra csak azok szemében jelenthette az SZDSZ által iniciált, nagy ívű 
adócsökkentési program bevezetését, akik ezt hinni akarták, miközben nyil- 
vánvaló volt, hogy a tervet — ha volt is — a hiánnyal küszködni kényszerült 
kormány nem viheti végig. 

Ugyancsak utalnom kell arra, hogy a diplomás minimálbér bevezetését az 
SZDSZ a maga tekintélyével kormányzati pozícióból nem akadályozta meg, 
ehelyett a javaslat mellé állt, hogy sajátos pozícióját a — valljuk be, ugyancsak 
kevés sikert hozó — saját reformlépéseinek véghezvitelére használhassa fel, 
amint ez gyakorlatilag eléggé nyilvánvaló mindazok számára, akik az SZDSZ 
igen sajátos (többnyire érthető) kint is-bent is pozíciójának alakulását végig- 
kísérték az elmúlt években. A minimálbér adómentessége pedig — bár sokféle 
lesújtó jelzővel illethető — lényegében a primer politikai, továbbá a gazdaság- 
politikai és a társadalompolitikai kártékonyság kategóriájába tartozik, sem- 
mivel sem lehet menteni. Ezt ma már azok is bevallják, akik annak idején 
kitalálták. 

Az SZDSZ tagjai és maradék hívei — valamint azok, akik egy megújult 
SZDSZ sikereiben érdekeltek — jobban teszik, ha szembenéznek a közelmúlt- 
tal, és nemcsak a kormány hibáival (ez történik mostanában), hanem a saját 
pártjuk nyilvánvaló (sajnálatos) baklövéseivel is tisztába jönnek. A párt szere- 
tete nem pótolhatja a tárgyilagos önvizsgálatot. (Hogy ez mennyire így van, az 
a Fidesz feltétlen híveinek magatartásán látható.) 

A fórum-rovatok általános hagyományainak megfelelően a vita ezen az ol- 
dalon is sajátos stílusban, szókimondóan és személyeskedéseket sem mellőzve 
folyt. Az én ízlésemnek sokszor nem megfelelő nyelvhasználat azonban nem 
helyettesítheti az önmagunkkal szembeni őszinteséget, amelyet a tárgy fon- 
tossága megkíván. Előttünk egy nemzetnek sorsa áll — kis túlzással —, s ben- 
ne egy párté, mely megérdemli, hogy komoly vitákban találja meg önmagát, 
amíg nem késő. 


2008.08.12. 


A LIBERÁLIS AGÓNIA 


Mint köztereinken a galambok a turistaszezon alatt, úgy szaporodtak el az 
utóbbi években a Szabad Demokraták Szövetségét bíráló, végleg leíró, temető, 
elbúcsúztató megnyilvánulások, cikkek, nyilatkozatok. A galamblelkű publicis- 
ták gyakran kifejezett élvezettel hánytorgatták fel az SZDSZ számos hibáját, 
vesézték ki döntéshozatali mechanizmusát, mondtak ítéletet elhibázott stra- 
tégiai és taktikai lépései felett. Az okkal bírálók nemegyszer már a párt teme- 
tését is megrendezték, krokodilkönnyeket hullatva álltak a sír körül, amelyben 
már benne látták a temető közelébe sem ért pártot, és már évekkel ezelőtt is 
úgy károgtak fölötte, mit a dögkeselyűk. 

Ami engem illet, sohasem tartoztam a pártot siratók hadába; nem gondol- 
tam, hogy az SZDSZ számára a történelem rövidebb utat szabott volna meg, 
mint amekkorát a választói meghatároztak; nem hittem, hogy fennállása első 
húsz évében ki fog esni a parlamentből, és hosszú publicistai tevékenységem 
alatt egyszer sem írtam le, hogy az SZDSZ 2010 előtt le fog csúszni a politika- 
történet poros színpadáról. 

Éppen ellenkezőleg: mindig is azt állítottam, hogy az SZDSZ-nek 2010-ig 
királyi körútja van a hatalom körül; messze van attól, hogy végleg le kelljen 
mondani róla, és szóba sem jöhet, hogy idő előtt távozzék a honi közéletből. 
Biztos voltam abban (és ezt többször, több helyen is megfogalmaztam), hogy 
a párt mind 2002-ben, mind pedig 2006-ban be fog jutni a törvényhozásba, 
és alapvetően tévednek azok, akik ennek az ellenkezőjét hiszik. Igazam volt, 
de a kegyetlenül hömpölygő történelem alighanem most is igazol, amikor az 
SZDSZ jövőjébe vetett bizalmam alapos okkal való megszűntéről kell tanúsá- 
got tennem. 

Hiszen amennyire meg lehetett jósolni (én legalábbis megtettem), hogy 
a vészterhes jelek ellenére a párt bejut a 2002-es és a 2006-os parlamentbe, 
olyannyira valószínűsíthető (ha kell, akár meg is jósolható, ha úgy tetszik), 
hogy a következő parlamentbe (legkésőbb 2010-től) az SZDSZ - minden re- 
ményt keltő próbálkozás ellenére, hacsak nem fog gyökeresen, alapvetően és 
lényegét tekintve megváltozni — nem fog bekerülni. 

Ennek társadalmi okai vannak. Ha nem társadalmi okai lennének, akkor 
nem lehetne a fentiekhez hasonló állításokat tenni. Ha csupán politikai okokat 
látnánk a háttérben, akkor legfeljebb a fogadások és fogadkozások politikai- 
lag érdekes terepére tehetnénk a lábunkat, hasonlóan azokhoz, akik ezekről a 
kérdésekről a jelek szerint másképpen gondolkodnak, mint én (bírálóim min- 
denesetre ebbe a körbe tartoznak, és ők tudják, miért nem akarnak messzebb- 
re látni). 

A következő országgyűlési választások — bármikor legyenek is — azért fog- 
nak különös nehézséget — valószínűleg áthághatatlan akadályokat — okozni a 
honi liberalizmus pártjának, mert a magyar társadalomban egyelőre elfogytak 
(vagyis az ötszázalékos arány alá estek, vészesen megcsappantak, megfogyat- 
koztak) azok a szavazók, akiknek az SZDSZ-re szükségük van. Az SZDSZ a 
következő választásokon nem azért nem fogja tudni hozni a bekerülési ered- 
ményt, mert már nem lesz , taktikai szavazás" (ennek értelmezése is megérne 
egy elemzést), nem lesz Kovács Pisti és nem lesz Kuncze Gábor. Hanem azért, 
mert nem lesz elegendő megszólítható választó, aki úgy fogja érezni, hogy az 
SZDSZ törvényhozásbeli jelenléte szükséges lesz. Ennek messzire vezető mo- 
tívumai vannak, és nagyon megérett a helyzet arra, hogy a politikai döntések 
mögötti társadalmi mozgásokat végre számba vegyük, hiszen ezt a munkát 
gyakorlatilag nem végezte el itt senki. 

Csak a sürgetően elvégzendő munka mielőbbi elvégzése, a következteté- 

sek levonása és az adekvát politikai reakciók megtalálása segítene az SZDSZ- 
en, hiszen éppen a szembenézés elmaradása, az elemzések elszabotálása, az 
őszinte tényfeltárás hiánya sodorta a pártot jelenlegi népszerűségi szintjére. 
Az SZDSZ társadalmi támogatottsága — kisebb-nagyobb hullámokat mutat- 
va — 1990 ősze óta folyamatosan, egyértelműen, tendenciaszerűen, világosan, 
vészjóslóan és megállíthatatlanul csökken, s ezt nem lehet taktikai hibákkal, 
rosszul sikerült nyilatkozatokkal, téves helyzetértékelésekkel és rossz vála- 
szokkal, továbbá — bármily lényegesek is — egyes szakpolitikai melléfogások- 
kal, baklövésekkel magyarázni. Amiképpen ugyancsak nem lehet a sikeresebb 
periódusokat vagy a parlamenti bekerülési küszöb sikeres, bár önmagában 
kevéssé meggyőző átlépését hangzatos kampányelemek és kommunikációs 
hadjáratok sikerével megindokolni. 

Hasonlóképpen felesleges a mundér becsületének vak védelme olyan álla- 
potban, amelyben a mélyebb tanulságok figyelmen kívül hagyása a párt törté- 
nelmi karrierjének végét vetíti előre. Amíg az SZDSZ maradék hívei — továb- 
bá azok az ellenségei, akiknek az SZDSZ egyáltalán számít még valamit (hi- 
szen a párt fontosságának csökkenése vehemens ellenfeleinek megfogyatkozá- 
sán is lemérhető) -— csak ezen a szinten, a politikai realitások felszínén képesek 
elgondolkodni a párt státusán és fátumán, addig nem fogják megérteni azokat 
az alapvető összefüggéseket, amelyek a helyzetet okozták és megoldhatják. 

Egy korábban már hivatkozott cikkem (http://hvg.hu/velemeny/20080731.. 
szdsz magyarorszag.aspx) névtelenségbe és álnevek mögé bújt bírálói között 
akadt olyan is, aki nevét és titulusát vállalva szállt szembe azzal, amivel nem 
kellett volna szembeszállnia. Az SZDSZ háttérintézményeként működő Re- 
publicon Intézet stratégiai igazgatója mondandóját a jelek szerint olyan fontos- 
nak ítélte, hogy a reagálásra nyitva álló csatornák mindegyikének elhárításával 
terjedelmes válaszcikkben (http://hvg.hu/velemeny/20080806. szdsz. reform 
liberalis.aspx) kívánta álláspontját nemcsak velem, hanem az olvasókkal is 
megismertetni. 

A meglepetést keltett válaszcikk mindenekelőtt azzal vádol, hogy több más 
szerzőhöz hasonlóan én is abba a sorba állok be, amelyben az SZDSZ-t idő 
előtt eltemetők időről időre könnyen jósolgatnak és tévednek, majd tévedésü- 
ket nem látják be. Ez az állítás természetesen — mint azt az olvasók világosan 
érzékelhetik - nem igaz, sőt inkább úgy fest, hogy ezt a képtelenséget jeles 
bírálómon kívül ép ésszel senki sem látta bele a cikkembe. Másodszor a szerző 
azt a vádat hozza fel ellenem, hogy én egyfelől programtalansággal vádolom 
az SZDSZ-t, másfelől azt kifogásolom, hogy programját mégiscsak keresztül- 
veri a kormányon. 

Ez a vádaskodás természetesen képtelenség; én ilyen marhaságot sem a szó- 
ban forgó cikkemben, sem másutt nem állítottam, s már csak az a kérdés, hogy 
az elemi olvasáskultúrával könnyen cáfolható vádat kéretlen bírálóm honnan 
veszi. Cikkének további menetéből az derül ki, hogy nem az én cikkemből, 

hanem úgy általában különböző cikkekből, amelyeket az utóbbi években 
másoktól olvasott, s amelyekhez nekem ugyan semmi közöm, sőt azt se kell 
tudnom, kikre és mikre gondol, de ez nem akadályozza meg őt abban, hogy 
egy újabb bekezdésben visszatérjen rám, csupán azért, hogy néhány ízléste- 
len megjegyzéssel nekem rontson. Írása azt a benyomást kelti, mintha olvasta 
volna a cikkemet, ha azonban vádjait komolyan vesszük, az derül ki, hogy ezt 
elmulasztotta. 

Nem azt írtam, hogy az SZDSZ-nek nem volt programja, és azt kormány- 
ra kerülve mégis meg akarta valósítani, hanem azt, hogy volt programja, de 
nem volt felhatalmazása, most azonban - az ismert körülmények miatt — nincs 
megvalósítható programja, és részben éppen emiatt nem lesz felhatalmazása, 
hacsak nem változik meg alapvetően. 

Formailag a helyzet a következő. Bírálóm először azt állítja, hogy cikkem 
iskolapéldája valaminek, aminek valójában nem iskolapéldája, majd azt állítja, 
hogy cikkemben összehoztam két állítást, amelyek nem passzolnak egymás- 
hoz, holott valójában akár passzolnak, akár nem passzolnak, én nem hoztam 
össze őket. Ennyi. 

Őszintén bizakodom abban, hogy az SZDSZ nincs ekkora bajban. Történel- 
mi léptékkel mérve is súlyos válságában a párt nem engedheti meg magának, 
hogy ilyen nívón keljenek a védelmére. A liberalizmus politikai képviseletéről 
világszerte gyümölcsöző vita folyik. Nem kell elfogadnunk, hogy nálunk ebből 
is csak ennyi jutott. 


2008.08.19. 


A TÖRTÉNELEM PÁRTJAI 


Mint az a magyarországi politikai elemzők gyakori megnyilatkozásaiból 
kitűnik, a társadalmi törésvonalak nagyhatású elmélete termékeny talajra ta- 
lált amagyar ugaron. A hazánkban időnként félreértelmezett teória alapját az 
a felismerés adta, hogy a huszadik század első felének egyes nyugat-európai 
pártjai gyakorlatilag megegyeztek a század második felének pártjaival, holott 
a kárhoztatott évszázadban igazán történt egynémely olyan horderejű dolog, 
amely éppenséggel a pártrendszert is megváltoztathatta volna. 

A mozdulatlanság oka a társadalmi törésvonalakban volt keresendő, ame- 
lyekre a politikai pártok úgy kúsztak rá, mint vadászgépek a terepre, és az 
időközben jelentkező újabb társadalmi konfliktusokat azért tudták magukba 
szívni, mert már a konfliktusok keletkezésekor a terepen voltak. 

Ám ki gépen száll fölébe, annak térkép e táj, és sok ország sok pártja egy- 
szerűen nem fér rá a törésvonalak szabdalta térképre. Az élet nemegyszer bo- 
nyolultabb még a legkiválóbb elméleteknél is, és a történelem gyakran hoz 
felszínre olyan politikai pártokat, amelyek egyes konfliktusok mentén csupán 
egyes érdekeket, egyes ügyeket, egyes értékeket, egyes elveket, egyes csopor- 
tokat képviselnek. E rendszerint nagyon karakteres, regionális, kisebbségi, hi- 
vatásrendi, vagy más módon rétegpártoknak általában nincs is az ambícióik 
között a nagy néppártokra jellemző nemzeti, országos képviselet. 

De még ezektől a pártoktól is több szempontból eltér az olyan politikai párt, 
amelyet történelmi pártnak van szerencsénk nevezni, hiszen az illető párt egy 
adott történelmi időszak egy adott politikai formációjának tekintendő, amen- 
nyiben arra jött létre, hogy az adott korra jellemző némely kihívásokra ad- 
jon politikai válaszokat. Ilyen történelmi párt volt például Magyarországon a 
48-as, vagy a Felirati párt, amelyek az adott kor viszonyai közepette, az idők 
során jelentősen átalakulva, a dualizmus közjogi kérdésére rákúszva tartották 
feladatuknak a korszak elmúltával teljességgel érdektelenné vált konfliktusok 
képviseletét. 

Az ilyen - és más hasonló - történelmi pártok hallatlan fontossággal bírnak 
egy adott korszakban, de fontosságuk teljes egészében elvész, eltűnik, elillan, 
mint az ifjúkor, amint az adott történelmi korszak véget ér. Tág értelemben 
véve természetesen minden politikai párt történelminek tekintendő, csak az a 
kérdés, meddig tart az a korszak, amelyben az adott párt fontosnak, releváns- 
nak, érdekesnek, szükségesnek tartható. 

Régóta világos, hogy a Magyarországon pillanatnyilag tevékenykedő politi- 
kai pártok között jó néhányat kifejezetten történelminek kell tartanunk a szó 
fenti értelmében, és ugyancsak régóta tetszik úgy, hogy e pártok között a , tör- 
ténelmiesség" fenti értelme leginkább a Szabad Demokraták Szövetségére és a 
Magyar Demokrata Fórumra jellemző. 

A rendszerváltás két legsúlyosabb pártja még egymás ellen vívta ádáz 
küzdelmét az 1990-es első szabad választásokon, és akkor semmi sem volt 
fontosabb az ő küzdelmüknél. Az összes többi párt és valamennyi más poli- 
tikai formáció csak rangtalan kisegítő szerepben nézte végig, amint e két tá- 
bor egymásnak esik, és egymást nem kímélve fog össze bárkivel a rivális erő 
győzelmének megakadályozására. 

Mindkét tömb jelentős szellemi előzményeket hozott és cipelt magával az 
1980-as évek ellenzéki mozgalmaiból, és mindkét tábor politikai jelentősége 
évekkel megelőzte az 1989 körüli fordulatot. De mindkét tábor politikai súlya 
és szerepe jelentősen csökkent, erodálódott, elhalványult és elsatnyult már alig 
néhány évvel a rendszerváltozás után. 

Más pártok, más szellemi erőterek, más hatalomközpontok fejlődtek ki a 
korábbi jelentéktelenségből, az utolsókból elsők, a törpékből nagyok, majd óri- 
ások lettek, az MSZP és a Fidesz eluralta a politikai mező két oldalát, és az 

egykori rendszerváltó nagypártok immár legfeljebb csak szövetségesként as- 
szisztálhattak az időközben az ő politikai oldalukra tévedt új nagyok mellett — 
továbbra is egymás ellen. Ennek az elhúzódó időszaknak ugyanakkor mindkét 
partnerpárt számára megvolt a maga politikai-történeti jelentősége és szerepe, 
éppen ezért a nagyok éveken és ciklusokon át érdekükben állónak tartották a 
hatalomszerkezeti status guo valamilyen szintű és formájú fenntartását, az új 
kicsiknek pedig nem állt módjukban és erejükben ezen változtatni, továbbá fel 
sem ismerték, hogy hosszú ideig éppen a változtatás lett volna az érdekük. 

Ez a satus guo azonban mára jelentősen, ha úgy tetszik, lassan, de bizto- 
san, mintegy magától, a kegyetlen idő hömpölygő ütemével változott meg. Az 
MDF és az SZDSZ természetesen továbbra sincs abban a helyzetben, hogy sa- 
ját jövőjét egyedül meghatározhassa, de a két nagy párt, a Fidesz ésaz MSZP 
mára egyaránt abba a pozícióba került, amelyben befolyásolni tudja az egy- 
kori szövetséges, a mostanra egyként jelentéktelenné lett kicsiny konzervatív 
és liberális párt sorsát. A jelek természetesen arra mutatnak, hogy a döntés 
mindkét esetben - valamivel előbb az egyik, valamivel később a másik párt 
vonatkozásában — megszületett: volt szövetségeseikre a politikai pólusképző 
nagyoknak hosszú távon már nincs szükségük. 

Megvan a lehetőség az ezen való kesergésre, és van tere a reményvesztett- 
ség melankóliájának, sőt a , kétségbeesés méltóságának" is, de minket foglal- 
koztasson most a történelem kegyetlen ítéletének értéke. Arra a kérdésre kell 
felelnünk, hogy mindez szükségképpen alakult-e így. 

Ha a történelem hegeli értelemben vett cseléről nem veszünk tudomást, to- 
vábbá eltekintünk attól a ténytől is, hogy nemcsak a sors ítél, de a sorsról is íté- 
letet mond a világnézet, és sem a babonák, sem a filozófia, sem a teológia, sem 
az asztrológia csábító birodalmába nem tévedünk, a politikatudomány szerény 
eszközeit igénybe véve lehetőségünk van úgy válaszolni, hogy korántsem. 

A módszeres politikatörténeti kutatás és az ugyancsak rendszerezett politi- 
katudománryi elemzés azt fogja egyértelművé tenni, hogy mind az MDF, mind 
az SZDSZ saját sorozatos politikai tévedései és hibái nagyban hozzájárultak 
ahhoz, hogy e pártok sorsa beteljesedjék, és nem a történelmi fátum, hanem 
az emberi gyarlóság vezette e pártokat a megszűnés kegyetlen rémének szája 
elé. Márpedig mindig fennáll a veszélye annak, hogy a nem cselekvő, hivatását 
nem teljesítő, sorsát befolyásolni képtelen erő éppen erőtlenségében tűnhet el, 
mint Jónás a cethal gyomrában. 

A módszeres elemzés eme tanulságát konstatálva ugyanakkor elhamarko- 
dott volna kijelenteni, hogy mivel e pártok nagyrészt önmaguknak köszön- 
hetik történetük ilyetén alakulását, nincs okunk sajnálkozni afelett, hogy e 
pártoknak az a sors jutott, amit megérdemeltek. A helyzetet már csak azért 
is indokolatlan volna ekként beállítani, mert bár voltak idők, amikor a szóban 
forgó pártokra kevesebb szükség volt, most éppen olyan időket élünk, amikor 
mindkét párt könnyen találhatna okot magának a létezésre. 

A konzervatív politikai mező hosszú ideje lefedetlen, és a hazai politikai 
erők közül magát a legstabilabbnak állító, mégis sajátosan a legtöbbet válto- 
zott Magyar Demokrata Fórum nem annyira mai állapotában, mint inkább 
jövőben remélt formájában — ha nem is képes, de — alkalmas volna az űr be- 
töltésére. Hasonlóképpen van helye a nap alatt egy megújult SZDSZ-nek egy 
önálló, pólusteremtő, liberális alternatíva markáns megjelenítőjeként — egy 
darabig. 

Még nincs beleírva a történelemkönyvekbe, hogy e két párt parlamenti je- 
lenlétének éppen két évtizedig, az ezredforduló világfordító idején, 1990 és 
2010 között kellett tartania. 

Ám radikális, országra szóló, nagy változtatás, bölcs erőlelátás és merész 
kockáztatás nélkül meg fognak semmisülni, mint egykor sokra hivatott, de 
hivatásukat csak részben beteljesített történelmi pártok. Olyan erők, amelyek- 
nek a história egy meghatározott szakaszában meghatározó szerep jutott, de a 
korszak végeztével megszűnt az ő szerepük is. 

Természetesen az ismert és másutt bemutatott strukturális és a társadal- 
mi nehézségek — mint erről volt alkalmunk többször szólni — nem egyenlően 
sújtják a két pártot, de ma arra van nagyobb esély, hogy az MDF és az SZDSZ 
hamarosan egyaránt befejezi történelmi pályafutását, és eltűnik, mintha nem 
is létezett volna. 

Vert hadaiknak ma se erejük, se támogatásuk, se reményük, se bátorságuk, 
se hitük, se kenyerük. 

De holnap már minden az övék lehet. Hogyha akarnak, ha mernek. 


2008.11.03. 


A PARLAMENTÁRIS MEGOLDÁS 


Megint bajban van a köztársaság elnöke, és az ő baja a köztársaság problémá- 
ja. Fontos intézményeink vontatottan és nehezen működnek, mert az államfő 
nem gondoskodik működésük alapvető feltételeinek biztosításáról. Így aztán a 
köztársaság problémája a köztársaság elnöke maga, de még ha az államfő jól 
látná is el feladatát, a köztársaság alkotmányából akkor is számtalan probléma 
következnék. 

A Méltányosság Politikaelemző Központ és e sorok írója természetesen 
többször felhívta már a figyelmet arra, hogy államunk működésének súlyos 
zavaraihoz fog vezetni az a konstrukció, amelyben alapvető közjogi pozíciók- 
ra az államfő jelöli, és az országgyűlés választja meg a tisztségviselőket. Ez a 

— részben a kommunista múltból örökölt, és parlamentáris körülmények között 
rendszeridegen - közjogi konstrukció -— túl azon, hogy az egykori alkotmányo- 
zók ismerethiányáról árulkodik — magában hordozza a megoldatlanság esé- 
lyét és terhét, ugyanakkor sem rövid, sem hosszú távon nem kínál lehetőséget 
arra, hogy a megoldatlanság állapota valamikor is véget érjen. 

Elég csak egy olyan köztársasági elnök, aki a feladatát valamiért rosszul 
értelmezi, és máris létrejön az a kárhozatos helyzet, amelynek feloldására az 
alkotmányban nincs passzus, holott a patthelyzet esélyét maga az alkotmány 
kreálta. Más kérdés, hogy egy köztársasági elnök miért értelmezi rosszul a 
feladatát, azaz — végső soron — az alkotmányt, különösen, ha az adott köz- 
társasági elnökről az a legenda tartja magát legerősebben az országban, hogy 
bizonyos különcsége, emberi sajátossága, nem mindennapi karaktere, sajátos 
arcéle lehet ugyan, de az alkotmányt egész biztosan kiválóan érti. 

Mégis úgy fest, hogy a jelöltek kiválasztásában körültekintő államfő a jelek 
szerint kevesebb energiát fordít arra, hogy a köztársaság fontos közjogi tiszt- 
ségei lehetőleg folyamatosan betöltve legyenek. A jelenlegi köztársasági elnök 
regnálása alatt már hónapokon át volt betöltetlen a legfőbb ügyészi poszt, majd 
ugyancsak hónapokon át az általános országgyűlési biztosi poszt, aztán szin- 
tén hónapokon keresztül a , zöld-ombudsmani" poszt, és ugyancsak hosszú 
hónapokon át az adatvédelmi ombudsman pozíciója. 

Ez az alkotmányértelmező gyakorlat, közjog- és szerepfelfogás indokolat- 
lan és érthetetlen a politikai alkotmányosság őrzésére hivatott államfőtől, de 
ez idáig — a magyar nép sokat tűrő fajta — még viszonylag elviselhető nehézsé- 
geket okozott a köztársaság életében. Ám az a körülmény, hogy a harmadik 
államhatalmi ág, a határozatait a köztársaság nevében hozó, a szuverenitás 
legfőbb attribútumait gyakorló bírói hatalom vezetését sem sikerült megoldani 
- immáron ugyancsak hosszú hónapokon keresztül —, már megengedhetet- 
len hiba, amiért elsősorban az alkotmány okolható, de nem kerülhető meg az 
államfő morális felelőssége sem. A köztársasági elnök rosszul megválasztott 
és következetesen végigvitt jelölési stratégiája szerepet játszik abban, hogy a 
Legfelsőbb Bíróság és az Országos Igazságszolgáltatási Tanács elnöki tisztsége 
még jó darabig legfeljebb ideiglenesen, átmeneti időre lehet csak betöltve. 

Mindazonáltal le kell szögezni, hogy a köztársaság jelenlegi helyzetében a 
bírói hatalom élén indokolt volt a változtatási szándék. Ugyancsak leszögezhető, 
hogy ez idáig mindkét kiszemelt utódjelölt — ismét: a köztársaság jelenlegi 
helyzetében — megfelelő választás volt a köztársasági elnök részéről. Éppen 
ezért sajnálatos, hogy a nemes és jobb sorsra méltó vállalkozást nem koronáz- 
ta, nem koronázhatta siker. Ezért a kudarcért a közjogi konstrukció objektív 
tarthatatlansága és a köztársasági elnök szubjektív jelölési gyakorlata egyaránt 
okolható. 

Most az a rövid távú feladat, hogy a Legfelsőbb Bíróság élére a lehető legha- 
marabban meg kell találni a korábban állított jelöltekhez hasonlóan alkalmas 

új jelöltet, és mindent el kell követni annak érdekében, hogy a választás ezúttal 
végre sikeres legyen. E cél eléréséért a köztársasági elnöknek le kell jönnie 
az elefántcsonttoronyból, és ameddig olyan az alkotmányunk, amilyen — is- 
meretes, hogy a köztársasági elnök a maga részéről elégedett az alkotmány- 
nyal -, addig neki egyszer és mindenkorra fel kell hagynia lehetetlen jelölési 
gyakorlatával. 

A hatályos alkotmány ugyanis nem azt várja el tőle, hogy egyeztessen a 
politikai pártokkal, mint ahogyan azt sem várja el, hogy ne egyeztessen. Azt 
várja el, hogy legyen megválasztott főbírája a köztársaságnak. 

Hogy ezt az államfő egyeztetésekkel éri el, vagy azok hiányával, nyílt vá- 
sárral vagy nem nyilvános háttéralkukkal, előzetes esélyfelméréssel vagy 
megelőző jelölt-szondázással — esetleg arra kérve a pártokat, hogy maguk 
nevezzenek meg jelölteket, vagy arra utasítva őket, hogy már a jelölés előtt 
foglaljanak állást —, az már az ő dolga. De intézze el. Oldja meg a feladatát. 
Végezze el azt a munkát, amit az alkotmány reábíz, és amelynek elvégzésére 
megválasztották. Neki kutya kötelessége, hogy legyen főbíró. Nem az a dolga, 
hogy legyen jelölt (bár, tudjuk, hónapokig még jelölt sem volt, mert az államfő 
egyszerűen nem jelölt senkit). Hanem az a dolga, hogy legyen a tisztség be- 
töltve. Nem az, hogy felháborodjék, vádaskodjék, méltatlankodjék, hanem az, 
hogy a feladatát csöndben, tisztességesen és végérvényesen elvégezze. Ha nem 
megy úgy, ahogyan eddig csinálta (márpedig az nagyon nem megy - a köztár- 
saság kárára), akkor csinálja máshogyan. De csinálja már valahogy, végezze el 
a dolgot végre. 

Azt kell mondanunk, hogy pillanatnyilag más — fontosabb - dolga nincs is. 

Ha ez a munka egyszer elvégeztetett, akkor kell a jogszabályi hátteret rend- 
be rakni, hogy többet olyasmi ne fordulhasson elő, ami e mostani államfő hi- 
vatali ideje alatt minden egyes esetben előfordult. Az alkotmánynak hosszú 
távon biztosítania kell, hogy a köztisztségek betöltve legyenek még akkor is, 
ha ezért a közszereplők nem követnek is el mindent. Az alkotmánynak az a 
rendeltetése, hogy az állam működését akkor is lehetővé tegye, ha az embe- 
ri gyarlóság, méltatlanság vagy alkalmatlanság nyilvánvaló gátjain megakad 
az alkotmányozó eredeti szándéka. Ennek érdekében az alkotmánynak olyan 
szabályokat kell felállítania, amelyek biztosítják a folyamatos működést — akár 
még az egyes alkotmányos szereplők esetleges akarata ellenére is. Erre való 
egy alkotmány, ez a rendeltetése, ez a létének indoka, ezért, és csak ezért van 
rá szükség. 

A hatályos magyar alkotmány azonban erre a funkcióra nem alkalmas. 
Maga az alkotmány kreálja ugyanis a problémát, amelyet azután nem képes 
megoldani. Az államfői jelölés és a parlamenti választás konstrukciója nem 
jó megoldás, mert idegen a parlamentarizmustól és nem vezet eredményre. 
E konstrukció megváltoztatására minden használható ötlet hasznos. Különö- 
sen az olyan, amely az európai alkotmányosság évszázados tradícióira alapoz. 

Nemkülönben azért, mert az európai kontinensen ezt a problémát az alkotmá- 
nyozók képesek voltak megoldani. Nálunk azonban jószerivel még használha- 
tó javaslatok sincsenek. 

Hack Péter kitűnő cikke a hvg.hu-n (http://hvg.hu/velemeny/20081210. s0- 
lyom. parlament. egyeztetes.aspx) előremutató, de nem kielégítő javaslatot 
tartalmazott. A cikknek tökéletesen igaza volt a felvázolt szomorú helyzet 
megítélésében (sőt, még jótékonyan enyhítette is az értékítéletet, amidőn jó- 
hiszeműen elfelejtette, hogy bizony még a legfőbb ügyész hivatalának betöl- 
tésében is több hónapos űr keletkezett 2006-ban), és ugyancsak helyesen ál- 
lapította meg, hogy a kilábalásnak csak jogszabályi változtatással van esélye. 
Szintén helyes az általa tett javaslat mögött meghúzódó legfőbb törekvés, hogy 
a főbíróválasztás sikeres legyen. (Ennek érdekében azt indítványozta, hogy az 
államfő egyszerre három jelöltet állítson a parlament elé, és az Országgyűlés 
valakit közülük szigorú eljárási szabályok közepette - legfeljebb három körben 
— mindenképpen válasszon meg.) 

E konkrét jogi megoldás -— s ez legfőbb érdeme - kiválóan megfelel annak 
a legfontosabb követelménynek, hogy biztosítva legyen a köztisztségek folya- 
matos betöltése, hiszen a vázolt rendszerben a parlament - legfeljebb a harma- 
dik fordulóban - mindenképpen választ érvényesen főbírót, de nem felel meg a 
parlamentarizmus kikezdhetetlen belső logikájának és az európai szabályozási 
iránynak, vagyis a javaslat praktikus, de nem parlamentáris. 

Márpedig nekünk parlamentáris megoldást kell keresnünk, mert Európa szí- 
vében leledző köztársaságunk két évtizede elvileg a parlamentáris utat válasz- 
totta, és éppen az a baj, hogy sok tekintetben mégsem a tisztán parlamentáris 
úton indult el. Az a feladat, hogy a rendszert több vonatkozásbanis , parlamen- 
tarizáljuk", vagyis kiküszöböljük a kommunista múltból eredő következetlen- 
ségeket, amelyek több ponton is lerontják a kormányzati rendszert. 

A parlamentarizmus mint kormányzati szisztéma évszázados, de fejlődő- 
képes és önkorrekciókra alkalmas kormányforma, amely gond nélkül tudta 
inkorporálni az idők során jelentkezett új intézményeket, mint például az 
ombudsmani hivatalt vagy a bírósági önigazgató szervet, honi nevén az Or- 
szágos Igazságszolgáltatási Tanácsot és más szerveket. Erre azért volt képes, 
mert az új intézményeket bele tudta illeszteni kikristályosodott belső logikai 
rendjébe. 

Ebbe a rendszerbe nem illik bele a Legfelsőbb Bíróság elnökének Ország- 
gyűlés általi választása (mint ahogy sok más, parlament általi választás sem), 
és bizony távol áll e rendszertől az államfő általi jelölés intézménye is. Par- 
lamentáris körülmények között nem az államfő szokott jelölni, hanem neki 
jelölnek, és az állami szervek vezetőit nem választják, hanem kinevezik, vagyis 
nem a parlament választja meg, hanem az államfő nevezi ki őket. Hazánk köz- 
jogi kultúrájára sajátosan jellemző, hogy ez az egyszerű alapigazság a tovább- 
gondolkodás irányairól folytatott vitákban általában nem merül fel. 

A jelölés jogát ki kell venni az államfő kezéből, a választás jogát pedig az 
Országgyűlés kezéből, cserébe az államfőnek meg kell kapnia a kinevezés jo- 
gát, míg a jelölési jogot a némiképp megváltoztatott összetételű Országos Igaz- 
ságszolgáltatási Tanácsnak kell adni. A Legfelsőbb Bíróság elnökhelyetteseit 
a jelenlegi szabályoknak megfelelően továbbra is az államfő nevezné ki — a 
Legfelsőbb Bíróság elnökének javaslatára. 

A vázolt megoldás természetesen egy egész sereg további korrekcióval függ 
össze az államszervezeti rendszerben — hogy mást ne mondjunk, magával a 
köztársasági elnök megválasztásának módjával is —, de az alkotmány általános 
revízióját előbb-utóbb el kell kezdeni. 

Ám természetesen csak azt követően, hogy a jelenlegi államfő gyökeresen 
megváltoztatandó jelölési gyakorlata alapján és — utoljára még a hatályos sza- 
bályok szerinti — sikeres választás után a köztársaság Legfelsőbb Bíróságának 
új elnöke (bárki legyen is az) végre egyszer hivatalba léphet. 


2009.01.12. 


A KONSTRUKTÍV KORMÁNYPROGRAM 


Magyarország különleges ország, ahol egyes fogalmak jó esetben egészen mást 
jelentenek, mint máshol, rossz esetben pedig nem jelentenek semmit. Ilyen fo- 
galom például a kormányprogram, amely bizonyos esetekben teljesen másképp 
értendő, mint egy parlamentáris demokráciában, más esetekben pedig sehogy 
sem értendő. 

A kormány programját egy parlamentáris kormányformájú országban a kor- 
mány feje terjeszti be a parlamentben (tipikusan az alsóházban), a parlament 
pedig vitázik és dönt róla. Magyarországon ugyanakkor a kormányprogramot 
nem a miniszterelnök, hanem a miniszterelnök-jelölt terjeszti be, a parlament 
pedig úgy dönt a dokumentumról, hogy egyben megválasztja a miniszterel- 
nök-jelöltet miniszterelnöknek (midőn még a kormánylistáról nem is hallott, a 
kormány összetételét nem ismeri). 

Vannak azonban esetek, amikor még erre a miniszterelnök-jelölti program- 
ra sincs szükség, mert a szóban forgó jelölt dönthet úgy is, hogy az égvilágon 
semmit se terjeszt be. Ilyen eset például a konstruktív bizalmatlansági sza- 
vazáson megbuktatott miniszterelnök helyett megválasztott kormányfő ese- 
te. Neki nem kell bíbelődnie kormányprogramírással. Persze jobban teszi, ha 
bíbelődik. De erre a magyar alkotmány pillanatnyilag nem kötelezi őt. 

Meg kell vallani, hogy ez azért meglehetősen vitatott eset. Az a kérdés, hogy 

konstruktív bizalmatlansági indítvány által kezdeményezett kormányalakítás 
során szükség van-e a kormányprogram elfogadására, mélyen megosztja az 
ezzel foglalkozókat. A többség - helyesen — azon az állásponton van, hogy 
a bizalmatlansági szavazással leváltott miniszterelnök helyére ugyanazzal 
az aktussal megválasztott új miniszterelnök magával a szavazással válik kor- 
mányfővé, és kormányprogram előterjesztésére nincs szükség. Politikai érte- 
lemben mindenképpen szükséges, hogy a parlament értesüljön az új kormány 
elképzeléseiről és terveiről, de a közjog a jelenlegi állapotában nem kívánja 
meg, hogy a kormányfő a kormány programját hivatalosan is bemutassa a 
Házban, illetve hogy arról formális szavazás legyen. 

A közjogászok és politikatudósok egy másik csoportja — ha ugyan foglalko- 
zik a kérdéssel - azt a nézetet vallja, hogy a kormány megalakulásához a kor- 
mányprogram elfogadása is szükséges. Ez utóbbi alkotmányos tétel azonban 
— sajátos módon - általában a ciklus elején megválasztott miniszterelnökkel 
szemben támaszt követelményt, illetve az olyan miniszterelnökkel szemben, 
akit a ciklus közben a parlament annak nyomán választ meg, hogy az előző 
miniszterelnök lemondása vagy halála következtében a köztársasági elnök 
személyi javaslattal áll elő. 

Ezzel a sajátos konstrukcióval a hatályos alkotmány következetlenséget árul 
el: indokolatlan különbséget tesz az államfő általi jelölést követő miniszter- 
elnök-választás és a konstruktív bizalmi szavazással megtörtént miniszterel- 
nök-választás között. A helyzet azonban még ennél is rosszabb. A probléma 
gyökere abban a körülményben rejlik, hogy hazánkban a kormányfőt nem 
az államfő nevezi ki, hanem a parlament választja: vagy az államfő javasla- 
tára vagy — a konstruktív bizalmatlansági indítvány esetében -— a képviselők 
egyötödének indítványára. 

A világ parlamentáris berendezkedésű államaiban általában úgy alakul meg 
egy kormány, hogy az államfő (legyen az király, nagyherceg, vagy köztársa- 
sági elnök) kinevezi a miniszterelnököt, aztán a miniszterelnök kinevezteti 
vele a minisztereket, majd rövid időn belül — rendszerint három nap múlva 
— bemutatja kormányát az országgyűlésben (tipikusan az alsóházban). Végül 
bizonyos idő elteltével — rendszerint harminc nap elmúltával — beterjeszti a 
kormányprogramot, amelyről a parlament formálisan szavaz. Ha a Ház elfo- 
gadja a megismert dokumentumot, akkor a kabinet teljes kapacitással vághat 
bele a kormányzásba, ha pedig nem fogadja el, akkor a miniszterelnök lemond. 
Ha lemondott, kezdődik a procedúra elölről. 

Magyarország - mint jeleztük - nem ilyen ország. Ha igazán hűek akarnánk 
lenni a parlamentáris fogalmak tisztaságához, akkor azt kellene mondanunk, 
hogy Magyarországon a szó valódi értelmében vett kormányprogram nem is 
létezik. Ami a kormány programja címén nálunk van, az gyakorlatilag minisz- 
terelnök-jelölti programterv, vagy tézisgyűjtemény, vagy - reálisan szólva — ló- 
zungok rövid sora. 

Mármost hogy milyen mélységű és konkrét egy kormányprogram, avagy 
az absztrakciónak milyen szintjén írja le a valóságot vagy a valóságra vonat- 
kozó terveket, az érdekes empirikus vizsgálódás témája lehetne a világban, de 
azt biztosan mondhatjuk, hogy ebben a vonatkozásban nemcsak az országok 
és politikai kulturális hagyományok, hanem az egyes kormányok is nagyban 
különböznek egymástól. 

Figyelmünket azonban nem ennek a körülménynek kell lekötnie. Vigyá- 
zó szemünket az előterjesztő személyére kell vetnünk. Azt kell kijelente- 
nünk, hogy Magyarországon az ún. kormányprogramot nem a kormány, de 
még csak nem is a miniszterelnök terjeszti elő, hanem a miniszterelnök-jelölt, 
vagyis a kormányprogram -— ha igazságosak akarunk lenni a kifejezéshez — 
nem a kormány programja. Ám még csak nem is miniszterelnöki program, ha- 
nem egy olyan ember programja, aki felkérést kapott a kormányalakításra, de a 
kormányt még nem alakította meg, és ő maga formálisan nincs is kinevezve. 

Magyarországon ugyanakkor egy miniszterelnök soha nem lesz kinevezve 
(hacsak nem egy újjáalkotott majdani alkotmány alapján), ugyanis Magyar- 
országon a miniszterelnököt senki sem nevezi ki. Az államfőtől a kinevezés 
joga meg van vonva, az Országgyűlésnek pedig -— a választás joga — oda van 
adva: hazánkban a kormányfőt az Országgyűlés választja. Mielőtt megválasz- 
taná, a kormányalakításra felkért személy a ,kormányprogramot" beterjeszti a 
Ház elé, és a parlament az ő megválasztásáról eme ,kormányprogram" elfoga- 
dásával dönt. Azzal lesz miniszterelnök, hogy az Országgyűlés — e ,program" 
egyidejű elfogadásával — megválasztja őt. Miniszterelnökké választásával te- 
hát már van is ,kormányprogramja", pedig kormánya még nincs. 

Világos, hogy majd bolond lesz konkrétumokkal teljes, strukturált és vég- 
leges programot adni, ha ennyivel is megúszhatja, beérheti. Lesz esze elhall- 
gatni a szakpolitikai konkrétumokat, ha nem akarja, hogy az ellenzék és a 
nép minduntalan számon kérje tőle. Ráadásul nincs is ideje kormányprog- 
ram-írással piszmogni, hiszen az államfői felkérést követően szinte azonnal az 
országgyűléshez kell fordulnia. 

Az nem kérdés, hogy ez nem jól van így, és Magyarországon lassan már az 
se lesz kérdés, hogy miért van ez ilyen rosszul. De hogy ebből számtalan galiba 
származik, az biztos. 

Ezek közül most csak egyet említve előadjuk, hogy hazánkban (helytele- 
nül) az alkotmány mindenféle törvényhozási ügyben népszavazást enged, de 
az alkotmány alapján (helyesen) nem lehet népszavazást tartani ,a kormány 
programjáról". Márpedig ,a kormány programja" valóságos mibenlétének 
megállapításakor az Alkotmánybíróság nem tudott másból kiindulni, mint 
abból a miniszterelnök-jelölti programtézis-gyűjteményből, amely a magyar 
közjogban ,kormányprogram" néven fut, és a hatályos változatának egyko- 
ri előterjesztője — csak jelezzük — eredetileg Gyurcsány Ferenc volt. Csoda-e, 
hogy az Alkotmánybíróság e programban nem talált vizitdíjról szóló kidolgo- 

zott passzusokat, és csoda-e, hogy ez alapján zöld utat adott a vizitdíjat stb. 
eltörölni szándékozó népszavazásnak? 

Ha csoda, akkor ez igazán magyar csodának tekinthető. A csodálatunkra 
nem méltó, de csodálkozásunkra számot tartó jelenség kulcsa a kinevezés-vá- 
lasztás magyar szabályaiban van. 

A konstruktív bizalmatlansági indítvány hazájában, Németországban a kér- 
dést természetesen kiválóan megoldották a német precizitás szerint. A konst- 
ruktív bizalmatlansági szavazással megbuktatott kancellár helyére ugyanazon 
aktussal megválasztott új kancellár hivatalba lépéséhez szükség van a szövet- 
ségi elnök általi kinevezésre is — a bizalmatlansági szavazás eredményeképpen 
és alapján. 

Magyarországon mindezekért nem csak az a kérdés, hogy szükséges-e a 
kormányprogram hivatalos elfogadása a konstruktív bizalmi szavazáson meg- 
választott miniszterelnök mandátumának keletkeztetéséhez, hanem az is kér- 
dés, hogy mi értelme van egy — a magyar közjog által megkövetelt — , kormány- 
programnak" egyáltalán. Világos, hogy a szó klasszikus értelmében az sem 
kormányprogram, amit az Országgyűlésnek el kell fogadnia, és persze az sem 
kormányprogram, amelyről az Országgyűlésnek nem kell szavaznia, mert azt 
senki meg sem írta. 

Amikor a magyar közjog előírja a kormányprogram beterjesztését, valójá- 
ban akkor sem kell nagyon komoly programot írni. Hát még az olyan esetben, 
amikor a magyar közjog nem is írja elő a kormányprogramírást. 

Szögezzük le mindazonáltal, hogy egy konstruktív bizalmi szavazással 
megválasztott kormányfőnek ugyancsak illik egyfajta kormányprogramot 
előadnia a Házban. A parlamentnek illendő róla vitatkoznia és döntenie. De 
nem kell. 


2009.04.06. 


AZ ALKOTMÁNYOZÁSI PARADOXON 


Most már majdnem késő. 

A Méltányosság Politikaelemző Központ az elmúlt években kevés fontosabb 
dolgot tett, mint újra és újra figyelmeztetett: a köztársaságnak új alkotmányra 
van szüksége, mert a hatályos alkotmány veszélyeket hordoz magában, ame- 
lyek a legrosszabb pillanatban fognak megmutatkozni, amikor már késő lesz. 
És íme, elközelgett az idő, midőn alig lehet már valamit tenni a köztársaság 

alaptörvényének megmentése - értsd: megváltoztatása — érdekében, és nagy 
az esélye annak, hogy az alkotmány kikerülhetetlenül felszámolja önmagát. 

Ilyesmire természetesen minden alkotmány képes, de a magyar alaptör- 
vény mintha kifejezetten erre született volna. A hatályos magyar alkotmány- 
nak ugyanis rengeteg rossz paragrafusa van -— jószerivel akárhol nyitjuk is ki, 
pontatlan vagy egyenesen hazug megfogalmazásokkal, rosszul megírt mon- 
datokkal, normatíve értelmezhetetlen kijelentésekkel, üres deklarációkkal és 
túlírt vagy éppen kifejtetlen passzusokkal találkozunk benne -, ám számos 
hibája mellett is legfontosabb hátránya, hogy viszonylag könnyen módosítha- 
tó, átírható, megújítható, megreformálható vagy éppenséggel teljes egészében 
hatályon kívül helyezhető. 

Mindehhez - miként akár egy új alkotmány létrehozásához is — elegendő 
egy parlamenti kétharmados többség (az összes képviselő kétharmada), és az 
alkotmányozás előtt szabad az út. A kétharmados többség kell hozzá, de csak 
az kell hozzá. Ha az megvan, akkor minden megvan. De amíg az nincs meg, 
addig semmi sem tehető. 

Ez a vonása a hatályos alkotmánynak nagyon magyaros vonás. A világ 
demokratikus államaiban egy ilyen alkotmányos szabály elképzelhetetlen 
lenne. Magyarországon adva van egy alkotmány, amely nem képes önmaga 
megújítására, amíg valamely politikai erő meg nem szerzi a képviselői helyek 
kétharmadát, ha azonban akad olyan erő, amelyik ezt eléri, az előtt semmi- 
lyen akadály nem tornyosul: gyakorlatilag azt csinál az alkotmánnyal, amit 
akar. Mindent és bármit. Márpedig a minden -— az minden, a bármi pedig: nem 
majdnem bármi, hanem akármi. A minden megtehetését csak az önkorlátozás, 
a jólneveltség és a gátlás akadályozhatja meg. 

Rossz az az alkotmány, amely csak működtetőinek gátlásaira apellál. Iga- 
za volt — természetesen — William Gladstone (1809-1898) brit politikai gon- 
dolkodónak, akinek híres mondása szerint az alkotmány sorsa azoknak a 
jóhiszeműségén múlik, akik működtetik azt (ő csak tudta: négyszer volt mi- 
niszterelnök). De ha az alkotmány le van írva (mint a világ legtöbb alkotmá- 
nya), akkor normatíve korlátoz, és azokat is korlátozza, akik a megváltoztatá- 
sára törekszenek. Kivéve — mint be kell látnunk — a magyar alkotmányt, amely 
kizárólag támadóinak jóhiszeműségén engedi magát csüggeni. 

Mármost a gátlástalan jelzőnek van egy eredeti értelme: olyasvalakire 
mondják, aki nem érez gátlást, ha megtehet valamit, és megteszi, amit meg 
lehet tennie. A mai magyar politikában minden politikai erő szabadon alkot- 
mányozna, ha megtehetné. 

Hamarosan lesz egy politikai erő, amelynek lehetősége lesz alkotmányozni: 
a Fidesznek jó esélye van a kétharmados többség elérésére a következő válasz- 
tásokon. Nem lehet kétség a szándékai felől. A közönség mindig is hihette, egy 
hete pedig tudja is: a párt élni fog a kétharmados többség adta lehetőségekkel. 
Márpedig ezek a lehetőségek szó szerint végtelenek. Semmi és senki nem áll- 

hat szembe azzal, akinek kétharmada van, és alkotmányozni akar. A magyar 
közönségnek fogalma sincs arról, hogy mi tehető meg, ha megvan az alkotmá- 
nyozó többség. A minden -— mint jeleztük - azt jelenti, hogy minden. 

A rendszerváltozás óta mindig változó demokratikus többségnek húsz év 
állott a rendelkezésére ahhoz, hogy alkotmányozó többséget építsen maga kö- 
ré, és megszilárdítsa az alkotmányt: először (!) módosítsa az alaptörvény parla- 
mentarizmus-ellenes szabályait, majd azután (!) bebiztosítsa a köztársaság in- 
tézményrendszerét az alkotmánymódosítási szabályok megszigorításával. Erre 
a demokratikus többségnek a két évtized alatt mindig is változó esélye volt, de 
akár több, akár kevesebb esélyt adott magának, valójában sohasem élt vele. 

Most ahhoz már késő van, hogy egy társadalmi szerződés hozza létre az 
új alaptörvényt. A társadalmi szerződést az előtt kell létrehozni, hogy a tár- 
sadalmi szerződés utáni állapotok ismertté válnának. John Rawls, a politikai 
filozófia nemrég elhunyt hatalmassága híres igazságosság-elméletében a tu- 
datlanság fátylának (vail of ignorance) nevezte azt a függönyt, amely mögött 
a szerződő felek nem látják jövendő pozíciójukat, és éppen ebben a helyze- 
tükben szerződhetnek egymással, nem tudva, hogy győztesek vagy vesztesek 
lesznek-e a társadalmi szerződés hatályba lépését követően. 

Alkotmányozni csak így lehet. De a magyar alkotmány ezt az alkotmányo- 
zást nem teszi lehetővé. A magyar alkotmány a győzteseknek adja az alkotmá- 
nyozás jogát. 

Ám ha valamely csoda folytán most folynék az alkotmány-előkészítés, már 
akkor is csak a jövő győzteseinek alkotmánya születhetnék meg. Rawls tudat- 
lanság-fátyla a mi esetünkben átlátszó özvegyi fátyol: már most is pontosan 
tudjuk, milyen győztesek rendezkednek majd be mögötte. 

A választások után előre láthatóan berendezkedő győztesek általi alkot- 
mányozás elvileg két úton kerülhető el. A Fidesszel szembeni (politikai ki- 
sebbséget reprezentáló) pillanatnyi parlamenti többség vagy azt akadályozza 
meg -— politikai eszközökkel —, hogy a Fidesz kétharmados többséget érjen el 
a következő választásokon, vagy azt — közjogi eszközökkel —, hogy a Fidesz a 
kétharmados többség elérése ellenére alkotmányozhasson. 

Az első út majdnem teljesen lehetetlen. A második út szinte egészen bizto- 
san lehetetlen. 

De még a második út sincs lezárva. 

Ráadásul a második út végső soron esélyt adhat az első útnak is. 

Aki ennek igazságára ráébred, az kulcsot kap a jövőhöz. 


2009.05.09. 

A LIBERÁLIS BALOLDAL 


Most van itt a búcsú ideje. Egy éve azt állítottuk (http://hvg.hu/vele- 
meny/20080731 szdsz magyarorszag.aspx), hogy az SZDSZ története a vége 
felé közeledik, és legfeljebb 2010-ig fog tartani. A párt hívei ezt az állítást akkor 
még nehezen fogadták. Ma ugyanakkor mindenki ugyanazt a követ fújja, az 
SZDSZ-t temetni közhelyszámba megy, és a nekrológok legutolsó változatait 
is mind megírta már az emlékező tisztelet. Vége van immár hát, nincs tovább, 
bevégeztetett, eldöntetett a sorsa annak, ki egykoron sorsokról dönthetett, sírja 
fölött zeng az engesztelő szózat. Halottakról vagy jót, vagy semmit. 

A kérdés azonban, hogy a szabad demokraták jelentéktelenné válása 
szükségszerűen következett-e be, mint ahogyan tavaly ilyenkor állítottuk, 
vagy lett volna lehetőség a megmenekülésre, ma is vita tárgya. Hogy a szük- 
ségszerűség súlyos takarója egyre inkább elterül a pártról való közbeszéd 
komorságán, mint a szürkeség a nyáresti ég alatt, az mindenekelőtt annak 
köszönhető, hogy egyre többen ismerik fel a nyilvánvaló tényt: maguk az 
SZDSZ egykori vezetői azok, akik a párt megszüntetésére törnek. Ők azok, 
akiknek elegük van a politizálásból, az ezt övező vitakultúrából és az ezzel járó 
mesterséges izgalmi állapotból, és ha nekik elegük van, ne csinálja a dolgot 
más se. Az SZDSZ nem kívánt gyerek, megunt szerető, kidobott irodaszemét, 
lomtalanításra váró bútordarab. 

De vajon joga van-e az alapítónak felszámolnia a cégét? Elégetheti-e az író a 
regényét? Feloszlathatja-e a színházigazgató-főrendező a színtársulatot, szél- 
nek eresztheti-e a színészeit, ha már nem velük akarja megvalósítani művészi 
terveit; ha már nem velük akar megvalósítani valamit is, vagy ha már senkivel 
sem akar megvalósítani semmit? 

A Szabad Demokraták Szövetségének alapítói sajátjuknak tartották a művet, 
melyet létrehoztak, és elindultak a párttal, melyet útjára indítottak, de nem 
tudtak lépést tartani vele. Ki előbb, ki később, de egy idő után elfordult a párt- 
tól, alábbhagyott az aktivitásából, elmaradozott a menettől és — igazi szabad 
demokrata sajátosságként — előbb-utóbb nemhogy a pártvezetésből vagy az 
alapszervezeti munkából, de magából a pártból is kilépett. Az SZDSZ történe- 
te a kilépések története. 

De vajon késznek kellett-e lennie Ábrahám ősapánknak, hogy feláldoz- 
Za szeretett fiát, Izsákot, mert a Nagy Terv áldozatot kíván? És vajon meg- 
váltásunk nem ilyen mérhetetlen áldozat-e? Avagy mondhat-e nemet Jónás a 
prófétaságra? 

A mai SZDSZ-t a még benne ragadt egykori vezetői nem tartják sajátjuknak, 
ezért halálra adták. Ezzel bevégzik, megvalósítják a tervet, melyet a szabad 
demokrata szavazókkal együtt készítettek el a születés előtt, s melyre rábólint 

a liberális választó, mint fátumra: egy ideje úgyis másnak adja már a voksát, 
ha adja. 

Csak azoknak nem lett szólva, akik e pártban képzelték el politikai jövőjüket; 
akik személyes ambícióikat a párt szerencséjéhez kötötték; akik ebben a párt- 
ban akarták vinni valamire. Rájuk nincs szükség. A párt egykori — némaságba 
burkolózott — vezetői Kóka Jánost tették meg pofozógépnek, aki ezt a szerepet 
tiszteletreméltó bátorsággal vállalta, s a párt új vezetői szidják is, támadják is, 
pofozzák is őt, mintha nem látnák, hogy kit ütnek vele. Vakok, ha nem látják, 
és gyávák, ha látják. Lányomnak mondom, menyem értsen belőle. 

A megújulás ideológiája pedig — mert ideológiára szükség van ott, ahol meg- 
újítást hirdetnek — a nemzeti liberalizmus lett, amely hamarosan az egyik leg- 
divatosabb eszmévé válik újra, holott az sem érti, hogy mi az, aki védi, s az 
sem, aki kárhoztatja. Pedig hazánkban a liberalizmusnak mind a nemzetközi, 
mind a nemzeti formája ki lett próbálva, és egyik se vált be, finoman szólva. 
A liberális gyökerű konzervativizmus azonban - jóllehet kézenfekvő lenne, és 
gazdag eredményekkel kecsegtet - valójában sohasem lett kipróbálva, és most 
se lesz belőle semmi, mert amit a hazai úgynevezett jobboldal annak hisz, 
az még annyira sem konzervatív, mint a mai SZDSZ új vezetőinek nemzeti 
liberalizmusa. 

Egy dolognak azonban tényleg vége lett a ma még levegő után kapkodó 
SZDSZ kifulladásával: az egykor nagy pártnak számító MSZP-t furcsa módon 
kívülről egybetartó kis balliberális párt küzdelmének a populista népi újjobb- 
oldal hatalomtól való távoltartásáért. Aminek végleg befellegzett, az a baloldali 
liberalizmus magyar változata, azon belül is a balliberális értelmiségi politizá- 
lás. Ennek csak közelmúltja van, jövője nincs. 

Kár érte? Nos — komolyan játszva a szavakkal — a kár az SZDSZ egykori sza- 
vazóit érte, akik viszont ma már nem könnyeznek érte. Elfogadták, hogy egy 
jelentős párt hajdani szavazóiként jelentős szerepet játszottak a köztörténet 
jelentős időszakának alakításában, mely azonban véget ért, mint az ifjúkor, és 
ők már régen más pártok után néznek, olyasfajta szemmel, ahogyan a megcsalt 
asszonyok néznek a fiatal férfiak után. Találnak-e új pártot a honi horizonton, 
vagy az SZDSZ megszűntével hű szavazói is néma gyászba burkolóznak, és 
nem hallatják szavukat a magyar pártvilágban? 

Irdatlan verseny indult meg értük. Több új vagy újonnan megreformált párt 
kezdeti sikereit kifejezetten nekik köszönheti. Értékes szavazók ők, akikre az 
MDF, az LMP és egy majdani új SZDSZ is igényt tart. Megkezdődött a tüleke- 
dés a liberális térben. 

De valódi esélye csak annak a pártnak van, amelyik reálisan csillantja meg 
az esélyt. A liberális szavazatokra rámozduló új erőnek relatíve nagynak kell 
lennie, különben annyi reménye lesz, mint mára az SZDSZ-nek. Elvesző voksot 
tudatos liberális szavazó már nem akar leadni, csak akkor megy választani, ha 
biztosra megy. A lecsurgó szavazatokat pedig felsöpörheti az MSZP és a Fidesz 

is. Ezért — csak részben folytatva a szavak játékát — a kár akár a szabadelvű pólus 
teljes megszűnését is eredményezheti a honi pártéletben, ami az egész párt- 
rendszer, a soha ki nem fejlődhetett hazai politikai kultúra vesztesége is lesz. 

Valaki egyszer meg fogja írni, el fogja mesélni a köztársaság unokáinak, 
hogy a magyar liberális párt miért tündökölhetett éveken át, amikor nem volt 
rá igazából mérhető politikai igény, miért sütkérezhetett a hatalom napsugará- 
nál valódi társadalmi felhatalmazás nélkül, és miért szűnik meg éppen akkor, 
amikor a legnagyobb szükség lenne rá. El kell mondanunk az esti lámpaol- 
táskor, hogy hogyan teltek azok az évek, amelyekben a szélsőjobboldal nap- 
ról napra erősödött és szemtelenedett, az új barnaingesek egyre hangosabban 
masíroztak a köztereken, az utcán fényes nappal verték a szabad gondolatot, és 
a média ontotta a neonáci szennyet, de az újra felágaskodó zsarnokság szörnyű 
rémétől a szellemében üldözött nem menekülhetett a szabad demokratákhoz. 
El fogjuk mondani, hogy miért nem maradtak az országban szabad demokra- 
ták, akik a veszedelem közepén ne a saját politikai agóniájukkal lettek volna 
elfoglalva. El fogjuk mondani, ha még élünk, hogy hogyan számolódott fel a 
köztársaság. 

Addig azonban zúg a hangzavar a kis magyar világban, és ma még csak 
egy politikai párt temetésére hívnak a harangok. Most még csak egy pártot te- 
metünk, amely a legkarakteresebb, legideológikusabb, leginnovatívabb, legin- 
venciózusabb, leginkább pártként működő és egy ideig a legdemokratikusabb 
pártformációja volt a harmadik magyar köztársaságnak, melyet maga hozott 
létre. Megkerülhetetlen - és jelentőségének tudatában lévő —, magabiztos párt 
volt, amelyre nemes feladatokat rótt a történelem. 

A hamvából megszülető utódja biztosan nem lesz a legszavahihetőbb, a 
legszerethetőbb és a leggyakorlatiasabb. Viszont még lehet átütő, hiteles és 
sikeres. 

De az már egy másik párt lesz. 


2009.07.21. 


A SZAVAK POLITIKÁJA 


Ment-e a könyvek által a világ elébb? S vajon az volt-e a cél, hogy menjen? 
Avagy a tudomány célja nemde a megismerés, az igazság feltárása? 

A természettudósok jól tudják, hogy valamit megérteni és elmagyarázni 
nem ugyanaz a dolog, és az elmagyarázandó jelenséget magát először is érteni 
kell. A társadalomtudósok hasonlóképpen felismerték e dialektikát, de képe- 

sek az összefüggést fordítva is felállítani. Ez a társadalomtudósok szerencséje 
és a társadalomtudomány bánata. 

Éppen ezért alapvető fontosságú, hogy a szavainkon mindnyájan ugyanazt 
értsük. Ha például valaki az MSZP-n belüli , törésvonalakról" beszél a tévében, 
akkor a néző nyugodtan átkapcsolhat egy másik csatornára, mert a beszélő 
nyilvánvalóan nem ismeri a törésvonal fogalmát. Ha a törésvonalnak mint ki- 
fejezésnek van magával hozott értéke és értelme, akkor nem használható egy 
politikai párton belüli érdekkonfliktus leírására, ellenkező esetben nem volna 
külön jelentősége a társadalmi törésvonalak jelenségének, amelynek feltárásá- 
ra az elmélet magalkotói e kifejezést alkalmazták. 

Hasonlóképpen új oldalt kell nyitni a számítógépen, ha az ember azt olvassa 
a világhálón, hogy például az alkotmányos monarchia a parlamentáris mo- 
narchia történelmi elődje, vagy hogy a parlamentáris köztársaság és a parla- 
mentáris monarchia kormányformája között bármiféle különbség lenne, mert 
ilyen állítások csak kis magyar világunkban hordoznak , értelmet". 

Ugyancsak elnéző pillantással kell nyugtázni, hogy közbeszédünkben a 
forradalom" pozitív csengésű kifejezés; hogy a , társadalmi haladásban" ma- 
gukat jobboldalinak valló közmagyarázók is hisznek, és hogy vannak, akik a 
megfellebbezhetetlen tudatlanság természetességével konzervatívnak nevezik 
a hazai , jobboldal" pártjait. 

Szintén a Lajtán túli nyelvpolitikai világ öncenzúramentes szabadságára kell 
gondolnia a szemlélőnek akkor, amikor egykori munkásmozgalmiak tesznek 
hitet a magyar , polgári oldal" mellett, mintha abban a szabadelvűségnek nem 
volna helye. Nyugtázni kell ugyanakkor a csínyt, ha a társadalomtudományi 
pontatlanság szándékos, és nyilvánvalóan közvetlen politikai célokat szolgál. 

Ugyanilyenképpen külön elemzést érne meg a napjaink Magyarországán 
egyre általánosabban hivatkozott ideológia, az úgynevezett nemzeti libera- 
lizmus, amely hamarosan az egyik legdivatosabb eszmévé válik újra, pedig 
hazánkban a liberalizmusnak mind a nemzetközi, mind a nemzeti formája ki 
lett próbálva, mindkét változat hagyományai jelentősek, de mindkettő mást 
jelent, mint amit hazai hívei annak tartanak. 

Ugyanígy el kell fordítania a fejét a nyilvánosságra figyelő polgárnak, ha ha- 
zai politológusok a nemzeti radikalizmus térnyeréséről értekeznek, mintha a 
radikalizmusnak jobboldali válfaja is léteznék, és ezt az ,izmust" nem éppen a 
baloldal leírására fedezte volna fel magának a klasszikus társadalomtudomány. 
(Más a helyzet ugyanakkor természetesen a , radikális" jelzővel, amely jobbol- 
dali mozgalmak jellemzésére éppúgy alkalmas, mint baloldaliakéra, vagyis a 
radikális jobboldal és a radikális nacionalizmus éppolyan értelmes szóösszeté- 
telek, mint a szélső- vagy extrém jobboldal.) 

Külön válfaja a tássadalomtudományi hazugságnak, ha a tudománytalan- 
ság azzal szolgál olcsó politikai célokat, hogy szemérmességnek mutatja ma- 
gát, márpedig ha valami az, ami, akkor annak az is a neve. 

Az ideológiai képzetlenség ráadásul annak ellenére üli nászát, hogy ha- 
zánkban az utóbbi években megszaporodtak a társadalomtudományi tanszé- 
kek, amelyek többek között évről évre ontják a piacra az úgynevezett politoló- 
gusokat, akiknek előképzettsége nemcsak önmaguk, de a tananyag után futó 
oktatóik jóvoltából is ijesztően hiányos. 

Pedig ha a magyar politikatudomány túllépne egyszer azon a nívón, hogy 
hányszor jelenik meg Iksz vagy Ipszilon vezető politikus a képernyőn, milyen 
üzenetet hordoz" a megjelenése, milyen választói csoportokat kíván , meg- 
szólítani" és hogyan ,kommunikálja" a semmit, akkor jelentős felfedezéseket 
tehetne. Ha a magyar , politológus" teljes szellemi bázisát nem a hazai napi- és 
hetilapokból és az ugyancsak hazai tévék kommentárjaiból, továbbá néhány 
amerikai kampánytankönyvből építené ki, akkor egyrészt megtalálhatna egy 
nyelvet, amelyen beszélni lehet, másrészt ki tudna mondani olyan dolgokat, 
amelyeknek holnapután is lenne értelmük. Azzal, hogy még nem tart itt, 
jelentősen megkönnyíti a magyar populizmus dolgát. S mivel a rivális politikai 
pártok tanácsadói legfeljebb a politikai kommunikáció terén vannak némileg 
otthon, sikeresen hitethetik el a megrendelőikkel, hogy amit tudnak, az maga 
a politikatudomány. 

Ez a hit természetesen a választókra is apellál. Ezért a hazai politológus- 
hallgató jelenleg jól teszi, ha saját oktatását külföldön oldja meg. A hazai 
munkaerőpiacon így sem fog tudni elhelyezkedni, vagyis állása nem lesz, de 
tudása igen, és azzal előbb-utóbb kezdhet valamit. Ha nem magyar politoló- 
gusokat olvas, akkor még sokra viheti. 

A nyugati társadalomtudomány ugyanis egyebek között éppen azért tudott 
viszonylagos tekintélyt kivívni magának, mert a Lajtán túli elemző általában 
nem azonosul egy társadalmi csoporttal, ha elemez, vagyis elemzőként lehet 
meggyőződése, ideológiája, tudományos felfogása, sőt elvei és eszméi is le- 
hetnek, de nincs osztálya, származása vagy nemzetisége, sőt még neme vagy 
nemzete sincs. 

A megkívánt közép-európai társadalomtudományi objektivitás például nem 
engedhetné meg, hogy valaki egy polgárháború bemutatásakor — mondjuk — 
,dicsőséges tavaszi hadjáratról" vagy valamely forradalom , hőseiről" beszéljen, 
avagy nem láthat valamit máshogyan csak azért, mert valamely nemzetbe szü- 
letett bele. A ,kalandozások" kifejezés például elég vidám kifejezésnek tetszik, 
a ,tatárdúlás" pedig elég borzasztóan hangzik, de jogos a kérdés, hogy a két 
jelenség között mi a különbség. 

Ugyancsak okkal merül fel, hogy miképpen vitatkozhatnak egymással — pél- 
dául - szlovák és magyar történészek, ha valamely történész álláspontját már 
akkor ismertnek kell tartanunk, ha megtudjuk róla, hogy magyar (vagy szlo- 
vák). Elfogult társadalomtudománynak, sőt történelemfelfogásnak sincs helye 
a tudományok templomában, és a nemzeti elfogultság is elfogultság. Nemzeti 
tudomány nem létezhet, amiképpen , nemzetietlen" kultúra sem. 

Ezek az evidenciák azonban a 19. század nemzeti nyelvét használó Kö- 
zép-Európában nem számítanak evidenciáknak. Ezért van, hogy nálunk az 
egyértelmű dolgok állandó viták tárgyai, míg a valóban megvitatandó kérdé- 
sekről nem folyik értelmes vita. 

Mindezek okán politológusainknak is — ha nem is az iskolapadba, de — a 
könyvtárszobák neonfényei alá kell visszahúzódniuk, mielőtt politikamagya- 
rázatra adják a fejüket, mert nem saját rögeszméik vagy megbízóik érdekei után 
kellene loholniuk, hanem tudományuk céljait, s ezzel egyben a választópolgá- 
rok eligazodását kell előmozdítaniuk. Ebben a nemes értelemben tudományon 
túli célokat szolgálnak: a demokrácia működtetését segítik elő. 

Rendezni közös dolgainkat — ez az ő munkájuk (is), és nem is kevés. 


2009.09.01. 

BIZALOM A KAPITALIZMUSBAN 


A túlzott bizalom problémája 


Nem közgazdasági, hanem gazdaság-szociológiai elemzésre vállalkozik azírás, 
amikor a gazdasági válságot a bizalom témakörének szociálpszichológiája felől 
közelíti. Ez még nem is volna különleges, mert egyre több olyan tárgyú elemzés 
lát napvilágot, mely nemzetközi összehasonlítási keretben tárja fel a magyar 
társadalom bizalmi deficitjeiből származó problémákat." Ezeknek a tanulmá- 
nyoknak az igazságtartalmát ez a cikk sem vitatja, de arra felhívja a figyelmet, 
hogy a gazdasági válság épp a magas bizalommal rendelkező társadalmakban 
robbant ki, s ez választ kíván. 

A jelen időszakban zajló pénzpiaci majd gazdasági válság ugyanis ráébreszt- 
het minket ismert és népszerű szerzők gazdaság és bizalom összefüggéséről 
szóló elméleteinek újragondolására. Az az összefüggés, mely szerint minél na- 
gyobb a bizalom egy nemzetben annál jobb,? ebben a formában tévedés. 

A háromrészes tanulmány első részében csupán arról elmélkedünk, ami 
minimális konszenzusnak tekinthető a bankok működéséről, olyan bevezetést 
igyekeztünk készíteni, amelyet trivialitásként fogadnak el a szélsőséges piac 
hívei épp úgy, mint az erős szabályozást követelők. 

Annyit már tudunk, illetve gazdasághoz kevésbé értők is joggal remélünk, 
hogy a 2007-ben a bankok körül kibontakozó gazdasági válság nem éri el a 
30-as évekbeli összeomlást, de mindez nem pusztán a szerencsének tudható 
be, hanem annak a 30-as évekből származó tapasztalatnak, hogy a bankrend- 
szert nem szabad hagyni bedőlni. A piacban való bizalom hullámán hajózott 
eddig a globális kapitalizmus, mostanra pedig átfordulnak a vitorlák a köz- 
ponti ellenőrzés és a szabályozás felé. Gazdaságtörténészeknek való feladvány, 
hogy ennek az ingamozgásnak a gyakoriságát feltárják, miközben nem szabad 
megfeledkezni a lélektani mozgatórugókról, a hitekről, és a túlzott bizalom 


! Több Gallup-jelentés foglalkozik nemzetközi összehasonlításban is az intézmények, a po- 
litikusok, a másik vállalkozó stb. iránti bizalommal. Ennek magyar vetületeinek bemutatását Id. 
A Közjó és Kapitalizmus Intézet kiadványában (http://kozjoeskapitalizmus.hu/files/kapjel2008. 
pdf) Szepesi 2009. A jelentést az MPK honlapjának hasábjain (http://www.meltanyossag.hu/ 
?g-node/623) Csizmadia Ervin korábban már méltatta. 

? Bizonyára sokan kitalálják, hogy itt Fukuyama híres A bizalom című könyve kerül fókuszba, 
ezért pontosításul érdemes kiemelni, hogy Fukuyama megkülönböztette, sőt szembe is állította 
egymással a társadalmi intézményekbe vetett bizalmat a családhoz kötődő bizalommal, tehát 
nem általában gondolta a bizalmat gazdasági teljesítőképesség növelőnek. A családhoz kötődő 
bizalom például gátja a multinacionális cégek kialakulásának. Fukuyama 1997. Nem lényeges 
azonban most számunkra ez a megkülönböztetés, mert csak a piacon megfigyelhető bizalom 
tézisét gondoljuk tovább. 

-— legyen az bármelyik modell — veszélyességéről. Most úgy gondolják, hogy az 
új kapitalizmus nem hagyható magára, s különösen nem a pénzügyi piac. Ezt 
állítják már az olyan amerikai konzervatívok is, mint a Hudson Institute neves 
szerzői,? jóllehet az amerikai konzervatívok híresek voltak a láthatatlan kézben 
való hitükről. 

Azt is tudjuk, hogy négy oka volt/van a válságnak: az első a pénzügyekben 
lévő egy évtized alatt kialakuló termékek bonyolult megsokasodása, melynek 
hatásai ismeretlenek voltak. A második a bankrendszer kockázatvállaló haj- 
landósága, a harmadik a Clinton kormányzat azon szándéka, hogy a hátrányo- 
sabb helyzetűek is hitelhez juthassanak (subprime-hitelek,)" a negyedik pedig 
a recesszió." Az első három pont arra utal, hogy nem pénzügyi válság van — a 
kifejezés igencsak félrevezető —, hanem a fedezetek kerültek válságba. A fede- 
zet témájában pedig ott lapul a túlzott bizalom problémája. 


Amit a bankok világáról is mindenki tudhat 


A bankok a pénzt kölcsönadják, és a visszafizetett kamatokból nyereségük szár- 
mazik. Felkészülve arra az esetre, ha valaki netán mégsem tudna törleszteni, 
rendelkeznek egy törzstőkével, ami ahhoz kell, hogy aki viszont a saját pén- 
zéhez akar hozzájutni, mindenképp hozzájuthasson, függetlenül attól, hogy a 
banki kintlévőség milyen módon folyik be, és egyáltalán befolyik-e. 

A bankok első és legfontosabb tevékenysége a betétesek pénzének garan- 
tálása, mert ha egyszer is fizetésképtelenséget kell jelenteniük, soha többet 
nem hozzák oda az emberek a pénzüket. A bizalmat maguk felé tehát meg 
kell őrizniük. A nyereségből tudják kifizetni az alkalmazottakat és fenntartani 
saját infrastruktúrájukat, valamint ebből emelik a törzstőkéjüket, ami, mint 
már mondtuk, arra való, hogy ha valaki bedől, ne okozzon gondot. Azt persze 
természetesen nem engedhetik meg maguknak, hogy olyan helyre tegyék a 
pénzüket, ahol kicsi a valószínűsége a visszafizetésnek, vagy másképp, ahol túl 
nagy a kockázata a nyereségnek, bár a mai válságnak épp az a magyarázata, 
hogy ezt tették. A jelzálogpiac legkétesebb konstrukciói is irracionális módon 
magas besorolást kaptak a hitelminősítőktől, akiknek szavában megint min- 
denki bízott." 


3 Ennek a non-profit, gyakran kormánymegrendeléseket is elfogadó agytrösztnek az egyik 
szerzője Fukuyama is, de itt konkrétan Írwin Stelzer anyagára utalnék: Stelzer 2008. 

4 Ez olyan hitel, ahol a fedezet értéke alacsonyabb, mint a hitel. Addig ez is rendben van, 
míg a hitelfelvevő törleszt, s abban a reményben is adják-veszik, hogy törleszteni fog, és így nem 
szükséges a megfelelő fedezet, vagy mint az amerikai ingatlanpiacon, hogy az ingatlan majd 
felértékelődik, és a jövőben valódi fedezetté válik. 

; Duronelly 2008. 

" Mára kiderült, hogy a hitelminősítők nem voltak függetlenek gazdaságilag az általuk 
minősítettől, és hogy a rendszer változtatást igényel. Dózsa 2008. 

A bankok abban az értelemben is rá vannak kényszerítve a betétesek bi- 
zalmára, hogy akkora likviditással nem is rendelkeznek, ami ahhoz volna 
elegendő, hogy minden betétes pénzét visszaadva is fenn tudják tartani mű- 
ködésüket. Ez is magyarázza, hogy miért a betétesek az elsők, s ha valami 
gond van inkább saját infrastrukturális költségeiken csökkentenek, vagy al- 
kalmazottaikat küldik el, de a betéteseknek nyugodt és megbízható arcot mu- 
tatnak. Ha ugyanis egy betétesnek problémákra hivatkozva nem fizetnének, 
az láncreakciót indítana be. A bankok és pénzkezelők eljutottak odáig, hogy 
egymást is biztosítsák, a kormányok pedig addig, hogy még baj esetén sem 
hagyhatják magukra a bankokat. 

A játékszabályok egyik feléhez tartozik, hogy a bankoknak mindig fizet- 
niük kell, de a másik feléhez, hogy a hitelt felvevők sem úszhatják meg. Ami- 
kor egy hitelfelvevő tönkremegy, a pénzügyi fegyelmet és a játékszabályokat 
mindenképp fenn kell tartani. Nem lehet olyan precedenst teremteni, hogy 
az adósságot elengedjék, mert egy ilyen láncreakció azzal is végződhet, hogy 
a hitelfelvevők visszaélnek vele." A játékszabályok kikényszerítésében a ban- 
kok saját szigorúságuk csapdájában is vannak. Ennek a furcsa kényszernek a 
törvényszerűségét akkor értjük meg könnyebben, ha nem világbankokra meg 
csődöt jelentő országokra, hanem uzsorakamatot adó alvilági módszerekre, s 
aztán az ebből fakadó előzetesen még nem is tervezett agresszióra gondolunk. 
Az uzsorakamatot adó célja nem az erőszak, de ha nem fizetnek neki, nem 
tehet mást, mint a megverettetést, s ha ez sem ér célt, megfélemlítésül Molo- 
tov-koktélt fognak behajítani az adós ablakán. Nem teheti meg, hogy elengedi 
az adósságot, és kénytelen megfélemlítést alkalmazni. 

Van azonban úgy, hogy az adós semmilyen körülmények közt sem tud fizetni, 
és a megfélemlítés sem használ, s ilyenkor az alvilágban — avagy a szegénység 
világában, ahogy arra példát a közelmúltbeli Magyarországról is hozhatnánk? 
-— gyilkosság történik, ezzel szemben országok szintjén igazi csapdahelyzet jön 
létre. Például Mexikóban az 1994-es válság idején a fizetésképtelenséget úgy 
vették tudomásul, hogy a pénzügyi segítség feltételéül számos megszorító in- 
tézkedést kellett bevezetni, olyat is, ami ártott a gazdaságnak. 

A fenti leírás csak egy nagyon leegyszerűsített képe a kölcsönt nyújtó/vevő 
rendszernek, ráadásul egyik bank ma már hitelfelvevő a másik felé, és a pénz 
nem kézzel fogható, hanem számok halmaza a számítógépben. Az eddig el- 
mondottakkal mégis úgy gondolom, hibát nem vétettem, és konszenzus van a 
klasszikus liberális laissez faire felfogásúak, és a pénzügyi szféra erős kontroll- 
ját javaslók között. Mindkét véglet egyébiránt egy túlzott ideológiai elbizako- 
dás állapotában van. Az egyik azt vallja, hogy a szabadpiac a láthatatlan kéz 


7 A mostani válság lehetséges kiútja mégis egyébként az lehet, ha a hiteltörlesztési feltétele- 
ken enyhítenek. 

" Egy ilyen láncreakció esettanulmányát nem gazdasági logika szempontjából elemeztem is: 
http://www.meltanyossag.hu/files/meltany/imce/doc/ny-mediarepr-081201.pdf 

segítségével kialakítja az egyensúlyt, a másik szerint pedig a szabadpiacot el 
kell törölni, és bürokratikus eszközökkel lehet igazságos társadalmat felépíteni. 
Ennek a kísérlete volt a szocializmus, melyről ma már tudjuk, hogy a központi 
irányítás problémája többek közt az, hogy a bürokrácia legfőbb célja önmaga 
fenntartása. (Az összefüggés a demokratikus országok más alrendszereiben is 
jól dokumentált.)" 


A jóléti társadalom és a vadkapitalizmus ingája 


A szocializmus bukása elindította azokat a folyamatokat, amelyek nemzetközi 
szinten is a szabadpiac felé mozdították el a világot. A gazdaságirányításból 
jobban kivonult az állam és a bürokrácia mint korábban, mely hatékonyság- 
növelés első látható következményei a kiadások csökkentése mellett a jóléti 
szolgáltatások csökkenése is lett. Bush politikájára ez épp úgy jellemző volt, 
mint a magyarországi gazdaságpolitikára. 

A jóléti társadalom filozófiájához a közösségi kockázatvállalás modelljei tar- 
toznak (skandináv modell inkább, mint az amerikai), míg a piaci mechanizmu- 
sok elsősorban az egyéni felelősségvállalást preferálják, mert a piaci kontroll eb- 
ben az esetben érvényesülhet. A közösségi kockázatvállalás (mai véleményem 
szerint) biztonságosabban működő egészségügyet produkál, de ezen kívül a 
jóléti társadalomnak van egy másik kevéssé hangoztatott gazdasági előnye is: 
biztosítja az alsóbb társadalmi rétegek fogyasztásban való tartós jelenlétét. Kor- 
nai János írta le a legvilágosabban, hogy az újraelosztó (redisztributív) rendszer 
amellett, hogy magában hordozza a fenti előnyöket, mégis kontraszelektív, " pél- 
dául, mert a rosszul termelőket a puha költségvetési korlát alkalmazásával fenn- 
tartja a rendszer, ami miatt ezek az idő múlásával csak egyre rosszabbul fog- 
nak termelni. Játékelméleti logikával leírható a túlzott redisztribúció egy másik 
problémája is: a javak elosztásában a bürokrácia túlzott szerepeltetése megnöveli 
a potyautas stratégiát követők számát, magyarul a korrupciót. A redisztributív 
rendszerekben a potyautasok kritikus tömegénél bekövetkezik az emberek mo- 
rális leépülése, s kialakul a társadalmi anómia. 

Úgy tűnik fel tehát, hogy a nyugati civilizáció két végpont között ingázik," 


" Coase Nobel-díjas közgazdász pl. a médiaszabályozás területén mutatta ki ugyanezt. Ld. 
Gálik 1994. 

" Kornai 1983. 

" A rendszerváltás után optimistább voltam, s bár azt hiszem, ma is vállalható komplexitással 
írtam le a redisztributív és a piaci mechanizmusok variációit, de a kettős racionalitás létrejöt- 
tét (ld. köv. lábjegyzet) spontánabb módon tételeztem fel. Kiss 1992. Ha korábbi tanulmányom 
az optimista elképzelése a vegyes gazdaságú civilizációnak, ez a cikk a pesszimista, hiszen itt 
az inga oly mértékű piaci kilengésével foglalkozom, melynek során olyan alrendszerek, mint 
művészet, tudomány, egészségügy komoly károkat is szenvedhetnek. Pl. a modern társadalmak 
a bürokratikus redisztribúció helyett szponzorációra építik számos tevékenységüket, ám ha a piac 

mindig tart a redisztribúcióban előszeretettel alkalmazott puha költségveté- 
si korláttól a kemény költségvetésig, aztán pedig vissza. Az egyik modellben 
felhalmozódó válságjelenséget a másik modellel lehet enyhíteni, és fordítva, s 
ennek hitei terjednek, miközben a civilizációs előrelépés nem ez az ingamoz- 
gás volna, hanem a társadalmi alrendszerek fejlődése és a gazdasági racionali- 
tással való szimbiózisuk, azaz a , kettős racionalitás"? 

Az is lehet azonban, hogy a piac és a társadalmi alrendszerek összehangolá- 
sa épp az ingamozgás közepette zajlik, mert a modellváltások önmagukban is 
képesek lendületet adni. Margaret Thacher Nagy-Britanniában végül is talpra 
állította a gazdaságot a privatizációkkal, és háttérbe szorította a szakszerve- 
zeteket. Egy kis időnek el kellett telni, mire előjöttek az új modell problémái, 
és ezért kiábrándultak a privatizációs megoldásokból. Nálunk pedig a 80-as 
évek végén a redisztributív rendszer által létrehozott egyenlőtlenségen épp a 
piac, az úgynevezett második gazdaság enyhített. Talán általánosítható is a 
példákból az a szabály, hogy a piaci torzulásokon a bürokratikus ellenőrzés, 
a bürokratikus torzulásokon pedig a piac képes enyhíteni. Az inga az adott 
helyen és időben mindig elmegy a végpontig, mert ezek mögött a mozgások 
mögött trendek vannak. A trendek hiteken alapulnak, egyre több ember érde- 
két szolgálják, és a másik hiten lévők háttérbe szorulnak. Csak akkor tudnak 
kibontakozni, amikor már túl sok feszültség halmozódik fel, és a másik mo- 
dell hívei egyre több megoldást ígérnek, amit aztán az elején sikerrel realizál- 
nak is. A trendszerű jellegzetesség általánosabb dolog, mint maga a gazdaság. 
(Trendmozgások találhatók például a divatban is.) 

Amikor a puha költségvetési korlát kerül divatba —s mint láttuk, ez nem pusz- 
ta véletlen -—, akkor a társadalmi egyenlőtlenségek csökkennek, a vásárlóerő 
többnyire növekszik, a jóléti szolgáltatások gyarapodnak. Amikor a kemény 
költségvetés hívei törnek előre, akkor az öngondoskodás veszi át a szerepet a 
közösségi gondoskodás felett, a jóléti szolgáltatások csökkennek, a társadalmi 
egyenlőtlenségek nőnek, a piaci tévedésekért kemény árat kell fizetni, de csak 
a legjobbak maradhatnak versenyben. Hipotézisem szerint az inga végpont- 
ján válságok találhatók, s nem pusztán hiteket győznek le az újabb hitek, de 


gyengélkedik, a szponzorációk az elsők, amik leállnak, ezek persze meg visszahatnak a piacra és 
a társadalom egész állapotára. 

12 A kettős racionalitás nem más, mint a piaci racionalitás, és egy luhmanni értelemben felfo- 
gott társadalmi alrendszer saját reputációs rangsorának kiépülése, valamint a piac olyan szerepe, 
amelyben az adott alrendszer logikája nem sérül. Pokol 1988. Pl. ha a tudományos reputáció 
rangsorát az idézettségi mutató adja, akkor a felsőoktatási intézmények közül a rátermettebbek 
tudják a jobb tudósokat megszerezni, mert nekik van több pénzük. A pénz tehát felerősíti a tu- 
dományos reputáció saját logikáját, az oktatási piac így szelektál. Az ideális modellel szemben 
persze ma már épp az elmúlt 15 év posztszocialista tapasztalatából tudjuk, hogy a pénz tudásgyár 
helyett a papírgyári funkciót is szolgálhatja, vagyis nem a piac a garancia a jó koordinációra, de 
változatlanul állítható, hogy olyan szabályozást kell teremteni, melyben aztán a kettős racionalitás 
kibontakozhat. 

a szélsőséges szabályozás vagy szabályozatlanság hatásaival kell küszködni. 
Az inga végpontjain a valóság által vissza nem igazolt bizalmak válnak tart- 
hatatlanná, például szemmel láthatóvá válik, hogy az egyik modell csak Tra- 
bantot képes előállítani, a másik meg pénzügyi buborékot fúj fel. A gyakorlati 
következmények mögött megbújó filozófia is bedől, s a korábban elfogadott 
emberkép elbukik: bízni a közösség szolidaritásában egy bizonyos pont után 
épp oly naivitás, mint bízni abban, hogy az egyéni érdekek követése közösségi 
hasznot hoz létre. 

Próbáljuk meg ezeket az általános megállapításokat olyan területeken is 
megvizsgálni, mint az oktatás vagy a hitelezési feltételek szabályozása. Az 
egyéni érdekek nem teremtik meg az analfabétizmus eltörlését, miközben az 
analfabétizmus felszámolható. Az oktatás területén társadalmi döntés szük- 
séges arról, hogy meddig tesszük kötelezővé, ennélfogva pedig döntünk ar- 
ról is, hogy amíg kötelező, addig kivesszük a piaci alapú önfinanszírozásból, 
és áttesszük a redisztributívba. Magyarországon nemrég tették kötelezővé 18 
éves korig az iskoláztatást, s nem sokkal ezelőtt még a 8 általános számított 
kötelezőnek, sőt, volt idő, amikor egyetlen évet sem kellett iskolában tölteni. 
Ha valaki áldozni tudott és akart a tanulásra mikor még ezt a közösség nem 
biztosította, öngondoskodó módon kellett befektetnie, amennyiben a felemel- 
kedés útjára akart lépni, vagy csak jobb társadalmi osztálypozícióját kívánta 
megtartani." Herbert Spencer szerint például az oktatás minden szintjét ön- 
gondoskodásra kell építeni, de még életében elindult az inga a másik oldalra, 
és nézetével magára maradt. Paternalizmus figyelhető meg viszont az iskolai 
évek kitolásában, amely párhuzamosan azt is eredményezi, hogy a szolgáltatást 
egyre kevésbé becsülik meg. A rediszribúciónak rendszerint negatív mellékha- 
tása, hogy elkényelmesíti az embereket, s lassan elfelejtik, hogy társadalmi 
vívmányról van szó, amely nem magától értetődő. Elvileg elképzelhető, hogy 
a felsőoktatás is ugyanolyan , kötelező" lesz, mint most a közoktatás, de jelen 
pillanatban a nyugati és így a hazai tendencia is ellentétes. Az indok az, hogy 
a felsőoktatásba bekerülő nagy számú népesség redisztributív módon finan- 
szírozhatatlan. S trendekkel szemben nem lehet menni. Olyan környezetben, 
ahol a világ jó része a felsőoktatás öngondoskodási finanszírozásának pártján 
áll, aki ennek az ellenkezőjét szeretné megvalósítani, és szociális juttatásként 
próbálja üzemeltetni, saját gazdaságát a nagyobb adóterhek miatt versenyhát- 
rányba hozza. 

Az országok még sem teljesen egységesek például abban, hogy mekkora 
forrást biztosítsanak az oktatásra. Végül is bízhatnak abban, hogy ez a he- 
lyes fejlesztési irány, s a fontosságba vetett bizalom következtében az adott 


5 A gondolatmenet egyszerűsítése érdekében most mellőzzük azt a szociológiai felismerést, 
hogy tulajdonképpen a szolgáltatások nyújtása sem mobilizálja a társadalmat, s továbbra is a 
család a meghatározó a társadalmi egyenlőtlenségek újratermelésében, s hogy az iskola ezt csak 
felerősíti és legitimálja. 

alrendszerben fel is puhulhat a költségvetés, a túlköltekezést az állam pótolja, 
s egyre inkább az kerül jó pozícióba, aki bízva a puha költségvetési korlátban 
túl is költekezik. 

Az oktatás pusztán egy példa a folyamatra, mert akár minden alrendszert 
(egészségügyet, politikát, művészetet stb.) tekinthetnek redisztributív módon 
finanszírozhatónak. Aligha vitatható, hogy a marxizmus ideológiáját hirdetők 
körében a piacmentes társadalom hite ne lett volna meg. Az így kialakuló 
diktatúrák persze rákényszerítették elképzelésüket a társadalmakra, és csak 
a demokratikus társadalmakban figyelhető meg összhang a társadalom érték- 
rendszere, bizalmi szintje és az inga kilengése közt. Az összhang megtalálása 
lényeges dolog, ugyanis egyáltalán nem mindegy, hogy milyen társadalom- 
ban vagyunk. 

Az amerikai a maga szélsőséges piaci mechanizmusaival azért tartható 
egyensúlyban, mert erős a közösségek hálózata. (Pl. nem lesz akkora tragédia 
a szociális kiadások alacsonyabb szintjéből, mert az időseket önerőből gon- 
dozzák a felekezetek.) A skandináv jóléti államokban pedig nem veri szét a 
sok szolgáltatás a piacot, mert az emberek munkamorálja magas, és nem élnek 
vissza az állam által nyújtott lehetőségekkel. Az a vita tehát, hogy piacból vagy 
bürokráciából kell-e több, valójában tévútra visz minket, hiszen a válasz attól 
függ, hogy ha kapitalizmusban is vagyunk, épp milyen kultúrában. 

A szabadpiaci társadalmi környezetben az, hogy ,jó és kell a több bürok- 
rácia", vagy ,jó és kell a szabadabb piac, ami okosabb és hatékonyabb" hite- 
ken alapszik. Mennyire kell fizetőssé és öngondoskodóvá tenni az iskolát, az 
egészségügyet stb.? Mennyire bízhatunk a piacban, hogy megoldja a környe- 
zetszennyezési problémákat (externáliák kezelése), miképp tudja maga kezelni 
az eladósodást, vagy pedig a bürokrácia erejében bízva szabályozzuk ezeket? 

Nem csak az oktatás területén képezheti vita tárgyát, hogy mekkora sze- 
repe legyen abban az államnak, de a hitelezés szabályozása is azon áll vagy 
bukik, miként is vélekedünk arról, hogy az emberek mennyire tudják mi is a 
jó nekik. 

2008 végén a magyar televíziós csatornák olyan reklámot sugároztak, 
amelyben a szereplő bank egy éven belül azonnali és könnyen nyújtott 200 
eFt kölcsönért cserébe 300 eFt-ot kért. Felnőttek közötti szerződés ez, mond- 
hatnánk, miért ne kérne akármennyit? Másfelől viszont az alvilág uzsora- 
kamatai megállítására hoztak törvényeket épp," amiről rögtön a reklámok 
utáni hírekben hallhattunk, pedig ott is felnőtt emberek állapodnak meg egy- 
mással. Mégis, a szabályozás, a bürokratikus paternalista beavatkozás a pia- 
ci szerződésekbe gátat szabhat annak, hogy emberek belerohanjanak egyéni 


4 A kormány egyébként a fertőzött területeken felvilágosító kampányokat folytat, s nagyon 
helyesen, ezzel és az új törvényekkel az uzsorakamatból származó fizikai bűncselekményeket 
kívánja megállítani. A párhuzamot viszont azért hoztam, hogy lássuk: annak eldöntése, hogy mi 
uzsora, és mi nem voltaképp egy címkézésbeli kérdés. 

csődjeikbe, hitelezők pedig abba a csapdahelyzetbe, ami a hitel behajtásának 
nehézségekor merül fel. 

Az új pénzügyi-gazdasági válság magja az amerikai ingatlanok hitel/ 
fedezet problémájából bomlott ki. Döbbenetes adat, hogy az elmúlt hat 
esztendőben több jelzáloghitelt vettek fel Amerikában, mint korábban ösz- 
szesen.!5 (Az amerikai jelzálogpapírokat pedig a korábbi hasonló jelenségek- 
kel szemben az egész világon értékesítették.) Részben tehát ez egy teljesen 
új piac, másrészt azonban felnőtt emberek és bankárok együttes butasága, 
melyet nyugodtan nevezhetünk lufinak, hiszen az ingatlanok messze nem 
nyújtották a kölcsönökhöz szükséges fedezetet már akkor sem, amikor az 
ingatlanárak még nem indultak meg lefelé." Hogyan is ajánlhattak a bankok 
olyan konstrukciókat, amelyek ennyire nem garantálták a pénzüket? Nyilván 
az adósok pénzügyi fegyelmébe vetett bizalom és a gazdasági növekedésbe 
vetett hit lehet a magyarázat. (Legalábbis ez inkább valószínűsíthető, mint a 
féktelen pénzvágy, " pénzvágya ugyanis a bizalommal nem rendelkező em- 
bernek is lehet.) 

A 30-as évek gazdasági válsága után a bankok még nagyon kemény sza- 
bályok mellett tudtak csak kölcsönöket adni, ami egyfelől lebénította a banki 
részvényeket, másfelől viszont biztonságot nyújtott. Akkor az erős szabályo- 
zásban bíztak, s ez sokak szerint butaság volt, mert visszafogta a pénzpiacot 
és a fellendülést, a mostani gazdasági válságban viszont az inga az ellentétes 
oldalra került, és okozott gondot. Az úgynevezett , nindzsa hitelek" osztoga- 
tásának, amelyekben a hitelfelvevőknek , se munkájuk, se jövedelmük, de még 
komolyabb vagyonuk sem volt", nem volt racionalitása." De miért is gondoljuk 
azt, hogy a kapitalizmus akármilyen formájában is racionális volna, és nem 
hiteken alapulna? 

Azilyen irracionális viselkedések magyarázatához már sokkal inkább a szo- 
ciálpszichológia tud hozzászólni, és nem a hagyományos közgazdaságtan." A 
résztvevők ugyanis egymásra figyelve lépnek. Soros György ötlete sem több 
egy szociálpszichológiai megfigyelés gazdasági mechanizmusokra adaptálá- 


5 110279 milliárd USA dollár volt ez már 2007-ben. Forrás: Soros 2008. 124. o. 

16 Soros könyvét olvasva az embernek az az érzése, hogy a kapitalizmus gazdasága voltaképp 
olyan, mintha egy bombán ülnénk, ahol állandóan lufik jönnek létre, s a tőzsdézőnek a dolga 
pusztán az, hogy a lufik elejét észrevegye, ide fektessen, s aztán időben kiszálljon. 

" A féktelen pénzvágy nem korrelál a csőddel, ellenben a féktelen bizalom igen. Az is gyenge 
lábakon áll, hogy a mohóság okozta a túlzott kockázatvállalást, ugyanis az ember csak akkor 
mohó, ha kicsi a kockázat. Megint oda lyukadunk tehát ki, hogy a kicsi kockázati érzetet vagy 
érzékcsalódást kell magyarázni, ami újfent a bizalom. 

5 Soros 2008. 18. o. 

" Szinte kötelező itt Kahnemanra hivatkozni, aki az emberek piaci döntéseit nem tartja racio- 
nálisnak. Nobel-díját valószínűleg annak köszönhette, hogy elképzeléseit szintén nem közgadász 
szerzőtársával egy gazdasági lapban publikálta. Maguk nem látogattak gazdasági kurzust s0- 
sem. Ami tehát egy pszichológus számára kézenfekvő, az egy közgazdásznak elképesztő. Hámori 
2003. 

sánál, s ez mégis nehezen jelenik meg a közgazdász szakirodalomban." Azt 
állítja ugyanis, hogy a fellendülés periódusaiban a hitel/fedezet lazulásakor 
azt hiszik, a ,fedezet értékét nem befolyásolja a hitelezési kedv"." Pedig az 
összefüggés úgy néz ki, hogy minél nagyobb a hitelezési kedv — és ide szúrnám 
a bizalom jelenségét —, annál kisebb fedezetre van szükség. 

Ha jól értem, amit a szerző mondani akar, az történhet ilyenkor, hogy a hi- 
telezni akaró egyre inkább felértékeli a fedezetet, de nem csak ő, hanem a piac 
is. Saját példával olyan ez, mint amikor egy biztosítási ügynök mindenáron 
biztosítást akarva kötni velünk, segít abban, hogy egészségesebbnek hazudjuk 
magunkat, mint amilyenek vagyunk. Mikor a bankvezérek is már hiteleladási 
lázban égnek, semmi akadálya annak, hogy a fedezeteket egyre inkább felér- 
tékeljék, ami a piacon is az ingatlan árának felfutásához vezet, egészen a lufi 
kidurranásáig. Ha már túl sok ház épül, és mindenki hozzájut a maga ingyen 
ingatlanához, miért is akarna valaki készpénzért vásárolni? Végeredményben 
— s ezt Soros már nem említi — a gazdaságban lévő lufik pilótajátékok is, mikor 
már nincs új belépő a piacra, az ingatlanárak zuhanni kezdenek. Zuhanó in- 
gatlanárak pedig behajthatatlanná teszik a bankok kintlevőségeit azokban az 
esetekben, mikor az adós bedől. Márpedig bedől, hiszen maga is csak abban 
bízhatott a túlköltekezésben, hogy az ingatlan értéke felmegy majd, és azt ő el 
tudja adni. Semmivel sem követ el tehát nagyobb vétséget a kölcsönt felvevő, 
mint a hitelező. Egymást hitegetik, egymásban bíznak. A spirálmechanizmus- 
hoz nélkülözhetetlen, hogy a bankfelügyelet gyengüljön és/vagy olyan hitek 
jelenjenek meg, melyek szerint a pénzzel jobban tudnak bánni a sor végén 
lévők, azaz maguk a bankok és ügyfeleik. 

A folyamat lassan fut fel, és gyorsan esik össze, mert például az ingatla- 
nok elértéktelenedését fokozza a bankok árverezési hulláma. Az árverezésre 
a környéki ingatlanok értéke is zuhanni kezd, ez a folyamat már túltermelési 
válságként is értelmezhető, gondoljunk csak az autóhitelek bedőlése miatt a 
piacra kerülő eladhatatlan autók özönére. 

A szabályozatlan és magára hagyott piacban - ha épp olyanok a környezeti 
hitek - rendre beindulnak a pilótajátékok, ilyenkor nem az egyensúly irányába 
tart a piac, hanem a kilengések felé, és ráadásul minél magasabb a bizalmi 
szint — az egyéntől a bankokon keresztül a kormányokig -, annál gyorsabbak 
és gyakoribbak is ezek a folyamatok. A maradék hitelfelvevői óvatosságot a 
bankok például a teaser rendszerrel ölik ki, melyben az adósság törlesztésének 
kezdetével 18 hónapot lehet várni. Nagyobb kockázatot vállalunk ugyanis ak- 
kor, ha a következmények távolinak tűnnek, mintha közelebbinek, de végül is 
ez sem szól másról, mint a jövőbe vetett hitről, mert miért is adna a bank ilyen 


"0 Jóllehet a korlátozott racionalitás már bevett (Simon. 1982), s a játékelméletek közül a fo- 
golydilemma is ismert cáfolata a laissez faire-nek (Elster, J. 1995) 
3 Soros 2008. 120. o. 

könnyen hitelt, ha nem bízna maga is abban, hogy az ingatlan értéke az eltelt 
hónapuk után felmegy. 

A szociálpszichológiai érzékcsalódás és a konformitási elméletek adnak 
értelmezési keretet az ilyen jelenségekre. A többségi nyomásra önbecsapások 
történnek, amelyek elvezethetnek a teljesen abszurd ,nindzsa hitelekig7. A 
szociálpszichológia sok emberi abszurd viselkedés megfejtésével foglalkozott 
már, de a válasz legtöbbször ugyanaz: nem egy ember őrületéről, hanem a 
közösség önszuggesztiójáról van szó. 

A konformitás magyarázata pedig a veszteségtől való menekülés. A bank- 
vezérek nem nyerni akarnak, hanem a többi gazdasági szereplő példájának 
követésével épp a lemaradástól rettegnek. A konformitás egy olyan jelenség, 
amelyben azt az ösztönünket követjük, hogy ha azt tesszük, amit a többiek, 
akkor nagy bajunk nem lehet. S általában ez a magatartás sikerre vezet, de 
mint láttuk nem mindig. Néha a konform módon viselkedő menekülő csorda 
beleveti magát a szakadékba. 

A szociálpszichológiai kísérletek? tanúsága szerint az abszurd ítéletek, 
szélsőséges cselekvések elérése annak függvénye, hogy miként növeljük a 
szereplő elköteleződését — például ígéretét kapjuk, hogy végigcsinálja —, vagy 
miképp teremtjük meg a bizalom légkörét — például szakértők javasolják a 
cselekvést. 

Bizonyára a nyereségvágyra hajtó manipulátorok is a rendszer részesei, a 
divatkövető magatartásúak is, akiknek csak megtetszik egy tendencia, és 
lehetőségük van, hogy valamennyit áldozzanak, akár veszítsenek is, csak hogy 
a közösség csodálatát kiváltsák. A lufi létrejöttéhez tehát különböző lélektani 
szereplők esetleg együttes cselekvése nélkülözhetetlen, valamint a társadalom 
gazdaságpolitikájának megfelelő ingaállapotában is kell lennie. A csillagok 
ilyetén állása esetén indulhat be egy igazi lufi, amely ráadásul csak a centrum- 
ban, illetve a feltörekvő új centrumban születhet. A centrumok sajátja, hogy 
bennük az emberek egymásba vetett bizalma is nagy. 

Úgy véljük, hogy a kapitalizmusnak ezt az ingamozgását, és a mögéje felso- 
rakozó hitekből származó két trendjét, valamint a kultúrák közötti eltérésből 
fakadó lehetőségeit jobban lehet látni kicsit kívülről, olyan helyről, mint pél- 
dául Magyarország. Legalább ennyi előnyünk legyen a gazdasági centrumok- 
hoz képest. 

A kapitalizmusban kibontakozó vegyesgazdaságok trendekbe vetett hitéről 
többet nem írnánk, bár számos szál még kidolgozatlan maradt. Valamivel job- 
ban a végére tudunk jutni azonban a következő részben tárgyalt témánknak, 
hiszen abban már csak a gazdasági szereplők egymás iránt táplált bizalom té- 
májával fogunk foglalkozni. 


2 Hivatkozhatnék Solomon Asch pálcikás kísérletére a konformitás nyomásánál, vagy Stan- 
ley Milgram áramütés-kísérletére a tekintélynél és a beszerzett ígéret hatása kapcsán. 

A bizalom szerepe a gazdasági sikerben 


Fukuyama sokat idézett könyvében tulajdonképpen Weberig megy vissza. Ál- 
lításait a bizalom és a gazdasági összefüggésekről az új válságtapasztalatok 
fényében sem kell elvetni, viszont egy ráncfelvarrás időszerűvé vált, s valószí- 
nű a válságtapasztalat során kibontakozó szakirodalomban is eltolódnak majd 
a kutatói kérdések, ? Fukuyama vagy Inglehart megfigyelései — mint említettem 
az első részben még nem részletezve és némileg leegyszerűsítve — arról szól- 
nak, hogy minél nagyobb a társadalom tagjai közt a bizalom, annál nagyobb a 
gazdasági teljesítmény. Ennek számos oka van, egyik az olajozottság (a beszál- 
lítók pontossága), a döntések alacsony szintre tolhatósága, a nyitottság, mely 
pedig a növekedés feltétele, az ügyleti költségek alacsony szintje stb. 

A bizalom anatómiája azonban bonyolultabb, semhogy ez az egyszerű ösz- 
szefüggés mindent leírjon. S most nem a bizalom filozófiai kérdései felé men- 
nék el, mert hisz nyilván a bizalom épp valami bizonytalanságot pótolni szán- 
dékozó lelkiállapot." Fontosabbak a szociálpszichológiai tényezők. Egyfelől 
a bizalom nem valami olyasmi, amit az ember egyszer elért, és attól kezdve 
mindig megvan, hanem folyamatosan újra létre kell hozni. S ennek jó oka van, 
ugyanis a vak bizalom igen kockázatos valami. 

Az üzletfelek folyamatosan vizsgálják, hogy megbízhatnak-e még a part- 
nerben. Elképzelhető, hogy a vállalati növekedés feltétele éppenséggel pont 
az, hogy ez a vizsgálgatás finomodik ki, s nem pusztán a vak bizalom terjed. 
Másrészt a bizalom el is értéktelenedik. Paradox módon, ha valakiben mindig 
megbízhatunk, őt magát egyre kevésbé értékeljük. Ez a párkapcsolatokban is- 
mert jelenség a munkahelyi viszonyokban is megnyilvánul, a megbízható al- 
kalmazott egy idő után épp azért lesz alulértékelve, mert észre sem veszik, 
ahogy a bibliai tékozló fiú történetben is voltaképp nem a hűségest, hanem a 
megtérőt becsülik meg. 

A piacon elképzelhető, hogy a mindig megbízható partner alulértékelé- 
se úgy történik, hogy egész egyszerűen nem méltányolva az erőfeszítéseit, a 
megrendelő túlságosan kihasználja, alulértékeli, míg más beszállítóját, aki 
el tudja fogadtatni saját nehézségeit, jobban megfizeti. Így végső soron a meg- 
bízható jár rosszabbul. Ez ellentétes logika, mint amit Fukuyama állít, ő ugyanis 
úgy érvelt, hogy ha a megbízható beszállító emelni akarja az árait, a megrendelő 
nem fordul el pusztán azért, mert a piacon olcsóbbat is talál, mert a megbízható- 


2 Értem ez alatt a bizalom túllendülésének vagy újra konstituálódásának, esetleg a szélhá- 
mos dezertálók megjelenésének valószínűségének problémáját stb. 

4 Luhmann 1979. 

5 Mondanék egy példát. A multinacionális cégek, melyek egyébként a bizalom nemzetközi 
intézményei, tárgyalásaikon külön kommunikációs szakembereket foglalkoztatnak, akik pl. az 
őszinteség nem verbális jeleit figyelik a másik félen. Tehát ez a fajta kutatási irány adott esetben 
többet elárulhat a sikerről. Az emberi kapcsolataiban sikeres se feltétlen csak a bizalom képessége 
miatt sikeres, de amiatt is, hogy jól dekódolja, mikor kell , lelépni". 

ságot nem éri meg kockáztatni. A kérdés csak az, hogy egy alulértékelt partner 
mire is hivatkozva tudna árat emelni, különösképp akkor, ha a piacon se szeri, 
se száma a megbízható partnerek megtalálásának? 

A bizalom elterjedésének problematikájában a játékelméleti megközelíté- 
sek írják le jól, hogy a bizalomra építő rendszer milyen kiszolgáltatottá válik." 
Egyszerűen megnő a szélhámos stratégia sikerének vonzereje. Rossz stratégia 
pusztán a szeretet külső megnyilvánulásaira hagyatkozni a döntéshozatalban, 
mert így épp az a kapcsolat kerülhet háttérbe, amelyik nem kívánja túljátszani 
a szerepét, míg a szélhámosok előre törhetnek, ahogy ezt a Lear király törté- 
nete is példázza. A piac sem építhet pusztán a bizalom jelei alapján történő 
üzletkötésre, hiszen a szélhámosok még jobban is ismerik ezeket a jeleket." 

A magyar társadalom rákfenéjévé a körbetartozások váltak. Ám érdemes 
itt is elgondolkodni azon, hogy a körbetartozás oka nem pusztán a váratlan 
pénztelenség. Ennél egy sokkal komplexebb, tartósabb szociálpszichológiai 
jelenségről van szó, amely áll a nem fizetőből, a nem fizetőben bízó alvállal- 
kozóból, és a bürokrácia-jogrendszer gyengeségéből. Az alvállalkozó ugyanis 
nem mer felháborodni, és hamis hiteket táplál a későbbi fizetéspótlásról, meg 
arról, hogy ha csöndben tűr, nem veszíti el a következő megrendelést sem. 
A túlzott bizalom, hitegetés és önhitegetés a teljes gazdaságot a tönk szélére 
juttathatja. Ilyen mechanizmusokra Fukuyama még egyáltalán nem gondolt. A 
körbetartozásokból való kilábalás egyetlen módja épp ezért a bizalmatlanság- 
hoz való visszatérés, a másik fél fizetési fegyelmének múltra vonatkozó meg- 
vizsgálása mielőtt egyáltalán szóba állunk vele. 

A fentiek közül talán a legérdekesebb a bizalom megtörésének lélektani 
mechanizmusa, mely épp azt a célt szolgálja, hogy a bizalom magas szinten 
a megfelelő értékében újrakonstituálódjon. Erre a jelenségre makrogazdasági 
szempontból vissza fogok térni, de előbb nézzük meg a konkrét válságra vo- 
natkozó jellemzőket. 

A hitelpiaci válságban a főáram a hitelkihelyezők adósokban való bizalma. 
Ugyan azok a bankok, amelyek hiteleiket fedezet nélküli magánszemélyekre 
bízták, valószínűleg nem tették volna ugyaneztaharmadik világ hitelfelvevőivel. 
Nem pusztán a gazdasági folyamatokban való bizalom a feltétele egy hitelki- 
helyezésnek, hanem az adósok fizetési fegyelmével kapcsolatos tapasztalat is 
meghatározza ezt. A bankok eredetileg arra voltak kíváncsiak, hogy az igazolt 
jövedelem elégséges-e, s itt paternalista módon jártak el. Másfelől arra, hogy 


26 Ld. pl. Elster: u.o. 

27 Ld. Hankiss Á. 1978. Itt olvashatunk a bizalmat megjátszó szélhámosok stratégiáiról. Ko- 
rábban említettem, hogy egyre többen foglalkoznak a multinacionális cégeknél a bizalom jeleinek 
tanulmányozásával. Itt tehát egy külön csata zajlik, mely épp bonyolultsága miatt nem feltétlen a 
szerepet túljátszókat juttatja előnyhöz. 

3 Néhány esetet is kifejtek egy cikkben, ld. Zsolt P.: Járványos pofátlanság, Népszabadság 
2009. ápr. 23. (http://www.nol.hu/velemeny/lap-20090423-20090423-34). 

például a közüzemi díjakat az illető rendesen befizette-e, azaz itt pedig arra, 
hogy egy fizetési fegyelemmel rendelkezővel van-e dolga. A második szem- 
ponttal tulajdonképpen a szélhámosokat is valamelyest kiszűrték. 

Miután a bankok számára a kockázat elhanyagolhatóvá vált, mert jelentős 
probléma nem adódott, a kölcsönfeltételeket csökkenteni kezdték. A bizalom 
tehát bizalmat szül, de végső soron a szélhámosok megjelenését, illetve a pszi- 
chológiában az úgynevezett örömelvűek színrelépésének -— akik képtelenek 
kivárni a valós lehetőségeket — rendszerben való feldúsulását eredményezte. 
Azonban itt egy érdekes kettéválás történik attól függően, hogy egy társada- 
lomban a bizalmi szint jogosan magas-e, és attól, hogy valahol mennyi a szél- 
hámos hajlandóságú és/vagy örömelvű. 

Ha például valahol önerő nélkül is autót lehet vásárolni, s ugyanakkor sok 
a szélhámos hajlandóságú, sokan azt fogják játszani, hogy az autót elviszik a 
szalonból, miközben eszük ágában sincs fizetni. Használják, amíg lehet. Az 
ilyen jelenségek visszafogják a bankok bizalmi hitét, és az önszabályozás be- 
indul. A funkcionalista szociológia mindig is pozitív módon tekintett a devi- 
anciára." Ha viszont nincsenek deviánsak, avagy olyan kevesen, hogy ez a 
rendszer számára nem lényegi kockázat, akkor a bizalom magas szintje tovább 
enyhíti a kölcsönfelvételi feltételeket. Olyanok is bekerülnek a megbízhatatlan 
hitelfelvevők közé, akik minden igyekezetükkel a morálisan jó adósok közé 
tartoznának, tehát nem alapvetően a fizetési fegyelem szándékának hiányával 
van a gond, de még talán az örömelvűséggel sem. A sok résztvevő követésével 
a konform magatartású nem extra előnyszerzés vágyával jelentkezik, hanem 
csak az elfogadott viselkedésmintákat használja. Ez a magyarázata annak, 
hogy Amerikában nem a lecsúszott egzisztenciájúak, hanem a jobb környékek 
fekete lakosai kerültek bele az adósságspirálba, vagyis azok, akik törleszte- 
ni akartak, csak épp nem tudtak. Feltörekvő, képzett, fekete fiatalokat érinti 
leginkább a válság, s kevésbé a spanyol ajkúakat vagy a fehéreket. A spanyol 
ajkúakat talán azért nem, mert közülük kevesebben jutottak el a tulajdonosi 
polgárosodási vágyhoz, a fehér fiatalokat pedig azért nem, mert már úgyis el- 
jutottak, vagy talán mert óvatosabbak voltak." 

Paradox módon tehát az a társadalom jár jobban, amelyikben kisebb a bi- 
zalmi szint, hiszen itt hamarabb leállítják az esztelen hitelezést. Legalábbis ezt 
lehet addig elmondani, amíg a társadalmak a pénzügyi áttételeken keresztül 
nincsenek egymással összefonódva, mert a mostani válságnak épp az a sajátja, 
hogy össze vannak. Korábban a latin-amerikai, aztán az ázsiai válság idején" 
a folyamatokat régióhatárok között tudták tartani. (Japán példáját lehet párhu- 


3 Ld. pl. Durkheim 

39 Prince George megye a legjobb módú fekete megye az USA-ban. A subprime hiteles la- 
kástulajdonosok 5496-a fekete, 4790-a spanyol, 1890-a fehér, és a legtöbb árverezés is itt történik. 
Forrás Soros 2008. 192. o. 

" Japánban például kísértetiesen hasonló módon az ingatlanok felértékelődésében bíztak, 

zamba állítani a mostanival, ott is a bizalom túlszaladásának lehetünk tanúi, a 
mexikói válsághoz a mi modellünk nem alkalmazható.) 

Inglehart értékkutatása az, ami megerősíti Fukuyama téziseit a gazdaság 
és a bizalom egyenes arányú összefüggéséről." Inglehart a bizalom szintjét 
úgy vizsgálta nemzetközi szintű összehasonlító értékkutatásában, hogy azt a 
kérdést tette fel: , Ön szerint meglehet-e bízni általánosságban az emberekben?" Ha 
100 ember közül 8 mondta azt, hogy igen, és 92, hogy nem, akkor az adott 
országban, mint például Törökországban, 890-nak tekintette a bizalmi szintet. 
Ezeket az adatokat összevetve a GNP-vel azt találta, hogy létezik egy össze- 
függés a gazdasági sikeresség és a bizalom között. A 2000-es felmérésben már 
az elmélet alapján komoly előrejelzéseket lehetett volna tenni Kínára és Indi- 
ára vonatkozóan. Kínában ugyanis az emberek közötti bizalmi színt maga- 
sabb volt, mint az Egyesült Államokban, és lám, gazdaságilag is folyamatosan 
erősödik. India bizalmi szintje (4099), megegyezett az USA-éval. India tehát 
hiába található ma még a legalacsonyabb nemzeti jövedelemmel rendelkezők 
csapatában, ha igaz az a weberi nézőpont, hogy az értékek határozzák meg a 
gazdaságot, s ha ennek az egyik legjobb indexe a Fukuyama által kiemelt biza- 
lom, akkor India felemelkedése napirenden van. (Ez persze, ismerve az ország 
más mutatóit, nem olyan kockázatos jóslás.) 

Érdekes, hogy az ortodox államok közül Ukrajna bizalmi szintje a legmaga- 
sabb, 3096 fölötti. Élen a protestáns országok járnak mind a bizalom, mind a 
gazdasági teljesítmény szempontjából (Norvégia 6599). Ebben található még a 
kiemelkedő Japán, amelyet vallásszociológiai szempontból Inglehart konfúci- 
ánusként jelölt. A protestáns országok csoportjában beszédes a volt nyugat- és 
keletnémet oldal. A keletnémetek bizalmi szintje az oroszokéhoz és a magya- 
rokéhoz hasonló, 2590 körüli, s jobb gazdasági helyzetüket nyilván nyugati ro- 
konaik segítségének, és nem önerejüknek köszönhetik. 

A képlet azonban már a modellen belül sem mindig teljesen egyértelmű. 
Persze, lehet azt mondani, hogy a bizalom terén néhány százalékos különbség 
önmagában még kevesebbet magyaráz, mint más változók. De például azt az 
eredményt már furcsállom, hogy a franciák bizalmi szintje a magyarokéval ha- 
sonlatos, hiszen ők szolidárisak egymással a sztrájkjaik során, s éppenséggel 
vezetőiknek nagy presztízst tulajdonítanak."" Módszertani problémára utalhat 


majd azok hasonlóképp értékzuhanásba kezdtek. A válság megállítására a mostanihoz hasonló 
módon kamatvágásokat eszközöltek, s a jegybanki kamat lement a végén nullára. Ozsvald 2003. 

3 Mexikó esetében ország-eladósodásról, nem pedig belső bizalom túlszaladásáról be- 
szélhetünk. Kopátsy Sándor több más szerzőhöz hasonlóan azt írta, hogy Mexikó esetében az 
IMF liberális kényszerítőereje volt a kártékony (http://www.kopatsy.hu/eg980917.doc). Társa- 
dalmi egyenlőtlenséget és munkanélküliséget generált. Az 1998-as írás szerint a folyamatok 
kedvezőtlen voltát a liberális kényszerek hozták létre. Ez támogatja azt a hipotézist is, mely szerint 
egy alapvetően laissez faire ingamozgás végpontjába kerültünk 2008-ra. 

3 Inglehart — Baker 2000. 

M Zsolt 2008. 

ez is, meg az is, ha egy ország lakosa kicsit mást ért azon, hogy , bízni vala- 
kiben". Egy szituációs példából kiderülhet, hogy a valakiben való bizalom 
jelentheti a mély barátság elvárásait, a fizetési feltételek betartását, de azt is, 
hogy rá merjük bízni szerelmünk gumikötelének megkötését, mikor az bungee 
jumpingolni készül. Vagyis az értékszociológiai vizsgálatokból ismert kritikák 
bármelyike itt is felbukkan. Nehéz magyarázni például azt is mással, mint a 
,bizalom" szó alatt érthető különbséggel, hogy a szlovének bizalmi szintje 
majd 10 százalékkal kisebb a miénkénél, s közben gazdasági teljesítményük 
jóval jobb. Hátha ők a bizalom témakörében inkább az idegenekre, mi meg 
inkább a családtagokra asszociálunk. Ki tudja? 

Más magyar értékvizsgálatokból tudjuk, hogy a család szerepe nálunk még 
mindig erőteljes, s egyes vélemények szerint a tartalékok is itt rejtőzhetnek.?" 
Térjünk azonban vissza az értékkutatás és a gazdaság összefüggéseihez. 
Valószínű, hogy a bizalom és a gazdasági siker kapcsolata jóval erősebb még 
annál is, mint amit Inglehart ki tudott mutatni — noha ő is emellett érvelt -, s 
hogy a fentebb említett érthetetlen dolgok magyarázata inkább módszertani, s 
nem az elmélettel van baj. 

A 2008-as válság ugyanakkor rámutat valami igen fontos jelenségre, arra, 
hogy a válság centruma az Egyesült Államok, melynek lakosai azért kiemelkedő 
bizalmi potenciállal rendelkeznek (majdnem elérik a 4090-ot). Egyéb értékku- 
tatások is kiemelték már az amerikaiaknál a társas kapcsolatok előtérbe helye- 
zését a pusztán anyagi és individuális értékekkel szemben," tehát a 409. más 
összetevőkkel kiegészítve tovább is emeli az amerikaiak sajátosságait, gondol- 
junk csak civil társadalmuk fejlettségére, az adakozás intézményrendszerére, 
vagy a Fukuyama által hangsúlyozottan kiemelt multinacionális cégek létre- 
hozásának képességére. 

A mostani válságban a protestáns országok közül érintett svédek vagy né- 
metek mind magas bizalmi szinttel bírnak. Ezért is keveredtek könnyen ide 
a rossz fedezetű részvények. A bizalmi szint túllendülése, a buborékokkal 
szembeni óvatlanságok magyarázatai. A gazdasági válság egyúttal a magas 


35 Sajnos a közvélemény-kutatók és a politológusok előszeretettel elhessegetik ezeket a prob- 
lémákat, mondván, hogy a bizalom kutatása végre valami olyasmi, ami független, hogy ki milyen 
ideológia követője. Balázs Zoltán: A bizalom fogalma c. cikke is azzal nyit, hogy a bizalom kutatása 
a szociológiában problémamentes. Ez azért nincs így, csak legfeljebb nem akarunk tudomást 
venni a problémákról (http://www.c3.hu/scripta/szazadveg/24/balazs.htm). 

36 Kopp Mária kutatási eredményei is említhetők itt. Skrabski -Kopp 2008. Érdemes még meg- 
jegyezni, hogy a társadalmi tőke kutatásában a bizalmatlanságot is lehet kutatni, és úgy látszik 
egyáltalán nem mindegy, hogy valaki a bizalmat kutatja-e vagy a bizalmatlanságot. A feltett kér- 
dések is mások, s aztán a pesszimista előrejelzések is fokozottabbak lesznek, ha a bizalmatlanság 
mérőszámait nézzük. 2002-től Kopp Mária szerint az emberek közti kapcsolat fokozatosan romlik 
Magyarországon, és ezt könyvében összeveti a halálozási adatokkal is Kopp - Kovács 2006. 

37 Elsősorban Rokeach és az őt követő vizsgálatok emelhetők itt ki, Magyarországon például 
Hankiss és munkatársaié. Ld. pl. Füstös — Szakolczai 1994. 

bizalmi szinttel rendelkezőket veszélyezteti minden olyan esetben, amikor a 
buborékképződésben az ország lakosainak jelentős része is érintett. Ezek pont 
a hitelezésekkel, és az ingatlanokkal kapcsolatos ügyletek. A bankok voltakép- 
pen kockázatkerülő magatartást követnek akkor, amikor a többség általi eljá- 
rásokhoz alkalmazkodnak. Mikor az országban működő pénzügyi felügyele- 
tek a bankokra hárítják a hitelezési szabályozást szintén egy paradigma, a piac 
mindenhatóságának paradigmájában leledzenek, ennek igazában hisznek. Hit 
a jövőben, bizalom az ügyfélben, ennek a két dolognak az együttese a szoci- 
álpszichológiai magyarázat arra a kérdésre, hogy miért pont a világ centrumá- 
ban robbant ki a válság. 

Egy ilyen válság természetesen visszaveti a centrum erejét a világgazda- 
ságban, és más olyan területeknek ad felfutást, ahol szintén a bizalom magas 
szinten áll. Anélkül ugyanis nincs gazdasági és pénzügyi siker. Mivel az ér- 
tékek általában jóval tartósabbak, szocializációs módon átörökítettek, egyéni 
tapasztalatok által önigazoló módon többszörösen megerősítettek stb., ezért 
a válságok ugyan visszavetnek a bizalmon, de mégis az emberek közötti 
kapcsolat a bizalmi szintnek megfelelő új — vagy régi — formákat keres ma- 
gának. (Pl. az egyik helyen a cetlire írt ígéret is szerződésnek számít, a má- 
sik helyen a többoldalas ügyvédi szöveg sorait is kijátszák. Ezek a viszonyok 
visszarendeződnek.) 

Ezért aztán nem gondolnám, hogy a kisebb bizalmi szinttel rendelkező fél- 
perifériák vezető szerepbe kerülhetnének. Egyrészt, mert mint láttuk, a válság 
őket is sújtja, másrészt, mert a kilábaláshoz kevesebb erkölcsi forrással rendel- 
keznek. Ha igaz az a tézis, hogy a bizalom határozza meg a gazdasági sikeres- 
séget, akkor ehhez a tézishez csupán csak annyit tettünk hozzá, hogy a magas 
bizalmi potenciálú társadalmak a gazdasági válság során saját korlátaikat ta- 
pasztalják meg, s épp a bizalom megtörésével konstituálhatják újra a bizalom 
fontosságába vetett értékeiket. Például egy ilyen válság után felértékelődik an- 
nak a beszállítónak a szerepe, akiről biztosan lehet tudni, hogy teljesíti amit 
ígér, és leértékelődik a kicsit olcsóbban is felajánlkozó, de ismeretlen. 

Arról se feledkezzünk azonban meg, hogy a gazdasági megrázkódtatás 
ugyanakkor lehetőséget biztosít az új centrumok kialakulásának, mint ami- 
lyen Kína vagy a még kevesebb szóval emlegetett India, s vigyázó szemünket 
mindig tartsuk a makrogazdasági hiteken is. Hinni ugyanis bármiben lehet. 

A KARAKTERGYILKOSSÁG 


A karakter antipatikussá tétele, lejáratása, szisztematikus támadása a magyar 
politikusokat pszichésen jobban megviseli, mint a nyugatiakat. Ennek okaival, 
a karaktergyilkosság mechanizmusaival, a fogalom meghatározásával és az el- 
múlt hetekben történő médiahasználatával, valamint több politikusi példával 
foglalkozunk. 

,Karaktergyilkosság". Ez a gondolatébresztő kifejezés robbant be április- 
ban a hazai közéletbe. Korábban csak elvétve találkozhattunk vele, például Ki- 
szelly Zoltán politológusnál, de nem véletlen, mert a nemzetközi szakiroda- 
lomban is új fogalomról van szó: 2004-ben Amerikában kezdték el használni a 
negatív kampány egy egyébként már ismert technikájára. John Kerry demok- 
rata elnökjelölt vietnámi emlékbeszámolóiban találtak egy apró ellentmondást 
a tények és Kerry szavai közt, s ettől fogva politikai ellenfelei hazugnak nevez- 
ték, a hazug karaktert formálták róla. 

A karaktergyilkosság személyeskedés, ellen-imázskampány, negatív kam- 
pány. Leszűkíthető arra, hogy nem a politikus cselekvésére és szándékaira, 
üzeneteire, hanem jellemére koncentrál, s ezt igyekszik karikírozni, kiforgat- 
ni. Ugyanakkor nyilvánvalóan cselekedetekből és szándékokból ismerjük meg 
egymást, ezekből vonunk le a jellemre vonatkozó következtetéseket, úgyhogy 
talán helyesebb általánosabban azt mondani: a karaktergyilkosság a jellemre vo- 
natkozó megsemmisítő célzatú általánosítás. 

Ez a meghatározás nem mond semmit arról, hogy a jellem, a cselekvő és 
tervező politikus megérdemli-e, hogy kipécézzék. A humor sem csinál mást, 
mint sok esetben valakinek a rossz tulajdonságát láttatja meg és bünteti a kö- 
zösség által. , Tudod, miért lett hosszabb a nyári időszámítás az idén?" — mondták 
a csehek egymásnak az utcán — , Mert Hitler megígérte, hogy még a nyáron vége 
lesz a háborúnak." Hitler alighanem megérdemelte, hogy karakterét elbizako- 
dottként karikírozzák ki, miközben a vicc az összenevető csehek identitását 
is erősítette, ellenállásukhoz és a diktátor lebecsüléséhez egy könnyed érvet 
szolgált. 

A ,karaktergyilkosság" és a ,karaktergyilkos" kifejezés azonban nem sem- 
leges, mint ahogy egy politikai pszichológia elemzőnek a politikus kigúnyo- 


38 Ismert technika a ,priming", amit beetetésnek fordíthatnánk. Ilyenkor a lejáratni szán- 
dékozónak egy olyan ügyét kezdik rendszeresen napirendre tűzni, aminek megítélése negatív. 
Ezáltal, ha sikerül elérni, hogy valóban az emberek számára is napirendileg meghatározó le- 
gyen, akkor az átsugárzik a jelölt személyiségének megítélésére is. Ha pl. valaki régen balesetet 
okozott, és ezt múltjából előbányászva jó sokat tárgyalják, el lehet érni, hogy a balesetokozás 
ugorjon be mindenkinek, ha ránéz, s ezen keresztül a felelőtlen jellem rajzolódik ki anélkül, hogy 
felelőtlenként direktben megneveznék. De említhetjük még a framinget (keretezés) is. 

lásának technikáját értéksemlegesen illik vizsgálni, s pusztán a körülmények 
számbavétele után kezdődhet a moralizálás, de nem maga a technika ítélhető 
el. Ezért aztán a fogalom tudományos használatra nem is túl szerencsés, mert 
nyilvánvaló, hogy akire a karaktergyilkos kifejezést illesztik, az már önma- 
gában hátrányos helyzetbe kerül, hiszen aki gyilkos, az jó ember nem lehet. 
Az utóbbi hetekben nyelvpolitikai küzdelem kezdődött el a magyar médiában 
arról, hogy ki a karaktergyilkos. 

Karaktergyilkos a jobboldali sajtó, amely politikai hullákat termel, aki pedig 
a kifejezést használja, az a baloldali sajtó, az hívja fel a figyelmet arra, hogy 
Gyurcsány Ferenc utódlásának kérdésében, s vele szemben is eredményes ka- 
raktergyilkosságok történtek. A nyelvpolitikai küzdelem lényege, hogy ha én 
meghatározhatom, milyen kifejezéssel illessük amit te csinálsz, s ha az elneve- 
zést te is kénytelen leszel használni, akkor te magad saját magadat minősíted 
már a kifejezés használatával. Nem véletlen tehát, hogy a jobboldali sajtóban 
mostanában a , karaktergyilkosság" kifejezés elvétve található meg. Ez esetben 
is csak olyan módon, hogy próbálják azt kivédeni, mint például amikor Bajnai 
Gordonról azt írják, hogy egyáltalán hol itt a karakter, vagy amikor expliciten 
kijelentik, hogy a baloldali sajtó karaktergyilkossággal vádolja a jobboldalit. 
Előbbiben a kifejezés kicselezése, utóbbiban direkt visszautasítása történik. 
Ám mivel a kifejezés jól leírja a jelenséget, voltaképp mindkét tiltakozás ku- 
darcra van ítélve. 

Ugyanakkor nem csak a jobboldali sajtó a karaktergyilkos, hanem másfelől 
az egész média, jobbról, balról és középről egyaránt. Ennek meg az az oka, 
hogy a hatalommal szemben a sajtó képtelen kritikai potenciálját feladni, s 
ez rendjén is van. Hírértéke annak van, ha valakinek a füle mögött - aki a 
hatalomra aspirál — találnak valamit, és ha ez a valami igaz, akkor a támogató 
sajtó maximum elhallgatni tudja egy darabig, de azzal is csak magának árt, a 
semleges médiumok pedig épp úgy lecsapnak, mint az elkötelezett üldözők. 
Nem nehéz tehát megjósolni, hogy a frissen felálló kormány tagjaival szemben 
az elkötelezett üldözők egy szisztematikus lejárató kampányba kezdenek. A 
csúcson lévő van a leginkább veszélyeztetett helyen, s miután meglehetősen 
gyorsan feltárják róla a tényeket, azok igazságtartamát megvizsgálva a kevés- 
bé motiváltak is átveszik majd, s így egy idő után már mindegy lesz az eredeti 
forrás, csak a tény számít. Ezt nevezik alvó hatásnak, mikor a forrásnak el kell 
halványulnia ahhoz, hogy az emberek elfogadják az érvet. Ezek a folyamatok 
igen gyorsan végigmennek, feltéve ha az új kabinet tagjai nem rendelkeznek 
makulátlan múlttal. Még abban az esetben is, ha a politikus makulátlan, a ka- 
raktergyilkos járhat sikerrel, de erre még visszatérnénk. Egy rövid kitétel ere- 
jéig néhány szót kell szólni a karaktergyilkosság sajtóetikájáról, azaz nem a 
politikáról beszélünk, hanem a sajtóról. 

Valójában nem a karaktergyilkosságot elkövető újságíró az etikátlan — mi 
sem tudunk jobb kifejezést erre —, hanem az, aki karaktergyilkos akar lenni. 

Ahogy az sem mindegy, hogy valaki önérdekből öl meg valakit, vagy baleset 
történik. Azzal nincs semmi baj, ha egy újságíró a munkáját végezve feltárja, 
hogy mit tett Surányi vagy Bajnai. Még azzal sincs gond, ha valaki feltárja, 
hogy Deutsch Tamásnak házasságon kívüli gyereke is van, s ha ebből követ- 
keztet az illető a politikus jellemére, jóllehet ez egy magánéleti történés. A baj 
a hozzáállással van, ha egy újságíró úgy gondolja, neki kell valamiképp meg- 
buktatni Deutschot, Surányit, Bajnait stb. Egyetlen kezdő újságíró sem kezdi 
azzal a pályáját, hogy oktatói tehetséges karaktergyilkosnak találták, ezért azt 
javasolták neki, hogy menjen a médiába szerencsét próbálni. Akinek ugyanis 
hatalmi harcokhoz van erős késztetése, annak a politikában a helye, aki pedig 
szereti feltárni a személyek érdekküzdelmeit és megfigyelni, hogy az miképp 
hat a közéletre, az választhatja az újságírást, ez azonban nem egy vállalt rossz- 
indulatú attitűd, hanem nagyon is pártsemleges - elméletileg. 

Térjünk azonban vissza ahhoz a felvetéshez, hogy miképp is járhat sikerrel 
a karaktergyilkos politikai ellenfél még abban az esetben is, ha a másik maku- 
látlan. Két ilyen variáció van. Részben akkor, ha áldozata mögött nincs semmi- 
lyen bázis, ez esetben bárki, akit magára hagytak könnyen , meggyilkolható", 
s abban az esetben is a karaktergyilkos kerül jó pozícióba, ha a politikai elit 
egészének rendkívül alacsony a presztízse. A nyilvánosságban ugyanis kiéle- 
zett helyzetekben mindenki véleményt kénytelen formálni, s ha eleve gya- 
nús az emberek számára jóformán bármelyik politikus, akkor nem lép életbe 
a bumeráng effektus, mely a karaktergyilkos számára kockázati tényező. Mi 
magyarok többségében nem szeretjük a politikusainkat, ezért aztán még ha 
mögöttük van a saját bázisuk, legyen az politikai vagy médiabeli, elfogadjuk a 
másik oldaltól, hogy a védők csak kollaboránsok, s nem elfogulatlanok. 

A karaktergyilkos technikák hazai kockázatnélküliségének oka nem más, 
mint a politikus alacsony presztízse. Nincs olyan nyilvánosság, amelyik azt 
mondaná, hogy ,ezt azért nem illett volna vele szemben megtenni, ez ízléste- 
len". Inkább az , úgy kellett neki" káröröm dukál bárkinek a többség részéről. 
Pedig a hatalom híveket és magas presztízst nyújt, Jézusokat a tömeg csak ak- 
kor szokott keresztre feszíttetni, ha nincs mögötte erő. Mi viszont nem sze- 
retjük az egyszemélyes kiugró vezetőinket sem. A karaktergyilkosság márpe- 
dig sokkal könnyebb, ha kiugró személyekkel szemben következik be, mintha 
egy csoporttal szemben próbálkoznak, s ez a perszonalizáció az utóbbi időben 
felerősödött a pártpolitikában. (Bár arra is akad példa, amikor egy csapattal 
szemben indul karaktergyilkossági kommunikáció, lásd mikor Kuncze Gábor 
a Fidesz egészét nevezte papagáj-kommandónak, vagy amikor a jobboldal le- 
kommunistázza a baloldalt.) 

A politikai elitünkkel szembeni népharag egyenes arányban van a politikai 
elit hatalommal való visszaélésével. Általában nincs következménye a tette- 
iknek, pusztán a hatalom megszerzése a nehéz, de aztán jóval több mindent 
megengedhetnek maguknak, mint a jobb demokráciákban. Így elszakad egy- 

mástól a társadalom és a politikai elit, s a társadalom a szolidaritás megvoná- 
sával bünteti azokban az esetekben is a politikusait, amikor talán ildomos vol- 
na védeni őket. Ennek ellenére volt már bumerángeffektus nálunk is, ilyennek 
tartható, a Fidesz ,rosszabbul élünk" kampánya, ám ez is inkább azért volt 
sikertelen, mert nem egyszerűen a másik felet támadta, hanem a lakosságot 
nézte butának. Az emberek inkább ezt nem fogadták el, nem a baloldal elleni 
támadást tartották ízléstelennek. A politikai elit társadalmi elfogadottsága már 
olyan rossz állapotban van, hogy az ellentábor a miniszterek nyugati esetlen- 
kedéseit inkább kárörömmel, mint nemzeti aggodalommal szemlélik. 

A karaktergyilkosság sikere voltaképp három összetevőtől függ: egyrészt 
attól a közegtől, amelyikben kísérleteznek vele, aztán függ attól, hogy aki ellen 
használják mennyire érdemli meg, s végezetül attól, hogy ki használja. Em- 
lítettünk is néhány példát ezen összefüggések bonyolultságára, például azt, 
hogy 1. a magyar társadalom közege kiválóan alkalmas erre, 2. hogy aki el- 
len használják, az lehet akár Hitler is, s 3. hogy aki használja lehet mégoly 
szélsőséges is, az alvó hatáson keresztül eredményt érhet el. 

Bár nem hinnénk, hogy bárkit azonosítani lehetne Magyarországon Hit- 
lerrel, annyit azonban érdemes átgondolni, hogy elemzőnek és civil ember- 
nek egyaránt úgy tűnhet, az utóbbi évek nem képesek kitermelni magukból 
olyan politikai vezetőt, aki ne lenne a demokrácia szempontjából problémás. 
Persze, hogy nem volt nehéz karaktergyilkosságot elkövetni Medgyessyn, aki 
D-209-es ügynöki sorszámot viselt, és csak a megválasztása után derült ez ki. 
Általánosságban elmondható, hogy az új baloldal a régi politikai tőkével és po- 
litikai tőkéjét gazdasági tőkére átváltókból rekrutálódott, s hogy a 90-es évek 
tőkefelhalmozása során a kísértésben vagy elvéreztek, vagy pedig perifériára 
kerültek. (Utóbbi esetben nincsenek a politikában.) 

Amikor tehát a jobboldali sajtó a baloldali politikusokról, a baloldali pedig 
a jobboldaliakról rántja le a leplet, voltaképp valódi bűnöket tár fel, így az- 
tán a karaktergyilkosság vagy bármilyen más negatív kampány nem rágalom. 
Azértis könnyebb tehát a dolga a karaktergyilkos újságíróinknak (melyet mint 
attitűdöt egyébként a korábbiakban kifejtett okoknál fogva egyáltalán nem 
tartunk helyesnek), mert könnyen találnak valódi fogást. 

Számtalan példát és variációt találhatunk a rendszerváltás utáni történe- 
tünkből. Az MDF és Antall József karakterét is a Horthy-féle urizáló, dzsent- 
ri karaktergyilkosságnak vetették alá, tulajdonképpen sikeresen, de mára ez 
mégis átalakult. Ma már pozitív értelemben használják, hogy Antall legalább 
úr volt, sőt a Horthy korszakot is egyre kevésbé lehet összemosni a fasizmus- 
sal, bár Horthyt tévesen a többség még mindig németbarátnak tartja. Boross 
miniszterelnök karaktere is sokat javult, és tulajdonképp a baloldali média szá- 
mára is elfogadottá vált. 

Horn Gyulára a pufajkás, azaz a tömegbe lövető gyilkos karakterét próbál- 
ta a MIÉP, sőt az akkori Fidesz is ráégetni, Horn Gyula az ügynöktörvény ha- 

tálya alá került, de ez mit sem ártott neki, karaktere alapján pedig nem gyil- 
kosnak, mint inkább a határokat megnyitónak tartották (bár ez utóbbi érdem 
is inkább kommunikációs siker). Más karakterjegyek persze kirajzolódtak 
róla, mint például öntörvényű, kiszámíthatatlan stb., de a karaktergyilkosság 
nem sikerült. Baloldali utódja, a már említett Medgyessy békés, szerény, ba- 
rátságos karakterként kezdte, aztán vele szemben a karaktergyilkosság már 
sikeresnek volt mondható, hiszen nem csak a magyar James Bondnak csú- 
folták, de gyengekezűnek, azaz erőtlennek, sőt lustának és nem eléggé éles 
eszűnek is. 

Gyurcsánnyal szemben az ideggyenge címke volt talán a legtartósabb és a 
rendszerváltás utáni politikai kommunikáció talán legdurvább karaktergyil- 
kos kísérlete, ám úgy véljük, ez sikertelen volt. Gyurcsány több személyiségét 
érintő támadást azzal védett ki, hogy tovább lépett, újabb ötletet dobott be, de 
természetesen híveire is támaszkodhatott. Később azonban a kreatív homlok- 
zatot az ellenzék lerombolta, s helyette a programjait és ötletrohamait meg- 
valósítani képtelen embert mutatott fel, s ne feledkezzünk meg a lényegről, 
a hazug karakterről, melyhez Gyurcsány épp maga adta fel a labdát, s amely 
egyébként nyilvánvaló politikai öngyilkosság volt. Bár nem gondoljuk, hogy 
Gyurcsány hazudósabb volna, mint általában a politikustársai, akár a nyuga- 
tiak is, azt azonban igen, hogy politikailag alulszocializált volt, melyet épp a 
jövőben igazat fogunk mondani" ígéretéből lehet levezetni. (Ezt korábban az 
MPK honlapján meg is tettük.) 

Az Orbán Viktorral szembeni politikai karaktergyilkosság sikeres kísér- 
lete pedig az volt, hogy a vele szembeni ellenzék cezarománnak kiáltotta ki, 
akinek országlásától félni kell. Mint minden karaktergyilkosságnak, itt is kel- 
lett találni alapokat, amelyre ez építhető volt. Ilyen, hogy kormányüléseken 
megkövetelte, felállva fogadják, vagy ilyen volt a magyar korona Parlamentbe 
hozatala és az országban való körbevitele, konfrontatív politikai pályakezdé- 
se, az elkapott jelenet, amikor egy idős asszon kezet csókolt neki. De a ceza- 
román negatív kampánnyal szemben egy kitartó munka kezdődött, melyben 
szerepléseit csökkentették, s olyan beállításokat és programokat alkalmaztak, 
amelyben nem a nép vezére, hanem a társadalom problémái iránt érdeklődő 
személyiségként tüntették fel. Nem alulról fotózta a kampánystáb, hanem 
mozgó kamerákkal felülről stb. Mégis a lendületes konfrontativitás hiánya, a 
Medgyessyvel való óvatossága, vagy a Gyurcsánnyal való defenzív miniszter- 
elnök-jelölti vitája okozhatta a vereségeket. Tehát lehet, hogy a karaktergyil- 
kossággal szembeni munka eredményes volt, de cserébe már két választást is 
el kellett veszítenie. 

Minden politikus — sőt minden másik emberrel szemben - van egy személy- 
észlelésünk, melyben megkülönböztetünk centrális és perifériális tulajdonsá- 
gokat. Hogy mit tekintünk centrálisnak, az függ az illető foglalkozásától, és 
azon belüli pozíciójától. A karaktergyilkosságban néha a centrális tulajdon- 

ságok arculatát változtatják negatívvá, például a vezéregyéniségből diktátort 
képeznek, a szerényből erőtlent, néha viszont a periferiális tulajdonságot 
hangsúlyozzák szintén negatívan megkonstruálva addig, amíg az át nem su- 
gárzik a centrálisra. Például kalapokat hordó nagyasszonynak mondják, pedig 
egyszerűen csak jól öltözött, s nem is centrális politikai személyiségjellemző, 
hogy valaki egyébként nőként mennyi gondot fordít a megjelenésére. A felépí- 
tett homlokzatokat a karaktergyilkosság negatívba fordítja. 


2009.04.21. 


AZ ÁLLAM DESTABILIZÁLÓDÁSA 


Az állam szerepe és aktuális állapota régi slágertéma, bár olykor — mint példá- 
ul a választásokhoz közeledve — más kérdések nyomulnak a közbeszéd homlok- 
terébe. Holott az állami szolgáltatások, az igazságügy, az erőszakszervezetek, 
a pénzügyi rendszer, sőt: a társadalmi struktúra bomlása csupa olyan tényező, 
ami az állam destabilizálódását eredményezheti, s ez a választások kimenetelét 
is befolyásolhatja. Persze a destabilizálódás még nem anarchia, de azért Ma- 
gyarországon van okunk az aggodalomra. 

Valószínűleg nem arról van szó, hogy ha valamelyik alrendszer igen rosszul 
működik, akkor vége az államnak, hiszen egyik a másikat képes kompenzálni. 
A balti államokban vagy Ukrajnában a nemzetállammá válás kompenzálja fo- 
lyamatosan a gazdasági nehézségeket. De a nemzetállammá válás sem mindig 
elégséges. Oroszország számára a nemzetállammá válás a birodalom bomlása 
következtében kevésbé tudta kifejteni pozitív hatásait, s ott az oligarchákkal 
szemben Putyin erőszakos, és nyugati szemmel nézve nem demokratikus fel- 
lépése védi meg az államot. A kis népek már csak azért sem járhatják az orosz 
utat, mert kicsik. Kaotikus államiságuknak a nyelv elvesztése, az identitás 
megszűnése lehet a következménye, melyektől egy nagy népnek sohasem kell 
igazán tartania. 

Az állami szerep megrendülésének, destabilizálódásának kísérleti laborató- 
riumává vált Magyarország. Míg korábban a diktatúrából a demokráciába való 
átmenet egyik kelet-közép-európai laborja volt az ország, jelen pillanatban a 
széttartó, diszfunkcionális struktúrák iskolapéldája. 

A közintézmények szolgáltatásai folyamatosan épülnek le. Nem tudjuk pon- 
tosan, hol van a állam szerepvállalásának lélektani és a funkcionális határa, de 
az bizonyos, hogy az állampolgárok jó része tapasztalja és nagyon elbizonyta- 
lanodva éli át ezt a leépülést. Az állami szolgáltatások leépülése azért is fruszt- 

ráló élmény, mert ezzel párhuzamosan a piaci szereplők szolgáltatásai (pl. ügy- 
félkapcsolat, kommunikáció, határidők betartása stb.) határozottan bővülnek 
és fejlődnek. Ezzel együtt az önkormányzatoktól az ügyészségen keresztül az 
egészségügyig minden hivatallal szemben nő az elvárási szint, nő, miközben a 
hivatalok teljesítőóképessége csökken, nem kis részben azért, mert az intézmé- 
nyek morális válságban is vannak, s egyre nehezebben tudják megindokolni, 
milyen társadalmi célok szolgálatában is tevékenykednek. 

A költségvetési megszorítások még csak tovább fokozzák az állam destabi- 
lizálódásának látszatát. Egyetlen példaként a legutóbbi napok fejleményeiből 
az egészségügyet említhetjük. Az egészségügyi szolgáltatók vezetői az utóbbi 
években képtelenek költségvetéseiket megtervezni, mert a pénzelvonások ál- 
landó meglepetésül szolgálnak a számukra. Minden reform kiszámíthatóság 
ígéretével kecsegtet, ám valójában pénzelvonást jelent, de állandóan újabb 
reform következik, ami miatt tovább nő a kiszámíthatatlanság. (Egy konkrét 
példa, Veresegyháza, ahol a helyi egészségközpont vezetője jó politikai kap- 
csolatokkal is rendelkezik, ám ennek ellenére képtelen elérni, hogy akkora ka- 
pacitást biztosítsanak a kórház számára, mint amennyivel valójában dolgozik. 
A kormány leállítatta az évenkénti kapacitás-ellenőrzést, miközben települések 
növekedtek és csökkentek, betegek vándoroltak. Pedig ez a fajta elosztás nem 
terheli pluszban a költségvetést, csak megfelelő módon arányosít. Az egész- 
ségügyi pénzelosztásban tehát gyakorlatilag az állami adminisztráció leállt az 
élet követésével.) 

Egy-egy helyzet jogszabályokkal történő kezelése akkor is problémát sej- 
tet, ha nem születnek az élet változását követő szabályozások, és akkor is, 
ha túl sok jogszabály lát napvilágot. Alighanem magasan vezet ez ügyben a 
parlagfűvel kapcsolatos jogszabálygyártás mennyisége. 

Amikor a végrehajtó hatalom tartósan elszakad a jogszabályoktól, az szin- 
tén az állam diszfunkcionális működésének a jele. Diktatórikus rendszerek- 
ben az ilyesmi akár a társadalom védekezőképességét is fokozhatja, azaz po- 
zitív hatása is lehet, ám egy demokráciában mindennek felmérhetetlenek a 
negatív hatásai. 

Magyarországon a rendfenntartó szervek is elindultak a leépülés útján (pl. 
korai nyugdíjazás), melynek csúcspontja a televízió 2006 őszi ostroma volt. Az 
utána következő időszakban a kormány igyekezett biztosítani a működés szín- 
vonalának javításához szükséges többlet-erőforrásokat, de miközben ebből a 
szempontból az állam erősödni látszott, a rendőrségi hibák megerősítették a 
demokráciát amúgy is fölöslegesnek tartó szélsőjobbot. 

Az állam sokak által érzékelhető destabilizálódásában nem csak a végig 
nem vitt rendőrségi vizsgálatok, az ügyészség és a bírósági munka csúszásai, 
a közintézmények pénzhiánya, a szakemberek elvándorlása stb., de a politikai 
kommunikáció is ludas. Aligha nevezhető okos politikai kommunikációnak a 
tüntetőknek küldött olyan üzenet, hogy csak tüntessenek, aztán ha megunták, 


214 


ZSOLT PÉTER 





majd úgyis hazamennek. Bár mentő körülményként említhető, hogy a rend- 
szerváltás óta — a taxisblokádot leszámítva — nem volt igazán tapasztalat arról, 
hogy a kormánnyal elégedetlenkedők felboríthatják a hétköznapi rendet. 

Egy ilyen, folyamatosan destabilizálódó, az állam tekintélyveszteségét mu- 
tató közegben nem véletlen, hogy megnövekszik a rendpárti irányzatok és 
politikusok szerepe. Fájdalmas tény -— a rendszerváltás idején ezt másképpen 
gondoltuk -—: az állam garantálta biztonságot az emberek többre értékelik a 
szabadságnál. Ezt mutatta ki egy korábbi kutatásunk is, amely a 2006-os Kos- 
suth téri kordonbontást vizsgálta, és ebből az derült ki, hogy a megkérdezet- 
tek Fidesz iránt közepes erősséggel elkötelezett része is az akkori rendőrséggel 
szimpatizált inkább. 

Környezetvédelmi ügyekben se szeri, se száma az olyan történeteknek, ahol 
vállalkozók vagy akár városvezetők is elkövetnek visszaéléseket, de a felleb- 
bezési és eljárás-újraindítási játékok során az ügyeket sikerül elaltatni. A ki- 
szabott büntetések nincsenek arányban a környezetszennyezés során szerzett 
egyéni gazdagodásokkal, sőt olyan is előfordul, hogy mivel a hatóság nem in- 
dít maga automatikusan bírósági eljárást, nem az fizeti meg a kárt, aki okozta. 
Például egy város önkormányzata fizet olyasmiért, amit magánszemély követ 
el. A közösség vagyonával való politikai játszadozások egyéni gazdasági és/ 
vagy politikai haszonszerzést szolgálnak, s ezek megint a közösséget elvileg 
védeni szándékozó állami szervek gyengeségét bizonyítják. 

A pénzügyi rendszer morális válsága, a bankok iránti — talán nem is alapta- 
lan — negatív érzület növekedése (Magyarországon a bankoknak a válság ideje 
alatt is nőtt a bevételük), a körbetartozások, és a fizetési morál leépülése is ha- 
sonló hanyatló mintázatot mutat, mint a közszféra, pedig ezek a momentumok 
is a társadalmi integráció fontos tényezői. Az állam, ha nem tudja kikényszerí- 
teni a pénzügyi fegyelmet, akkor megint nélküle, az erőpozíció alapján dőlnek 
el a dolgok. 

Végezetül magáról a társadalomról érdemes pár szót szólni, mert a társada- 
lom fragmentálódása valójában nem csak tünete, de okozója is az állam des- 
tabilizációjának. Ha az emberek kilátástalannak és igazságtalannak látják a 
környezetüket, akkor a devianciákba menekülnek. 

A magyar lakosság elvárása nem kicsi. Olyan államisággal, amilyennel a fia- 
tal balti államok rendelkeznek, nem éri be. Ott a szociális biztonságról képesek 
lemondani az emberek, cserébe a friss államiságért. A szlovákokéhoz hason- 
ló ellenségképünk sincsen (Id. magyarokkal szembeni nyelvtörvény). Mi nem 
éljük át a nemzetté válás friss eufóriáját, s viszonylag kevesen vannak azok, 
akik hagyományőrző egyesületekbe tömörülve gyakorlatilag kis közösségekbe 
menekülnek a létbizonytalanság elől. Nálunk a demokratikus játékszabályok 
elterjesztése és azoknak való érvényt szerzés volna az egyedüli út, miközben a 
deliberalizációs gyakorlatban mind az állam, mind a társadalom gyerekcipőben 
jár, legalábbis a Nyugathoz képest igen látványos ez a lemaradás. 

KÖZTES DEMOKRÁCIA 








Az a baj egy kis nemzet esetében az államiság szétesésével, hogy a kis nem- 
zetnek mása nincs is igazán, mint az államisága. Ez komoly kihívás az ország 
számára, amit pszichésen tovább bonyolít, hogy az EU-integráció folyamata 
során szuverenitásunk egy részéről önként mondunk le. 

